
PĂRINTELE TEOFIL, 
CEL ODIHNITOR DE OAMENI 


Multe din cuvintele rostite şi scrise de Părintele Teofil au ca izvor 
experiențe personale sau ale unor persoane cu care s-a cunoscut de-a lungul 
vieţii. Descriind chipul duhovnicesc al Părintelui Serafim Popescu de la 
Mânăstirea „Brâncoveanu” — Sâmbăta de Sus, Părintele Teofil subliniază adesea 
calitatea acestuia de a fi fost „odihnitor de oameni”. 

Când am auzit, cu mulți ani în urmă, acest cuvânt rostit de Părintele 
Teofil, ceva parcă mă chema spre aprofundarea acestei sintagme. Puțin câte 
puţin, am fost cucerit de ea, am început s-o folosesc şi, totdeauna când o fac, 
mă gândesc la Părintele Teofil de la Sâmbăta de Sus. 

Dorind a scrie un scurt cuvânt introductiv la cartea Părintelui Teofil, 
„Din ospățul credinței”, pregătită la Editura Mitropolia Olteniei, primul gând 
care mi-a venit la adresa autorului a fost calitatea lui de „odihnitor de oameni”. 

Trăim într-o lume obosită de atâta neliniște, frământare și trufie 
luciferică. Oriunde întorci capul, întâlneşti chipuri obosite lăuntric şi fizic; 
stress, plictiseală, angoasă, într-un cuvânt — oboseală. Întâlnirea cu Părintele 
Teofil surprinde prin diferență față de ceea ce-ţi oferă, în general, întâlnirile cu 
oamenii. Cuvântul lui, binecuvântarea lui, mustrarea sau iertarea lui odihnesc 
fiinţa lăuntrică a interlocutorului. Socot că aici se dezleagă taina neobişnuitei 
atracții pe care o simt cei tineri, dar nu numai ei, la auzul că undeva vorbeşte 
Părintele "Teofil sau că i s-a mai publicat o carte. Obosiţi de greutatea zilei și a 
nopții, încărcați de probleme nerezolvate, chinuiți de frământări lăuntrice, 
zdrobiți adesea în sufletul lor de neînţelegerea celor din jur, tinerii aleargă la 
întâlnirea cu Părintele Teofil ca la un izvor de odihnă, ușurare, alinare şi 
reconfort sufletesc. 

Întâlnirile Părintelui Teofil avute de-a lungul anilor cu tinerii olteni din 
diferite localități ale Arhiepiscopiei Craiovei şi cele avute cu preoții 
protopopiatelor din eparhia noastră au fost clipe de duhovnicească odihnă. 
Entuziasmul tinerilor și interesul manifestat de preoți m-au determinat să 
apelez adesea la bunăvoința Părintelui Teofil de a poposi în Oltenia. A făcut-o 
totdeauna cu drag, legând aici prietenii puternice, născând duhovniceşte mulți 
fii şi fiice, odihnind inima mitropolitului şi a păstoriților săi. 

Cartea de față este rodul acestor descinderi misionare ale Părintelui 
Teofil în Craiova. Marcel Glăvan, consilier la Arhiepiscopia Craiovei, fiu 
duhovnicesc şi prieten al Părintelui Teofil, cum îi place Avvei să-l numească, 
s-a ostenit mult ca această carte să apară. 

OAMENI PLĂCUȚI LUI DUMNEZEU 
DIN EVANGHELIE 


31 martie 1994 


— Explicaţi-ne expresia lui Nicolae Steinhardt: opusul păcatului nu 
este virtutea, ci libertatea. 

— Cred că explicaţia ar fi putut-o da mult mai bine cel care a spus 
cuvintele acestea... Opusul păcatului este libertatea, în înţelesul că libertatea 
o dobândim prin virtute. Numai omul virtuos este liber, iar omul care nu-i 
virtuos nu este liber, ci oscilează între libertate şi robie, între libertate şi 
ne-libertate. Cel care împlineşte virtuțile, acela este liber față de păcat, după 
cuvântul Domnului Hristos: „Cel ce săvârşeşte păcatul este rob păcatului” 
(loan 8, 34). Domnul Hristos a zis: „Dacă împliniţi cuvântul Meu, sunteţi cu 
adevărat ucenicii Mei. Şi veţi cunoaşte adevărul, iar adevărul vă va face 
liberi” (Ioan 8, 31-32). Libertatea se realizează prin virtute, aşa încât se 
poate spune şi astfel, că opusul păcatului este virtutea, dar se poate spune şi 
că opusul păcatului nu este virtutea, ci este libertatea de pe urma virtuții. 


— Care este cea mai importantă, cea mai înălţătoare rugăciune? 

— Asta depinde nu de conţinutul rugăciunii, ci de calitatea rugăciunii. 
Sfântul loan cel ce a scris Scara spune că sunt patru trepte ale rugăciunii, în 
raport cu cel ce se roagă, şi anume: rugăciunea întinată, rugăciunea furată, 
rugăciunea pierdută şi rugăciunea curată. La rugăciune curată ajung, cei 
curaţi, cei nepătimitori. Până nu ajungi la nepătimire, nu ajungi nici la 
rugăciune curată. Deci rugăciunea cea mai înălțătoare este rugăciunea 
curată. Nu s-ar putea spune că este un loc sau o stare în care se termină 
rugăciunea. Rugăciunea este cum e şi desăvârşirea, pentru că rugăciunea 
este oglinda sufletului: arată aşezarea sufletului; din acest motiv, rugăciunea 
este însoţitoare a desăvârşirii şi este fără de sfârşit. Despre desăvârşire se 
spune că este fără de hotar şi tot aşa şi rugăciunea: este fără de hotar. Nu 
s-ar putea spune care anume este cea mai înălțătoare rugăciune. Pentru 
fiecare dintre noi, cea mai înălțătoare rugăciune este rugăciunea la care 
ajungem, la care am ajuns sau la care vom ajunge. 


— Din 1989 încerc să practic rugăciunea lui isus, conducându-mă 
după literatură, în special după Filocalia, volumul VIII. Acum sunt în 
mare cumpănă, nereuşind să găsesc un duhovnic practicant al rugăciunii 

NOTĂ ASUPRA EDIŢIEI 


Cartea Din ospătul credinței, cuprinzând conferințele pe teme duhovniceşti 
susținute de Părintele Arhimandrit Teofil Părăian la Craiova, a apărut într-o 
ptimă ediţie în anul 2005 (21 de conferinţe), ediţia a II-a fiind publicată în anul 
2006 (26 de conferințe). 

Ediţia de faţă, publicată în două volume, reproduce textul ediției a II-a, 
prelegerile susținute de Părintele Teofil fiind grupate în primul volum (Cântă 
duhowniceșt), ia întrebările publicului şi răspunsurile Părintelui Teofil — în 
volumul al doilea (Răspunsuri /a întrebări ale credincioşilor). 

Cartea a fost realizată prin transpunerea în scris a înregistrărilor audio ale 
conferințelor. 

Citatele din Sfânta Scriptură şi din textele sfintelor slujbe au fost păstrate, 
de regulă, aşa cum au fost rostite de Părintele 'Teofil, multe dintre ele regă- 
sindu-se în ediţii mai vechi ale Bibliei sau cărților de cult. 

Ediţiile româneşti (în general cele recente) ale cărților la care Părintele 
Teofil s-a referit în cuvântările sale au fost indicate în note de subsol, care 
aparțin editurii, ca de altfel şi celelalte note. 

Editura 





NOTA BIOGRAFICA 

3 martie 1929 — se naşte în satul 'Topârcea, din apropierea Sibiului, primind la 
Botez numele Ioan, viitorul Arhimandrit Teofil Părăian. Este primul născut 
dintre cei patru fraţi. La o vârstă foarte fragedă, rămâne fără vedere. 

1935-1940 — urmează cursurile şcolii primare pentru nevăzători, la Cluj-Napoca; 
1942-1943 — continuă cursurile la o şcoală pentru nevăzători din Timişoara; 
1943-1948 — cursurile liceale la 'Timișoara, la un liceu teoretic pentru văzători; 
1948-1953 — student la Institutul Teologic din Sibiu, unde este licenţiat; 

1 aprilie 1953 — intră în obştea Mânăstirii Brâncoveanu — Sâmbăta de Sus; 

15 august 1953 — este tuns în monahism, primind numele Teofil; 

15 august 1960 — este hirotonit diacon; 

13 mai 1983 — este hirotonit preot; 

8 septembrie 1988 — este hirotesit arhimandrit; 

După 1990, a ţinut sute de conferințe cu teme religioase în peste o sută de 
localităţi din toată ţara. 

Am certitudinea că, atât în Oltenia cât şi în ţară, „Din ospăţul credinței” 
va fi bine primită şi că mulţi, lecturând-o în duh de meditaţie şi rugăciune, vor 
trăi clipe de binemeritată odihnă sufletească. Rostind cuvântările al căror 
conţinut este cuprins în această carte, Părintele Teofil a odihnit sufleteşte mii 
de oameni. Alte mii se vor odihni lecturându-le. Şi aşa, odihna duhovnicească a 
iubitorului şi iubitului de Dumnezeu — Teofil — de la Sâmbăta de Sus se 
altoieşte pe inima obosită, dar permeabilă luminii, a mii, zeci de mii de 
persoane. În acest mod se înfăptuieşte mântuirea lumii, adeverindu-se pe deplin 
cuvântul Sfântului Serafim de Sarov: »Mântuiește-te pe tine însuţi şi mii se vor 
mântui în jurul tău”, | 


Mânăstirea Sfântul Ioan Botezătorul — Târgu Cărbuneşti 
La praznicul 'Tăierii Capului Sfântului Ioan Botezătorul 
29 august 2005 


t TEOFAN 
MITROPOLITUL OLTENIEI 





Răspunsuri la întrebări ale credincioşilor 


întâlni cu Dumnezeu: din Scriptură, din sfintele slujbe, din cărțile duhovniceşti, 
din ceea ce ni Se descoperă Dumnezeu, din natură, fiindcă Dumnezeu Se 
descoperă şi în făpturile Sale; așa încât, dacă cineva stăruie în rugăciune, 
aceasta îi deschide posibilitatea de a înainta în rugăciune, dar dacă renunți la 
rugăciune, nu mai poți înainta în rugăciune. 

Nu trebuie neapărat să ai un îndrumător, când ai o silință bună şi 
sinceritate. Dacă ai sinceritate, Dumnezeu te îndrumă. sau îți trimite, la 
vreme potrivită, omul potrivit. Să ştiţi că eu, în afară de ce mi-a spus 
Părintele Arsenie, n-am mai învăţat de la nimeni ceva esențial în legătură cu 
rugăciunea de toată vremea; şi nici eu nu pot spune prea multe, decât că 
omul trebuie să stăruie în rugăciune şi asta este ceea ce îl favorizează. 


— Ce înseamnă a depune mărturie mincinoasă? Înseamnă să nu 
minți în toate împrejurările, în tot ce spui, sau se referă la a depune 
mărturie într-un proces judiciar? 

— Şi una, şi alta. 


— Ce este „un om mântuit”? Ce cerem de la Dumnezeu atunci 
când cerem mila Lui? 

— Când cerem mila Lui, cerem tot ajutorul pe care-l dă Dumnezeu, 
bunăvoința lui Dumnezeu faţă de noi. Când zicem „Doamne, miluieşte-ne”, 
cerem ca Dumnezeu să ne fie favorabil, binevoitor, să ne ajute. 

lar în ceea ce priveşte mântuirea, când ne referim special la mântuire, ne 
referim la mântuirea de păcate, de patimi, de tot negativul din viața noastră, 
indiferent în ce chip se manifestă sau se realizează în viața noastră: la măsura 
gândului, la măsura structurilor sufleteşti... Deci mântuirea este eliberare. 


— Cum poate omul modern să lupte cu gândurile care ne vin ca un 
noian din tot ceea ce vedem, auzim, simțim? 

— La nivelul gândului, adică prin rugăciunea de toată vremea, prin 
ocolirea patimilor, prin observarea de sine, prin înmulțirea gândurilor bune, 
prin preocupări deosebite, care fac nelucrătoare impresiile din afară. Sfântul 
Marcu Ascetul spune: „În inima iubitoare de Dumnezeu, păcatul nu poate să 
rămână, aşa cum focul nu poate rămâne în apă” (Filocalia, vol. 1). Dacă eşti 
angajat într-o viață superioară, nu te mai ocupi de lucruri inferioare. 


— Care este omul cel mai plăcut lui Dumnezeu? Nu este Sfântul 
Evanghelist loan? | 

— Dragă, e greu de spus care este cel mai plăcut lui Dumnezeu. Eu 
v-am spus despre unii oameni plăcuţi lui Dumnezeu. Care este cel mai 
plăcut lui Dumnezeu, numai Dumnezeu ştie. 

Arhimandritul Teofil Părăian 


— Cum se poate face renașterea spirituală în România? 

— Pentru societate? Dragă, în România, ca oriunde, renaşterea spirituală 
se realizează prin oamenii care ei înşişi renasc spiritual. Adică nu poţi aştepta 
un fenomen de masă înainte de a realiza un fenomen la nivelul personal. 

La noi la mânăstire, de exemplu, vin foarte mulți oameni la hram; şi 
eu mă gândesc totdeauna că oamenii aceştia, în general, în familiile lor Şi în 
cercul lor social, sunt oameni izolaţi, adică nu sunt în legătură cu ceilalţi 
oameni; nu e un fenomen de masă, ci e un fenomen la măsura individului. 


— Cum explicaţi spusa: „Dacă aţi avea credință cât un grăunte de 
muştar, ați spune muntelui acestuia să se arunce în mare şi s-ar 
arunca” (Matei 17, 20)? 

— Explic la fel cum explică Sfântul Maxim Mărturisitorul, că prin credință 
se înlătură patimile, se îndepărtează, se nimicesc. Prin angajare... Adică un 
munte îl poți muta cu mijloace tehnice, dar patimile nu le poţi înlătura cu 
mijloace tehnice, ci prin credință, prin angajarea într-o viaţă bazată pe credință. 


— Ce ne puteţi spune despre prietenia dintre un tânăr şi o tânără, 
înainte de căsătorie? 

— Dacă ştiu care-s măsurile prieteniei, pot să fie prieteni, dar dacă 
implică în prietenie lucruri care ţin de căsătorie, să nu fie prieteni! 


— Puteţi să comentaţi ultimele două versete din Psalmul 50: „Fă 
bine, Doamne, întru bunăvoirea Ta, Sionului şi să se zidească zidurile 
Ierusalimului/ Atunci vei binevoi jertfa dreptăţii, prinosul şi arderile de 
tot; atunci vor pune pe altarul Tău viței”? 

— Sunt cuvinte pe care psalmistul le-a avut în vedere în contextul 
existenței lui. Noi le înţelegem ca fiind despre ierarhie (respectiv despre 
cler) şi popor, Sionul fiind Templul din Ierusalim, iar Ierusalimul fiind 
cetatea în care era Templul. Deci avem în vedere clerul, reprezentat prin 
Sion, şi Ierusalimul, reprezentat prin credincioşii de rând. 


— Cum explicaţi cuvintele lui Anton Pann: „Cel ce-n altă Lege sare 
niciun Dumnezeu nu are”? 

— Adică, dacă tu crezi în Dumnezeu şi te ţii de Legea ta, într-adevăr 
crezi în Dumnezeu. lar dacă poți să fii oriunde, încă nu eşti statornic în 
credința pe care-o ai. 





' Hramul Mânăstirii Brâncoveanu de la Sâmbăta de Sus este în 15 august — Adormirea 
Maicii Domnului. 




















Arhimandritul Teofil Părăian 


„Să nu faci tot ce poţi” — aici poate că se are în vedere că omul ar mai 
putea face şi rele, cel puţin până la un anumit stadiu, pentru că sunt şi 
oameni care nu mai pot face rele, ci sunt statornici în bine. 

„Să nu spui tot ce ştii” se referă la faptul că sunt şi lucruri pe care le 
ştii, dar pe care nu-i bine să le răspândeşti. 


— Cum ne dăm seama că ne aflăm în ceea ce Sfinţii Părinţi numesc 
„râvnă nechibzuită”? 

— Nu prea poți să-ţi dai seama decât raportându-te la o conştiinţă 
străină, consultându-te cu cineva, pentru că oricine face un lucru oarecare 
crede că-l face dintr-o râvnă adevărată, iar râvna nechibzuită este atunci 
când faci nişte lucruri care pot să-ţi fie dăunătoare. Pot să-ţi fie dăunătoare şi 
ție, şi altora. De exemplu, un post peste puterile tale, care îţi împuţinează 
capacitatea de gândire şi capacitatea de acțiune, e un post care te epuizează 
fără niciun rost. În Filocalie, de pildă, în „Convorbirile cu părinții din pustia 
sketică” (Filocalia, vol. I), sunt date nişte cazuri de oameni care au postit 
peste măsură şi care şi-au împuţinat puterile şi chiar au ajuns să moară din 
cauză că n-au primit îndrumarea să fie echilibraţi. 


— Se mai încearcă de către Biserica Ortodoxă realizarea unor 
aziluri pentru bătrâni, bolnavi, copii părăsiți? 

— Acum s-a început să se facă lucruri de felul acesta şi în Biserica 
Ortodoxă; s-au făcut şi înainte, pe lângă mânăstiri. Dar Biserica Ortodoxă în 
general este o Biserică mai mult liturgică, iar partea socială nu e aşa dezvol- 
tată ca la alţi creştini. 


— Care sunt criteriile după care noi putem să ne alegem un 
duhovnic bun? 

— Să ştiţi că eu, când nu eram duhovnic, tot mă gândeam că nu-şi fac 
duhovnicii datoria. Acum, eu despre mine nu am impresia că nu-mi fac 
datoria; dar altceva constat, că nu numai de duhovnici buni e nevoie, ci şi de 
penitenţi buni. Degeaba e un duhovnic bun, dacă nu e urmat şi nu e ascultat. 

E greu să-ţi găseşti un duhovnic bun şi nu se prea ştie pe ce criterii. 
Poate că ţi-l descoperă Dumnezeu. 

Eu am avut un duhovnic bun la mânăstire, pe Părintele Serafim 
Popescu; n-avea nume mare, Dumnezeu să-l odihnească, dar avea o viaţă 
deosebită şi poate că, din anumite puncte de vedere, era mai mare decât alţii, 
socotiți mari. L-am considerat un om care avea o armonie sufletească, un 
echilibru... totdeauna era îngăduitor, era elastic. Zicea: „Dragă, fă ce poţi, fă 
ce-ţi ajută Dumnezeu”, iar mie-mi convenea tare mult lucrul ăsta, că nu-ţi 
dădea nişte reguli, nu te punea la osteneli. Şi am făcut aşa şi a fost bine. 


16 









Răspunsuri la întrebări ale credincioşilor 


La rândul meu, şi eu îi îndemn pe oameni aşa: să se depăşească şi să 
se dăruiască; pentru că un cuvânt de-al părintelui era şi acesta: „Să te 
depăşeşti şi să te dăruieşti”. Mi l-a spus mie, o singură dată, şi bine că mi l-a 
spus, c-apoi eu îl mai spun şi altora. Cuvântul înseamnă „să te depăşeşti prin 
credință şi să te dăruieşti prin iubire”. Şi asta este o regulă foarte bună. 

Să ştiţi că, dacă omul e sincer, îl poate ajuta orice duhovnic, iar dacă 
nu-i sincer, nu-l ajută niciun duhovnic bun. 


— Este bine să fii naş la doi tineri care au mai fost căsătoriţi şi 
trăiesc împreună până la cununia religioasă? 

— Păi, decât să-i laşi fără nănaş, poate că-i bine... E greu de stabilit 
fiecare chestiune... În momentul în care primesc binecuvântarea Bisericii 
pentru a doua căsătorie, sigur că primesc şi un nănaș de undeva. 


— Fiecare om crede că religia lui este cea adevărată; totuși, cum 
putem şti care este dreapta credință? De ce este păcat să treci la altă religie? 

— Dragă, noi credem, ca ortodocşi, că adevărata credință este credința 
noastră. Pe mine mă întreabă, mai ales sectarii: „Părinte, dumneavoastră ce 
credeţi, care-i credința cea adevărată?” Şi eu răspund: credinţa în care sunt 
eu, că dacă aş crede că alta-i adevărată, aş fi acolo. 

Criteriul ar fi că în Biserica Ortodoxă e dreapta credință, or numai 
într-un loc poate fi dreapta credință. Eterodoxie este la toți care nu sunt 
ortodocşi. Noi credem că credința noastră e credința adevărată. De altfel, 
s-au format şi nişte structuri, iar noi nu putem să fim altceva decât ceea ce 
suntem de fapt. Se punea problema că trec ortodocşii la sectari... Să ştiţi că 
niciun ortodox nu trece la sectari; acela care trece, nu e ortodox. Când eşti 
ortodox, nu poţi să fii şi altceva. 

E păcat să treci nu de la o credinţă la alta (de la baptişti la ortodocşi, 
de exemplu, nu-i niciun păcat, numai să treacă), ci e păcat să treci de la 
ortodocşi la altă credință, pentru că-asta înseamnă să părăseşti tot ce ţine de 
Ortodoxie: să părăseşti preoția, Liturghia, slujbele Bisericii noastre, să 
părăseşti cultul Maicii Domnului, cultul sfinţilor, să părăseşti rânduielile 
Bisericii noastre, să părăseşti învățătura Bisericii. Asta înseamnă să te lepezi 
de Ortodoxie. Or să treci la ortodocşi înseamnă să treci de la puţin la mult, 
de la ceea ce este neadevărat, nesigur, la ceea ce este sigur şi adevărat. 


— Care este rolul preotului în relația muritor-Dumnezeu? 


— Este să mijlocească, prin Sfintele Taine, pentru muritor, ca să nu se 
piardă, să nu ajungă în iad. E o relaţie de mijlocitor. 

— Care trebuie să fie relaţia dintre un băiat şi o fată? 
— Să fie o relație cum e aceea dintre un frate şi o soră. Atunci e foarte 
bine, nu-i niciun pericol. 


— Ce ne puteţi spune despre practicile orientale? Pot fi şi acestea o 
poartă spre mântuire? 

— Dragă, mântuirea e în Hristos, nu există mântuire în afară de Hristos. 
Sfântul Marcu Ascetul, în Filocalie (vol. ID), are un cuvânt: „Credinţa 
neclintită este un turn întărit şi Hristos Se face toate celui ce crede”. Asta 
înseamnă că credința noastră ne duce în legătură cu Domnul Hristos, iar 
cine-L are pe Domnul Hristos nu mai are nevoie de alte practici. Sfântul 
Apostol Pavel, vorbind despre tăierea împrejur pe care unii o socoteau ca 
esenţială şi necesară, spune că în Hristos suntem tăiați împrejur. 

A te întoarce sau a te duce la practici orientale înseamnă să-L părăseşti 
pe Hristos, deşi unii cred că nu-L părăsesc sau unii spun că L-au găsit pe 
Hristos în practicile orientale. Dar să ştiţi că „hristos” pe care l-au găsit 
acolo nu-i Hristos cel adevărat. Cei care-L au pe Hristos n-au motive să se 
ducă de la superior la inferior, n-au ce căuta acolo. Eu, dacă aş crede că 
yoga mi-e necesară pentru mântuire, aş face şi eu yoga. Or nu cred că-i 
necesară pentru mântuire. Dacă-L am pe Hristos, am totul. 

Şi apoi, pe Dumnezeu nu-L întâlnim prin mijloace tehnice. Rugă- 
ciunea lui lisus nu trebuie socotită un mijloc tehnic, ci un mijloc de anga- 
jare. Or prin mijloace tehnice din acestea, prin exerciţii nu poți să-L găseşti 
pe Dumnezeu. Dumnezeu Se descoperă celor curaţi cu inima: „Fericiţi cei 
curați cu inima, că aceia-L vor vedea pe Dumnezeu” (Matei 5, 8). 


— Un tânăr poate fi bun creştin şi totodată să fie un bun membru 
al partidelor politice sau un bun legionar? 

— Dragă, dacă-i creştin cu adevărat, nu poate fi decât creştin adevărat. 
Poate să lucreze spre bine unde crede el că-i locul lui spre bine, dar să ştiţi 
că angajările acestea în afară de creştinism poate că cer compromisuri sau 
pun accentul pe lucruri care sunt împotriva creştinismului. 

De exemplu, legionarii au făcut mult caz de creştinism, dar n-au ştiut 
să trăiască creştineşte. Adică ei purtau revolverul şi erau gata să omoare şi 
i-au şi omorât pe cei care au crezut ei că trebuie să nu mai existe. Or nu poţi 
să iei viața cuiva, fiind creştin. Creştinii trebuie să fie îngăduitori, înţele- 
gători, iertători, buni; trebuie să poarte Crucea, nu revolverul. 

Să vă spun ceva frumos, acuma mi-am adus aminte; sunt mai mult de 
treizeci de ani de-atunci, era Mitropolitul Nicolae Colan episcop la Cluj. A 
avut o problemă cu un călugăr de la Mânăstirea Râmeţi şi i-a zis inspectorului 

de la Culte: „Domnule inspector, te rog să te ocupi un pic de călugărul acesta, 
că nu-l pot disciplina”. Dar inspectorul zice: „De ce-mi spuneţi mie lucrul 
acesta?!” Şi mitropolitul răspunde: „Pentru că dumneata porți sabia”; deci 
mitropolitul n-avea sabie. Şi inspectorul respectiv zice: „Da, eu am sabie, 
dar el are Crucea, şi nu pot să ridic sabia împotriva Crucii. Luaţi-i Crucea 
şi-atunci lăsaţi-l pe mâna mea, că am sabia”. 

Deci nu se poate să fii şi cu Crucea, şi cu sabia. 


— Ce se înţelege prin francmasonerie? 
— Dragă, uitaţi-vă într-un dicţionar, că acolo scrie ce se înțelege... 


— Cum trebuie să luptăm cu copiii, în familie, pentru educaţia lor 
religioasă, fiindcă ei totuşi nu ascultă? 

— Cam greu, fiindcă pe cine nu te-ascultă, nu-l poţi ajuta. Părintele 
Arsenie zicea: „Ajutaţi-mă să vă pot ajuta”. 

Eu, înainte de a merge să primesc binecuvântarea pentru Teologie, m-am 
dus la Mitropolitul Mladin, care atunci era profesor şi toată lumea-i zicea 
„Părintele Mladin”. Şi avea o carte mare pe masă, o carte groasă, iar eu l-am 
întrebat ce carte e. Era o carte în limba germană, nu mai mi-aduc aminte titlul; 
şi Părintele Mladin îmi spune că în cartea aceasta se tratează problema că 
omul este ființa care poate zice „nu”. 

Să ştiţi că dacă cineva zice „nu” în faţa ta, când trebuie să zică „da”, 
nu-l mai poţi ajuta. Poţi să-l ajuţi numai pe omul care se lasă modelat. 


— Este păcat să participi la o nuntă cu lăutari, la restaurant? 

— Dragă, sunt nişte uzanţe sociale care nu trebuie socotite toate păcat. 
Sf. Apostol Pavel zice că „toate sunt curate pentru cei curați” (Tit 1, 15). 
Dacă tu eşti curat, poți să stai şi într-un loc unde s-ar părea că e ceva care nu 
se potriveşte cu credinţa ta sau cu convingerile tale. Însă gândiţi-vă, de pildă, 
că oamenii nu sunt toți la măsurile la care se găseşte unul sau altul, şi atunci 
nu înseamnă că ei trebuie să se orienteze după tine, ca să facă lucrurile la 
măsurile la care eşti tu. Tu însă, la măsurile la care eşti, te poţi coborî, dacă 
este cazul, la măsurile la care trăiesc oamenii, fără să fie păcat. 

Gândiţi-vă la pilda cu fiul risipitor: când fratele fiului risipitor a venit 
de la câmp şi a auzit cântece şi jocuri, nu voia să intre. S-a interesat despre 
ce-i vorba, pentru-că a auzit cântece şi jocuri (cf. Luca 15, 11-32). Păi, dacă 
nu trebuia să fie, de ce erau? Așa că totuşi lucrurile trebuie privite cu un pic 
de lărgime. 


— Cum se explică faptul că, atunci când postim şi citim Psaltirea, 
avem necazuri mai multe şi lumea se răzvrăteşte asupra noastră? 

— Nu ştiu dacă-i chiar aşa... Cred că şi în alte vremuri e la fel, numai 
că zicem noi că dacă-i post, de-aia se întâmplă aşa; însă necazuri pot să vină 
şi în alte vremuri. Mai mărturisesc unii că în vremea postului se răscolesc 
necazurile. Poate că vrăjmaşul e mai mult la lucru sau noi suntem mai 
sensibilizați, sau nu mai avem rezistența pe care trebuie s-o avem şi luăm în 
seamă nişte lucruri pe care în altă vreme poate nu le luăm atâta în seamă şi 
nu le raportăm noi cum trebuie. 


— Dacă ura este un păcat, este păcat să urăşti răutatea şi ura din jur? 

— Nu. Răutatea e bine s-o urăşti. „Nedreptatea o urăsc şi o dispre- 
ţuiesc, dar Legea Ta o iubesc”, zice psalmistul (Ps. 118, 163). Adică noi nu-l 
urâm pe făptuitor, ci urâm răutatea în sine. Dacă e legată răutatea de 
făptuitor, îl dorim bun şi nu-l urâm, nu-l îndepărtăm, dar răutatea în sine o 
urâm şi nu vrem să existe, nici la noi şi nici la altul. 


— Cazi în păcatul mândriei dacă disprețuieşti ura şi răutatea din jur? 
— Nu, cum să cazi în păcatul mândriei? Păi atunci nu mai faci nimic! 
Doar posibilitatea de a te mândri e şi când faci, şi când nu faci. 


— Un om, cu cât e mai aproape de Dumnezeu, îşi dă seama de 
păcătoşenia sa. Eu sunt la început, deci, dacă mă pot lăuda cu ceva, mă 
pot lăuda cu păcatele şi cu neputinţa mea. 

— Apăi, să nu te lauzi cu păcatele şi cu neputința! 


— S-a întâmplat ca, după ce am gândit sau am făptuit un păcat, să 
mă rog şi să simt că nici măcar nu aş avea acest drept, aşa de căzut mă 
simțeam. Mi-era efectiv ruşine şi mi se părea ca o neruşinată îndrăz- 
neală să mă rog; totuşi m-am rugat, cu gândul că nu trebuie să cad 
pradă deznădejdii. Am păcătuit sau nu? 

— N-ai păcătuit, să te rogi şi mai departe! 


— Există viaţă şi pe alte planete? 
— Nu ştiu, eu cred că nu. 


— Ce credeţi că l-a făcut pe Nietzsche să exclame: „Dumnezeu este 
mort”? 
— Păcatele lui! 


— Consideraţi că este bine ca şi un preot să fie lângă cei bolnavi în 
spitale, să-i ajute cu cuvânt sfânt, să-i spovedească în perioada sărbătorilor 


şi în alte zile? Ştiu că ei îşi doresc foarte mult, în special cei cu boli grele. 

Consideraţi că ar fi bine ca preoții să iasă cu cărțile sfinte pe câmp şi 
să facă rugăciuni pentru ploaie? Când eram copil, eu ştiu că acest lucru se 
făcea şi ploile veneau la vreme. 

— Dragă, se poate şi acum, nu-i nicio oprelişte! 


— Vi s-au pus o mulțime de întrebări! Sfinţia voastră ce întrebare 
ați avea pentru noi? 
— Dacă sunteți oameni cumsecade. 


— În ce condiții credeți că ar putea avea loc unirea dintre cele două 
Biserici, Ortodoxă şi Catolică? 

— Unirea o face Dumnezeu. „Când Cel Preaînalt, coborându-Se, a ames- 
tecat limbile, atunci a despărțit neamurile; iar când a împărțit limbile cele de 
foc, într-o unire pe toţi ne-a chemat” (Condacul Pogorârii Sfântului Duh). 
Noi credem că unirea se făce prin puterea lui Dumnezeu. Prin puterea omului 
se face depărtarea. Pe mine m-a întrebat cineva dacă eu cred că sunt 
diferenţe mari între catolici şi ortodocşi. Şi-am zis că diferențele nu-s mari, 
dar sunt organizaţi pe diferenţe, aşa încât diferenţele mici devin mari. 


— Cum poți persevera în dreapta credință ortodoxă, în situaţia când 
eşti nevoit să trăieşti mai mulţi ani în străinătate, în afara rugăciunii? 

— În străinătate e cam greu... Zicea Părintele Arsenie că acolo-i mai 
bine pentru trup, iar aici, pentru suflet. Păi, ce-ţi alegi! 


— În toate religiile se spune că lisus Hristos este şi va fi 
Mântuitorul. Deci, dacă oamenii ştiu, de ce continuă să fie adepţii 
acelor religii şi nu devin drept-credincioşi? 

— Dragă, dacă omul e format pe o idee, greu îşi schimbă ideea în care 
se găseşte; pentru că ideile aduc structuri, iar diferenţele nu sunt atât pe idei, 
cât pe idei întrupate, pe structuri. lar când eşti mulţumit cu ceea ce ai, nu 


mai cauţi altceva. 


— Dacă un om susține că are credinţă, dar nu obişnuieşte să meargă 
la Sfânta Liturghie, se mai poate spune despre acesta că are credinţă? 

— Nu! Să ştiţi că eu, pe cei care nu vin la biserică, nici nu-i socotesc la 
oameni credincioşi. Chiar vin unii şi zic: „Părinte, dar eu fac asta şi asta, mă 
rog dimineaţa şi seara, mă rog acasă...”. Nu-s mulțumit! Pentru că ceea ce 
faci acasă nu e ceea ce se face la biserică, aşa încât a nu merge la biserică 
este un fel de lepădare de Ortodoxie. 

Eu nici nu stau de vorbă cu cine nu merge la biserică... Prima întrebare 
pe care o pun la spovedit (după întrebările obişnuite: când te-ai spovedit 

ultima dată, dacă ai avut canon...) este: „La biserică mergi?” Dacă zice: „Nu 
merg”, nici nu mai stau de vorbă cu el; îi zic: dacă vrei să spui ceva, spune, 
dar să ştii că n-am ce vorbi cu tine, dacă nu mergi la biserică. Şi-i spun de 
obicei ce înseamnă să meargă şi ce înseamnă să nu meargă. 

A venit unul, nu demult, şi-l întreb: când ai fost ultima dată la 
biserică? „Acum opt ani. — Măi, chiar opt, n-or fi trecut numai şapte? — Nu, 
părinte, că de când m-am cununat, n-am mai fost.” Adică el ştia că s-a 
cununat acum opt ani. Ei, cu unul ca ăsta nu ai ce face! Întâi trebuie să 
meargă la biserică şi după aia să vină să-l ajuţi. 


— Ce trebuie să-i ofere un părinte copilului său, pentru ca acesta 
să fie crescut în frică de Dumnezeu? 

— Exemple. Exemple bune, exemple de religiozitate. În viaţa de 
familie, în general, sunt nişte lipsuri, în sensul că cei mai mulţi cred că viaţa 
de familie este o viață în care chestiunea religioasă este o chestiune 
particulară. Or în viața de familie nu există nimic particular. Nici gândurile, 
ai putea să zici că nu-s particulare. Totul trebuie să fie împreună, al tuturor, 
aşa încât în familie trebuie să fie pusă în valoare şi credinţa religioasă. 

„Unirea credinței şi împărtăşirea Sfântului Duh cerând, pe noi înşine 
şi unii pe alţii şi toată viaţa noastră lui Hristos Dumnezeu să o dăm”, sunt 
cuvinte care se spun la Liturghie şi la Cununie. De ce şi la Cununie? Pentru 
că sunt importante pentru cei care se cunună şi pentru că şi viața creştină 
trebuie să fie un fel de Liturghie. Nu se poate socoti că omul îşi împlineşte 
datoria atunci când, pentru a se ruga, se separă de celălalt, ci trebuie să se 
roage împreună (dacă nu se poate totdeauna, cel puţin din când în când, dar 
cât se poate mai des) şi să le dea şi copiilor exemple de rugăciune împreună. 

Zorica Laţcu are o poezie, „Ectenie”, şi zice într-un loc: „Când plecăm 
genunchii, seara, amândoi”. Dar ia să v-o spun pe toată: 


Ectenie 
de Zorica Laţcu 


Pentru ca iubirea noastră să-nflorească 
Albă cum e crinul Bunelor Vestiri, 
Pentru ca mlădița dragostei să crească 
Plină de miresme, dulce de rodiri; 
Pentru ca din neaua grea de peste iarnă 
Rod de viață caldă iarăşi să legăm, 
Pentru ca lumină peste noi să cearnă, 
Domnului să ne rugăm. 

Pentru ca să-Și verse binecuvântarea, 
Ca un zvon de vânturi line, peste noi, 
Pentru ca în suflet să-I simțim chemarea, 
Când plecăm genunchii, seara, amândoi, 
Pentru ca-n iubirea Lui să ne-mpreune, 
Când, cuprinși de patimi, numele-] strigăm, 
Pentru ca-n vecia Lui să ne cunune, 
Domnului să ne rugăm. 


Pentru ca belșugul țarinilor grele 

Să ne facă traiul rodnic şi umil, 

Pentru ca răsfrângeri din surâs de stele 

Să sclipească-n lacrimi ochii de copil; 

Pentru ca sudoarea să ne miruiască 

Și-n lumina morții viața s-o cercăm, 

Pentru ca din muncă pacea să rodească, 
Domnului să ne rugăm. 


Pentru ca-n mulțimea îndurării Sale 

Însuşi să-Şi pogoare pasul către noi, 

Pentru ca să-l ducem sufletul în cale, 

Cu miros de smirnă şi cu ramuri moi; 

Pentru ca-n lumina alb-a dimineţii, 

Din strânsoarea cărnii să ne dezlegăm, 

Și-ntr-un pas să trecem pragul larg al vieții, 
Domnului să ne rugăm. 


— Atunci când ne cuprinde deznădejdea, ce putem face pentru a 
ieşi din această stare? 

— Nu putem să facem altceva decât să ne angajăm în fapte care 
înmulțesc nădejdea, în fapte care înmulțesc credinţa. Trebuie să tragem de 
noi... Adică nu trebuie să ne lăsăm pradă unor porniri spre rău, căci de multe 
ori pornirile acestea sunt rezultatul fie al neglijenței noastre, fie al unei vieţi 
care nu favorizează binele. 

Părintele Serafim Popescu, de la noi de la mânăstire, Dumnezeu să-l 
odihnească, zicea: „Mulţi dintre oameni îşi trăiesc o parte din viață ca să-şi 
facă greu de suportat cealaltă parte a vieții”. 

Noi suntem şi rezultatul vieţii pe care am dus-o; fiecare dintre noi 
însumăm în noi toată viața noastră, iar dacă viaţa noastră a fost negativă, 
atunci şi starea noastră e negativă, e cu scădere. Şi în cazul acesta nu putem 

face nimic... decât, cu efortul de care mai suntem capabili, să încercăm să ne 
depăşim pe noi înşine. 











— Știind că Satana se arată şi sub formă de înger al luminii (cf. 
II Corinteni 11, 14), cum se poate face distincţia între un gând de la 
Dumnezeu şi un gând de la Satana? 

— Gândurile de la Dumnezeu sunt conforme cu voia lui Dumnezeu. 
Mai întâi de toate, nu trebuie să avem încredere în mintea noastră, iar în al 
doilea rând, trebuie să ne verificăm gândurile cu o conştiinţă străină, 
superioară conştiinţei noastre. 































— Vorbiţi-ne, vă rugăm, despre Sfântul Apostol Pavel. De aseme- 
nea, şi despre Sfântul Apostol loan: despre virtuțile pe care le avea el şi 
pentru care era mai iubit de către Mântuitorul decât ceilalți ucenici. 

— Noi nu ştim de ce l-a iubit Mântuitorul pe Sfântul loan Evanghelistul 
mai mult decât pe ceilalți... Probabil era mai ascultător, mai gata de a 
împlini voia Lui. Nu avem de unde să ştim, pentru că nu avem nişte mărturii 
ale Evangheliei sau ale contemporanilor lor. 

În ceea ce-l priveşte pe Sfântul Apostol Pavel, el îşi manifestă anumite 
virtuţi, anumite calităţi în ceea ce scrie el. De exemplu, când zice: „O, copiii 
mei, pentru care sufăr din nou dureri ca de mamă, până ce va prinde Hristos 
chip în voi” (Galateni 4, 19), arată angajarea lui față de credincioşi, față de 
Domnul Hristos, pentru credincioşi, prin credincioşi. Sau când zice: „Ţi-l 
trimit pe el, chiar inima mea” (Filimon 1, 12), arată că se identifică cu omul 
pe care îl recomandă. Dacă citim Noul Testament cu gândul de a descoperi 
calitățile Sfântului Apostol Pavel, ne putem da seama de calitățile lui, aşa 
cum reies din Sfânta Scriptură. 


— Spuneţi-ne ceva din viața dumneavoastră. 

— Dragă, din viața mea, ce să vă spun?... Am dus o viaţă despre care 
acum, la bătrâneţe, pot să zic că a fost o viaţă frumoasă, o viață luminoasă, o 
viață în legătură cu Dumnezeu, cu credința în Dumnezeu, cu slujba, cu 
bucuria din credință... N-am ceva deosebit să spun. 

Am făcut o şcoală specială la Cluj, timp de cinci ani, între 1935-1940 
(eu sunt nevăzător din copilărie). Apoi am întrerupt doi ani şi am reluat la 
Timişoara, la un liceu de văzători, pe care l-am terminat în 1948. Am urmat 
Teologia la Sibiu, între 1948-1952, iar din 1953 sunt la mânăstire. Gândiţi-vă, 
chiar de la 1 aprilie! E ceva, nu? M-am dus o dată cu păcălelile! 

A fost frumos, a fost bine, m-am făcut călugăr în anul în care m-am 
dus acolo, în 15 august; după şapte ani, am fost hirotonit diacon; am stat 23 
ani diacon şi am fost hirotonit preot acum 11 ani. 

A fost frumos, a fost bine, ce să spun altceva? Nu ştiu ce-or spune cei 
care-or zice ceva despre mine la înmormântarea mea... Mai zilele trecute am 
fost la Floreşti şi a vorbit un părinte acolo; după ce-am ținut eu o predică, a 
vorbit despre mine; şi i-am zis că eu n-aş fi vorbit aşa despre mine. 


— Cum trebuie să ţină postul un om suferind sau un copil în creştere? 

— Cum poate. Un om suferind, în orice caz, e dezlegat, fiindcă boala e 
postul lui. Dacă vrea să postească şi poate, n-avem nimic împotrivă, însă cei 
bolnavi în general nu sunt obligaţi la post. 

În privința postului eu sunt mai elastic, mai ales pentru cei care nu-şi 
gătesc singuri. 


— Sfinţii pe care i-a cinstit şi la care s-a rugat creştinul în timpul 
vieţii, deci sfinţii ocrotitori, ce rol au după ce moare creştinul? Îl ajută 
să treacă prin vămile văzduhului? 

— Da, îl ajută. Acuma, cu vămile văzduhului e o treabă, că noi credem 
că-L purtăm pe Domnul Hristos în NOI, şi-atunci nu ne este frică de vămile 
văzduhului, pentru că dacă e Hristos în noi, fug dracii de noi. Cum spune 
rugăciunea de mulţumire după Sfânta Împărtăşire? „Ca de foc să fugă de 
mine tot lucrul rău, toată patima”. Sau: „Să învie Dumnezeu şi să se 
risipească vrăjmaşii Lui”; sau: „Când Te-ai pogorât la moarte, Cela ce eşti 
Viaţa cea fără de moarte, atunci iadul l-ai omorât cu strălucirea dumnezeirii”. 
Asta înseamnă că şi în noi nimiceşte Dumnezeu iadul. 

Asta, cu vămile văzduhului, e o chestiune mai mult aşa, de explicaţie, 
a unora, ca să se pună în evidență unele păcate, unele rele. Or, în realitate, 
cu cred că dacă omul s-a lăsat o dată de păcate şi este cu Domnul Hristos, nu 
mai vine niciun drac să se apropie. Nici la vămi, nici în altă parte. 


— Ce părere aveţi despre legea lui Moise, a fost ea o lege 
exagerată? De exemplu, legea talionului: „Dinte pentru dinte şi ochi 
pentru ochi” (leşirea 21, 24). 

— A fost o lege care era pe atunci, în special pentru a se înlătura relele. 
Adică omul nu trebuia neapărat să piardă un ochi, decât în măsura în care a 
scos un ochi; în cazul acesta, legea era prohibitivă, nu era pedepsitoare. 
Adică, dacă eu voiam să nu-mi scoată cineva un ochi, nu scoteam nici eu un 
ochi. Aşa a fost dată legea atunci, pentru vremea aceea. Acum € mai multă 
îngăduință, dar oamenii fac rele... Câteodată, poate că ar fi bine să li se 
aplice o lege mai drastică. 


— Ne puteţi spune ce este adevărul? 
— Păi, şi pe Domnul Hristos L-a întrebat Pilat ce este adevărul. 

Adevărul este Hristos: „Eu sunt Calea, Adevărul şi Viaţa” (loan 14, 6); 
şi Evanghelia Lui, bineînțeles. „Cuvântul Tău este adevărul” (loan 17, 17), a 
spus Domnul Hristos în rugăciunea dinainte de Pătimire, iar noi spunem 
aceasta în rugăciunile pentru cei răposaţi. 


— Toate virtuțile, cum sunt smerenia, iubirea, rugăciunea, sunt 
daruri ale lui Dumnezeu, ceea ce înseamnă că dacă Dumnezeu nu i le-a dat 
cuiva, acela, oricât s-ar strădui, tot nu le are. Şi atunci, ce poate face omul? 

— Nu se poate ca Dumnezeu să nu dea ceea ce vrea El să aibă omul. 
Dumnezeu ne dă aceste daruri şi virtuţi, dar şi cu osteneala omului. Omul are 
în fiinţa lui nişte capacități... de exemplu capacitatea de a iubi, însă ea trebuie 
organizată, trebuie ordonată. Porunca ne face să salvăm iubirea, pe care noi o 
avem, însă, dacă e împătimită, nu e organizată după porunca lui Dumnezeu. 

Sfântul Maxim Mărturisitorul, în Capetele despre dragoste (Filocalia, 
vol. Il), vorbeşte despre trei feluri de dragoste: dragoste după poruncă, 
dragoste firească şi dragoste împotriva firii. Şi zice că dragostea după 
poruncă o au cei nepătimitori. Silinţa de a fi nepătimitor pune în valoare 
virtuțile şi reglementează capacitatea de a iubi. Cel ce pe unii îi iubeşte, iar 
pe alţii îi urăşte, cel ce pe acelaşi uneori îl iubeşte, iar alteori îl urăşte, cel ce 
pe unii îi iubeşte mai mult, iar pe alţii mai puţin, zice Sfântul Maxim 
Mărturisitorul că încă nu împlineşte porunca lui Dumnezeu, Care spune să-l 
iubeşti pe aproapele tău ca pe tine însuţi. Bineînţeles, acestea sunt chestiuni 
de vârf... Domnul Hristos ne dă porunci, ne dă principii, pe care noi le 
împlinim după puterea noastră şi nădăjduim la mila lui Dumnezeu. Ceea ce 
nu putem noi, la măsurile noastre, poate Dumnezeu şi completează El ceea 
ce nu putem noi. În orice caz, dacă suntem hotărâți pentru bine, Dumnezeu 
ne ajută, ne dă darul acesta. 


— Spuneţi-ne ceva despre acel mare părinte Arsenie Boca. 

— Părintele Arsenie Boca a fost un om care prin naştere a fost înzestrat 
cu nişte calități pe care, dacă cineva nu le are, nu le poate dobândi. A fost o 
personalitate puternică, cu nişte daruri de la Dumnezeu, pe care le avea în 
mod deosebit față de alții. La acestea, s-a adăugat cultura lui, care n-a fost 
numai teologică, ci a fost şi o cultură laică bine pusă la punct, inclusiv cu 
cunoştinţe de medicină. Acel cuvânt de ordine pe care l-a spus el: „Oxigen, 
glicogen, somn, să-ți păstrezi hormonii şi să ai concepţie de viaţă creştină” 
arată că avea cunoştinţe de medicină. Avea în vedere fizicul omului, pentru 
că omul e o ființă psiho-fizică şi nu poţi să neglijezi fizicul în favoarea 
sufletului, între suflet şi trup existând un raport direct proporțional. Dacă 
vrei să ai un suflet care înţelege, care se angajează, trebuie să ai şi partea 
fizică pusă în rânduială. Iar părintele avea în vedere lucrurile acestea. 

În Pateric se spune: „Îi ajunge călugărului, de va fi nevoitor, un ceas 
de somn pe noapte”. Să ştiţi că eu, dacă l-aş întâlni pe părintele care a zis 
vorba asta, i-aş spune că n-are dreptate. Şi Părintele Arsenie zicea că trebuie 
cel puţin şase ore de somn continuu pe noapte. Sunt nişte lucruri de care te 
izbeşti... Sfântul Moise Arapul spunea că s-a păgubit mai mult din multa 
priveghere, din multa osteneală şi din puțina mâncare decât din mâncare 
multă şi din somn mult. Pentru că, tot forțându-se să doarmă puţin, a ajuns 
în situaţia să nu mai poată dormi şi cerea de la Dumnezeu puţin somn. Aşa 
că trebuie o dreaptă judecată, un echilibru în toate. Numai aşa se poate 
ajunge unde trebuie să se ajungă. 

lar Părintele Arsenie avea acest echilibru, această conştiinţă. De 
exemplu, cineva a venit la el şi i-a spus: „Părinte, nu ştiu ce se întâmplă cu 
mine, că am început să uit”, asta fiind în vremea postului, când făceau nişte 
nevoinţe. Şi părintele i-a zis: „Mă, mai încet cu postul!” De ce? Pentru că îşi 
dădea seama că există o legătură între trup şi suflet. 

Părintele avea o putere de sinteză deosebită, o putere de pătrundere 
deosebită. Poate că uneori era spontan şi risca anumite afirmaţii pe care le 
făcea, dar în orice caz, avea curajul acesta al opiniei, pe care nu l-am întâlnit 
la alți oameni, la alţi călugări; cunoştinţe teologice am mai întâlnit. 

Mie, de exemplu, mi-a spus Părintele Arsenie, personal, odată, când 
am fost la el: „Bagă de seamă: cunoştinţe teologice pot avea şi necredincioşii. 
Însă nu acesta e lucrul de căpetenie, ci lucrul de căpetenie este trăirea 
religioasă”. Şi mi-a adus aminte, atunci, de un cuvânt din slujbele noastre 
— să ştiţi că eu ţin foarte mult la slujbele noastre —, şi anume prima catavasie 
de la Înălţarea Domnului: „Cu dumnezeiescul nor fiind acoperit gângavul 
— e vorba de Moise —, a spus Legea cea scrisă de Dumnezeu. Căci scuturând 
tina de pe ochii minţii, vede pe Cel ce este şi se învaţă cunoştinţa Duhului, 
cinstind cu dumnezeieşti cântări”. Deci cântările lui Moise au venit după ce 
şi-a curăţit tina de pe ochii minţii şi a învăţat cunoştinţa Duhului, după ce a 
fost învăluit cu dumnezeiescul nor. Asta este calea cea adevărată, când ai 
ajuns să ai o experienţă a întâlnirii cu Dumnezeu, când ai ajuns să te uimeşti 
de Dumnezeu. Pentru că spune Sfântul Isaac Sirul: „Încă nu L-a cunoscut pe 
Dumnezeu cel ce nu se minunează de Dumnezeu”. Dacă nu te minunezi de 
Dumnezeu, încă nu L-ai cunoscut pe Dumnezeu; şi-atunci, cântările tale (şi 
cele pe care le cânţi, şi textele pe care le citeşti) de fapt nu sunt ale tale, ci 
sunt ale altora, spuse şi de tine, cu participarea câtă o poți avea. Or, când ai ajuns 
să te minunezi de Dumnezeu, atunci izbucneşti din sufletul tău cântări 
realizate de Duhul Sfânt, Care este lucrător în tine; sau cântările de la sfintele 
slujbe, pe care le cânți, şi textele pe care le citeşti sunt izvorâte din sufletul tău. 

De pildă, în Filocalie, în volumul al IV-lea, este o scriere despre Avva 
Filimon, în care ucenicul îl întreabă cum se face că dintre toate cărțile 
Scripturii cel mai mult citeşte din Psaltire. Şi el zice: „Frate, atâta dar a pus 
Dumnezeu în sufletul meu, din psalmi, încât sunt ca şi când eu aş fi autorul 
lor”. De multe ori m-am gândit la cuvântul acesta al Avvei Filimon şi am zis 
că şi pentru mine, doi psalmi sunt de parcă eu i-aș fi făcut: Psalmul 22: 
„Domnul este păstorul meu...” şi Psalmul 102, mai ales în partea unde se 
spune: „Cât este de departe cerul de pământ, atât e de mare bunătatea Lui 
(Dumnezeu) spre cei ce se tem de Dânsul./ Cât e de departe răsăritul de 
apus, atât a depărtat EI de la noi fărădelegile noastre./ Cum miluieşte un tată 
pe copiii săi, aşa-i miluieşte Domnul pe cei ce se tem de Dânsul”. Partea 
asta îmi place cel mai mult, parcă aş fi făcut-o eu. Dar n-am făcut-o, am 
primit-o şi mi-am împropriat-o. Acesta este rostul nostru, de a ne împropria 
cuvintele pe care le spunem, cântările pe care le cântăm. 

Or părintele mi-a atras atenţia asupra acestei alcătuiri de la Înălțarea 
Domnului: „Cu dumnezeiescul nor fiind acoperit gângavul — Moise adică —, 
a spus Legea cea scrisă de Dumnezeu”, deci numai după ce a fost învăluit cu 
dumnezeiescul nor, cu Duhul Sfânt; „Căci, scuturând tina de pe ochii minții, vede 
pe Cel ce este — pe Dumnezeu, căci Dumnezeu a zis: «Eu sunt Cel ce sunb — 
şi se învaţă cunoştinţa Duhului, cinstind cu dumnezeieşti cântări”. 

Aşa a fost părintele, un om care s-a impus în conştiinţa oamenilor prin 
personalitatea lui. Adică noi nu putem fi Părintele Arsenie, pentru că nu 
avem calităţile pe care le-a avut el de la Dumnezeu. Cultura noastră 
teologică sau viaţa pe care o ducem nu ne-a adus la măsurile acelea pe care 
le-a avut părintele prin înzestrarea lui. 

La Sibiu, când am mers eu la Teologie, era arhiereu-vicar un părinte, 
Preasfinţitul Teodor Scorobeţ, un om tare cumsecade, un om blând, un om 
liniştit. Mie-mi plăcea tare mult de el. Şi, când m-a prezentat pe mine 
Mitropolitul Mladin (Părintele Mladin de atunci) ca un candidat la Teologie, 
i-a spus Preasfințitului că sunt fără vedere. Şi Preasfinţitul zice: „Nu-i nimic, 
dă Dumnezeu alte daruri”. Aşa a fost de mângâietor cuvântul acesta al 
Preasfinţitului pentru mine! 

Şi odată, vorbind cu Părintele Dumitru Călugăr de la Sibiu — care 
glumea şi zicea că noi suntem călugări făcuți, dar el e născut călugăr, că-l 
cheamă Călugăr din copilărie —, am zis: oare prin ce osteneală a ajuns 
Preasfinţitul la aşezarea asta sufletească? Şi Părintele Călugăr zice: „Prin 
osteneala lui Dumnezeu, că aşa l-a lăsat Dumnezeu”. Adică dacă îţi dă 
Dumnezeu un dar, acela e un dar pe care îl ai şi îl foloseşti; dar dacă nu-l 
ai de la Dumnezeu în mod special (pentru că Dumnezeu nu are cu tine 





Ieşirea 3, 4. 

planul pe care-l are cu cel căruia i-a dat darul), nu poţi ajunge să dobândeşti 
darul prin nişte mijloace, oricare ţi-ar fi osteneala. Pentru că noi, de obicei 
când Îi slujim lui Dumnezeu, nu-l slujim ca să ne dea un dar oarecare, ci Îi 
slujim lui Dumnezeu pentru că „cu vrednicie şi cu dreptate este a ne închina 
Tatălui şi Fiului şi Sfântului Duh, Treimii celei de o ființă şi nedespărțite” 
(Liturghia Sfântului loan Gură de Aur). Prin urmare, Îi slujim lui Dumnezeu 
pentru că aşa trebuie, pentru că nu putem să nu-l slujim lui Dumnezeu. Iar 
darurile vin dacă vrea Dumnezeu, unde şi cât ştie Dumnezeu. 
Aşa că Părintele Arsenie a avut o înzestrare nativă deosebită. 


— Despre minunea de la Lanciano... 

— Nu ştiu nimic, aud pentru prima dată. 

— «Un călugăr s-a îndoit de Prefacerea Darurilor în Sfintele Taine 
şi acestea s-au prefăcut în sânge şi carne, rămânând până azi sub 
această formă. 

— Mai sunt istorisiri din acestea şi în Pateric. 

— Dacă minunea e autentică, atunci de ce noi, ortodocşii, nu ne 
putem împărtăşi din același potir cu ei? 

— Dragă, Biserica întotdeauna a fost exclusivistă, adică nu a 
considerat că şi în altă parte sunt darurile pe care le are ea. Din cauza 
aceasta nu îngăduie, poate dintr-o iconomie oarecare, fiindcă am ajunge să 
nu prețuim Tainele noastre, dacă preţuim Tainele altora. Cred că acesta 
este motivul, dar nu putem nici să fim exclusivişti şi să zicem că acolo nu 
se întâmplă Prefacerea... deşi nu putem nici să afirmăm lucrul acesta, 
pentru că dacă nu-l afirmă Biserica, nu-l putem afirma nici noi, sau, dacă-l 
afirmăm, e o părere personală. 


— După 1989 au pătruns foarte multe secte în ţară. Ce credeți că 
ar trebui făcut pentru a le arăta calea cea dreaptă? Ar trebui oare să 
facem şi noi adunări ca ei sau să ieşim la propovăduire în afara 
bisericii? Aş vrea să indicaţi mai multe soluţii. 

— Soluţia este asta: să fim ortodocşi cum trebuie şi să putem să-i 
convingem şi pe alții să fie așa. Eu am spus mai înainte că de la ortodocşi nu 
merge nimeni la sectanți. Cineva care-i ortodox cu adevărat şi trăieşte 
ortodox nu poate să fie altceva decât ceea ce este; iar cei care nu au o trăire 
ortodoxă autentică, aceia pot să ajungă şi în altă parte. 

Să ştiţi că-i mai greu să fii ortodox decât să fii sectar, fiindcă un sectar 
zice că-i mântuit gata şi că nu mai trebuie să postească (decât când vrea el), 
că nu trebuie să facă anumite lucruri. Şi bineînţeles că e mai comod așa, iar 
oamenii ajung mai uşor acolo decât unde li se spune că trebuie să posteşti 

miercurea şi vinerea, că trebuie să posteşti în Postul Paştilor şi în celelalte, 
că trebuie să mergi la biserică ş.a.m.d. Noi nici nu trebuie să facem altceva 
decât ceea ce facem: să ne împlinim datoriile, acolo unde suntem, şi să trăim 
o viață autentică ortodoxă; pentru noi, aceasta este esenţial. 

Și oamenii, dacă pot să înveţe un lucru, este că credinţa noastră 
ortodoxă este credința moşilor şi a strămoşilor noştri, credința domnitorilor, 
care au făcut atâtea mânăstiri, credința Sfântului Constantin Brâncoveanu, 
care s-a jertfit pentru Hristos; iar a renunța la această credinţă înseamnă a 
renunța la tot ceea ce ţine de credință şi de neam. 


— Ce să facem atunci când nu ne putem ruga? 
— Să încercăm totuşi să ne rugăm sau să aşteptăm o vreme când putem 
să ne rugăm. 


— Am auzit de foarte multe ori că cea mai mare filosofie este să te 
gândeşti la moarte. Personal, gândind la aceasta, ajung la deznădejde. 
Deci cum trebuie să ne gândim la moarte, astfel încât să ne zidim? 

— Să ştii că, dacă-i filosofie să gândeşti la moarte, e mai mare 
filosofie să gândeşti la viață. Filosofia să gândeşti la moarte este în sensul că 
nu trebuie să ne lipim de lucrurile pământeşti mai mult decât este necesar, să 
nu căutăm o afirmare a lor peste trebuință. Acesta este rostul filosofiei 
acesteia, a gândului la moarte. 

Să ştiţi că eu nici nu mă pot gândi la moarte! Nu ştiu unde-oi ajunge... 
la” bine ajung, în orice caz! De ce cred că ajung la bine? Pentru mila lui 
Dumnezeu, dacă-i vorba, nu pentru faptele mele. La noi la mânăstire, Părintele 
Serafim zicea că Dumnezeu n-are pe nimeni de pierdut. Dacă vrea omul să se 
piardă, se poate pierde, dar Dumnezeu nu vrea să-l piardă. Şi cred în cuvântul 
spus de Părintele Arsenie: „lubirea lui Dumnezeu față de cel mai mare 
păcătos e mai mare decât iubirea celui mai mare sfânt față de Dumnezeu”. 

Însă metodele de îmbunătăţire şi de gândire duhovnicească sunt dife- 
rite, nu putem să folosim aceleaşi metode, pentru că nu se potrivesc cu noi. 

De pildă, undeva se spune că un sfânt, un părinte din Pateric, zicea că 
toată lumea se mântuieşte, numai el nu se mântuiește. Nu cred că e corect să 
spui lucrul acesta, pentru că mântuirea nu atârnă numai de om, ci atârnă și 
de Dumnezeu, e şi Dumnezeu la lucru în mântuirea omului. Eu cred că se 
vor mântui mult mai mulți decât credem noi că se vor mântui. 

Important este să avem încredere în bunătatea lui Dumnezeu şi să-l 
slujim lui Dumnezeu, pentru bunătatea Lui. Şi atunci, nu avem motive să ne 
gândim la moarte, ci avem motive să ne gândim la bunătatea lui Dumnezeu, 
la rai, la viața veşnică... Dar şi în acest fel, tot ne dezlipim de lucrurile 
acestea şi nu mai ținem aşa de mult la ele, ca necredincioşii. 

Iar în ceea ce-l priveşte pe părintele acela, care zicea că numai el nu se 
mântuieşte, nu cred că avea dreptate, adică n-avea dreptate să-L nedreptă- 
țească pe Dumnezeu. Însă era metoda lui, e o metodă pe care o folosea el, 
dar care nu se potriveşte cu ceea ce credem noi şi cu ceea ce gândim noi 
despre mântuire. Personal, cred că mântuirea este o chestiune care trebuie 
urmărită prin legătura cu Dumnezeu, prin slujirea lui Dumnezeu, nu prin 
părerile noastre despre mântuire. Aşa că, dacă nu mă gândesc la moarte şi 
mă gândesc la viaţă, tot mă gândesc la ceva care mă ajută. 


— Pentru a dobândi trăirea la sfintele slujbe şi la rugăciuni, ce 
trebuie să fac? Mă lupt să respect legile lui Dumnezeu, dar mă simt 
mereu împietrită. 

— Păi, te simți deocamdată, dar faci lucruri de om credincios şi înain- 
tezi în credință. Faci cu efort ceea ce vei putea să faci, cu vremea, fără efort. 


— Ce este smerenia şi cum se poate dobândi? 

— „Smerenia este virtutea care nu se arată”, zice Sfântul Francisc de 
Sales, din Apus. Smerenia este un dar fără de nume, pe care-l cunoaşte 
numai cel care îl are. Este o virtute prin care omul se supune lui Dumnezeu, 
primind învățătura, dându-l dreptate lui Dumnezeu. Această virtute ne face 
să ne cunoaştem pe noi înşine, să cerem mai mult darul lui Dumnezeu, 
văzând insuficienţele noastre. 

Smerenia este un rezultat al conştiinţei păcătoşeniei, iar în măsura în 
care avem această conştiinţă, avem smerenia vameşului și smerenia femeii 
păcătoase. 

Însă smerenia mai poate fi şi o smerenie a Maicii Domnului şi a 
Sfântului loan Botezătorul, care este rezultatul virtuţilor: cu cât înaintează 
omul în virtute, cu atât se coboară mai mult în smerenie, ştiindu-se 
colaborator al lui Dumnezeu şi dator mai mult lui Dumnezeu, pentru această 
cinstire dată de Dumnezeu omului. 

La smerenie se ajunge prin observarea de noi înşine, prin cunoaşterea 
de noi înşine, prin împlinirea poruncilor lui Dumnezeu, prin constatarea 
insuficiențelor noastre, prin faptul de a-l da dreptate lui Dumnezeu, prin 
ascultare, prin osteneala de a ne depăși pe noi înşine, de a dobândi smerenia. 
Şi mai ales prin rugăciune, pentru că smerenia, dacă este un dar al lui 
Dumnezeu, fără de nume, cunoscut numai celui care se roagă, se dă de către 
Dumnezeu mai ales celui ce se roagă. 


— Ce ne puteţi spune despre cuvântul: „Pocăinţa se face cu faţa 
spre viitor”? 

— Este un cuvânt care-mi place mie, un cuvânt pe care de fapt nu 
l-am auzit de la nimeni, dar eu îl spun mereu: Pocăinţa se face cu faţa spre 
viitor, nu cu fața spre trecut. Fiecare dintre noi am realizat un trecut al 
nostru. Până în clipa de față, avem un trecut şi avem un prezent. Prezentul 
este timpul nostru adevărat: toate le realizăm în prezent şi le realizăm în 
prezent pentru trecut şi pentru viitor. Chiar şi în veșnicie, viitorul îl vom 
trăi tot ca prezent. 

În Sfânta Evanghelie se spune că Sfântul loan Botezătorul le zicea 
oamenilor: „Faceţi roade vrednice de pocăință” (Luca 3, 8), asta însemnând 
că pocăința nu trebuie să fie goală, ci pocăinţa trebuie să fie plină, făcând în 
prezent roade vrednice de pocăință. Cum ar zice Sfântul Apostol Pavel, în 
Epistola către Efeseni: „Cel ce a furat să nu mai fure, — şi nu se opreşte la 
aceasta, ci zice, mai departe — ci mai vârtos să lucreze cu mâinile sale, ca să 
aibă de unde să dea milostenie”. Deci arată că pocăinţa trebuie făcută cu 
ceva pozitiv. 

Noi nu suntem nişte tânguitori, cu faţa spre trecut, ci suntem nişte 
activi, cu faţa spre viitor, vrând să realizăm în viitor ceea ce n-am realizat în 
trecut. Pentru că păcatele, o dată făcute, nu mai pot fi compensate; nu poţi 
face altceva pentru păcatele pe care le-ai făcut, dar poţi să te pregăteşti ca să 
faci virtuți care să te oprească pentru viitor să mai păcătuieşti şi să 
înmulţeşti păcatele. E un fel de contracarare a păcatelor de odinioară, un fel 
de astupare a lor. 

Asta înseamnă să faci pocăință cu fața spre viitor, adică să nu te 
tânguieşti pentru cele irecuperabile, ci să te sileşti pentru cele de care eşti 
capabil. Eu le spun oamenilor mereu să astupe trecutul negativ cu un trecut 
pozitiv, să-l astupe cu o viață care să-i recomande măcar de acum încolo. 
Asta-i pocăinţa cu fața spre viitor. Ep 


— La Judecata de Apoi, un călugăr ascet, care a trăit în pustie mai 
mult timp, are mai multă trecere decât un călugăr care a trăit toată 
viața numai în mânăstire? 

— Nu, n-are! Adică, Dumnezeu îl ştie pe fiecare, dar se consideră că 
viaţa de obşte e superioară vieţii de pustnic, în înţelesul că în viaţa de obşte 
îi poţi ajuta pe cei din jur şi totodată te poţi verifica. Sfântul loan Casian 
spune că cel din pustie nu are posibilitatea să-şi cunoască patimile şi de 
aceea patimile de multe ori cresc în el fără să fie observate, pe când cel din 
viața de obşte are posibilitatea să-şi vadă insuficienţele şi să şi le şi 
corecteze. Acesta e un punct de vedere, dar până la urmă Dumnezeu ştie 
care e mai primit. Fiecare poate fi primit de Dumnezeu pentru intenţiile şi 
pentru realizările lui. 

Dacă mă duc în pustie, mă duc cu nădejdea că acolo sunt mai de folos 
prin rugăciunea pe care o fac; dar Dumnezeu ştie dacă sunt, pentru că 
Sfântul loan Scărarul vorbeşte şi despre nişte pustnici care nu-şi împlinesc 
datoriile sau care nu se realizează aşa cum cred ei că s-ar realiza. 

Până la urmă, Dumnezeu ştie de toate... Fiecare să-şi împlinească 
datoriile în conformitate cu chemarea pe care o simte. 

Eu, de exemplu, îmi doream odinioară să stau undeva la pustnicie, dar 
nu pentru pustnicia însăşi, ci pentru a mă verifica din anumite puncte de 
vedere: să văd ce gânduri îmi vin, să văd cum mă raportez la nişte situaţii 
speciale... Pentru că eu, în cei şaizeci şi cinci de ani de viață, încă n-am trăit 
nicio zi în care să nu mă întâlnesc cu vreun om şi nu ştiu cum este această 
golire totală de orice relaţie simțită. 


— Pentru că suntem în Postul Paştelui, vorbiţi-ne despre iubire. 

— Despre iubire trebuie vorbit totdeauna, nu numai în Postul Paştilor. 
Iubirea este o capacitate a omului, care trebuie reglementată după porunca 
lui Dumnezeu. Să-L iubim pe Dumnezeu mai presus de orice, şi pe 
aproapele nostru ca pe noi înşine. Însă aceasta este până la urmă o perfor- 
manță, pentru că nu ştiu cine poate spune cu siguranță şi cu convingere că-L 
iubeşte pe Dumnezeu mai presus de orice, iar pe aproapele său, ca pe sine 
însuşi. Însă acesta este principiul, aceasta este porunca. 

Noi totdeauna trebuie să ştim că suntem datori cu iubire față de 
oameni. Suntem datori! „Să ne iubim unii pe alţii, ca într-un gând să 
mărturisim”. Suntem datori cu iubirea! Niciodată nu trebuie să considerăm 
că ne-am împlinit datoria de a iubi. Există o iubire care se realizează 
spontan. Cred că ştiţi versurile din cântecul acela popular: 

Pe la poarta cui mi-e drag, 

Treabă n-am, şi tot îmi fac, 

Pe la care mi-e urât, 

Am treabă, şi nu mă duc. 

E o aşezare, o stare sufletească pe care oamenii o exprimă în felul 
acesta. Pentru că e o realitate: există o iubire spontană, o iubire care se 
realizează nu pe bază de poruncă, ci pe bază de spontaneitate. 

Pe oameni îi primeşti în suflet cum sunt, pentru că să ştiţi că dacă 
iubeşti pe cineva, îl iubeşti cu defecte cu tot, iar dacă nu-l iubeşti, nu-l 
iubeşti nici cu calitățile pe care le are. Deci există o spontaneitate în iubire. 
Aceasta nu este reglementată de poruncă şi nu este după poruncă, ci este din 
capacitatea noastră şi diri aşezarea noastră. Dacă poţi să iubeşti pe cineva în 
felul acesta, iubirea trebuie lărgită şi la cei pe care nu poţi să-i primeşti în 
suflet şi pe care nu poți să-i iubeşti. 

A iubi pe cineva înseamnă a-l primi în suflet, a-l purta în suflet, a ţi-l 
face propriu, a-l avea şi în inimă, nu numai în afară de tine, ci mai ales 
înăuntrul tău. In privința aceasta, vă spun o poezie: 


Te port în mine 
de Zorica Laţcu 


Te port în suflet, ca pe-un vas de pre, 
Ca pe-o comoară-nchisă cu peceți, 
Te port în trup, în sânii albi şi grei, 
Cum poartă rodia sămânţa ei. 

Te port în minte, ca pe-un imn sfinţii, 
Un cântec vechi, cu crai din Răsărit. 
Și port la gât, neprețuit şirag, 
Strânsoarea cald-a braţului tău drag. 
Te port în mine tainic, ca pe-un vis, 
În cer înalt de noapte te-am închis. 
Te port, lumină rumenă de zori, 

Cum poartă florile mireasma lor. 

Te port pe buze, ca pe-un fagur plin, 
O poamă aurită de smochin, 

Te port în braţe, horbote subţiri, 
Mănunchi legat cu grijă, fir cu fir. 
Cum poartă rodul floarea de cais, 
Adânc te port în trupul meu şi-n vis. 


Asta înseamnă să iubeşti pe cineva cu adevărat şi chiar după poruncă. 


- În legătură cu masoneria... 

— Nu mă mai întrebaţi de-astea, că nu ştiu! Sunt nişte lucruri pe care 
nu trebuie să le avem în vedere, trebuie să fie străine de noi. Dacă auzim de 
masoni, noi nu suntem! Dacă auzim de francmasoni, nu vrem să fim! Nu 
suntem şi nu vrem să fim! Şi cu asta, basta! 


— E bine ca o nuntă să se facă cu aprobare în zilele de post? De ce 
se dă dezlegare? 

— Nu ştiu de ce se dă dezlegare, însă ar fi bine ca oamenii să nu ceară 
dezlegare. Dezlegarea se dă fiindcă se cere. Dar ar fi bine ca oamenii, ştiind 
lucrul acesta, să nu se pună în situaţia de a cere nişte lucruri care sunt cu 
lipsă pentru ei şi care poate de multe ori sunt după aceea considerate şi ca 
nişte lucruri care era bine să nu fie făcute aşa. În momentul în care ştii că nu 
se face atunci nuntă, nu faci. Asta înseamnă rânduială. Adică rânduiala 
porneşte de la noi înşine. 

- E posibilă o împărtăşire săptămânală pentru un mirean? 

— Da, de ce să nu fie? Păi, nu se spune la toate Liturghiile: „Cu frică 
de Dumnezeu, cu credință şi cu dragoste să vă apropiaţi”? Nu zice: „Dar 
numai dac-au trecut şase săptămâni”. 


— Credeţi că în viitor Biserica Ortodoxă se va uni cu Biserica Catolică? 
— Dragă, ce nu poate face omul, poate Dumnezeu. Eu n-am de unde să 
ştiu, totuşi cred că în generația noastră n-o să fie. 


- Cum îi pot ajuta copiii pe părinţii puţin credincioşi în faptă sau 
care refuză Spovedania şi Sfânta Împărtăşanie? 

— N-au cum... Să le spună de două-trei ori şi după aceea să-i lase, cu 
gândul la Dumnezeu, că totuşi va schimba Dumnezeu ce va trebui. 

— Ce este raiul? 

— Raiul este locul şi starea sufletelor care sunt în legătură cu 
Dumnezeu. Raiul noi îl gândim de obicei ca fiind după moarte, dar de fapt 
nu-i aşa: raiul începe de aici, de pe pământ. Biserica este raiul cel de pe 
pământ, este cerul cel de pe pământ. 

Sfânta Liturghie este împărăţia lui Dumnezeu aici, pe pământ; doar 
şi începe cu cuvintele: „Binecuvântată este împărăţia Tatălui şi a Fiului şi 
a Sfântului Duh, acum şi pururea şi în vecii vecilor”. La Sfânta Liturghie îi 
închipuim pe heruvimi — pentru că aducem întreit sfântă cântare Preasfintei 
Treimi — şi cântăm cu îngerii şi ca îngerii: „Sfânt, sfânt, sfânt, Domnul 
Savaot”. Deci împărăţia lui Dumnezeu pe pământ este Sfânta Liturghie, iar 
raiul cel de pe pământ începe aici. O Liturghie trăită duhovniceşte este, de 
fapt, o experiere a împărăției lui Dumnezeu aici, pe pământ, este un 
început de rai. 

Şi apoi, aşezarea sufletească în care se face simțită prezența lui 
Dumnezeu piu şi sufletul pene pe în cer. Zorica Laţcu are o poezie 
intitulată „Cer nou” 


Cer nou 
de Zorica Laţcu 


Grăit-am ieri cu Domnul prin lacrimi şi i-am spus: 
„De noi cum nu ţi-e silă, Preascumpul meu lisus? 
Cum nu-ți întorci Tu fața cu silă de la noi 

Și cum mai vrei să suferi făptura de noroi? 

Cum vrei să calce-n lume piciorul Tău curat 

Cel care peste aripi de înger a călcat? 

Cum poala prea curată, Stăpâne, n-o fereşti, 
În tină omenească să nu ţi-o murdăreşti? 

Cum poți să suferi, Doamne, miros de putregai, 
Când ai tămâia dulce a crinilor din rai? 

Cum suferi bezna noastră, Tu, soare strălucit, 
Cum poţi să rabzi ocara, Tu, Domnul prea slăvit? 
Și cum, fiind căldura iubirilor cereşti, 

În inima mea rece Tu vrei să locuieşti? 

Tu, cel ce stai în ceruri cu mari luminători, 

În iadul meu, Stăpâne, cum vrei să Te cobori? 
Ca Petru, ani de-a rândul te-am izgonit mereu: 
leşi de la mine, Doamne, că păcătos sunt eu. 
Dar n-ai plecat! Ba încă, cu pasul tău curat, 
Ai coborât tot cerul în iadul meu spurcal. 

Cu pasul Tău pe mine de tot m-ai curăţii, 

Cu raza Ta tot chipul Tu mi l-ai strălucit. 

Cu focul Tău pe mine, cel rece, m-ai aprins 

Și peste sărăcia mea goală ai întins 

Un colț al hainei Tale şi m-ai făcut bogat, 
Mi-ai dat inel, coroană, porfiră de-mpărat. 
Mi-ai încăput în suflet, Tu, Cel neîncăput, 

Şi sufletul meu, iată, cer nou Tu l-ai făcut. 

În sufletul meu astăzi Tu Însuţi locuieşti 

Cu Maica Preacurată, cu cetele cereşti. 


Şi pentru toate-acestea, lisuse preaiubit, 
În cerul nou din suflet să fii în veci slăvit. ” 


: Şi sufletul omenesc devine cer nou, devine rai, rai cuvântător, aşa cum 
zicem noi despre Maica Domnului. Pentru că Domnul Hristos, Fiul lui 
Dumnezeu, Se întrupează în continuare în sufletele credincioşilor. Iar când 
ai simțirea aceasta, că lumea nu mai trăieşte în tine, ci trăieşte Hristos în 
tine, eşti deja în sfera raiului. 


— Pentru că ne-aţi spus atâtea poezii de Zorica Laţcu, vă rugăm să 
ne spuneți ceva despre Zorica Laţcu. 

— Zorica Laţcu a fost o poetă din Braşov, născută în 1917. S-a născut 
cu o infirmitate congenitală, avea o nestăpânire de sine, dezordine în 
mişcări, tot timpul era într-o mişcare, într-o zbatere şi se exprima greu. Asta 

însă n-a împiedicat-o să realizeze nişte poezii extraordinar de frumoase, cred 
că v-aţi dat seama. Eu, dacă mi-am împodobit mintea cu ele, mi-am 
împodobit-o pentru că sunt frumoase cu adevărat şi sunt odihnitoare. 

A fost fiică de intelectual — tată] ei a fost prefect de Braşov. A 
terminat liceul în Braşov şi a urmat apoi Filologie clasică (greacă şi latină), 
precum şi Limba şi literatura franceză. A devenit licenţiată în aceste două 
facultăţi, la Cluj şi la Sibiu, şi a lucrat apoi în cadrul Universităţii, mai ales 
în muncă de cercetare, pentru că nu putea scrie uşor şi de aceea n-a putut 
lucra în învățământ. 

În 1948, după ce l-a cunoscut pe Părintele Arsenie şi după ce s-a 
convins că viața călugărească pentru ea este o viaţă pe care o poate trăi şi pe 
care şi-o doreşte, a ajuns în Mânăstirea Vladimireşti, de lângă Tecuci, unde 
a stat până la desfiinţarea mânăstirii, în 1956. În acel an, desființându-se 
mânăstirea, a avut şi ea de suferit, a avut nişte ani de detenţie. 

După ce s-a întors de la închisoare, a stat cu o maică — pe la Brăila, pe 
undeva — şi apoi, în 1970, s-a întors în Braşov, în casa părintească. Părinţii 
ei au murit şi a stat acolo până în 1990, când s-a întors la Vladimireşti. Iar în 
august 1990, a murit la Mânăstirea Vladimireşti, unde şi este înmormântată. 

A publicat trei cărți de poezie: 

— Insula Albă, în 1944, la Editura Dacia Traiană; 

— Osana luminii, o plachetă apărută la Editura Episcopiei Clujului, în 

1948, din care v-am recitat poezia „Ectenie; 
— Poemele Iubirii, editată aici, în Craiova, la Editura Ramuri, în anul 
1949, pe care eu n-am găsit-o; am găsit numai poezii din ea. 

A fost călugărită cu numele Teodosia; deci maica Zorica Laţcu Teodosia 
sau Teodosia Zorica Laţcu. 

Este puţin cunoscută, întrucât cărțile ei au fost interzise, au fost puse 
la fondul de documentare aproape de la început. Noi căutăm să punem în 
valoare nişte poezii scrise de ea? » pentru bucuria aceasta de a înmulți binele. 

Eu zic că a fost deosebită, cu dar de la Dumnezeu. Personal, am 
cunoscut-o, am lucrat cu ea, am bătut la maşină după dictatul ei — aşa greu 
cum era — traduceri din limba greacă, predici despre minunile Mântuitorului, 
despre pildele Mântuitorului. 


d 
* Ulterior conferinței au apărut două cărți cu poezii ale Zoricăi Laţcu Teodosia, prefaţate de 
Părintele Arhimandrit Teofil Părăian: un volum la Editura Semne din Bucureşti, în anul 1999, 
în care sunt reeditate volumele Insula Albă şi Osana Luminii, cea de-a doua carte a apărut 
la Editura Sophia, în anul 2000, cuprinzând volumele Jnsula Albă, Osana Luminii Şi 
Poemele Iubirii, poeziile publicate în revista Gândirea şi patru volume de poezii în 
manuscris din Biblioteca Astra din Sibiu. 

— Vă mulţumim, părinte, pentru această conferință şi pentru 
răspunsurile la întrebări! Îl rugăm pe Inaltpreasfințitul Mitropolit 
Nestor Vornicescu să spună câteva cuvinte. 


Înaltpreasfinţitul Nestor Vornicescu: În numele Mitropoliei 
Olteniei, cu frățească dragoste, îi mulţumesc Preacuviosului Părinte 
Arhimandrit Teofil, care a vorbit cu adevărat părinteşte şi frăţeşte. 

Iar pentru noi, cei care am audiat, vreau să subliniez cu putere că 
această conferință şi răspunsurile date — ţineţi cont acum şi luaţi aminte şi în 
viitor! — reprezintă un moment de unicitate. 

Dumnezeu să vă răsplătească, Preacuvioase Părinte! 


Părintele Teofil: Vă mulțumesc, Înaltpreasfinţite Părinte, şi mulţumesc 
tuturor celor care ați fost de față, că mi-ați dat prilejul să spun cuvintele 
acestea; pentru că am conştiinţa că ce faci te şi face. 

Am venit cu încredere, am venit cu dorința de a înmulţi binele şi 
bucuria şi cred că s-a înmulțit şi se va înmulţi şi de acum înainte binele şi 
bucuria. Dacă va fi aşa, înseamnă că n-am venit degeaba; şi cred ca şi întru 
aceasta să se preamărească numele lui Dumnezeu şi să înaintăm cu toții în bine. 

Cel ce unge cu miresme pe altul, zice Sfântul Atanasie cel Mare, el, mai 
întâi, miroase frumos. Aşa că eu am adus mirul gândurilor bune, pe care l-am 
revărsat peste toți, şi mă împărtăşesc şi eu de bucuria celor care sunteți de față. 
Dumnezeu să vă ajute! 














DISCIPLINA INTERIOARĂ 
PRIN RUGACIUNEA DE TOATĂ VREMEA 


4 noiembrie 1994 


— În cazul în care cineva a adresat un blestem cuiva şi nu-şi 
conştientizează păcatul lui, este posibil ca acest blestem să se întoarcă 
chiar asupra lui? Iar dacă îşi conştientizează păcatul mai târziu, ce se 
întâmplă până când îşi conştientizează acest păcat, suferă ceva? 

— Dragă, în ceea ce priveşte blestemul, în orice caz există o cenzură 
dincolo, nu înseamnă că dacă cineva a rostit un blestem, trebuie neapărat să 
se împlinească în realitate pentru cel blestemat. Păi, sunt atâția oameni care 
o fac la furie, la vreme de asuprire sufletească, şi care apoi renunță, care n-ar 
vrea să se întâmple așa. 

La mine vin la spovedit, de exemplu, femei, mame care spun că şi-au 
blestemat copilul. Şi eu le întreb: cum ai zis? Şi eventual îmi spun c-au zis: 
„Să-l arză focul!”, „Să-l mânce moartea!” ş.a.m.d. Zic: bine, dar dacă se 
întâmplă aşa? „Vai de mine, părinte, păi să nu se-ntâmple!” 

Deci oamenii nu rămân pe gândul ăla, şi-atunci nici Dumnezeu nu ține 
seama de vorbe nesocotite. Dumnezeu ştie cum şi ce se întâmplă. În orice 
caz, dacă cineva conştientizează că n-a făcut bine, cere iertare de la 
Dumnezeu şi Dumnezeu poate să-l ierte şi-l iartă, de fapt. 


— Dacă am fost dezamăgită în mod neaşteptat de cineva 
(întâmplător acel cineva îmi este chiar rudă foarte apropiată), îi acord 
iertarea mea, dar nu-i mai pot acorda încrederea. Acesta este un păcat? 

— Cât priveşte iertarea celor care “te-au supărat, aceasta trebuie să i 
pe cât se poate, deplină, pentru că noi zicem: „Şi ne iartă nouă greşelile 
noastre, precum iertăm şi noi greşiţilor noştri”. Însă toate ale omului sunt la 
nivelul omului, nu poţi să-i ceri unui copil să meargă la acelaşi pas cu un om 
mare. Faci ce poți, la măsurile tale, şi de la asta poţi să ajungi, mai departe, 
la mai mult şi la mai bine. 

— Dar dacă nu-i mai pot acorda încredere? 

— Da, asta-i o situaţie trecătoare, o situație care se dizolvă, cu timpul. 
Poţi să-i acorzi încredere mai târziu, dacă nu poţi să-i acorzi încredere 
atunci. Uneori nu poți să treci peste anumite lucruri; aşa este firea noastră 

împătimită. Dar Dumnezeu poate să le rezolve pe toate, iar pentru ce nu 
putem noi, cerem ajutor de la Dumnezeu, ca să ne ajute EL. 


— Ce semnifică lacrimile de la rugăciune? 

— Lacrimile, după Sfântul Isaac Sirul, sunt-puse între minte şi trup: 
semne ale trupului, semne în trup, despre aşezarea minţii. Sunt un dar de la 
Dumnezeu, pentru unii — nu toți îl au şi nu toți îl pot avea, de fapt. Ştiţi că 
femeia păcătoasă a udat cu lacrimi picioarele Mântuitorului nostru lisus 
Hristos, iar Domnul Hristos a iertat-o, pentru cinstirea pe care I-a adus-o şi 
pentru faptul că a dorit să fie iertată. Dar nu se spune acelaşi lucru despre 

“fiul risipitor, care şi el a avut o pocăință, o întoarcere. 

Întoarcerea, pocăința în sine este părăsirea păcatului; acesta este 
esenţialul. Sfântul Isaac Sirul vorbeşte despre lacrimi de întristare şi despre 
lacrimi de bucurie. Aşezarea sufletească poate fi în sensul acesta, de întristare 
pentru păcate, şi aceasta poate aduce (şi aduce, la unii) lacrimi; alţii au o 
sensibilitate pentru bucuria de la Dumnezeu şi pot avea şi din aceasta lacrimi. 

Lacrimile nu sunt esențialul, esenţialul este aşezarea sufletească. Sunt 
binevenite, sunt dorite... Noi, de exemplu, avem la sfânta slujbă un cuvânt 
care zice aşa: „Lacrimi dă-mi mie, Dumnezeule, ca oarecând femeii celei 
păcătoase, şi mă învredniceşte să ud preacuratele Tale picioare, care din 
calea rătăcirii pe mine m-au izbăvit, şi mir de bună mireasmă să-Ţi aduc 
Ție: viață curată, întru pocăință mie agonisită; ca să aud şi eu glasul Tău cel 
dorit: «Credinţa ta te-a mântuit, mergi în pace!»”. 

În această alcătuire de rugăciune, adresată Domnului nostru lisus 
Hristos, cerem lacrimi. Păcate avem — poate ca femeia păcătoasă, Dumnezeu 
ştie câte avem —, dar nu avem aşezarea de lacrimi pe care a avut-o femeia 
cea păcătoasă, şi atunci zicem: „Lacrimi dă-mi mie, Dumnezeule, ca 
oarecând femeii păcătoase (cum i-ai dat, oarecând, femeii celei păcătoase) şi 
mă învredniceşte (e un har special) să ud preacuratele Tale picioare, care din 
calea rătăcirii pe mine m-au izbăvit”. 

Şi fiindcă femeia cea păcătoasă a avut şi mir, n-a avut numai lacrimi, 
zicem: „Şi mir de bună mireasmă să-Ţi aduc Ție — ce? — viaţă curată”. - 
Deci mirul meu este (ar trebui să fie) „viaţa curată, întru pocăință mie 
agonisită”; pocăința aduce viaţă curată şi viaţa curată este mirul cu care să 
ungem preacuratele picioare ale Domnului nostru Iisus Hristos. „Mir să-Ţi 
aduc ie: viaţă curată, întru pocăință mie agonisită; ca să aud şi eu glasul 
Tău cel dorit: «Credinţa ta te-a mântuit, mergi în pace!»”. Sunt referiri la 
femeia cea păcătoasă din Evanghelia de la Luca (7, 36-50). 

O evocare a femeii celei păcătoase este şi în următoarea poezie: 

Rugăciune 
de Zorica Laţcu 


Doamne, încă să nu-mi dai 
Frumusețile din rai. 

Și încă nu-mi dărui 

Ale slavei bucurii. 

Nu mă-ndemn încă să-ţi cer 
Fericirile din cer. 


Până când prin lume-Ţi duci 
Tu, povara Sfintei Cruci, 
Până când însângerat 

Și lovit şi înspinat, 

Treci pe calea cu dureri, 
Fericire cum să-Ți eer? 


Dă-mi, Stăpâne, Crucea Ta 
Și mă-nvaţă a o purta. 

Și în inimă, cu jale, 

Dă-mi durerea Maicii Tale 
Și în piept, cu frângere, 
Dă-mi a Maicii plângere. 


Dă-mi, Stăpâne, să-Ţi sărut 
Urma paşilor în lut 

Și mai dă-mi cu sârg s-alerg 
Tălpile să Ți le şterg, 

Cu iubirea mea duioasă, 

Ca femeia păcătoasă. 


Pornim de la femeia păcătoasă, dar de fapt pornim şi mai de jos, în 
sensul că nu avem lacrimile femeii păcătoase. Cerem de la Dumnezeu, iar 
dacă Dumnezeu ne va învrednici să udăm cu lacrimi preacuratele Sale 
picioare, este un semn de îndurare a lui Dumnezeu faţă de noi. Însă facem 
ceea ce putem, facem la măsurile noastre. 

Aduc aminte încă de o poezie, tot de Zorica Laţcu, intitulată Spovedanie, 
care arată procesul de recunoaştere şi de întoarcere. 


Spovedanie 
de Zorica Laţcu 


Doamne, dintr-a inimii prisacă, 
Dorurile-n roi spre Tine pleacă. 
Lungă-i calea foarte, pân la Tine... 
Cum s-o afle bietele-mi albine? 

Fac popas în ierburi înflorite, 
Spornic sug dulceaţă din ispite 

Şi să bea din floare dacă-ncearcă 
Aripa de pulbere şi-o-ncarcă. 
Din măceş, din crini, din mătrăgună, 
Mirul florilor în stup l-adună. 
Mustul dulce-luminos le-mbată. 
Au uitat spre Tine drumul, Tată! 
Ca mărgăritarele-n şiraguri, 

Lin S-aşază faguri lângă faguri. 
Doamne, într-a inimii prisacă, 
Dorurile ceară or să-Ți facă 

Şi din ceară Ți-oi aprinde Ție, 
Mâine, la vecernie, făclie. 


— Ce ne puteți spune despre muzica pe care o ascultă tinerii? 

— Dragă, în sfârşit... ar fi bine ca oamenii să evite tot ce este 
împovărător, tot ceea ce este coborâtor. Să ştiţi că şi mie-mi place muzica, 
dar nu-mi place muzică de-asta, zdruhăită. Îmi place muzica frumoasă... 
Chiar şi muzica populară. Ştiţi ce mult îmi place mie Dumitru Fărcaş la 
oboi? Am un disc al lui şi tare mult îmi place! Pentru că muzica aceasta este 
constructivă, îți dă o dispoziţie plăcută; nu te coboară, ci te ridică. Îmi place 
muzica simfonică, îmi place Vivaldi, muzică preclasică, îmi place Mozart, 
îmi place Beethoven... Foarte mult îmi place! N-am vreme de muzică, dar 
câteodată, când am totuşi o ţâr” de vreme şi pot s-ascult ceva, ascult cu mare 
plăcere. Şi-i îndemn şi pe alţii s-asculte, dar să asculte o muzică ziditoare, o 
muzică ce te ridică mai presus de lumea aceasta, pentru că-i o muzică adusă 
nu din împătimiri, ci din nepătimiri. 


— Ce părere aveţi despre Oastea Domnului? 

— Să ştiţi că nu prea am păreri bune despre Oastea Domnului! Or fi 
unii de la Oastea Domnului pe-aici şi m-aud, dar n-am ce face, asta e 
realitatea. Ştiţi de ce n-am păreri bune? Pentru că nu sunt destul de 
îmbisericiţi, parcă sunt cam centrifugi. Le place mai mult aşa, o predică din 
asta, nebazată pe Sfinţii Părinţi, o predică ce ar putea fi foarte bine rostită şi 
în alte grupări religioase, de alte facturi. Şi se cam țin ei că-s mai buni decât 
alţii, dar să ştiţi că nu prea sunt buni, pentru că uitaţi-vă, deja există trei 
direcţii de Oastea Domnului: o direcţie care-i la Sibiu, pe care o conduce 
Părintele Mihoc — care pare că e destul de bună, dar nu se ştie cât rămâne-n 
bine; o direcție este pe la Simeria, iar aceia sunt despărțiți, separați de cei de 

la Sibiu; şi există o direcţie la Cluj, însă aceia sunt foarte apropiaţi de sectari: 
chiar şi renunţă la Liturghie pentru adunările lor. Aşa că aş fi bucuros de 
oameni să fie în cadrul Bisericii, să ţină mai mult la slujbele noastre, să se 
bucure de cărțile de duhovnicie pe care le avem noi... Şi să-şi vadă de 
treabă, să nu se unească nici cu cei de altă credință, nici cu cei care se 
socotesc mai buni. De multe ori, dacă te socoteşti mai bun, chiar nu eşti bun. 


— Există persoane care nu pot fi pomenite la Sfânta Liturghie? 

— Dragă, există... În privinţa aceasta, două lucruri trebuie să avem în 
vedere. Pe de o parte, rânduiala Bisericii, care îi exclude de la pomenirile la 
Sfânta Liturghie pe cei care n-ar fi vrednici să se împărtăşească. Asta 
înseamnă că la Sfânta Liturghie, de drept şi de fapt ar trebui să fie pomeniţi 
numai aceia care sunt vrednici să se şi împărtăşească. De ce? Pentru că pe 
sfântul disc este prezentată Biserica, cea văzută şi cea nevăzută, adică 
Domnul Hristos, Maica Domnului, sfinţii, ierarhia bisericească, credincioșii 
cei Vii şi cei morți, deci cei care ar putea să se împărtăşească. Cei care n-ar 
putea să se împărtăşească, de exemplu credincioşii care nu sunt cununaţi la 
biserică, cei care fac păcate grele, care trăiesc în păcate de moarte, în 
duşmănii ş.a.m.d., aceştia n-ar putea fi pomeniți, după rânduială, la biserică. 
Numai că e foarte greu să-i selectezi, fiindcă oamenii în general nu ştiu, 
aduc pomelnice cu nevrednici de a fi pomeniţi, şi totuşi îi pomenim, şi 
fiindcă nu-i ştim, şi poate de multe ori şi că-i ştim, şi totuşi îi mai pomenim, 
în nădejdea darului lui Dumnezeu. 

Pe de altă parte, e vorba de iubire. Aşa cum nu-i scoţi din sufletul tău, 
din iubirea ta pe cei apropiaţi ai tăi care sunt depărtați de Dumnezeu, tot aşa 
parcă te îndeamnă iubirea să-i cuprinzi şi pe ei în pomelnic. Cum să-l 
exceptezi chiar tu, care îl iubeşti?! Tu, mamă, tu, tată, să-ți exceptezi copilul de 
la slujbă, pentru că nu-i cum îl vrea Dumnezeu?! Și-atunci, în nădejdea că-l vei 
face cum o vrea Dumnezeu, îl ţii mai departe în pomelnic. La noi era o vorbă: 
„S-a certat cutare cu cutare, încât l-a scos şi din pomelnic!” 


— În ce constă superioritatea Ortodoxiei şi pe ce ne bazăm noi 
când afirmăm că Ortodoxia este superioară? 

— Dacă suntem ortodocşi, zicem că Ortodoxia e cea mai însemnată 
modalitate de a-l sluji lui Dumnezeu şi că ea cuprinde învățătura cea mai 
înaltă. Adevărul este că noi credem aşa, dar şi obiectiv este aşa. E greu să 
spui în ce constă superioritatea Ortodoxiei... ar trebui să cunoşti foarte bine 
şi doctrinele celelalte. Însă fapt este că Ortodoxia are tot ceea ce afirmă 
ceilalți că au. Pentru noi, toate adevărurile de credință sunt la fel de 

importante, pe când grupările religioase care îşi asumă superioritatea, fără 
s-o aibă, se definesc prin anumite adevăruri pe care le afirmă. 

De exemplu, baptiştii afirmă Botezul, ca şi când Botezul ar fi lucrul 
cel mai important; pentru noi, Botezul este important, însă toate sunt 
importante. Deci nu ne definim prin Botez, deşi. spunem: „Mărturisesc un. 
Botez, spre iertarea păcatelor” şi avem practica Botezului. 

Adventiştii au în vedere a doua venire a Domnului Hristos; şi noi 
zicem: „Şi iarăşi va să vină, cu mărire, să judece viii şi morţii” (Crez), dar 
nu ne definim prin acest adevăr, aşa încât să fim adventişti, ci suntem 
ortodocşi cu credinţă în a doua venire a Domnului Hristos. 

Penticostalii au în vedere darurile Rusaliilor şi se definesc prin ele; 
„penticostal” vine de la „penticosti”, care înseamnă „Cincizecime, Rusalii”. 
Şi noi credem în darurile Rusaliilor şi mărturisim darurile Rusaliilor, practicând 
darurile Rusaliilor, în măsura în care socotim noi că acestea sunt cele mai 
importante; noi însă nu vorbim în limbi, dar dăm iertarea păcatelor — care tot 
prin Duhul Sfânt s-a realizat —, sfințim viaţa oamenilor, natura înconjurătoare 
ş.a.m.d. Deci şi noi suntem „penticostali”, dar nu ca penticostalii. 

Martorii lui lehova se afirmă ca martori ai lui Dumnezeu; păi şi noi 
mărturisim: martirii, mucenicii sunt martori ai credinţei ortodoxe. Noi înşine 
mărturisim: când sărbătorim Naşterea Domnului, când sărbătorim Învierea 
Domnului, Înălţarea ş.a.m.d. Toate acestea sunt mărturii despre credinţa 
noastră, dar nu ne definim prin acestea, ca să zicem că suntem martorii lui 
Dumnezeu, ci suntem ortodocşi care dau mărturie. 

Aşa încât noi avem tot ceea ce socotesc alții că au. Ei se definesc prin 
anumite adevăruri de credinţă, însă noi le avem pe toate la un loc şi toate 
sunt la fel de importante, nu-i mai important unul decât celălalt. 

Apoi avem darul acesta, de a fi cinstitori ai Maicii Domnului, pe care 
mulți dintre creştini nu-l au. Noi ne bucurăm de Maica Domnului şi zicem: 
„De tine se bucură, ceea ce eşti plină de dar, toată făptura, soborul îngeresc 
şi neamul omenesc. Ceea ce eşti biserică sfințită şi rai cuvântător, lauda 
fecioriei, din care Dumnezeu S-a întrupat şi Prunc S-a făcut, Cel ce este mai 
înainte de veci. Că braţul tău, scaun l-a făcut, şi pântecele tău, mai desfătat 
decât cerurile l-a lucrat. De tine se bucură, ceea ce eşti plină de dar, toată 
făptura, mărire ţie!” Şi avem o bucurie din asta! 

Aşa încât cine gândeşte bine ajunge la concluzia că Ortodoxia este cea 
mai însemnată şi adevărată formă de slujire şi de gândire duhovnicească. 

Pe mine mă mai întreabă, mai ales sectarii: „Părinte, dumneavoastră 
ce ziceţi, care-i credința adevărată? — Păi, ZIC, credința pe care-o am eu, că 
dac-aş crede că alta-i adevărată, n-aş fi aici, ci aş fi acolo”. 

— Spuneţi-ne despre esența sufletului, despre modalitatea în care 
sufletul moşteneşte păcatele părinţilor. Botezul, care şterge păcatul 
originar, nu şterge şi păcatele moştenite de la părinţi, aceste tare 
ereditare? Cum de totuşi copiii continuă să păstreze aceste păcate? 

— Dragă, e o chestiune care rămâne o taină, nu e elucidată. Într-adevăr, 
te poți întreba cum cineva care-i curățit de păcate este totuşi transmițător de 
păcate. Ceea ce ştim noi este doar atât, că lucrurile pot fi urmărite într-un fel, 
adică nu în latura păcatului, ci în latura nedesăvârşirii, în latura neputinței. 
Oamenii moştenesc ceva din înaintaşii lor, şi bine, şi rău. Aşa cum moștenesc 
figura părinților sau a bunicilor, tot aşa moştenesc şi configuraţia sufletească 
a lor. Cum anume se explică lucrul acesta, nu ştim, nu putem spune; știm 
doar că e o realitate de necontestat faptul că se moşteneşte. De ce se mai 
moşteneşte, când n-ar trebui să se mai moștenească, acestea sunt lucruri care 
ne depăşesc. Nu ne-au fost descoperite şi nu le putem descoperi nici noi. 


— Nu ar fi suficient să te spovedeşti singur lui Dumnezeu? Este 
absolut necesară spovedania la un preot? 

— Da, în concepția Bisericii noastre, da. Pentru că sunt trei locuri în 
Sfânta Scriptură, în Sfânta Evanghelie, în care se vorbeşte despre puterea 
iertării păcatelor, dată oamenilor, şi anume: în Evanghelia de la Matei, în 
capitolul al 16-lea, în legătură cu Sfântul Apostol Petru se spune: „Îţi voi da 
ţie cheile împărăției cerurilor şi oricâte vei lega pe pământ, vor şi legate şi în 
cer, şi oricâte vei dezlega pe pământ, vor fi dezlegate şi în cer”; în capitolul 
al 18-lea, tot de la Matei, se spune: „Oricâte veţi lega pe pământ, vor fi 
legate şi în cer, şi oricâte veţi dezlega pe pământ, vor fi dezlegate şi în cer”; 
iar după Învierea Domnului nostru lisus Hristos — fapt consemnat în Sfânta 
Evanghelie de la Ioan, în capitolul al 20-lea —, în seara zilei în care a înviat 
Domnul Hristos, a suflat peste ucenici şi le-a spus: „Luaţi Duh Sfânt; cărora 
veți ierta păcatele, le vor fi iertate, şi cărora le veţi ţine, vor fi ţinute”. Pe 
această bază, noi avem rânduiala spovedaniei, practicată în Biserica noastră. 
Sigur că Dumnezeu poate ierta păcatele, dar având această rânduială aşezată 
de Domnul Hristos, n-avem de ce să n-o folosim. 


— Dacă cineva totuşi nu se spovedeşte şi nu are păcate mari, se 
poate mântui? | 

— Dragă, asta-i o chestiune pe care o ştie Dumnezeu, n-o știm noi. 
Dacă nu are păcate mari... acuma, ştiţi cum e cu păcatele? Care e păcatul cel 
mai mare? Păcatul pe care-l ai! Nu trebuie să fie cel mai mare păcat socotit. 
E vorba de un păcat pe care-l ai; dacă-l ai, deja e mare, nu? Când ai o boală, 

nu te gândeşti că ai putea avea şi alta, încă mai grea. Pe care-o ai, pe aia vrei 
să n-o ai. Când e vorba de iertarea păcatelor, n-ai niciun motiv să nu te 
spovedeşti. Dacă ai motive să nu te spovedeşti, înseamnă că nu eşti pe calea 
rânduielii Bisericii noastre. Dacă ştii că trebuie să te spovedeşti, n-ai motive 
să zici că ai putea şi altfel decât să te spovedeşti. Dac-o faci din rea-voință, 
nu ştiu dacă e nădejde de bine... 


— Se poate duce cineva şi la altă biserică, de exemplu la una catolică? 
— Se poate duce, dar de ce să se ducă? 


— Dacă cineva pleacă de la biserică înainte de a se termina slujba, 
e păcat? 

— Da, acela e ca luda. Aşa spune Sfântul loan Gură de Aur, că aceia 
care ies de la biserică înainte de ultimul cuvânt al slujbei sunt ca Iuda, care a 
ieşit de la Cina cea de Taină înainte de sfârşitul ei. Bineînţeles că pot fi şi 
situații în care cineva trebuie să iasă, în sensul acesta, că are un tren la care 
trebuie să meargă şi se duce la biserică şi stă cât poate sta, iar după aceea se 
duce la tren. Mă rog, sunt situaţii... Dar în general se recomandă și se insistă 
să stea credincioşii la toată slujba. 


— Dacă soţia nu doreşte să facă avorturi, dar soțul o obligă, să se 
despartă sau să continue să rămână? Cum este cu acest păcat, al avortului? 

— Păi, păcatul e mare şi chestiunea se pune aşa, că dacă în lucruri 
esenţiale nu există înțelegere, atunci în general ei sunt despărțiți, real, chiar 
dacă trăiesc împreună. Se recomandă şi insistăm ca oamenii să se însoţească 
şi pe bază de credință şi să meargă pe calea credinţei. Părintele Arsenie 
Boca i-a spus cuiva, care ajunsese la împrejurări din astea, că trebuia să se 
despartă atunci de soț, când a obligat-o să facă aşa ceva. Dar, în sfârşit, sunt 
atâtea şi-atâtea lucruri... e foarte greu de spus ce trebuie să facă oamenii, 
pentru că sunt situații, oamenii au deja copii, pe care trebuie să-i crească, şi 
e foarte greu să-i spui: desparte-te şi lasă-l şi nu ştiu ce. Mai bine i-ai spune: 
rezistă şi fă cumva să te menții pe poziția omului care-l slujeşte lui 
Dumnezeu, nu accepta păcate de felul acesta, dar, din cât poţi, rămâi şi-ţi 
vezi de familie. Sunt şi situații în care e imposibil să trăiască oamenii 
împreună, şi atunci nu poţi să-i obligi să trăiască împreună dacă, de 
exemplu, e în pericol viața soției, că o omoară. Vin şi pe la mine la spovedit 
şi-mi spun: „Părinte, a zis: «Din mâinile mele mori!»”. Păi, în cazul ăsta, 
stai cu frică... şi poate că nu-i bine să stai, în condiţiile astea. 

— Cum să se roage cei cu inima uscată, cei deznădăjduiţi, cei care 
nu au aşa mare tragere de inimă spre Dumnezeu? 
— Cum pot! Roagă-te cum poți, ca să ajungi să te rogi cum trebuie! 


— Cei care practică yoga sau bioenergia susţin că darul lor vine de 
la Dumnezeu. Au dreptate? 

— În ceea ce priveşte yoga, yoga este inferioară creştinismului. Mulţi 
dintre cei care au fost la yoga au părăsit yoga, considerând creştinismul mai 
presus de yoga. Şi aşa este! Sfântul Apostol Pavel zice că „în Hristos avem 
toate”, iar Sfântul Marcu Ascetul spune că „Hristos Se face toate celui ce 
crede”. Dacă-L ai pe Hristos, nu-ţi mai trebuie yoga şi nu-ţi mai trebuie 
nimic altceva. Părintele Arsenie i-a dat următorul program — un îndreptar de 
viaţă — unui tânăr care-a trecut după aceea pe la mine şi mi l-a spus: 
„Oxigen, glicogen, somn, să-ţi păstrezi hormonii şi să ai concepție de viaţă 
creştină”. Deci să ai concepţie de viaţă creştină, să nu te iei după concepții 
străine de creştinism şi străine de Biserica noastră. Dacă tu crezi în Hristos, 
ai totul în Hristos! Dacă nu crezi în Hristos, atunci umbli încoace şi încolo, 
că doar-doar găseşti ceva, undeva. Însă Hristos este Mântuitorul, nu yoga. 


— Există şi vise de la Dumnezeu? Cum să deosebim visele? 

— Dragă, cred că cel mai bine e să n-ai încredere în vise, şi-atunci le 
deosebeşti de tot! Are Dumnezeu modalitatea să-ți comunice şi altfel 
adevărul. Acuma, adevărul este că şi în Scriptură sunt vise... noi cunoaştem 
visele Dreptului Iosif, prin care Dumnezeu i-a descoperit în vis că Maica 
Domnului ÎL va naşte pe Domnul Hristos şi că L-a zămislit de la Duhul 
Sfânt. În vis i s-a descoperit! Sau să fugă î în Egipt, tot în vis i s-a spus 
Sfântului Iosif. E totuşi greu... Eu am zis că mie trebuie să-mi vorbească 
Dumnezeu altfel decât în visuri, fiindcă eu nu cred în niciun fel de visuri. 


— Dacă avem o problemă, dacă suntem la o răscruce în viaţă, cum 
să-l cerem lui Dumnezeu părerea, cum putem şti care este voia Lui? 

— Ne rugăm, iar dacă ajungem la o concluzie care-i sigură pentru noi... 
Eventual ne putem confrunta şi cu o conştiinţă străină. Numai că uite, eu, de 
exemplu, nu prea îndrăznesc să-i spun omului ce are de făcut, fiindcă nu-s 
sigur că asta este direcția lui. De pildă, vine câte unul şi zice: „Părinte, ce să 
fac, să mă-nsor ori să nu mă-nsor?” Şi eu zic: mă, asta mi-o spui tu mie, nu 
ţi-o spun eu ţie! 


— Ce ne puteţi spune despre rugăciunile părinţilor pentru copiii 
care au căzut fie în desfrânare, fie într-un alt păcat mare? 

— Părinţii sunt părinți în toate situaţiile, nu există nicio exceptare. Un 
tată, o mamă, dacă-s credincioşi, se roagă pentru copil... îi pun şi pe alţii, îi 
solicită şi pe alții să se roage. Pentru că nu-l exclude din iubire, şi e foarte firesc! 


— Dar despre rugăciunile pentru sinucigași, ce părere aveţi? 

— Dragă, Biserica nu-i învredniceşte pe sinucigaşi de rugăciune, în 
special pentru a nu se înmulți cazurile de sinucidere. Dumnezeu ştie de toate, 
dar nu-mi pot închipui, de exemplu, că o soţie, având un caz din ăsta, sau un 
fiu, o fiică, având pe unul dintre părinți într-o situaţie ca aceasta, îl exclude 
din rugăciuni. Nu-l poate exclude, dacă ţine la el. Doamne fereşte, mă 
gândesc aşa, că dacă aş fi avut şi eu cazuri din acestea, aş fi putut să exceptez? 

Însă trebuie să avem în vedere rânduiala Bisericii şi să nu facem 
anume rugăciuni pentru ei. Totuşi, poate că îl poţi cuprinde între ceilalți sau 
măcar îi scrii pe pomelnic pe ceilalţi, vrednici de pomenire, şi la urmă zici 
„Cu tot neamul lor cel adormit” şi speri ca în tot neamul lor cel adormit să 
fie cuprins şi cel care nu poate fi pomenit. 


— Dacă nu împlinim canonul la Taina Spovedaniei, vom fi iertaţi? 

— Dragă, acuma depinde şi ce canon îţi dă, şi cine-ţi dă canonul. De 
exemplu, nişte femei din părțile noastre au fost la Mânăstirea Sihăstria şi li 
s-a dat canon să nu mănânce cu ulei lunea, miercurea şi vinerea, fiindcă, nu 
ştiu, au mâncat cu ulei, cândva, când nu trebuia să mănânce, în Săptămâna 
Mare... sau aşa ceva. Au venit femeile acasă şi au început să facă aşa. Şi li 
s-a luat puterea! Iar când a fost să sape cucuruzul, se gândeau cum să facă, 
fiindcă pentru asta îţi trebuie putere... Şi au venit la mine şi m-au întrebat ce 
să facă. lar eu le-am zis să mănânce cu ulei şi să sape cucuruzul, că ăla care 
le-a pus la canon din ăsta poate a ţinut şi el rânduiala asta, dar n-a avut de 
săpat cucuruz. Aşa că mai sunt și nişte situaţii, niște circumstanţe atenuante. 
De exemplu, dacă-ţi dă să faci o sută-două de metanii pe zi, şi tu ai săpat 
toată ziua la cucuruz, ştii bine că nu le mai poţi face seara. Aşa încât 
chestiunea aceasta-i cam elastică. Fiecare om lucrează cu mintea lui. Acolo, 
în Moldova, oamenii sunt mai şablonizaţi, dar aicea, la noi, suntem mai 
elastici, nu suntem aşa țapeni. 


— Dacă cineva se îndoieşte de harul pe care l-ar avea duhovnicul 
său, poate să-şi schimbe duhovnicul? 

— În general, se zice că-i bine să-ţi ţii duhovnicul... şi chiar e bine, din 
cât se poate. Însă sunt şi Situaţii în care îl poţi schimba. De exemplu, eu am 
crezut că până la moarte îl voi avea pe duhovnicul pe care l-am avut de la 
început la mânăstire, însă mai spre sfârşitul vieţii, părintele pe care l-am 

avut, deşi a fost un om excepțional — eu l-am prețuit foarte mult —, a început 
să fie cam absent. Şi m-am gândit că dacă mă ţin de el, parcă N-aveam eu 


şi-atunci am renunțat la el, fără să mă gândesc că greşesc. 

E şi o treabă care ține de așezarea sufletească, adică nu poţi să-i ceri 
unui om să facă un lucru numai pentru că trebuie făcut aşa. E şi o chestiune 
de afinitate sufletească. 


In general, e bine să ai un duhovnic, iar dacă el îţi dă voie, te mai poţi 


mai Vii vreodată la mine, poţi să vii şi la mine, dar nu trebuie să te ţii neapărat 
de mine, la distanța asta la care te găseşti”. Şi nu consider că mă schimbă sau 
că mă schimbă cu unul mai bun, sau aşa... Asta-i situaţia, adică omul trebuie 
să se spovedească, trebuie să se împărtăşească, şi nu poate, de câte ori vrea să 
se spovedească, să facă nu ştiu câte sute de kilometri până la mine. 


— Păi, cu puterea ce le-a fost lor dată, cu puterea pe care-o au. Cu o putere 
firească, cu o putere de la Dumnezeu. Cred că nici ei'nu ştiu cu ce putere, 
dar au putere. Şi-atunci, dacă te poți folosi de această putere... Noi credem că 
„toată darea cea bună şi tot darul desăvârşit, de sus este, pogorând de la Părintele 


Luminilor”. Dacă-i ceva pozitiv şi lucrează pozitiv, n-ai motive să ocoleşti. 


întrebat dacă simţim ceva. Era şi o doamnă acolo şi zicea: „Vai de mine, că 
mă furnică!” Eu, ca butucul, n-am simţit nimic! După aia, ne-a luat pe 
fiecare; mie mi-a Zis: „Staţi bine cu sănătatea, dar inima e cam slabă!” 
Acuma, cu asta a nimerit-o! După aceea, zice: „Vă doare un ochi? — Da, 
stângul, câteodată, şi-mi cam lăcrimează”, După aia, mă Pipăie aşa, pe spate, 

şi zice: „Vă doare mijlocul! — Ba, zic, mijlocul nu mă doare!” Dar atunci el 
o schimbă şi zice: „O să vă doară mai târziu”. Zic: acuma, dacă am venit la 
dumneavoastră, sper să nu mă doară nici mai târziu! 

Aşa că lucrurile nu-s foarte-foarte precizate. În orice caz, dacă cineva 
vrea să se folosească de un dar din ăsta, nu se leapădă de Dumnezeu, dacă se 
duce la unul din ăsta. 


— Anul acesta s-au întâmplat câteva cazuri de exorcizare, multe 
din ele înregistrate chiar pe casete, de către credincioşi. Ce părere aveţi 
despre slujbele prin care au fost scoşi demoni şi despre vorbirea acestora? 

— Dragă, eu cred în puterea credinţei şi cred că Dumnezeu poate să 
intervină şi intervine; dar să ştiţi că eu nu-s bucuros s-aud şi nici n-aş vrea 
s-aud pe unul pe lângă mine spunând aşa ceva. Nici n-am ascultat vreo 
casetă din asta. Mi-a trimis cineva două casete, s-ascult nişte afirmaţii din 
ăstea, de la Sihăstria, cu o femeie care ce ştiu eu ce spunea. Şi chiar eram în 
situația de a pleca la un drum, şi-atunci am zis că nu-mi mai bag în minte 
aşa ceva, acuma, la drum. Apoi, când am venit acasă, am zis că nu le mai 
ascult... şi nu le-am mai ascultat. Nu-s bucuros... Las” că ştiu eu ce-am de 
făcut şi fără să-mi spună dracii că aia nu-i bine şi că nu ştiu ce. N-are rost 
să-ți bagi în minte gunoaie! 


— Care trebuie să fie comportamentul unui credincios faţă de un 
eretic sau față de unul care este certat cu morala Bisericii? 

— Dragă, cu bunăvoință. Noi n-avem pe nimeni de exceptat, pe nimeni 
de exclus. Important este să ne ţinem la distanță, în sensul acesta, ca să nu 
ne influențeze. Şi, ca să ne putem înţelege cu oamenii, luăm în consideraţie 
numai lucrurile care ţin de credința comună, să zicem. N-are rost să te pui în 
discuţii... Sunt unii care caută situaţii din acestea. Sfântul Apostol Pavel zice 
că de omul eretic să te fereşti (cf. Tit 3, 10). Dar în viaţa socială sunt oameni 
care au în familia lor astfel de persoane, şi-atunci cum să-i excludă, cum să-i 
ocolească? Aşa încât facem ce putem, în condiţiile noastre. 

E un banc, potrivit căruia protestanții şi catolicii, când se întâlnesc, în 
Apus, vorbesc despre fotbal, ca să nu se certe. 


— Care este diferența între Botezul Bisericii şi botezul lui Ioan 
Botezătorul? 

— Botezul Bisericii e o Taină, iar botezul Sfântului Ioan Botezătorul 
era un simbol, o pregătire pentru pocăință, un botez al pocăinței. 


— A fost prezentat aseară, la televizor, cazul unui tânăr evreu care 
s-a botezat, a trecut la creştinism; şi i-a apărut o cruce pe frunte. 

— Nu ştiu... Acuma, nu ştiu Chiar toate, de ce a fost aşa... Dumnezeu 
ştie! Nu trebuie să vă uitaţi la toate amănuntele... 


— Ne puteţi explica un verset din Psalmul al 4-lea: „Jertfiți jertfa 
dreptăţii şi nădăjduiţi în Dumnezeu”? 

— Da. Nădejdea în Dumnezeu este o virtute creştină, iar „Jertfiţi jertfa 
dreptăţii” înseamnă să jertfim gândurile cele rele, de la început, ca să 
ajungem la dreptatea care vine din credință. 


— Cum ar putea fi adus un ateu la Dumnezeu? 

— Numai Dumnezeu îl poate aduce, noi nu putem, cu puterea noastră 
n-avem cum. Adică viaţa noastră poate să fie pentru el un exemplu şi să se 
gândească, dar nu există posibilitatea să-l aduci pe un ateu, tu, cu puterea ta. 
Pentru că Dumnezeu mântuieşte, nu omul mântuieşte. 


— Ce condiții trebuie să îndeplinească un laic, ca să intre în viaţa 
călugărească? 

— Mai întâi, să aibă vocaţie, să vrea să fie călugăr. Să ştie de ce îşi 
alege călugăria, să meargă la mânăstire, să încerce... 


— Care sunt argumentele cu care combatem reîncarnarea? 

— Păi, dragă, noi nu prea putem combate nici reîncarnarea, nici altceva, 
ci spunem că învăţătura Bisericii este că mântuirea se câştigă prin Hristos, 
prin jertfa lui Hristos, şi că nu e nevoie să mai vii vreodată în lumea aceasta, 
ca să faci nişte experiențe, pentru că înaintarea, progresul în viața duhovni- 
cească se realizează şi dincolo de lumea aceasta. Desăvârşirea este fără hotar 
şi, ajungând împreună cu Domnul Hristos, nu stagnezi, ci înaintezi. Nu-i 
nevoie să faci nişte experienţe; pentru că ei spun aşa, că vii în lumea aceasta 
ca să faci nişte experiențe, iar din aceasta, să devii mai bun. Or se constată că 
de multe ori omul devine rău, nu bun, chiar făcând experienţe. 

Pe noi nu ne interesează, e o idee străină de credința noastră şi... 
Dumnezeu să le-ajute celor care au alte idei, dar noi ne ținem de credința noastră. 


. 

— Din moment ce la început n-a existat decât Adam şi Eva, deci.o 
singură pereche de oameni, cum s-au înmulţit oamenii? % 

— Dragă, chestiunea aceasta este o chestiune pe care-o pun mulți. Să 

ştiţi însă că Biblia nu explică nişte lucruri, pentru că nu-i o carte ştiinţifică. 

Ceea ce vrea Biblia să spună este doar acest lucru, că există o rânduială a lui 

Dumnezeu și că lucrurile s-au desfăşurat într-o anumită perspectivă, voită de 

Dumnezeu. Noi nu aşteptăm de la Biblie nişte explicații, ci rămânem la 

gândul acesta, că Dumnezeu I-a creat pe om şi că Dumnezeu a găsit modali- 
tatea ca omul să se desfăşoare în lumea aceasta. 

Cele scrise în Biblie despre facerea lumii, despre om, despre căderea 
lui Adam ş.a.m.d., sunt lucruri care au fost scrise cu mii de ani mai târziu şi 
sunt mai mult o încercare de a-i da omului o perspectivă, de a-l angaja 
într-un anumit stil de gândire. S-au făcut nişte studii în legătură cu Biblia şi 
se constată că sunt mai multe rapoarte, de fapt, în legătură cu începuturile; şi 
atunci, cele scrise cu mii de ani mai târziu nu pot fi verificate. Aşa au fost 
gândite, aşa au fost moştenite... Am putea zice că cele scrise acolo nu sunt 
literă de Evanghelie, ci o încercare de a da o explicaţie. Însă explicația nu-i 
deplină şi atunci rămân aşa, nişte lucruri nerezolvate. Dar câte lucruri 
nerezolvate sunt, în fond, şi noi trăim şi-aşa, trăim între taine. 


— Ne îndreptăţeşte starea actuală a lumii să considerăm că s-a 
apropiat sfârşitul acesteia? 

— Sfântul Apostol Petru, referindu-se la un psalm, spune că o mie de 
ani înaintea lui Dumnezeu sunt ca ziua de ieri ce a trecut, şi o zi, ca o mie de 
ani (cf. II Petru 3, 8; Ps. 89, 4). Înseamnă că, din perspectiva lui Dumnezeu, 
poate să mai fie lumea încă multă vreme. Nu ştim când va fi sfârşitul. 
„Despre ziua şi ceasul acela, nimeni nu ştie, nici îngerii din ceruri, nici Fiul, 
ci numai Tatăl” (Matei 24, 36) — spune Domnul Hristos. Aşa că ce să zicem 
noi? Important este să ţinem seama de versetul: „Privegheaţi şi vă rugaţi, că 
nu ştiţi ziua, nici ceasul când Fiul Omului va veni” (Matei 25, 13). 


— Ce părere aveţi despre cei care practică spiritismul şi comuni- 
carea cu sufletele morţilor? 

— Am păreri rele. Biserica interzice lucrul acesta, Biblia interzice 
lucrul acesta, aşa că nu e bine. 


— Cineva este grav bolnav şi doctorul care l-ar putea face sănătos 
este penticostal, dar duhovnicul său i-a cerut să nu se ducă la doctor. 

— Dar nu se poate! De ce să-i ceară să nu se ducă la doctor, chiar dacă-i 
penticostal? Că nu se duce să-l omoare, se duce să-l facă bine! 


— Dar despre doctorii care ajută la producerea avorturilor, ce 
părere aveţi? 
— E păcat, ce părere să am?! 


— Despre stările luminii interioare ce inundă sufletul în momentul 
rugăciunii adevărate ce ne puteţi spune? 

— Dragă, ăstea sunt fenomene pe care le ştie cel care le are, nu poți să 
spui. Există posibilitatea să-ţi fie inundat sufletul de lumină şi de bucurie, 
dar asta este ceva care se poate întâmpla, nu ceva care trebuie neapărat să se 
întâmple. Noi Îi slujim lui Dumnezeu nu pentru a primi nişte daruri, ci 
pentru că „cu vrednicie şi cu dreptate este a ne închina Tatălui şi Fiului şi 
Sfântului Duh,-Treimii celei de o ființă şi nedespărţite”. 


— Cum au putut Sfinţii Evanghelişti să scrie Evanghelia, pentru că 
ei n-au văzut chiar toate faptele petrecute şi viața Mântuitorului. 

— Din tradiţia pe care au avut-o de la ceilalți, care le-au văzut. Sfântul 
Evanghelist Luca, de pildă, „a urmărit toate cu de-amănuntul” (Lc. 1, 3) — spune 
chiar el, la începutul Evangheliei sale; a luat legătură cu cei care au putut 
să-l informeze. Nu el a fost martor direct al faptelor pe care le-a scris, însă a 
lăsat nişte lucruri extraordinar de frumoase şi de bune. Mie-mi place foarte 
mult, de exemplu, pilda cu fiul risipitor. 


— Există bolnavi psihici şi există demonizaţi. Cum putem face 
diferenţa între ei? 
— Nu ştiu. Nu ştiu care-s demonizaţi, care-s psihici... Facem ce putem. 


— Părintele Nicolae (Steinhardt) de la Rohia afirma, la un moment 
dat: „ÎL iubesc pe aproapele, dar nu sunt obligat să-l şi simpatizez”. Ce 
ne puteţi spune despre această afirmaţie? 

— Dragă, iubirea față de aproapele este o datorie, este o poruncă. Nu 
ştiu cum s-ar putea nuanța chestiunile astea. De obicei, când iubeşti pe 
cineva, îl ai şi aproape. Zorica Laţcu are o poezie, pe care v-am spus-o eu şi 
rândul trecut, care arată ce-nseamnă să iubeşti pe cineva: 


Te port în mine 
de Zorica Laţcu 


Te port în suflet, ca pe-un vas de preţ, 
Ca pe-o comoară-nchisă cu peceți, 
Te port în trup, în sânii albi şi grei, 
Cum poartă.rodia sămânţa ei. 

Te port în minte, ca pe-un imn Sfinţit, 
Un cântec vechi, cu crai din Răsărit. 
Și port la gât, neprețuit şirag, 
Strânsoarea cald-a brațului tău drag. 

Te port în mine tainic, ca pe-un vis, 
În cer înalt din noapte te-am închis. 
Te port, lumină rumenă de zori, 
Cum poartă florile mireasma lor. 

Te port pe buze, ca pe-un fagur plin, 
O poamă aurită de smochin, 

Te port în braţe, horbote subţiri, 
Mănunchi legat cu grijă, fir cu fir. 
Cum poartă floarea rodul de cais, 
Adânc te port în trupul meu şi-n vis. 














Asta înseamnă iubirea! 





CINE ESTE IISUS HRISTOS 


26 mai 1995 


— Care este sensul cuvintelor rostite de Pilat: „Ecce Homo”? 

— Pilat L-a prezentat pe Domnul Hristos ca om. El nu ştia despre Iisus 
Hristos ca Fiu al lui Dumnezeu şi om, ca Dumnezeu adevărat şi om 
adevărat. El L-a prezentat în felul în care era atunci şi a zis: „lată Omul!” 
(loan 19, 5). Noi n-avem de unde să ştim la ce s-a gândit Pilat, dar ştim că a 
rămas acest cuvânt al lui în Sfânta Evanghelie; probabil a avut în vedere 
faptul că acesta este omul care mărturiseşte adevărul, acesta este omul 
învinuit fără să fie de vină, acesta este omul care suportă învinuirile şi 
suportă chinurile; așa trebuie să fie un om adevărat: statornic în adevăr. 


— Caiafa a înţeles sau a cunoscut, ca arhiereu al acelui an, 
misiunea de Mântuitor a Domnului Iisus Hristos? 

— Noi nu ştim altceva decât ceea ce ni se spune în Evanghelie, că a zis 
Caiafa: „E mai bine să moară un om pentru popor, decât tot neamul să ne 
piară” (loan 11, 50). Sfântul Evanghelist loan a pus în evidență gândul lui 
Caiafa. Cât a cunoscut, nu ştim; fiindcă zice că era arhiereu, iar ca arhiereu 
al anului aceluia a proorocit despre Hristos când a spus cuvintele acestea (cf. 
Ioan 11, 51). Noi credem că a avut o revelaţie. Ce a înţeles el din acea 
revelaţie nu ştim, ştim doar că Sfântul Evanghelist loan a reținut cuvântul 
arhiereului şi l-a cuprins în Evanghelia sa. 


— A hotărât Răstignirea din necesitate sau din fățărnicie? 


— Dragă, ăstea sunt nişte lucruri pe care, nu ştiu, poate numai Caiafa vi 
le-ar putea lămuri!... E 


— Cum să ne creăm o relaţie personală cu Iisus Hristos? 

— În special prin rugăciune, prin meditaţie, prin ascultarea Evangheliei, 
prin citirea Evangheliei drept cuvânt al lui Dumnezeu. Domnul Hristos intră 
în existența noastră prin Evanghelia Sa, prin cuvântul Său şi prin faptul că 
ne supunem cu mintea Evangheliei, în sensul că noi suntem mai degrabă 
porniţi să discutăm cu Dumnezeu, în loc să ne supunem fără discuţie. 
Părintele Arsenie Boca — Dumnezeu să-l odihnească — chiar aşa zicea, că noi 
avem mintea care discută cu Dumnezeu, în loc să se supună fără discuţie. 

Dacă ÎI recunoaştem pe Domnul Hristos ca Învățător, ÎL recunoaştem și ca 
Mântuitor şi-L avem şi ca Mântuitor. lar dacă nu-L primim ca Învățător, 
nu-L putem primi nici ca Mântuitor. Sfântul Marcu Ascetul, în Filocalie, are 
cuvântul: „Cel ce primeşte cuvintele Cuvântului lui Dumnezeu primeşte pe 
Dumnezeu Cuvântul” şi „Hristos este ascuns în poruncile Sale şi Se descoperă 
pe măsura împlinirii poruncilor”. 


— Cum să te rogi, când nu poţi să te rogi? 

— Când nu poţi să te rogi, n-ai cum să te rogi! Dar când nu eşti dispus 
să te rogi, când te simţi cumva împiedicat, atunci să te sileşti să faci lucrul 
acesta măcar cum l-ai face de program, de pravilă, fiindcă noi trebuie să 
avem un program de rugăciune, fiecare dintre noi trebuie să aibă o vreme 
afectată pentru rugăciune, fiindcă nu poţi progresa într-un lucru decât 
făcându-l. Nu poţi să te rogi mai bine altădată, dacă întrelaşi rugăciunea 
astăzi. Nu te vei ruga mai bine mâine, dacă astăzi vei neglija rugăciunea. Şi 
atunci, te rogi cum poţi; chiar este un cuvânt care zice aşa: Roagă-te cum 
poți, ca să ajungi să te rogi cum trebuie. 


— Evanghelia lui Toma s-a transmis la început, poate ca şi celelalte 
Evanghelii, pe cale orală. Actualmente, aceasta este contestată din 
punct de vedere al autenticităţii sau al conţinutului? 

— Nu este contestată, numai că nu are circulaţia pe care o au celelalte 
Evanghelii. La început au fost scrise mai multe Evanghelii, dar Biserica a 
triat scrierile şi a considerat inspirate de Dumnezeu, prin Duhul Sfânt, 
numai scrierile pe care le-a cuprins în canonul Noului Testament şi care, de 
fapt, au circulaţie astăzi. Cât priveşte Evanghelia lui Toma, nu aduce foarte 
multe lucruri deosebite, ci sunt tot lucruri care sunt cuprinse în Evangheliile 
pe care le-a primit Biserica drept autentice. 


- La Sfânta Împărtăşanie, în sfântul potir este doar firea 
omenească sau şi firea dumnezeiască? 

— Nici firea omenească, nici firea dumnezeiască! Este un vas în care 
este întruparea Fiului lui Dumnezeu după firea omenească, dar unită cu firea 
dumnezeiască. Adică, atunci când ne împărtăşim cu Trupul şi Sângele 
Domnului nostru lisus Hristos, noi nu ne împărtăşim cu ceva separat de 
Domnul nostru isus Hristos, ci ne împărtăşim cu Trupul şi Sângele Domnului 
nostru lisus Hristos, prin aceasta înțelegându-se Trupul cu care Domnul 
Hristos S-a jertfit. Domnul Hristos, prezentând separat Trupul Său şi separat 
Sângele Său, pune în atenţie jertfa Sa, pentru că sângele este în trup, nu este 
în afară de trup (decât atunci când se varsă din trup, cum s-a vărsat pe Cruce). 

Domnul Hristos pune în evidenţă jertfa Lui, dar noi ne împărtăşim cu Trupul 
şi Sângele Domnului nostru lisus Hristos unit cu sufletul Domnului Hristos 
şi unit cu Dumnezeirea, deci ne împărtăşim cu Hristos întreg. 


— Vă rugăm să ne indicaţi o metodă prin care ne putem păzi 
mintea de gândurile rele care năvălesc asupra noastră la rugăciune. 

— Dacă aţi citit în Pateric, poate aţi găsit şi faptul că un frate s-a dus la 
Avva Pimen şi i-a zis: „Părinte, ce să fac, că îmi vin în minte tot felul de 
gânduri rele”. Şi Cuviosul Pimen i-a spus fratelui să oprească vântul să nu 
bată. Să-şi întindă pieptul şi braţele şi să oprească vântul. Fratele a zis că nu 
poate să oprească vântul, iar părintele i-a spus că aşa cum nu poți să opreşti 
vântul să nu bată, tot aşa nu poți să opreşti gândurile rele să nu vină; dar 
altceva poți să faci: cu un gând bun, să înlături gândul cel rău. 

Este o metodă de înlăturare a gândurilor. Noi însă avem mai la înde- 
mână o altă metodă, şi anume rugăciunea pe care mie-mi place s-o numesc 
„rugăciunea de toată vremea” sau rugăciunea deasă, rugăciunea neîncetată. 
Atât cât poate să fie de neîncetată, dacă-i vorba, pentru că nu s-ar putea zice 
că cineva se roagă neîncetat, în sensul că spune neîncetat o formulă de 
rugăciune, cum ar fi „Doamne lisuse Hristoase, Fiul lui Dumnezeu, 
miluieşte-mă pe mine, păcătosul”. Dar îndesirea acestei rugăciuni formează 
în suflet un fel de act reflex, un fel de paravan în fața căruia se nimicesc 
gândurile, care, dacă această rugăciune e principală, în orice caz devin 
secundare şi în felul acesta nu au putere. Deci angajarea în rugăciunea de 
toată vremea este o angajare în lupta cu gândurile cele străine de conţinutul 
rugăciunii sau care nu sunt conforme cu voia lui Dumnezeu. 

Apoi, pentru înlăturarea gândurilor rele ne ajută foarte mult înmulțirea 
gândurilor bune. Cu cât îți împodobeşti mintea cu mai multe gânduri bune, 
cu atât se împuţinează gândurile cele rele. Însă trebuie să fie o preocupare. 
Noi trebuie să ştim şi care sunt sursele de gânduri rele, din ce izvoare vin 
ele. Domnul Hristos spune că „din prisosul inimii grăieşte gura” (Matei 12, 
34) şi că „din inima omului purced gândurile cele rele” (Matei 15, 19; 
Marcu 7, 21). Şi enumeră, în Sfânta Evanghelie de la Marcu (cap. al 7-lea), 
13 răutăți, 13 chipuri ale răutății, care, chiar dacă rămân numai la nivelul 
gândului, totuşi îl întinează pe om; de aceea, toate acestea trebuie înlăturate. 

Noi ştim că fiecare dintre oameni vine în lumea aceasta cu pozitive şi 
cu negative; vine cu calități şi cu predispoziţii spre rele. Părintele Arsenie 
Boca vorbea despre copii ca fiind oglinda părinţilor. Copiii îi reprezintă pe 
părinți nu numai din punct de vedere al figurii, al asemănării Cu ei, ci îi repre- 
zintă şi din punct de vedere al stării lor sufleteşti. Începuturile existenţei noastre 

„sunt precedate de existența celorlalți, adică omul nu se alcătuieşte, pentru 

existența lui, numai în clipa conceperii, ci conceperea sa este pregătită de 
părinţii lui. Părintele Arsenie îi îndemna pe oameni să nască oameni sfinți. 
Or, ca să naşti oameni sfinţi, trebuie să fii tu însuți sfânt şi să ai conştiinţa 
responsabilității asupra urmaşilor tăi. Dar lucrurile acestea se petrec, cumva, 
de la sine, căci oamenii nu au prea multă conştiinţă, a celor ce vor urma după 
ei, în sensul acesta, de a-i pregăti. În orice caz, există un spectru vital, adică, 
aşa cum lumina e compusă din culorile care o alcătuiesc, tot aşa şi existenţa 
noastră e compusă din antecedentele existenţei noastre. Asta înseamnă că 
noi îi aducem în lumea aceasta, în forma noastră de existență, pe înaintaşii 
noştri. Şi noi ne putem şi recunoaşte; eu, de pildă, ştiind de afirmaţia 
aceasta: „Copiii sunt oglinda părinţilor”, m-am urmărit pe mine în părinţii 
mei şi în bunicii mei, cât i-am cunoscut, şi i-am recunoscut în mine, în 
existența mea, cu ale lor, cu negative şi pozitive. 

Eu am avut foarte mult de luptă, în tinereţile mele, cu nişte încărcături 
de gând pe care le-am descoperit atunci când m-am ocupat de rugăciunea de 
toată vremea, atât cât m-am ocupat, şi am constatat că port în mine nişte 
răutăți care nu erau ale mele, ci erau ale altora în mine, dar pe care trebuia să 
le rezolv eu. Şi, cu ajutorul lui Dumnezeu, s-au rezolvat. 

Apoi, există şi nişte influenţe din mediul înconjurător; faptul că te uiţi 
la nişte spurcăciuni, de pildă la nişte filme necuviincioase, şi le aduci în tine, 
este o răutate pe care ţi-o faci cu mâna ta. Aduci în tine nişte lucruri pe care ai 
putea să nu le ai, dacă ai ocoli pricinile acelor răutăţi. Şi apoi, când vine vremea 
de rugăciune, în loc să-L vezi pe Dumnezeu, vezi spurcăciunile din suflet. 

Cred că v-am mai spus eu şi rândul trecut, când v-am vorbit despre 
„Disciplina minţii prin rugăciunea de toată vremea”, că Sfântul loan cel ce a 
scris Scara, referindu-se la calitatea rugăciunii, vorbeşte despre rugăciune 
întinată (sau spurcată), despre rugăciune furată, despre rugăciune pierdută şi 
despre rugăciune curată. Sfântul Ioan Scărarul nu-i îndeamnă pe oameni să 
renunțe la rugăciune, ci-i îndeamnă pe oameni să se roage. Cu care rugăciune? 
Cu rugăciunea cu care se pot ruga. Şi să nu ne speriem de gândurile rele câte 
vin, de furtunile de gând câte pot veni, de zbuciumul interior cât îl poate 
avea cineva, să nu ne speriem, pentru că toate lucrurile acestea pot fi 
depăşite, dar numai în măsura în care ne angajăm la gânduri pozitive, în 
măsura în care ne angajăm la rugăciunea de toată vremea şi în măsura în 
care ocolim pricinile care înmulțesc gândurile rele. Iar la aceasta ne ajută 
foarte mult faptul de a ne împodobi mintea cu lucruri frumoase. 


— Am citit într-o revistă nişte cuvinte ale sfinției voastre în care 
spuneați despre necesitatea de a ni-L face al nostru pe Dumnezeu. Cum 
se face aceasta? 


— Să-l facem loc lui Dumnezeu în suflet, că vine El în noi! 

— Aţi amintit faptul că în slujbele Bisericii putem cunoaște şi afla 
multe despre persoana Mântuitorului Hristos. Există momente când 
sufletul omului doreşte să cânte. Există în acest sens contradicţie cu 
învățătura părinţilor filocalici, care afirmă că prin cântare se risipeşte 
mintea de la rugăciune? 

— Dragă, poate s-o risipească şi poate s-o adune. Toate ale omului, în 
mâinile omului, pot fi şi pozitive, şi negative. Dacă tu cânți ca să te mai 
audă o dată cei din jur cât eşti de cântăreț, atunci sigur că te risipeşti. Dar 
când cânţi ca să-l aduci slavă lui Dumnezeu, atunci n-ai cum să te risipeşti. 
Şi mai ales când cânţi preocupat şi de text, şi de cântare, nu te risipeşti. 

Oameni de extremă au fost totdeauna şi au fost şi părinţi duhovniceşti 
care au văzut lucrurile într-o anumită optică. Noi nu trebuie să ne orientăm 
după fiecare de la care putem auzi ceva. De exemplu, în Pateric se spune că 
un părinte avea un ucenic pe care l-a învăţat să zică rugăciunea de toată 
vremea: „Doamne lisuse Hristoase, Fiul lui Dumnezeu, miluieşte-mă pe 
mine, păcătosul”. Şi făcea lucrul acesta, dar s-a dus în Alexandria şi acolo a 
găsit creştini care Îi slujeau lui Dumnezeu cu cântări, cu texte liturgice, cu 
rânduială de slujbă, şi i-a plăcut tare mult. Şi, când s-a întors acasă, i-a spus 
părintelui: „Vai, părinte, noi ne pierdem sufletul aici în pustie, dar să vezi ce 
fain e acolo, în Alexandria, unde cântă toţi”. Şi părintele a zis: „Frate, ăstea 
sunt leacuri ale neputinței, dar noi, ăştia care suntem în pustie, noi avem o 
hrană tare, pe care n-o pot suporta aceia”. Era un punct de vedere al 
părintelui respectiv. 

Însă să ştiţi că noi nu putem face abstracţie de rugăciunea liturgică și de 
modalitatea de exprimare prin cântare, pentru că noi învăţăm ceva prin acestea. 

Dacă aș fi venit eu aici, să vă ţin o conferinţă despre Domnul Hristos, 
şi aş fi început să zic numai: „Doamne lisuse Hristoase, Fiul lui Dumnezeu, 
miluieşte-mă pe mine, păcătosul”, imediat era sala goală, că asta o puteţi zice 
şi singuri. Or voi, cei care aţi venit, ați venit să auziţi o conferință întreagă, 
să auziţi nişte idei. La fel, când facem o slujbă, noi spunem nişte cuvinte 
care ne ajută să ne angajăm. Spunem în-rugăciune către Maica Domnului, de 
exemplu: „Preasfântă Stăpâna mea, de Dumnezeu Născătoare, care eşti lumina 
întunecatului meu suflet, nădejdea, scăparea, acoperământul, mângâierea şi 
bucuria mea, mulțumesc ţie că m-ai învrednicit a mă împărtăşi cu 
preacuratul Trup şi cu scumpul Sânge al Fiului Tău. Te rog, înviază şi 
sufletul meu, cel omorât de păcate, Maica Dumnezeului celui milostiv...” 

Sau la Paşti,, de exemplu, dacă ne-am duce la biserică şi ar începe 
cineva să spună numai: „Doamne lisuse Hristoase, Fiul lui Dumnezeu, 
miluieşte-mă pe mine, păcătosul”, nu ne-am simți în atmosfera slujbei, aşa 
cum ne simțim când mergem acolo şi auzim: 

„Ziua Învierii, popoare, să ne luminăm! Paştile Domnului, Paştile! Că 
din moarte la viaţă şi de pe pământ la cer, Hristos-Dumnezeu ne-a trecut pe 
noi, cei ce cântăm cântare de biruinţă”; 

„Acum toate s-au umplut de lumină: şi cerul şi pământul şi cele de 
dedesubt. Deci să prăznuiască toată făptura Învierea lui Hristos, întru Care 
s-a întărit”; | 

„Cerurile după cuviință să se veselească şi pământul să se bucure. Şi 
să prăznuiască toată lumea cea văzută şi cea nevăzută, că Hristos a înviat, 
Veselia cea veşnică”. 

„Prăznuim omorârea morții, sfărâmarea iadului şi începătura altei 
vieţi, veşnice; şi săltând, lăudăm pe Pricinuitorul, pe Cel unul binecuvântat, 
Dumnezeul părinţilor noştri şi preamărit”. 

lată, sunt nişte lucruri, nişte monumente de gândire, nişte lucruri 
extraordinare, care ne ridică; şi noi nu putem renunța la ele. Cine vrea să 
renunţe la ele, treaba lui, dar să ştiţi că Biserica prin asta există şi prin asta 
se susține. 


— În ce fel Maica Domnului şi sfinţii sunt de faţă când ne facem 
rugăciunea particulară? 

— Dragă, Maica Domnului şi sfinții nu sunt de față, pentru că ei sunt 
într-un anumit loc şi nu au omniprezență, cum are Domnul Hristos. Însă este 
de față îngerul păzitor, care duce rugăciunile noastre, şi este de față 
atmosfera aceasta în care ne gândim la sfinţi şi la Maica Domnului; şi 
lucrurile acestea nu rămân fără rezonanță în veşnicie şi în liturghia cosmică. 
Noi aşa ÎI înțelegem pe Dumnezeu, ca fiind înconjurat de îngeri şi de sfinţi, 
şi ne rugăm cu încredințarea că toate lucrurile acestea sunt de efect şi duc 
acolo unde trebuie. 


— Ce ne puteţi spune despre acel grup de oameni, îmbrăcaţi în alb, 
care umblă desculți, care se dau ortodocşi. 

— Nici nu vreau să mai aud de ei! Dragă, nu vă luaţi după aşa ceva... 

În Pateric e prezentat următorul caz: la un părinte s-a dus Satana 
(dracul) în chip de călugăr şi vroia să intre la el. Părintele însă a zis către cel 
în chip de călugăr, către Satana: „Zi: Slavă Tatălui şi Fiului şi Sfântului 
Duh!”, dar acela zicea numai: „ŞI acum şi pururea şi în vecii vecilor. Amin”. 
ŞI, dacă a văzut că nu-l poate convinge să zică: „Slavă Tatălui şi Fiului şi 
Sfântului Duh”, nu l-a lăsat să intre. 

Aşa şi noi: oamenii ăştia, din start trebuie ocoliți. Dacă ar fi vrut 
Dumnezeu să fie aşa ceva, era prin rânduială bisericească. Toţi ăştia, care 
vin şi se prezintă pe ei ca fii ai lui Dumnezeu, trebuie ocoliţi. Toţi suntem 

fiii lui Dumnezeu, dacă-i vorba! Toţi cei care credem în Domnul Hristos 
suntem și fii ai lui Dumnezeu, dar dacă vine cineva cu titlul acesta: „Sunt 
fiul lui Dumnezeu”, nu trebuie luat în seamă. 

Se zice că la un părinte s-a dus, tot aşa, Satana şi i s-a arătat şi i-a zis: 
„Închină-te mie!” Şi părintele a zis: „Eu mă închin lui Hristos, de ce să mă 
închin ţie?” Sau cineva îl întreabă pe un părinte: „Ce zici despre cei care au 
vedenii cu îngeri?” Şi părintele răspunde: „Eu îi fericesc pe aceia care-şi văd 
păcatele lor”. 

Gata, ăştia din start trebuie ocoliți! Nici nu staţi de vorbă cu ei! Şi 
îndemnaţi-i şi pe alţii să nu stea de vorbă cu ei. 


— Cum să procedăm ca să mergem pe drumul celor drepți şi plăcuți 
lui lisus? Cum pot să-mi dau seama că nu am inima neagră, că sunt 
smerită, cu adevărat credincioasă? În ce constă să-mi iau crucea şi să-L 
urmez pe lisus? Cum ne dăm seama dacă suntem smeriţi sau mândri? 

— Păi, foarte simplu, dacă-ți vin gânduri de mândrie, sigur nu eşti 
smerit. Dacă faci nişte lucruri să ieşi în evidență, sigur nu eşti smerit. Dacă 
nu faci nişte eforturi ca să te depăşeşti pe tine, sigur nu-ţi iei crucea. Dacă 
nu faci nişte fapte care-ţi înmulţesc credința, sigur îți scade credința. Aşa că 
se poate, dar dacă totuşi ai impresia că nu te poţi verifica pe tine însuţi, noi 
avem posibilitatea să ne verificăm cu o conştiinţă străină, superioară nouă, 
prin conştiinţa duhovnicului. Îi spui: „Uite, îmi vin gânduri aşa şi aşa”, iar el 
îţi spune... De exemplu, îi spui că ai gânduri de mânie, şi el zice: „Fii atent, 
că ai gânduri de mândrie, de-aia îţi vin gânduri de mânie”. Sau îi spui că eşti 
terorizat de gândul de îngrijorare pentru ziua de mâine, şi-ţi zice: „Sigur n-ai 
credință”. Şi aşa mai departe... te poţi verifica, dacă vrei să te verifici. 


— Care este păcatul împotriva Duhului Sfânt? 

— Sunt mai multe, nu-i numai unul. Păcat împotriva Duhului Sfânt 
este, de exemplu, necredinţa, este credința care nu urmează învățătura 
Bisericii, este nădejdea prea mare în bunătatea lui Dumnezeu, este 
deznădejdea, este apostazia, adică lepădarea de credința cea adevărată. Sunt 
mai multe care sunt socotite păcate împotriva Duhului Sfânt. Şi sunt, de 
fapt, acele păcate în care eşti şi te crezi că nu eşti într-un anumit păcat, ci te 
consideri pe cale bună; şi atunci nu poți ieşi din devierile în care te găseşti. 


— Dacă Dumnezeu dă Duhul Sfânt celor care I-L cer, se poate înde- 
părta sau pleca definitiv Duhul lui Dumnezeu de la cel care greşeşte? 

— Se crede că Duhul Sfânt rămâne în sufletul omului până la moartea 
omului. În cel care L-a primit la Botez pe Duhul Sfânt — cum ÎI primim toţi, la 

Botez — Duhul Sfânt Se ascunde în adâncurile ființei umane şi rămâne cumva 
nelucrător, în sensul că e astupat de răutăţile omului; dar pentru că există 
posibilitatea de pocăință până la sfârşitul vieţii, Biserica învaţă că Duhul Sfânt 
este până la sfârşitul vieţii cu putinţa de a lucra în sufletul omului. 


— Cum putem dobândi mai multă pace sufletească şi o rugăciune 
curată? 

— Dragă, mai întâi de toate, pacea sufletească e un rezultat al unei vieți 
după voia lui Dumnezeu. Cu cât înaintezi în cele plăcute lui Dumnezeu, cu 
atât înaintezi şi în pacea sufletească. În Filocalie se spune că nepătimirea 
este pacea inimii; în măsura în care ai nepătimire, adică în măsura în care nu 
eşti fărâmiţat de patimi, în acea măsură vine şi pacea sufletului. 


— Cum pot să ajung să-i iubesc mai mult pe cei ce-mi fac rău? 

— Poţi să ajungi să-i iubeşti mai mult pe cei care-ţi fac rău, dacă ajungi 
la măsurile acelea de care vorbeşte Sfântul Isaac Sirul: „Cei împătimiţi de 
iubire față de Dumnezeu, cei nepătimaşi sunt dispuşi să sufere de zeci de ori 
pe zi greșelile altora şi necazurile care vin, şi totuşi nu se pot sătura de 
oameni”. Pentru că au ajuns la o măsură în care nu mai pot fi clintiți din 
bine. De exemplu, în Pateric se spune despre un părinte că „din multa 
bunătate, nu mai ştia ce-i răutatea”. Asta nu-i o chestiune pe care o realizezi 
printr-o metodă, ci este o chestiune pe care o realizezi prin progresul sufletesc. 


— Ce trebuie să facem pentru a fi mai buni, mai înţelepţi, în această 
lume plină de haos? Şi cum ne putem face noi datoria faţă de lume, ca 
să devină mai bună? 

— Nu putem să facem ceva anume, decât că dacă ne îmbunătăţim pe 
noi, poate-i tragem şi pe alţii pentru bine, prin exemplul nostru. Dar nu 
putem să-i influențăm pe oameni decât înaintând noi înşine în bine. Dacă te 
faci mai bun, aduci bunătate în jurul tău, aşa cum cei răi aduc răutate în jurul 
lor, întinează atmosfera sau o coboară. 


— Care ar trebui să fie rolul preotului în societatea de azi? 
— Dragă, rolul preotului în societatea de astăzi este acelaşi rol pe care 
l-a avut totdeauna preotul: să fie slujitor al lui Dumnezeu pentru binele oamenilor. 


— Cum este Biserica deţinătoare a tezaurului harismatic revărsat 
prin Sfintele Taine? 

— Biserica, fiind o instituţie întemeiată de Domnul Hristos, are darurile 
câte-i trebuie omului ca să se mântuiască. 

— Care este temeiul cinstirii sfintelor icoane? 

— Dragă, dacă crezi că pe icoană e reprezentat Mântuitorul sau Maica 
Domnului sau sfinţii lui Dumnezeu, atunci eşti cinstitor de icoane. În 
secolele VII şi VIII, când au fost discuţii în Biserică în legătură cu cinstirea 
icoanelor, cu împărații iconoclaşti, distrugători de icoane, atunci apărătorii 
icoanelor au zis aşa: dacă Hristos are un chip, atunci noi suntem cinstitori ai 
lui Hristos cinstindu-I şi chipul Lui. Şi, pentru că Hristos, Fiul lui Dumnezeu, 
S-a făcut om şi are figură umană, are un chip, atunci noi putem să 
reprezentăm chipul Lui, iar cinstind chipul Lui, ne manifestăm cinstirea şi față 
de Domnul Hristos, Cel mai presus de chipul Lui, dar Care are totuşi un chip. 

Haideţi să vă povestesc ceva. În 4 martie 1990 am vorbit eu prima 
dată la televizor; după o vreme, călătoream cu maşina şi era cu noi o femeie 
de prin părțile noastre, de-acolo, de pe la mânăstire. Şi zice: „Părinte, v-am 
văzut la televizor; aşa m-am bucurat c-aţi fost şi în casa noastră!” Adică, 
prin imagine şi prin cuvânt. Zice: „Să ştiţi c-am pupat televizorul!” Acuma, 
ea de fapt nu pupa televizorul în general: „Hai să mai pup o dată 
televizorul!”, ci l-a pupat fiindcă vorbeam eu atunci, iar ea s-a bucurat aşa 
de tare, că a pupat televizorul care m-a adus pe mine acolo. 

Cam aşa este şi cu icoana. Pupi icoana pentru că-l aduce pe sfântul 
respectiv în conştiinţa ta, în atmosfera ta, în casa ta, în cuprinsul inimii tale. 
Dacă gândiţi aşa, atunci ştiţi de ce cinsteşte Biserica icoanele. 

Poate că sunteţi unii cu influenţe din ăstea, neoprotestante, sectare, 
influenţe de natură protestantă, în general... Că „icoana e idol”. Să ştiţi că 
nu-i idol! Ce deosebire e între icoană şi idol? Ar zice sectarii: „Nicio 
deosebire, că şi idolul, şi icoana, tot la fel: icoana nu vede, nu vorbeşte, nu 
aude ş.a.m.d. şi tot aşa-i şi idolul: nu vede, nu vorbeşte, n-aude; iată că nu-i 
nicio deosebire între icoană şi idol”. Însă, dacă gândești aşa, nu gândeşti 
cum trebuie! De ce? Fiindcă eu n-am nevoie de icoană ca să-mi vorbească, 
pentru că-mi vorbeşte Domnul Hristos în Evanghelie sau îmi descoperă ceva 
în conştiinţa mea, în rugăciune. N-am nevoie să mă audă icoana, că şi-așa, 
nu zic: icoană, ajută-mă pe mine!, ci zic: „Preacuratului Tău chip ne 
închinăm, Bunule, cerând iertare reşelilor noastre, Hristoase Dumnezeule, 
că de voie ai binevoit a Te sui cu trupul pe Cruce, ca să-i mântuieşti din 
robia vrăjmașului pe cei pe care i-ai zidit. Pentru aceasta, cu mulțumire Îţi 
strigăm Ție: Toate le-ai umplut de bucurie, Mântuitorul nostru, Cel ce ai 
venit să mântuieşti lumea”. Deci eu vorbesc cu Domnul Hristos, pornind de 
la chipul Lui; nu zic: chipule al Domnului Hristos, auzi-mă, miluieşte-mă. 

Deci iată că icoana e altceva decât idolul. Ce este idolul? Idolul este o 
închipuire, fără existență; adică îşi închipuie omul că există o putere, o 
fiinţă, care de fapt nu există. Îşi închipuie chipul acela şi îl face şi îl cinsteşte 
în locul lui Dumnezeu, adică-l pune în locul lui Dumnezeu şi zice: „Nu mă 

interesează Dumnezeu, ci mă interesează idolul ăsta”. Or icoana nu-i în 
locul lui Dumnezeu, ci e împreună cu Dumnezeu. 

Şi atunci, există o deosebire între. idol şi icoană? Da, există! Ce 
deosebire? Idolul te depărtează de Dumnezeu, e în locul lui Dumnezeu, iar 
icoana te apropie de Dumnezeu, e pentru Dumnezeu. Dacă gândim aşa, 
gândim ortodox şi atunci ştim de ce să cinstim icoanele. 

Cândva, a venit un sectar pe la mine, la mânăstire... Mi-a părut bine că 
mi s-a întâmplat treaba asta! Noi avem nişte icoane pe lemn, la altar, pe care 
le cinstim, le sărutăm, ne atingem de ele cu evlavie... Şi zice el către mine: 
„Părinte, ce rost are să pupi scândurile ăstea?” Adică „Scânduri” erau 
icoanele pe lemn. Şi-i zic: măi frate, uite ce-i, dacă tu pupi scânduri, să nu 
pupi! Că eu pup icoane, nu pup scânduri! 


— Ce ne puteţi spune despre filmele cu Iisus? Sunt ele o încălcare a 
canoanelor? 

— Dragă, eu personal nici n-aş face, nici n-aş viziona filme cu Iisus. 
Sunt o materializare, aş zice eu neevlavioasă, a unor lucruri care trebuie 
ținute în cinste şi, într-un fel, în mister. 


— Care este raportul dintre harul divin şi starea morală a 
preotului slujitor? 

— Preotul slujitor, orice stare morală ar avea, este un mijlocitor. Asta e 
învățătura Bisericii. 


— Ce să facă un soţ în cazul în care soţia şi-a pierdut controlul minţii, 
îl huleşte, îi înjură şi-i drăcuieşte pe copii şi face o permanentă sminteală 
în familie? Ea a fost dusă în spitale, la mânăstiri, dar situaţia continuă. 

— Cred că lucrul cel mai bun de “făcut în cazuri de acestea este o 
internare undeva unde nu-i mai deranjează pe cei din jur. 


— Pentru a putea acoperi păcatele fratelui nostru, deseori este 
nevoie să minţi, uneori cu riscuri mari. Cum poţi cunoaşte când este 
minciună? sau când minciuna aceasta este păcat? 

— Dragă, e greu de stabilit asta, doar de la caz la caz se poate rezolva 
chestiunea, nu poți să găseşti o metodă generală pentru toate cazurile. 
Acuma, noi totuşi trebuie să ştim un lucru: noi nu avem datoria să acoperim 
păcatele numai aşa, ca să le acoperim, ci dacă o facem din iubire sau dacă 
păcatele acelea care se fac nu au consecinţe în societatea în care trăim. De 
exemplu, în Psalmul 100, care se citeşte în fiecare zi la Ceasul I, se spune: 

„Nu voi suferi înaintea ochilor mei nicio faptă netrebnică; purtarea 
nelegiuită o voi urî. Pe cel ce se depărtează de la mine, nu l-am cunoscut. 


64 





Răspunsuri la întrebări ale credincioşilor 


Ochii mei peste cei credincioşi, ca să şadă aceia împreună cu mine. Cel ce 
umblă fără prihană, acela-mi va sluji mie, iar cel ce umblă cu vicleșug nu va 
sta în preajma ochilor mei, nici nu va sta înăuntrul casei mele cel ce spune 
minciună. În toată dimineaţa voi pierde pe toţi ticăloşii din ţară, ca să 
stârpesc din cetatea Domnului pe toţi cei ce fac fărădelegea”. 

Este vorba şi despre starea noastră interioară, şi despre un fel de 
curățire a răutăților din jurul nostru. 


— Copiii rezultați din părinţi care:n-au fost cununați la biserică au 
de suferit în viața lor din cauza acestor părinţi? 

— Dragă, e foarte greu de ştiut lucrul ăsta, pentru că de suferit suferă şi 
cei care au părinți cununaţi, şi cei care au părinţi necununaţi. Aşa că e greu 
să spui... Aşa, dacă-ţi vine ţie în minte: „A, păi stai, că părinţii ăstuia sunt 
necununați şi de-aia suferă!”, spui, dar asta-i așa, o afirmaţie arbitrară; noi 
n-avem voie să scoatem nişte concluzii pentru care nu avem un temei. De 
suferit, suferă şi unii, şi alții. Nu se poate spune că cel care are părinți 
cununaţi nu suferă, iar cel care are părinți necununaţi suferă. 

Dar fără îndoială, nu-i totuna să apari într-o familie unde e binecu- 
vântarea lui Dumnezeu, sau să fii dintr-o familie în care nu-i binecuvântarea 
lui Dumnezeu. Dar omul, după ce îşi dă seama şi după ce intră în atmosfera 
de gândire corectă, se poate valida în sensul acesta, că binecuvântarea 
Domnului o poate aduce asupra lui pentru faptele lui bune sau pentru 
angajarea lui religioasă. 


— Cum să ne rugăm să ni se ierte păcatele, dacă am făcut 
chiuretaje? Domnul Hristos iartă crimele săvârşite prin avort? 

— Dragă, Dumnezeu iartă tot, nu există nimic să nu ierte Dumnezeu, 
dacă se ajunge la condiţiile iertării. Noi cerem iertarea lui Dumnezeu pentru 
orice păcat, şi Dumnezeu ştie în ce măsură ne putem face noi vrednici de 
iertarea lui Dumnezeu. Numai că trebuie să ai în vedere şi nişte lucruri de 
felul acesta: de exemplu, dacă. ai. făcut un chiuretaj, apoi, când ai 
posibilitatea să aduci un copil pe lume, îl aduci şi pentru că nu l-ai adus pe 
acela pe care ai fi putut să-l aduci; şi atunci, e nădejde de iertare de la 
Dumnezeu. Dar eu cred că şi la optzeci de ani ar face femeile chiuretaje, 
dacă ar mai putea fi în situația de a rămâne gravide. 


— O femeie-mamă, care este la pensie, ce este mai bine să facă: să 
se retragă la o mânăstire, unde să trăiască numai în post şi rugăciune 
pentru copiii ei şi pentru ea, sau să stea pe lângă copii şi să-şi crească şi 
nepoții, dar să se roage mai puţin? 

— Dragă, eu cred că omul trebuie să fie angajat şi să se mântuiască în 
condiţiile lui; deci acea femeie nu trebuie să se ducă la mânăstire şi să nu se 
mai gândească la ce se întâmplă în urma ei. Adevărul este că sunt oameni 
care-s aşa de doritori să-l slujească lui Dumnezeu în mânăstire, încât nu se 
mai pot angaja, nu mai pot rămâne în societatea în:care au trăit în familia lor. 
Dar cred că totuşi nu e firesc; firesc este să stai şi să-ți creşti copiii şi nepoţii 
şi strănepoții, pentru că la Cununie aşa se spune: „Să vadă ei pe fiii fiilor lor”. 

Însă mai e ceva, şi anume sunt unii care pleacă la mânăstire fiindcă 
s-au săturat de lumea asta. Dumnezeu s-o odihnească pe mama, câteodată 
zicea: „Aşa m-am săturat de lumea asta!” Şi totuşi, nu s-a dus la mânăstire, a 
stat acolo să-şi vadă de familie şi de ce-a trebuit să facă. 


— Ce părere aveţi despre teoriile care spun că următorul popor ales 
ar fi cel român? 

— Nu ştiu dacă ar fi cel român, poate că alţii zic că poporul lor. E greu 
de stabilit treaba asta. Să fim cumsecade, c-apoi ne-alege Dumnezeu şi ca 
popor, şi ca persoane. 


— De ce Domnul lisus Hristos, Care este atotputernic, îi dă voie 
diavolului să acţioneze prin farmece şi vrăji în dauna omului, care este 
făcut după înfăţişarea Domnului? 

— Dragă, Sfântul Apostol Pavel, în Epistola către Romani, are un 
cuvânt pe care-l cam uită creştinii, şi anume: „Fiţi înţelepţi față de bine şi 
nevinovați față de rău, iar Dumnezeu va zdrobi repede pe Satana sub 
picioarele voastre” (Romani 16, 19-20). 

Să ştiţi că nu-s atâtea farmece câte răutăţi sunt în lumea asta, numai că 
oamenii mereu îşi închipuie că influenţele rele care vin asupra lor sunt de 
natură diavolească. În realitate, sunt de multe ori lucruri care se pot explica 
organic, se pot explica medical ş.a.m.d. Aşa că Dumnezeu îngăduie răutăţile 
pentru că pot fi folosite şi spre bine, în anumite cazuri. 

Şi-apoi să ştiţi ceva (şi asta aş vrea să ţineţi minte de la mine): noi 
suntem înconjurați de taine şi nu putem avea pretenţia că înțelegem toate 
tainele. Adică: ştiu tot, gata! Ştiu că-i farmec, ştiu că-i influență 
diavolească... Nu-i aşa! Sunt atâtea lucruri pe care, la drept vorbind, nu le 
ştim. Şi-atunci, de ce să punem noi pe seama vrăjmaşului lucrurile care, de 
fapt, nu sunt de la vrăjmaş? 


— Credeţi că mai este posibilă o revelaţie absolută în ziua de azi? 
Şi, dacă da, poate dovedi aceasta o legătură a celui ce o primeşte cu 
divinitatea? Şi ce fel de legătură? 

— Dragă, e foarte greu de spus lucrul acesta, pentru că pot fi şi nişte 
influenţe străine de revelaţie, prezentate ca revelaţie. Cum am spus de ăia 
care zic că sunt ce ştiu eu ce, fii ai lui Dumnezeu sau nu ştiu ce. Păi, ăla 
poate că în mintea lui chiar e convins că asta-i situaţia: el e fiul lui Dumnezeu, 
alesul lui Dumnezeu, trimis de Dumnezeu ş.a.m.d. Şi-atunci, cum îl poţi 
convinge că nu-i aşa? 


— Care este diferența dintre mândrie şi slavă deşartă? 

— Mândria este atunci când ai cu ce te mândri şi te mândreşti, iar slava 
deșartă este atunci când te mândreșşti cu lucruri pe care nu le ai. De exemplu, 
te poți mândri cu un talent pe care-l ai, şi poţi să te mândreşti cu un lucru pe 
care-l doreşti, să zicem, dar nu-l ai; şi te-nchipui tu că ce fain ar fi dacă ai fi 
aşa sau dacă ai fi nu-ştiu-cum. Cam în felul acesta... Dar, dacă vreţi să vă 
edificați mai bine, citiți din Filocalia, volumul I, despre slava deşartă şi 
despre mândrie, din „Cele opt gânduri ale răutăţii”, de Sfântul loan Casian. 
Sau citiți din Scara Sfântului loan Scărarul, unde sunt două capitole, 
separate, despre slava deşartă şi despre mândrie. Cei mai mulţi însă dintre 
cei care au studiat lucrurile acestea consideră că mândria şi slava deşartă 
sunt aspecte diferite ale mândriei, de fapt. 


— lertarea păcatelor poate fi obţinută numai prin spovedanie sau 
se poate obţine şi printr-o viață religioasă şi prin căință puternică, prin 
respectarea poruncilor Domnului? 

— Dragă, e foarte greu de spus că iertarea păcatelor poate fi primită şi 
altfel decât în rânduiala spovedaniei, de vreme ce Domnul Hristos a dat 
oamenilor puterea dezlegării păcatelor. N-ai niciun motiv să n-o cauţi acolo 
unde o poți avea, şi să doreşti s-o ai acolo unde nu-i sigur c-o poţi avea. În 
Biserica Ortodoxă se consideră că iertarea păcatelor se dă celor care se 
spovedesc corect, care se spovedesc cu pocăință. Nu aşa, că te duci numai şi 
spui nişte lucruri, câte le spui, ci când faci un lucru cu adevărat religios. 

— Cum explicați versetul: „La început era Cuvântul şi Cuvântul 
era la Dumnezeu şi Dumnezeu era Cuvântul” (loan 1, 1)? 

— E vorba de Domnul Hristos, de Fiul lui Dumnezeu, Care la începutul 
existenței, la începutul creaţiei, exista şi era din Dumnezeu. 


— Care este raportul dintre Adam şi lisus Hristos? 

— Sfântul Apostol Pavel face nişte corelaţii între lisus Hristos şi Adam, 
în sensul că Adam este omul cu care s-a început existenţa umană şi care a 
căzut şi a adus, prin căderea lui, moartea, iar Domnul Hristos este Cel care e 

Adam cel nou, Care a adus învierea. Vă indic capitolul al 15-lea din Epistola 1 
către Corinteni şi capitolul al 5-lea din Epistola către Romani ale Sfântului 
Apostol Pavel. 


— Dacă ne-am pierdut o dată credința în Dumnezeu, o putem regăsi 
a doua oară? 

— Păi, cu credinţa e cam cum e cu cultura: dacă te ţii de ea, o ai, iar 
dacă nu te ţii, o pierzi. E greu să stabileşti cum se poate redobândi credinţa, 
dar eu un lucru ştiu: dacă faci faptele credinței, ţi se înmulţeşte credinţa, iar 
dacă faci fapte de necredinţă, ţi se înmulțeşte necredința. De exemplu, 
cineva care nu merge la biserică, de câte ori nu merge scade în credință. 
Duminica trebuie să meargă la biserică, iar dacă nu merge, înseamnă că face 
o faptă de necredință şi sigur creşte în necredință. Duminica cealaltă trebuie 
să meargă la biserică şi nu merge, iarăşi cade din credință şi tot în necredință 
ajunge. Dar dacă începe să meargă la biserică, face fapte de credință şi i se 
întăreşte credința. Aşa e şi cu postul, aşa e şi cu rugăciunea, şi cu citirea din 
Sfânta Scriptură şi cu toate faptele care ţin de credinţă. 


— Ce calități trebuie să îndeplinească cineva care vrea să devină 
preot? Care sunt condiţiile morale pentru a putea fi hirotonit? 

— Dragă, ăstea se învaţă la şcoală, la teologie. În orice caz, Sfântul 
Apostol Pavel are nişte texte... de exemplu, în Epistola I către Timotei, în 
capitolul al 3-lea, şi în Epistola către Tit, sunt indicate condiţiile pe care 
trebuie să le aibă cineva care se face preot. În special trebuie să aibă o 
viață curată, o viață care să-l recomande. Şi mai ales trebuie să aibă nume bun. 


- Mântuitorul mai este numit şi Emanuel. De ce este numit așa? 
-— In cartea proorocului Isaia (7, 14) e numit Emanuel, care înseamnă 
„cu noi este Dumnezeu”, arătând raportul Mântuitorului cu oamenii. 


— Dacă luda s-ar fi întors la lisus, după trădarea sa, ar mai fi 
existat iertare pentru el, ar fi fost primită pocăința sa? 

— Dragă, de vreme ce nu s-a întâmplat aşa, nu cred că mai e cazul să 
speculăm nişte lucruri de felul acesta. Dar noi credem că Dumnezeu iartă 
tot, când există condițiile iertării. Aşa cum i-a iertat pe răstignitori, cel puţin 
cum S-a rugat pentru răstignitori, când a zis: „Părinte, iartă-le lor, că nu ştiu 
ce fac!”, poate că l-ar fi iertat şi pe Iuda, tot pentru că n-a ştiut ce face. 


— Simbolul niceo-constantinopolitan precizează că Mântuitorul 
„va veni cu slavă, să judece viii şi morţii”. Dintotdeauna s-au vehiculat 

diferite date ale acestei Parusii, iar în momentul de faţă se vehiculează 
anul 2000. Privind viața religios-morală contemporană, se poate vorbi 
de o Parusie foarte apropiată? 

— Eu cred că nu, pentru că înaintea lui Dumnezeu, mia de ani e ca ziua 
de ieri, ce a trecut. Dacă privim lucrurile cu măsurile omului, poate da, însă, 
dacă privim lucrurile cu măsurile lui Dumnezeu, poate că nu. Ceea ce ştim 
noi este că nu ştim... Asta e important: să ştim că nu ştim când va fi şi să fim 
totdeauna pregătiți, ca să poată fi oricând pentru noi. 

Dar să avem în vedere şi faptul că noi aşteptăm anul 2000, însă poate 
că deja suntem în anul 2000. De ce? Pentru că era noastră este stabilită 
greşit. Anul 1 al erei noastre a fost socotit anul 753 de la întemeierea Romei. 
Calculul erei noastre, al erei creştine, a început cu anul Naşterii Mântuito- 
rului nostru lisus Hristos, dar calculul s-a făcut pentru prima oară în secolul 
al VI-lea, or cei din secolul al VI-lea nu mai puteau avea o evidență precisă 
a anului Naşterii Mântuitorului. S-a luat convenţional anul 753 de la 
întemeierea Romei şi s-a zis: acesta este anul 1. Însă studiile care s-au făcut 
au adus la iveală faptul că, la anul 753 de la întemeierea Romei, Irod nu mai 
exista, şi atunci n-ar fi putut avea loc confruntările şi situaţiile care sunt 
prezentate de Sfântul Evanghelist Matei; şi-atunci, s-a ajuns la concluzia că 
era noastră e greşită cu vreo patru ani, că trebuia luat ca an de plecare al erei 
creştine nu 753, ci 749. Or în cazul acesta, noi suntem în anul 1995, dar în 
realitate în 1999. Iar anul 2000 nu va fi anul 2000 cel real, ci 2005 sau 2006. 
Aşa că degeaba aşteptăm anul 2000, că nu ştim când e. 


— Cum putem împiedica faptul ca rugăciunea să devină uscată şi 
fără trăire? 

— N-avem cum, că toate ale omului sunt la nivelul omului şi cum ţi-e 
viaţa, aşa ţi-e rugăciunea. 


— Sunt primite rugăciunile spuse numai cu buzele, dar netrăite 
interior cu inima? gest 

— Sunt primite, pentru că nu-i poţi cere unui copil să meargă la acelaşi 
pas cu un om mare. Deci eu mă rog cum pot, şi Dumnezeu îmi primeşte 
rugăciunea, aşa cum a fost vorba despre tatăl fiului lunatic, când a zis cu 
lacrimi: „Cred, Doamne, ajută necredinţei mele!” (Marcu 9, 24). Şi credea, 
şi nu credea. Şi Domnul Hristos n-a zis: „A, păi dacă nu crezi cât trebuie, 
n-am ce-ţi face!...”, ci l-a ajutat în starea lui. Nu putem ajunge la mult decât 
de la puţin, de la cât suntem. Dacă facem ceva pentru mai mult, ajungem la 
mai mult. Cum am spus, cu credința e cum e cu cultura. Nu poți să ajungi să 
faci geometrie analitică înainte de a face geometrie plană. 

— Cum ajutăm morţii prin Liturghie? Când moare cineva fără 
lumină, ce trebuie făcut ca să primească această lumină? 

— Nu ai ce face. Dacă a murit fără lumină, te gândeşti la el c-a murit 
fără lumină. Noi considerăm că moartea cea creştinească, pentru care ne 
rugăm când zicem: „Sfârşit creştinesc vieţii noastre...”, este şi cu prezenţa 
unei lumânări, în sensul acesta, că omul a trăit creştineşte, în lumină, şi vrea 
să moară în lumină. Dar nu se poate zice că cineva care n-a avut o lumânare 
la căpătâi când a murit e părăsit de Dumnezeu sau a fost lepădat de 
Dumnezeu. Şi atunci, ne rugăm pentru el cum ne rugăm pentru orice mort, 
cu lumină sau fără lumină. Nu poţi să faci ceva anume. 

lar cât priveşte slujbele pentru morţi, noi avem bucuria de a-i cuprinde 
pe morți în gândurile noastre, în conştiinţa noastră, ca şi când ar fi vii. Eu nu 
mă gândesc niciodată la părinții mei ca la nişte morţi din cimitir, ci mă 
gândesc totdeauna ca la nişte vii pe care-i am în conştiinţa mea şi cu care 
nădăjduiesc să mă întâlnesc cândva şi pentru care pot face rugăciune; şi mă 
bucur că pot să mă rog, că am acest dar de la Dumnezeu în Biserica 
Ortodoxă, ca să-i am în vedere în continuare; deci nu i-am părăsit. 

Duminică, s-a făcut la noi la mânăstire un parastas pentru un preot 
— cunoscut de mine — şi pentru soția lui. Un om care m-a ajutat pe mine 
foarte mult. Şi, după Liturghie, înainte de a începe parastasul, a venit sora 
mea la mine — eu am o soră la Victoria, lângă mânăstire — şi m-a atenționat 
că-i acolo şi că vrea să vorbească cu mine. Şi-i zic: dragă, nu pot să vin 
acum, fiindcă trebuie să stau la parastas, că-s prieten şi cu morţii, şi cu viii. 
După aceea, într-un cuvânt scurt pe care l-am ţinut la parastas, le-am spus 
oamenilor ce mi s-a întâmplat şi cum am zis, că-s prieten şi cu morţii, şi cu 
viii. Cum sunt prieten cu morţii? Mai pot fi prieten cu morții? Da, pot fi! 
Cum anume? Păi, uite-aşa, că morţii nu-s-morți şi sunt sigur că, dacă ar avea 
posibilitatea de a se manifesta cum s-au manifestat ca vii, s-ar fi manifestat 
faţă de mine cu aceleași sentimente, iar eu îi consider ca pe nişte vii departe 
de mine, aşa ca şi când ar fi un prieten al meu în America, de pildă, şi am 
faţă de el exact sentimentele pe care le-am avut când era aici, până n-a 
plecat în America. De ce? Pentru că nu şi-a schimbat locul, nu şi-a schimbat 
poziția din inima mea. Am zis că aşa-s prieten cu morţii. Ei, dar acuma sunt 
prieten şi cu viii. Cu viii, cu cine? Cu copiii lor, care făceau parastas. Sunt 
tot aşa de prieten şi cu viii, cum sunt prieten cu morţii, sau aşa-s de prieten 
cu morții, cum sunt prieten cu viii. Şi mi-a părut tare bine că mi-a venit în 
cap să zic aşa, că-s prieten şi cu morţii, şi cu viii. 

— Cum poţi urî păcatul în mod concret? Să nu ne răspundeți 
numai: „nefăcându-l”. 

— Dar cum să vă răspund? Măi fraţilor, în mod concret urăşti păcatul 
atunci când nu vrei păcatul, când păcatul îl consideri ca păcat; atunci îl 
urăşti. Dar dacă-l consideri aşa, un lucru obişnuit... A venit odată la mine la 
spovedit un tânăr şi l-am întrebat: dar cu păcatele sexuale cum stai? „Păi, 
zice, ca toată lumea!” În cazul ăsta, apăi nu urăşti păcatul! 


— Pentru dezlegarea cununiilor ce trebuie făcut? 

— Dragă, cu dezlegarea cununiilor lucrurile stau aşa. În lista de 
întrebări ajutătoare pentru cel ce se spovedeşte... pentru că noi trebuie totuşi 
să întrebăm... De exemplu, la mine vin oameni la spovedit şi le zic: no, 
spune! „Păi, zice, întrebaţi-mă dumneavoastră!” Ar trebui să vină el să-mi 
spună, nu să-l întreb eu. Şi bineînțeles că-l întreb: la biserică mergi? ş.a.m.d. 
Iar în lista care e cuprinsă în rânduiala de spovedanie este şi întrebarea 
aceasta: „Ai legat cununiile cuiva?” Dar nu dă nicio indicație cum anume se 
leagă cununiile cuiva. 

Şi-apoi se duc, mai ales fete mai în vârstă, se duc pe la ghicitori, se 
duc pe la preoți care deschid cartea şi care, de fapt, deschid numai ca pretext 
cartea, că nu pot citi ce le spune, că în carte nu scrie aşa. Eu am făcut odată 
o experienţă... a venit cineva la mine şi-mi zice: „Părinte, îmi deschideţi şi 
mie cartea?” Zic: da, una de engleză — aveam o carte de engleză acolo. No, 
acuma, dacă eu i-aş fi deschis cartea aia de engleză — şi mai ales cum e 
sistemul ăsta Braille, de nu-l cunoaşte multă lume —, puteam să-i spun ce 
vroiam eu de-acolo şi puteam să-i spun că nu-i de engleză. Ei, nu se poate 
aşa ceva! Dar, mă rog, dacă se duc la oameni din ăştia, care au pretext cu 
cartea... Îi întreabă: „Câţi ani ai? — Treizeci. — A, păi ţi-s cununiile legate, 
dacă nu eşti măritată”. Adică, domnule, dacă ai ajuns la vârsta asta, se poate 
presupune că nu te mai căsătoreşti, să zicem. 

Sau vine cineva de pe la Vâlcea, la mine, un tată cu fiica lui, că „nu se 
mărită fata”. Şi zic eu: câţi ani are? „Nouăsprezece”. Zic: eu am o nepoată 
care-i de 32 de ani, şi încă nu-i măritată. Şi aş face ceva pentru nepoată-mea, 
dacă aş putea. Dar n-am ce face. Şi atunci, omul zice către fată: „Hai să 
mergem, că făcurăm drumul degeaba!” 

Până la urmă, nepoata mea s-a măritat, dar la 36 de ani. Dacă a zis 
cineva că e legată cununia, nu i-a spus că numai până la 36 de ani e legată, 
ci a gândit că e legată pe toată vremea. 

Aşa că astea sunt chestiuni foarte relative, nu trebuie să vă frământaţi 
pentru nişte lucruri... „că e legată cununia”. Păi cum e legată, cine-a legat-o, 
de ce a legat-o, cine-o dezleagă, cum o dezleagă? Şi vine la mine câte cineva 
şi zice: „Părinte, să-mi faceți nişte rugăciuni de dezlegarea cununiei”. 
Acuma, ei n-au de unde să ştie care rugăciune e de dezlegarea cununiei şi 

care rugăciune e de altă dezlegare. Şi-atunci, eu le fac rugăciuni de 
dezlegare în general, iar ei pleacă cu gândul că acum i-am dezlegat cununia. 
Apoi, vede dacă i-am dezlegat-o ori nu i-am dezlegat-o. Realitatea este că eu 
fac rugăciuni de dezlegare în general, pentru că o rugăciune de dezlegare a 
cununiei nici nu există. | 

Mai vin unii oameni să le fac molitvele Sfântului Vasile cel Mare şi nu 
ştiu ce. Și eu ştiu că ăştia-s de pe la ghicitori şi de pe la preoți din ăia care 
umblă cu aşa ceva... Zic: cine te-a trimis la mine? „Păi, mi-a spus părintele 
cutare”. Sau: „Mi-a spus femeia cutare, ghicitoarea cutare”. Zic: mă, ştii 
ceva? Eu nu fac slujbe de comandă! Eu sunt preot şi ştiu ce am de făcut! 


— S-au făcut multe comentarii la Apocalipsa Sfântului Ioan, iar 
unele i-au înspăimântat pe credincioşi. Ce părere aveţi despre Apocalipsă? 

— Dragă, Apocalipsa, înainte de toate, este o carte din Noul Testament, 
care în Biserica Ortodoxă nu are circulaţie... decât în sensul că este cuprinsă 
în Noul Testament. Eu cunosc un singur comentariu ortodox la Apocalipsă, 
scris de Sfântul Andrei al Cezareii, dar să ştiţi că nu-i un comentariu 
ştiinţific şi nici adânc. De exemplu, acolo, în legătură cu numărul fiarei, 
666, se consideră că acest număr se scrie cu trei 6 unul lângă altul. Or 
numărul 666, la evrei şi la greci se scria cu litere, nu cu cifre. Aşa încât 666 
s-a scris cu literele alfabetului evreiesc sau grecesc, în Apocalipsă; cred că 
grecesc, pentru c-a fost scrisă în limba greacă. lar în felul acesta, are o 
semnificaţie. Şi acolo, în comentariul Sfântului Andrei al Cezareii, ia trei 6 
unul lângă altul şi zice că una-i mânia, una-i mândria, una-i cutare... Nu-i un 
comentariu ştiinţific... 

Acuma, ce vreau eu să reţineți de la mine, în legătură cu asta: că 
Apocalipsa, ca toate cărțile Noului Testament, nu s-a scris ca să rămână 
posterităţii. Singura carte din Noul Testament care este un fel de studiu este 
Epistola către Romani, şi e totuşi o carte ocazională. Toate cărțile Noului 
Testament — câte sunt, 27 la număr — au fost scrise ca nişte scrieri 
ocazionale. Nimeni, niciun autor nu s-a gândit că scrierea respectivă o să 
rămână posterităţii şi or s-o citească cei din anul 2000, de pildă. Nu! Ci ei au 
scris aşa, cum ne scriem noi nişte scrisori unii altora. Sfântul Apostol Pavel, 
de exemplu, a scris o scrisoare către Filimon, şi uite că scrisoarea aceea a 
fost cuprinsă în Noul Testament, Şi aşa a fost şi cu Apocalipsa. 

Apocalipsa priveşte nişte lucruri contemporane cu autorul, în special, 
nu contemporane cu noi. Însă Biserica Ortodoxă a fost totdeauna rezervată 
faţă de Apocalipsă. Cum? Din Noul Testament, 26 de cărţi din cele 27, deci 
toate mai puţin Apocalipsa, se citesc la cultul ortodox în vreme de un an 
liturgic. Deci Evangheliile, Faptele Apostolilor, epistolele Sfântului Apostol 

Pavel, toate se citesc. La Apocalipsă nu se face niciodată nicio referire şi 
nici nu se citeşte vreun text. Înseamnă că Biserica a ţinut-o cu o rezervă. O 
avem în Noul Testament, o citim, ne folosim de ea, dar nu avem pretenţia că 
o putem comenta. În orice caz, Biserica n-o comentează. 


- În perioada critică, femeia poate să meargă la biserică? 

— Dacă ţine igiena şi ştie cum să se rânduiască pentru a nu fi nicio 
impietate, eu cred că poate, pentru că e ceva natural, nu e ceva care o pune 
într-o stare de păcătuire. 


— Dacă unul dintre soţi îi interzice celuilalt soţ să meargă la 
părinţi ca să-i ajute, ce trebuie făcut? 

— Trebuie să-l convingă că nu se poate aşa ceva, pentru că, dacă iubeşti 
pe cineva, îi iubeşti şi pe ai lui. Să ştiţi că la mine au venit oameni care 
mi-au spus: „Părinte, niciodată nu ne-a zis ginerele fată şi mamă”. Or aşa 
ceva nu-i creştineşte! 

Acum am început şi eu să întreb la spovedit: „Îţi cinsteşti părinții? — Da, 

bineînţeles! — Dar socrii? — Păi, şi pe socri... — Dar le zici „tată” şi „mamă”? 
— A, păi nu le zic... — No, te duci acum şi le zici „tată” 
la mine şi-mi spui că le zici! 

Nu se poate, domnule! Adică, dacă ţii la unul, ţii şi la ceilalți; dacă eu 
țin la soția mea, apăi ţin la toţi ai ei, nu ţin numai la ea. Iar dacă nu ţii la ei, 
să ştii că nici la ea nu ţii! 


x» 


şi „mamă” şi apoi vii 


— De ce Îl numeau pe Mântuitorul ca fiind Ilie sau unul dintre 
prooroci (cf. Matei 16, 13-14; Marcu 6, 15)? 

— Pentru că se credea că Ilie revine sau că Mântuitorul e cu duhul şi 
puterea lui Ilie, sau că nu este Hristos, ci e un prooroc oarecare. Era o 
concepţie a vremii de atunci. 


- Nu este o copilărie să credem că Fiul lui Dumnezeu putea 
accepta ispita? De ce mai există acest episod? 

— Există pentru exemplul nostru, ca să ştim că „întru ceea ce a pătimit, 
El însuşi fiind ispitit, poate şi celor ce se ispitesc să le ajute” (Evrei 2, 18). 


— Ce trebuie să fac şi cum să-l conving pe un prieten care a intrat 
într-o sectă adventistă, ca el să se întoarcă din nou în sânul Bisericii 
Ortodoxe? 

— N-ai ce face, îl laşi aşa cum e. 

— De ce spun catolicii, în Crez, „şi de la Fiul” (F ilioque)? 

— Acesta este un adaos din secolul al VI-lea, când, ca să fie cumva 
contrabalansată erezia arienilor”, care era încă destul de întărită, ca să nu se 
creadă că Fiul nu are calitățile pe care le are Tatăl, s-a adăugat, la un sinod 
de la Toledo, din Spania, acest adaos la Crez, în legătură cu purcederea 
Duhului Sfânt: „şi de la Fiul” — Filioques, iar asta este specific catolicilor. 

Însă aş vrea să reţineți un lucru: că Biserica, până la 1054, a fost una. 
Cineva m-a întrebat pe mine: „Părinte, ce-au fost întâi, catolici sau 
ortodocşi?” Eu i-am spus c-au fost catolici ortodocşi şi ortodocşi catolici. 
Pentru că nu se punea problema, era Biserica una. Dar diferenţe au existat şi 
înainte de 1054, şi totuşi Biserica a existat, cu diferenţe cu tot. 

Acuma, se insistă pentru re-unirea catolicilor cu ortodocşii... 
Bineînţeles, fiecare crezând că unirea ar trebui să se facă devenind catolicii 
ortodocşi şi respectiv ortodocşii catolici. Dar nu cred că trebuie să insistăm 
prea mult asupra faptului că trebuie neapărat să fie aşa, adică ortodocşii să 
devină catolici sau catolicii să devină ortodocşi, ci s-ar putea o convieţuire 
aşa cum a fost până la 1054, când diferenţele existau... Dacă a existat 
diferența aceasta, din secolul al VI-lea, de pildă, (şi au existat şi alte 
diferențe: şi cu data Paştilor, şi cu altele şi cu altele) şi totuşi Biserica a 
putut fi una, tare bine ar fi dacă ar putea fi şi acum aşa. Numai că fiecare 
crede că el e mai ceva. De exemplu, romano-catolicii au preoțime 
necăsătorită, preoții ortodocşi sunt căsătoriţi, iar greco-catolicii — care zic ei 
(dar n-au dreptate) că sunt puncte intermediare între ortodocşi şi catolici, dar 
de fapt nu-s nici catolici, nici ortodocşi, la drept vorbind — au tot preoțime 
căsătorită. Ei, atunci romano-catolicii, care au preoţi necăsătoriți, de ce 
acceptă şi preoți căsătoriţi, în cazul ăsta? Înseamnă că se poate convieţui, 
dacă oamenii ar fi mai înţelegători şi mai binevoitori, pentru că fiecare are 
specificul lui şi are limba lui şi are concepția lui şi aşa mai departe. 


— Este adevărat ce scrie presa despre reîncarnare? Dumnezeu 
permite sufletelor să se întoarcă în alte corpuri care se nasc, pentru 
iertarea păcatelor din altă viaţă? 

— Acum, eu aş zice că de asta să-i întrebaţi pe ăia care scriu... Dar să 
ştiţi că Biserica Ortodoxă nu consideră necesară şi nu consideră adevărată 
revenirea sufletelor. De ce? Pentru că mântuirea la noi este prin Mântuitorul, 
nu este prin noi. Eu nu trebuie să trăiesc o viaţă în plus, ca să fac nişte 
experiențe şi să mă fac mai bun, pentru că pe mine mă mântuieşte 





* Brezie apărută în secolul al IV- lea, care nega egalitatea şi consubstanţialitatea Fiului lui 
Dumnezeu cu Dumnezeu-Tatăl şi prin aceasta nega dumnezeirea Fiului. 
5 „Qui ex Patre Filioque procedit” = „Care de la Tatăl şi de la Fiul purcede”. 

Mântuitorul, nu mă mântuiesc eu, prin experiențele mele, nici prin migrări 
prin diferite fiinţe şi ce ştiu eu mai ce. 


— De ce se scrie în Biblie că păcatele împotriva Duhului Sfânt nu 
se vor ierta? Prin spovedanie nu se iartă absolut toate păcatele? 
— Se iartă toate, dar numai dacă le părăseşti; dacă eşti în ele, nu ţi se iartă. 


— Fumatul este un păcat? 

— Da. Eu sunt tare împotriva fumatului, şi la bărbaţi, şi la femei. Vin 
oameni la spovedit la mine şi-mi spun că fumează. Eu, dacă nu mai are 
niciun alt păcat, decât ăsta, că fumează, îi spun: 

— Ne întâlnim când nu mai eşti fumător. 

— Părinte, d-apăi cât fumez eu, iau câteva țigări şi... 

— Păi, atunci de ce-ţi mai pângăreşti sufletul? Nu mai fuma deloc! 

— Păi, să vedem, că nu ştiu ce... 

—  Şi-atuncea, eu zic: la ce să te număr, la fumători sau la nefumători? 

— La nefumători. 

— Atunci, pe mine la ce să mă număr? Că eu sunt nefumător, nu tu! 

Deci păcatul, ca să ţi-l ierte Dumnezeu, trebuie părăsit, dacă nu-l 
părăseşti, nu ţi-l iartă Dumnezeu. Şi unii zic: „Păi, părinte, dar sunt şi preoţi 
care fumează!” Zic: la ăia să te duci! Sau zice: „Părinte, dar nicăieri nu scrie 
că fumatul este păcat”. Şi zic: dragă, dar nici despre droguri nu scrie nicăieri. 
Tu ai văzut vreun om drogat? Că eu am văzut şi ştiu ce fac astfel de oameni. 
Şi nu scrie nicăieri că trebuie să eviţi drogurile, dar, cu toate astea, uite, noi 
susţinem că trebuie să le eviţi şi că e păcat să te droghezi. Tot aşa e păcat şi 
să fumezi. „A, păi — zice — ce fac eu e nimica toată! — Ei, păi dacă-i nimica 
toată, lasă-te de nimica toată!” 


— Explicaţi, vă rog, înțelesul expresiei „sărac cu duhul”. 

— „Sărac cu duhul” înseamnă smerit, om care niciodată nu-i mulțumit 
cu cât a realizat. Mereu vrea mai mult, e angajat spre mai mult. 

— Şi ce sens i-a dat acestei idei Domnul Hristos? 

— „Învăţaţi-vă de la Mine, că sunt blând şi smerit cu inima, şi veţi afla 
odihnă sufletelor voastre” (Matei 11, 29). 


— Există patru cruci: crucea căsătoriei, crucea fecioriei, crucea 
călugăriei şi crucea celor handicapaţi. Noi trebuie să alegem una din... 

— Nu-ţi alegi niciuna, ci le ai, le primeşti. Cine-şi alege? Să ştiţi că 
nimeni nu-şi alege. suferinţa, dacă-i un om care gândeşte bine; că n-ai de ce. 
De ce să-mi aleg suferința? Adică Biserica zice: „Sfârşit creştinesc, fără 
durere, neînfruntat, în pace şi răspuns bun la înfricoşătoarea judecată a lui 
Hristos să cerem” (deci fără durere), şi eu să vreau durerea? Păi, înseamnă 

cu nu-s cum trebuie. Sau ne rugăm pentru înainte-stătătorul Bisericii 
noastre: „Întâi pomeneşte-l, Doamne, pe Înaltpreasfinţitul Arhiepiscopul şi 
Mitropolitul nostru, pe care dăruieşte-l sfintelor Tale biserici în pace, întreg, 
cinstit, sănătos, îndelungat în zile, drept învățând cuvântul adevărului Tău” 
şi răspundem: „Pe toți şi. pe toate!”, adică nu numai pe mitropolit, ci şi pe 
toți credincioşii şi pe toate credincioasele îi dorim întregi, sănătoşi, în pace, 
îndelungați în zile. Astea sunt lucruri care țin de credință. Şi-atunci, de ce să 
zic: „Doamne, dă-mi ceva de suferit!”? Poate: „Doamne, fă-mă să nu sufăr 
deloc, să am energiile pe care le am, spre bine, spre înmulţirea binelui”. 
Nu-ţi alegi crucea, crucea ţi-o dă Dumnezeu, iar tu numai ţi-o porţi, nu 
ţi-o alegi. Iele 


— Marele teolog alexandrin Origen are cuvinte elogioase la adresa 
ştiinţei medicinei. În ipostaza că eşti bolnav, recomandarea primă este 
medicul sufletesc, adică preotul duhovnic. Dacă în acest caz suferința 
continuă, cum vedeți aportul medicinei, adus în acest sens? 

— Păi bine, medicul sufletesc, dar nu numai medicul sufletesc, ci-l 
trimiţi la doctor! Se duce la doctor, care-i spune mai bine decât mine, ca 
duhovnic, ce are de făcut. La mine a venit odată cineva să mă întrebe ce să 
facă, fiindcă are un duhovnic care-i zice să nu se ducă să se opereze de 
apendicită, ci să rabde... Păi, nu ştiu dacă el ar fi răbdat, în aceeași situaţie, 
dacă i-ar fi spus un duhovnic. Nu merge aşa, domnule! Trebuie să te duci la 
oameni care au o perspectivă, o pricepere, care ştiu ceva. Nu aşa: „Fă asta!”, 
şi tu habar n-ai ce se-ntâmplă. 


— Sunteţi de acord cu chimioterapia? 
— Sunt! 


— Când a căzut Satan, înainte sau după crearea omului? 

— Mă, în treburi de-astea... Nu ştiu, poate mi le puneţi anume, să 
mă-ncuiaţi! În Sfânta Scriptură se zice: „Când am creat stelele, îngerii lui 
Dumnezeu Mă lăudau” (lov 38, 7). Altceva noi nu ştim, decât ceea ce ni se 
descoperă. N-avem de unde să ştim! Cine se poate transporta acuma la 
începuturile existenţei şi să ştie exact când s-a întâmplat cutare sau cutare 
lucru? În orice caz, atunci când a căzut omul, deja era căzut îngerul cel rău. 


— E păcat să-ţi pui banii cu dobândă la CEC? 

— Dragă, eu cred că nu-i păcat, pentru că nu faci o înşelăciune prin 
asta. Dac-ai face o înşelăciune sau dacă i-ai da cu camătă, nu la CEC, ci la 
oameni care nu-ți pot da camăta, atunci da. 

La mine mai vin unii oameni care zic: „Toate păcatele le-am făcut! 
— Chiar toate le-ai făcut? — Toate, părinte, să ştiţi că toate păcatele le-am 


76 











Răspunsuri la întrebări ale credincioşilor 


făcut! — Bani cu camătă ai dat? (Fiindcă eu ştiu că, de obicei, bani cu camătă 
nu dau ei.) — Nu. — Păi, vezi că nu le-ai făcut pe toate? Acuma spune-le pe 
ălea pe care le-ai făcut!” 


— În Psalmul 142 se spune: „Nu-ţi întoarce faţa Ta de la mine, ca 
să nu mă asemăn celor ce se coboară în mormânt”. E adevărat că sunt 
părăsiţi de Dumnezeu cei care pleacă în mormânt? 

— Dragă, cei vechi, mai ales cei din Vechiul Testament, socoteau că 
sfârşitul vieţii e sfârşitul omului, e sfârşitul existenţei; şi-atunci, dacă ziceau: 
„Să nu mă laşi în mormânt”, însemna „să mă ţii în viaţă”, nu părăsirea în 
sensul că cel mort e părăsit de Dumnezeu; pentru că Dumnezeu îl are pe cel 
mort în vedere cum îl are şi pe cel viu. Nu există o posibilitate de a cădea de 
la Dumnezeu cineva care vrea să fie cu Dumnezeu. 

Să ştiţi că mie nu mi-e frică că nu mă duc în rai. De ce? Pentru că 
nu-mi pot închipui că Dumnezeu respinge pe cineva care-l slujeşte şi pe 
care-l miluieşte în viață. Şi-atunci, de ce să mă respingă? Aşa trebuie să 
gândim cu toţii, dacă ducem o viață cum Îi place lui Dumnezeu. 


— În Evanghelie se spune: „Celui ce are i se va mai da, iar de la cel 
ce nu are, şi ce i se pare că are i se va lua” (Mt 13, 12). Ce înseamnă asta? 
— Este vorba despre cunoştinţă şi făptuire. Cel care crede că are 
cunoştinţă de Dumnezeu, dar nu are făptuire, va ajunge în situaţia să îşi dea 
seama că nici cunoştinţă adevărată nu are, pentru că nu-i susținută de făptuire. 


— Cum trebuie să fie comportamentul femeilor, din punct de 
vedere fizic, când intră în sfânta biserică, la slujbă? 

— Ar fi bine să nu fie fardate şi ar fi bine să fie acoperite cu batic. Şi 
bineînțeles, să nu umble decoltate sau... Dar nu numai femeile, ci şi bărbaţii. 
Îmi spunea cineva că, în Apus, şi la împărtăşit se duc bărbaţii în pantaloni 
scurți. Aşa s-a ajuns la nepăsare față de lucrurile sfinte. Or la noi... să ne 
gândim la portul popular, să ne gândim la decenţa portului popular şi să 
ținem cumva echilibrul, în sensut acesta. Să ştiţi că eu mă bucur foarte mult 
de femeile care țin la ceea ce înseamnă ținută feminină şi care ştiu cum să se 
prezinte, măcar înaintea lui Dumnezeu. Desigur, în fața lui Dumnezeu 
suntem totdeauna, dar acum aşa s-a încetățenit moda de prezentare fără 
batic, încât aproape că nu le mai poţi cere femeilor lucrul acesta. Deşi mama 
mea, Dumnezeu s-o odihnească, cred că nu i-a mai văzut nimeni capul 
descoperit, de când s-a căsătorit. Şi a trăit totuşi o viață frumoasă şi bună. 


— Dacă cineva se păstrează în abstinență până la terminarea 
studiilor superioare, medicul i-a spus că se îmbolnăvește. Este posibil? 

— Apăi, ăla-i medic care nu e credincios. Poate că sunt mai mulți 
medici de-ăştia. Pentru că să ştiţi că totuşi organismul îşi face descărcările 
lui, care nu sunt vinovate. 


— Ne puteţi explica sensul ruperii catapetesmei (cf. Luca 23, 45)? 
— Da, era vorba despre nesepararea sau despre apropierea evreilor de 
neamuri, de creştinii care nu erau evrei. 


— De ce a fost necesar blestemul şi uscarea smochinului de către 
Domnul Iisus Hristos (cf. Matei 21, 18-21)? Cum explicați? 

— Dragă, pentru asta e o singură explicaţie pe care o ştiu eu; explicația 
e în Triod, la ziua de luni din Săptămâna Mare, şi spune că Domnul Hristos 
nu Şi-a manifestat niciodată cuvânt de blestem asupra oamenilor şi a găsit 
modalitatea aceasta de a blestema un smochin pentru nedisponibilitatea lui 
pentru rodire — s-ar zice, deşi şi asta este aşa, cumva cu semnul întrebării — 
şi că prin aceasta a vrut să arate că are şi putere pedepsitoare, nu numai 
putere iertătoare. E o explicaţie a Triodului, eu alta nu ştiu... şi cred că totuşi 
pentru noi lucrul acesta rămâne o taină, dar nu trebuie să ne speriem, pentru 
că sunt şi alte multe taine, pe care tot nu le putem elucida. 


— Dacă vorbeşti despre faptele tale bune, dar nu ca să te lauzi, 
atunci Dumnezeu ţi le şterge? 
— Nu ţi le şterge. 


— Ce se întâmplă la o biserică într-o comună în care preotul şi 
cântărețul fac Sfânta Liturghie când vor? 

— Păi, se-ntâmplă rău, că nu-i bine!, S-o facă atunci când trebuie, nu 
când vor. Pentru că dacă nu vor când trebuie şi n-o fac când trebuie, atunci 
degeaba o fac numai când vor ei. Nu-i bine! Trebuie controlate lucrurile 
acestea şi rezolvate. 


— Ce se întâmplă cu credinciosul care îşi spune păcatul, dar pe 
care preotul nu-l dezleagă prin rugăciune? 

— Păi, ce se-ntâmplă? Acela trebuie să fie preocupat de iertare în 
continuare. Nici eu nu-i dezleg pe aceia care rămân în păcate, care continuă 
să fie în păcat. Cum v-am spus în legătură cu fumatul, pentru mine e un 
mijloc de verificare: ce-ţi trebuie, ţigara sau Împărtăşania? Dacă vrei 
Împărtăşania, renunți la țigară; dacă vrei ţigara, renunți la Împărtăşanie. 
Şi-atunci, nu-i dau dezlegarea. De ce? Pentru că el n-are condiţiile 
dezlegării. Când se lasă el de păcat, îi dau şi eu dezlegarea. Până se ţine el 

legat, de ce să-i dau dezlegare? Și nu se-ntâmplă nimic, decât că-l pui în 
preocuparea de a face. 

Chiar acum, nu demult, a venit unul la mine şi mirosea a fum 
proaspăt. Şi i-am spus de la început: „Măi frate, să ştii că eu pe tine nu te-aş 
spovedi! Că tu şi-aşa, uite, fumezi, şi eu nu-i dezleg pe cei care fumează”. Şi 
el zice: „Părinte, nu-i nimic dacă nu mă spovediţi, că mă duc eu la altcineva. 
Dar vă rog totuşi să mă lăsați să vă spun necazurile. — Poţi să spui şi 
păcatele, şi necazurile, dar asta nu înseamnă că te spovedeşti. lar când te 
duci la altcineva să te spovedeşti, să-i spui c-a zis Părintele Teofil de la 
Sâmbăta că nu te dezleagă fiindcă nu te laşi de fumat. Şi-apoi, ce va vrea 
acela, să facă cu tine”. 


— Vorbiţi-ne despre Părintele Serafim Popescu. 

— Aş vrea să ştiu cine-a pus întrebarea aceasta! Ştiţi de ce? Pentru că 
nu m-a mai întrebat nimeni, toţi oamenii mă întreabă de Părintele Arsenie; şi 
mie mi-e tare drag Părintele Serafim Popescu. 

A fost un om cu o structură foarte bună, din punct de vedere al liniştii 
sufleteşti; un călugăr care a trăit o viaţă în anonimat, care n-a căutat să se 
afirme. A stat cincizeci de ani la noi la mânăstire, din 1940 până în 1990, la 
moarte, cu o întrerupere doar de un an şi câteva luni, când a fost în 
Germania, trimis de Mitropolitul Nicolae Bălan. 

A fost preot slujitor; un om tare cumsecade, un om de care s-au 
bucurat oamenii — aşa l-am caracterizat eu. Un om odihnitor de oameni, un 
om în preajma căruia te simţeai bine, un om care într-adevăr îți aducea 
aminte de Dumnezeu, de bunătatea lui Dumnezeu. 

Era un duhovnic îngăduitor; ne duceam la spovedit la el şi, dacă îi 
ziceam că n-am putut face ceva — din pravilă, de exemplu -— zicea: „Dragă, 
fă ce poți! Fă ce-ţi ajută Dumnezeu!” Aşa-mi plăcea de mult gândul lui bun 
şi înțelegerea față de neputința omenească! 

Era un om vesel, râdea cu poftă când era cazul. Cineva din Germania 
chiar a venit odată şi avea un reportofon, iar când l-a auzit râzând, imediat 
l-a înregistrat, să-l mai audă şi prin Germania. 

A fost un om tare de treabă. Cel puţin eu l-am avut duhovnic ani şi ani 
de zile şi m-am simţit foarte bine folosit de părintele. Îmi dădea nişte 
îndrumări, pe care el bineînțeles că le-a şi uitat după ce mi le-a dat, că doar 
nu şi le-a dat lui, mi le-a dat mie, deci eu trebuia să le țin minte. De 
exemplu, odată mi-a spus: „Să te depăşești şi să te dăruiești!” Așa mult mi-a 
plăcut! Zic: uite, numai pentru cuvântul ăsta dacă l-aş fi cunoscut pe 
Părintele Serafim, ar fi fost de-ajuns, cumva. Sau mi-a spus că nu trebuie să 
urmăresc eu ceva anume ca să-i folosesc pe oameni, ci să mă pregătesc în 

aşa fel încât să-i pot folosi 
aşa mai departe. 


părintele că „Dumnezeu n- 
cuvântul ăsta! 





— In ce măsură putem afla unele lucruri despre Dumnezeu, din 
propriile idei care ne vin citind Sfânta Scriptură, de exemplu? 

— Dragă, ştiu eu în ce măsură putem cunoaşte? Însă, dragă, îmi puneţi 
nişte întrebări pe care, dacă vi le-aş pune eu vouă, sunt sigur că n-aţi putea 
să-mi răspundeţi, pentru că nu poate răspunde nimeni la astfel de întrebări. 
Haideţi să analizăm chestiunea asta: „În ce măsură poate afla cineva despre 
Dumnezeu din ideile Care-i vin citind din Scriptură”. Păi, nu ştiu în ce 
măsură... Încercaţi Voi în ce măsură şi-apoi îmi spuneți mie în ce măsură. 


— Ce este smerita cugetare? 
— Smerita cugetare este Supunerea cu mintea faţă de Dumnezeu: când 
Ii dai dreptate lui Dumnezeu, când îţi recunoşti propriile tale păcate, când 


vrei să te laşi îndrumat de Dumnezeu şi de oamenii lui Dumnezeu. 


— Ce este nepătimirea? 
— Nepătimirea este o stare sufletească în care s-a depăşit pătimirea. 
Adică nu mai eşti hărțuit de patimi, ci eşti posesor de virtuți. 


— Cum poate un sfânt, care a ajuns la nepătimire, să se considere 
cel mai păcătos om din lume? 

— Dragă, chestiunea aceasta, cu „cel mai păcătos om din lume”, nu e o 
chestiune absolut necesară. Noi spunem, fiecare dintre noi, când ne 
împărtăşim: „Dintre care [păcătoşi] cel dintâi sunt eu”. Dar ne împărtăşim 

cu dorința de a nu mai fi cel mai mare dintre păcătoşi şi nici măcar unul 
dintre păcătoşi, dacă-i vorba. Şi-apoi, matematic vorbind, numai unul poate 
fi cel mai păcătos dintre păcătoşi. 

Un om nepătimitor se gândeşte mereu la Dumnezeu, la măreţia lui 
Dumnezeu, şi întotdeauna se consideră păcătos. 

De exemplu, eu m-am dus la Mânăstirea Țigănești, şi acolo, când 
întâlneam câte o maică, o întrebam: „Cum te cheamă, maică? — Filotea 
păcătoasa. — Cum te cheamă, maică? — Melania păcătoasa. — Cum te 
cheamă, maică? — Arsenia păcătoasa. — Măi, zic, aici e mânăstirea păcă- 
toaselor!” Zic: ce faceţi voi pe-aici, de nu vă faceţi bune, să nu mai fiţi 
păcătoase? Fiecare-i păcătoasă... ce-i cu voi?! Şi m-am dus la părintele 
duhovnic de acolo şi i-am zis: părinte, aici e mânăstirea păcătoaselor! Să 
ştii că eu sunt om cumsecade. 

Dragă, noi nu trebuie să intrăm în nişte şabloane, ci trebuie să 
rămânem în nişte realități. Dacă eşti om cumsecade, de ce să zici că ești 
păcătos? Zici când e formula sau când trebuie, dar altfel... De ce să zic eu 
acum, dacă am venit la voi, că-s cel mai mare păcătos? Păi, mă mai 
ascultați? Că păcătoşi de-ăştia mai sunt... 

Aveam la mânăstire un părinte şi zicea către mine: „Eşti un păcătos!”; 
şi eu ziceam: sunt om cumsecade! Şi el zicea: „Auzi, ticălosul, zice că-i om 
cumsecade! Păi tu nu ştii ce-i omul cumsecade!” 


— Vă rugăm să ne spuneți în ce staţie CFR putem coborî ca să 
ajungem la dumneavoastră pentru spovedanie. 

— Dragă, dacă vreţi să veniţi la mânăstire la noi — că poate pe mine nu mă 
găsiţi când mă căutaţi — se ajunge cu acceleratul” la Făgăraş, iar de la Făgăraş 
există posibilitatea să mai mergi încă optsprezece kilometri cu autobuzul, până 
la Sâmbăta de Sus, şi de acolo cu ocazie sau pe jos. Deci, pentru Craiova, 
Făgăraşul este stația CFR la care poate cobori cineva pentru mânăstire. 


— Trebuie să ne ridicăm la un nivel duhovnicesc foarte înalt, 
pentru a ne mântui Dumnezeu? 

— Dragă, fiecare se ridică unde se poate ridica. Dumnezeu totdeauna 
pune din partea Lui mai mult decât poate da omul. Important este să nu ne 
jucăm cu lucrurile lui Dumnezeu. 


— Părinte, Domnul să vă binecuvinteze! 
— Mulţumim! Toate cele bune! 


4 La data apariției cărţii, trenul accelerat la care făcea referire Părintele Teofil nu mai circula. 

— Spuneţi-ne, vă rugăm, câteva versuri. 


Aluat 
de Zorica Laţcu 

Doamne, sfântul Tău cuvânt Pune-n mine aluat, 
Este pe acest pământ Să-l dospesc neîncetat 
Aluat pe care-l pui Și cuvântul Tău cel sfânt 
În făina gândului În covată să-l frământ. 
Și îl faci ca să dospească Şi-n cuptorul cel de foc 
Dospitura cea cerească... * Al durerilor să-l coc 
Tu, Care toate le poți, Şi să fac sfinte prescuri 
Pentru toate, pentru toți, Pentru cuminecături. 


Va trebui să mă opresc, ca să nu fiu şi eu ca acela din întâmplarea cu 
copilul care era cu tatăl lui în biserică şi a adormit când predica preotul. Şi, 
când s-a trezit, copilul zice către tată-său: „N-o mai gătat odată? — Ba da, o 
gătat, dar nu se poate opri!” Aşa şi eu: am gătat, dar nu mă pot opri. 

Vreau să vă mai spun ceva, scurt şi cuprinzător. În anul 1971, la noi la 
mânăstire au venit doi creştini din Germania, soţ şi soție, doi intelectuali 
— domnul era judecător la Karlsruhe şi doctor în Drept —, care au stat câteva 
zile la noi. Şi a venit vorba de o instituție bisericească din Germania, de 
lângă oraşul Bielefeld, numită Betel. Este un nume evreiesc: „Bet EI” 
înseamnă „casa lui Dumnezeu”. A venit vorba despre ea, fiindcă Părintele 
Serafim Popescu, de la noi de la mânăstire, pe care l-am pomenit, lucrase 
acolo mai demult, vreme de câteva luni. Şi cei din Germania ne-au spus că 
la intrare la Betel e scris aşa: 

Pace celor ce vin, 

Bucurie celor ce rămân, 

Binecuvântare celor ce pleacă. 

În nemţeşte: 

Frieden den Kommenden, 

Freude den Bleibenden, 

Segen den Scheidenden. 

Nouă ne-au plăcut tare mult aceste cuvinte. Şi-atunci, ei au scris în 
cartea de onoare a mânăstirii: „Pace celor ce vin, bucurie celor ce rămân, 
binecuvântare celor ce pleacă, doresc doi creştini evanghelici tuturor celor 
ce, în urma lor, vor vizita această mânăstire”. Oamenilor le plac foarte mult 
aceste cuvinte, îmi plac şi mie şi de aceea am vrut să vi le pun în atenție şi 
să vă fac această urare de pace, bucurie şi binecuvântare. 

Vă mulțumesc! 








URCUŞUL DUHOVNICESC 
16 noiembrie 1995 


— Suntem acuzaţi de mai multe secte că nu vorbim de numele lui 
Dumnezeu. Ce putem să le spunem? 

— Dragă, noi pomenim numele lui Dumnezeu mai mult decât ei. Şi-L 
pomenim pe Dumnezeu ca Dumnezeu, nu înlocuind numele lui Dumnezeu 
sau numele lui lisus Hristos cu cuvântul „Domnul”. Zicem: „Dumnezeule, 
milostiveşte-Te spre noi şi ne binecuvintează, luminează fața Ta peste noi şi 
ne miluieşte!” Şi nu avem o temere ca să pomenim numele lui Dumnezeu, 
pentru că Dumnezeu ni S-a descoperit nouă ca Dumnezeu şi are un nume, 
deşi numele lui Dumnezeu nu spune ceea ce este Dumnezeu, ci este un 
nume dat ca să înțelegem despre Ființa Superioară. Iar ei, de multe ori 
folosesc cuvântul „Domnul” în loc de numele lui lisus sau în loc de numele 
lui Dumnezeu. Aşa că acuzația aceasta, că noi nu pomenim numele lui 
Dumnezeu, nu este dreaptă. 


— Fericirea poate fi atinsă pe pământ? Atunci când spunem că 
suntem fericiţi, eu cred că suntem numai bucuroşi. 

— Sunt anumite nuanțe... Noi credem totuşi că există o fericire pe pământ, 
în înțelesul că cineva care e cu Dumnezeu şi se împlineşte cu Dumnezeu e feri- 
cit; chiar dacă o nuanţă a fericirii este bucuria. Nu poate fi o fericire fără impli- 
cările bucuriei. Unde-i granița dintre fericire şi bucurie, numai Dumnezeu ştie. 


— Lupta duhovnicească este o luptă deosebit de grea şi mai ales 
permanentă. Când ajungem într-un moment de oboseală maximă şi 
chiar rugăciunile de dimineața şi seara devin un canon mult prea greu, 
ce putem face pentru a nu ajunge la deznădejde? 

— Acuma, să ştiţi că Dumnezeu nu ne cere ultima posibilitate a 
puterilor noastre. Dumnezeu e Dumnezeul milei şi al îndurărilor, Dumnezeu 
e Dumnezeul mângâierii, Dumnezeul păcii, Dumnezeul iubirii, Dumnezeul 
îngăduinței, aşa încât noi ne putem angaja la o viață duhovnicească 
echilibrată, nu trebuie să ajungem la imposibilitatea de a mai înţelege ce 
facem, pentru că am ajuns la o epuizare totală. 

N-avem de unde să ştim ce-ai putea face atunci când eşti epuizat; dar 
nu trebuie să ajungem în situația de a fi epuizați. Noi trebuie să ducem o 

viaţă aşa cum este viaţa în natură. Cum e viaţa în natură? Fără opintiri, fără 
salturi, fără întreruperi. Aşa cum curge un râu, aşa cum se revarsă lumina 
soarelui, tot aşa trebuie să fie şi viaţa. Aşa vrea Dumnezeu. Adică lupta 
duhovnicească trebuie înțeleasă mai mult ca o împotrivire, nu ca o epuizare 
prin împotrivire, ci ca o împotrivire față de rău. 

Să ştiţi că nu suntem numai noi la lucru, când e vorba de lupta 
duhovnicească, ci e Dumnezeu cu noi; undeva în Scriptură chiar se spune că 
Dumnezeu luptă pentru noi”. Şi atunci, grija noastră trebuie să fie aceea să 
fim în legătură cu Dumnezeu, ca Dumnezeu să biruiască sau să biruim 
împreună cu Cel ce a biruit lumea. 

Nu trebuie să ajungem în situaţii din acestea, să nu mai ştim de noi 
înşine, să nu mai ştim ce putem face, fiindcă am ajuns la ultima posibilitate. 
Trebuie să ai o dreaptă judecată şi în lupta duhovnicească, şi în trăirea 
duhovnicească. „Sunt unii care şi-au topit trupul cu înfrânarea — se scrie în 
Pateric, la Sfântul Antonie —, dar pentru că n-au avut ei dreaptă judecată, 
departe de la Dumnezeu s-au făcut”. 

Important este să ocoleşti pricinile răului, important este să fugi de 
împrejurările favorizante pentru rău şi atunci ți se uşurează lupta. Important 
este să fii luător-aminte la gânduri, important este să ai o bază duhovni- 
cească prin care să trăieşti şi să ajungi la starea aceasta pe care o are în 
vedere Sfântul Marcu Ascetul, în Filocalie, când zice: „Aşa cum focul nu 
poate rămâne în apă, tot aşa nici gândul cel rău, în inima iubitoare de 
osteneală”. Deci să avem un fond care să ne favorizeze, şi prin asta suntem 
biruitori. Nu trebuie să facem ceva peste fire, ceva peste puterile noastre sau 
la ultima limită a puterilor noastre. 


— Cum trebuie să se pregătească cel care vrea să se împărtășească 
în fiecare duminică la Sfânta Liturghie? 

— Cel care vrea să se împărtăşească în fiecare duminică la Sfânta 
Liturghie trebuie să ducă o viaţă corectă, nu trebuie să se pregătească în mod 
special pentru asta, pentru că împărtăşirea cu Sfintele Taine nu-i o recom- 
pensă, ci e un ajutor. Şi atunci, dacă duci o viaţă corectă, te poți împărtăşi, cu 
binecuvântarea duhovnicului, de câte ori vrei să te împărtăşeşti sau de câte 
ori îți dă duhovnicul voie să te împărtăşeşti. Liturghia e făcută ca oamenii să 
se împărtăşească, nu ca să nu se împărtăşească. De ce e îndemnul: „Cu frică 
de Dumnezeu, cu credință şi cu dragoste să vă apropiați”? Adică nu ni se 
arată numai metoda sau, să zicem aşa, pregătirea: „Cu frică de Dumnezeu, cu 
credință şi cu dragoste”, ci ni se dă şi îndemnul să ne apropiem. 





Cf. Ieşirea 14, 25; Deuteronom 20, 1. 

Nu trebuie să amânăm: că lasă, că altă dată, că să vedem, că ce-or zice 
cei din jur... Atunci, dacă avem socoteli de felul acesta, într-adevăr nu 
suntem vrednici să ne împărtăşim. Dar dacă ținem la darul lui Dumnezeu şi 
ştim că din asta primim un ajutor de la Dumnezeu, putem să ne împărtăşim, 
cu binecuvântarea, cu dezlegarea duhovnicului, fără nicio problemă. 

lar pregătirea pentru Împărtăşire este la fel cu pregătirea pentru 
moarte. Cum e pregătirea pentru moarte? Nu te pregăteşti anume pentru 
moarte, ci trăieşti o viaţă pe care să o binecuvinteze Dumnezeu, trăieşti o 
viață cu care să te poţi prezenta şi înaintea lui Dumnezeu, şi înaintea 
oamenilor, şi înaintea morţii. Nu poţi să zici: „No, acuma, dacă ştiu că 
mâine mor, ce fac eu până mâine?” Fac ce fac până mâine şi dacă nu mor. 


— În ce mod şi cu ce argumente teologice combate Biserica Ortodoxă 
teoria reîncarnării? 

— Mai întâi de toate, Biserica Ortodoxă nu are această idee, a 
reîncarnării, şi o combate afirmând că mântuirea nu vine prin experienţa pe 
care o face omul, ci vine prin ajutorul lui Dumnezeu. Deci jertfa Mântui- 
torului nostru lisus Hristos ne aduce mântuirea, legătura cu Domnul Hristos 
ne ridică de la rău la bine şi nu trebuie să trăim vieţi succesive ca să facem 
nişte experienţe prin care să ne îmbunătăţim. 

Apoi, în Sfânta Evanghelie, în legătură cu Schimbarea la Faţă a 
Domnului lisus Hristos se spune că au fost de faţă Moise şi Ilie. Unii dintre 
cei care susțin reîncarnarea zic că Ilie, de fapt, a fost Sfântul loan Botezătorul. 
Dar nu-i adevărat, pentru că atunci s-ar fi spus că au fost Moise şi loan 
Botezătorul, or se spune că au fost Moise şi Ilie. În Evanghelia de la Luca, 
în legătură cu vestirea naşterii Sfântului loan Botezătorul, se spune că el „va 
merge înaintea Domnului — va pregăti calea Domnului — cu puterea lui Ilie” 
(Luca 1, 17). Deci nu se spune că e o reeditare a lui Ilie, ci că va lucra cu 
puterea lui Ilie. 

Nu cumulăm mai multe persoane în noi. Chiar dacă ar putea veni unii 
care să spună că sunt anumite lucruri care se pot explica mai uşor prin nişte 
antecedente de vieți anterioare. Pe noi nu ne interesează partea aceasta, 
pentru că, dacă nu învață Biserica aşa, n-avem de ce să credem noi altfel 
decât învaţă Biserica. 


— Cum trebuie înţeleasă ascultarea soției față de soţ? 

— Păi, soţia trebuie să ştie că-i pe locul doi. Dacă vrea să fie pe locul 
întâi, să ştie că nu-i pe locul ei, ci-i pe locul altuia. 

Dragă, lucrurile într-o viață civilizată nu se pun aşa, că trebuie 
neapărat unul să poruncească, şi celălalt să asculte. Dar în slujba Cununiei 

aşa se spune: „Dă robului Tău acestuia să fie cap femeii, şi roabei Tale 
acesteia să se supună întru toate bărbatului ei”. Asta este rânduiala Bisericii, 
n-am făcut-o noi, dar trebuie s-o trăim noi. N-o:spun aceasta în calitate de 
bărbat, că n-am soție, ci o spun în calitatea pe care o am, de îndrumător al 
vieţii duhovniceşti, întemeiat pe învăţătura Bisericii. 

Dar oamenii pot să trăiască foarte civilizat înțelegându-se unul cu altul, 
pentru că se spune în Sfânta Evanghelie: „Vor fi cei doi un trup” (Matei 19, 5). 
Ce-nseamnă asta, „să fie un trup”? Înseamnă să aibă unitate de vedere, 
unitate de acţiune, să aibă înţelegere reciprocă. Aşa cum în trup sunt doi 
ochi şi o singură vedere, două urechi şi un singur auz, două nări şi un singur 
miros, două mâini şi o singură lucrare, două picioare şi un singur mers, tot 
aşa şi între soţ şi soție trebuie să fie o legătură perfectă, o legătură 
neprejudiciată de fapte care să distanțeze. Fiindcă în viaţa de familie nimic 
nu este particular, totul este al tuturor, totul este de obşte. 

Adevărul este că lucrurile acestea sunt idealuri de viaţă, însă viața, aşa 
cum se trăieşte, nu e condusă totdeauna de principii, ci mai mult de 
spontaneitate. Eu am ajuns la concluzia că oamenii sunt disponibili pentru 
bine în măsura în care sunt înzestrați de Dumnezeu cu o capacitate de a face 
binele. Sunt mulţi oameni care au o înzestrare nativă, o dispoziţie pentru 
bine, iar aceia sunt mai favorizați decât alţii, care au o încărcătură negativă 
care-i defavorizează. Elementele sunt acestea şi cu ele lucrează fiecare, în 
măsura în care se poate încadra într-o viață superioară. 

Dar important este să se ţină la acest principiu, adică să ştie soţia că-i 
pe locul doi, iar soţul să ştie că-i pe locul întâi; dar nu trebuie să ţină 
niciunul cu dinţii de situaţia pe care o are, ci există şi situaţia de înțelegere, 
de reciprocitate. Fericitul Augustin are un cuvânt: „În cele necesare, unitate; 
în cele îndoielnice, libertate; şi în toate, iubire”. Unde-i iubire, lucrurile se 
rezolvă prin iubire mai mult decât prin altceva. 


— Vă rugăm să explicaţi următorul îndemn din Vechiul Testament: 
Ascultă, Israele, să nu ieşi fără Mine la război!8 

— Da, este vorba de rânduiala pe care a pus-o Dumnezeu în realizarea 
binelui, chiar şi prin forță şi chiar prin război, în vremea aceea. Era o datorie 
a credincioşilor să învingă necredinţa, cu un radicalism care astăzi nu mai e 
înţeles aşa. Dar „nu ieşi fără Mine la război!” înseamnă să-L ai în vedere pe 
Dumnezeu în lupta duhovnicească. Adică să ne referim mai mult la 
Dumnezeu decât la propriile noastre puteri. 


5 C£. Numerele 10, 9; 32, 27. 

— Cum trebuie să interpretăm spusele lui Pascal: „Iisus va agoniza 
până la sfârşitul veacurilor şi de aceea nu avem dreptul să dormim”? 

— Dragă, cred că asta ar putea-o spune mai bine Pascal, că el o zis-o. 
Eu ce pot să spun?... 


— Aţi vorbit despre urcuşul duhovnicesc. Este posibilă mântuirea 
aici, în lume, în mijlocul patimilor? Sau e mult mai lesne a-I sluji lui 
Dumnezeu într-o mânăstire? 

— Sfântul loan Gură de Aur are nişte predici despre pocăință, iar în una 
dintre ele spune aşa: „Adam, în rai fiind, a căzut, iar Lot, în Sodoma, s-a 
mântuit. lov s-a mântuit pe o grămadă de gunoi, şi Saul nu s-a mântuit în 
palat împărătesc”. 

Sfântul Petru Damaschin zice: „De va lăsa omul voile şi cugetele sale şi 
va face voia şi cugetul lui Dumnezeu, pentru acela în toată lumea nu se va 
găsi nici loc, nici lucru care să-i împiedice mântuirea”. Iar în gândirea duhov- 
nicească, în general, nu se leagă mântuirea de un loc, ci de râvna omului. 

Primele cuvinte pe care mi le-a spus mie Părintele Arsenie Boca, la 
mânăstire la Sâmbăta, au fost: „Nu toţi cei din lume se prăpădesc, nici toți 
cei din mânăstire se mântuiesc”. 

Dacă omul e serios şi vrea să trăiască o viață superioară, o poate trăi 
unde se găseşte. E adevărat că sunt locuri care sunt mai favorizante; poți să 
le cauţi, dacă nu ai piedici în schimbarea locului. Dacă ai viață de familie, 
dacă ai obligaţii de familie, e bine să ţii de obligaţiile pe care le ai şi care 
sunt întemeiate tot pe legătura cu Dumnezeu. 

În orice caz, Domnul Hristos a dat Evanghelia nu pentru retrași, 
pentru oameni care s-au depărtat cumva de lume, ci Evanghelia este pentru 
oamenii care trăiesc în lume, pentru toţi oamenii, indiferent unde le este 
locul de mântuire. 


— Vă rog să ne vorbiți despre legătura dintre ucenic şi duhovnic. 

— Duhovnicii se plâng că n-au ucenici, şi ucenicii se plâng că n-au 
duhovnici! Legătura între un duhovnic şi un ucenic este o legătură de 
filiație, paternitate-filiație: tată şi fiu, părinte şi fiu duhovnicesc. Este o 
legătură care nu ţine numai de spovedanie, ci ţine în general de relaţia dintre 
părinte şi fiu. Mă gândesc, de pildă, că viaţa duhovnicească, trăită aşa cum 
ştim noi că e trăită în general, e de aşa fel încât sunt foarte puţini aceia care 
pot zice că au un duhovnic. Cineva care se spovedeşte o dată pe an și în 
mare grabă, nu se poate spune că are un duhovnic, ci se poate spune că s-a 
spovedit la un duhovnic. Duhovnic ai atunci când îl consulţi, când te 
raportezi la el, când vrei să urmezi cuvântul lui, când îi cauţi cuvântul, când 

te interesează opinia lui, când opinia lui o iei ca un îndreptar de viaţă. 
Atunci ai duhovnic şi atunci eşti ucenic. Or, dacă nu-i aşa, atunci n-ai 
duhovnic şi nu eşti ucenic. 


— Cum îşi dă un om seama de chemarea pe care o are, pentru 
lume sau pentru viaţa monahală? 

— Foarte simplu! Dacă are chemarea pentru viaţa monahală, nu-şi mai 
pune problema că mai poate fi şi altă chemare. Dacă n-are chemare pentru 
viața monahală, în aşa fel încât să se ducă cu entuziasm în viaţa monahală, 
atunci trebuie ori să-şi aştepte chemarea pentru viaţa monahală, ori să se 
angajeze în viaţa obişnuită, pentru că totuşi Dumnezeu l-a creat pe om 
pentru căsătorie, nu pentru necăsătorie. Necăsătoria este o viaţă mai presus 
de fire. Viaţa celor mulţi este viaţa de căsătorie, viaţa obişnuită. Or, dacă nu 
ai conştiinţa că tu eşti chemat la o viață mai presus de fire, n-are rost să te 
angajezi la o astfel de viață; pentru că improvizaţi sunt şi în mânăstire. 


— Există vreo diferenţă între urcuşul duhovnicesc al monahului şi 
al mireanului? 

— Nicio diferență. Doar atât, că monahii se mântuiesc cu virtuțile 
monahului, iar mirenii se mântuiesc cu virtuțile mirenilor. 

De exemplu, pentru un monah e important să ducă o viaţă singuratică, 
iar pentru un om cu viață de familie este important să ducă o viaţă de 
familie, adică să nu se însingureze în propria lui familie. 

Pentru un monah e important să nu agonisească averi, pentru un 
mirean e important să agonisească averi. Se spune la Cununie: „Umple 
casele lor de grâu, de vin şi de untdelemn”. Nu zice: „Dă-le cu cartela, dă-le 
cu ţârâita”, ci: „Umple casele lor”. Bineînţeles, se spune şi de ce: „Ca să 
aibă să dea şi celor săraci”. | 


— Când spunem că Hristos este la dreapta lui Dumnezeu, 
înseamnă că Hristos nu e Dumnezeu? 

— Nu! Înseamnă că Hristos este Dumnezeu, şi în cinste dumnezeiască 
este şi umanitatea lui Hristos. Asta înseamnă că S-a suit şi a stat de-a 
dreapta lui Dumnezeu, S-a suit la cer. Pentru că altfel, ca Dumnezeu, a fost 
totdeauna împreună cu Dumnezeu Tatăl. 


— Vă rugăm, spuneţi-ne câteva cuvinte despre rugăciunea inimii şi 
necesitatea ei. 

— Rugăciunea inimii este o rugăciune care îl angajează pe om într-o 
viață duhovnicească autentică; îi dă posibilitatea să se îmbunătățească, să-şi 
cunoască defectele, să şi le îndrepte; îl pune în legătură cu Dumnezeu. 

Însă rugăciunea inimii (rugăciunea de toată vremea sau rugăciunea lui 
lisus, cum i se mai zice) nu înseamnă pur şi simplu repetarea cuvintelor: 
„Doamne lisuse Hristoase, Fiul lui Dumnezeu, miluieşte-mă pe mine, 
păcătosul”, deşi aceasta e o metodă, un mijloc de angajare faţă de Dumnezeu. 

Călugării sunt datori cu rugăciunea acesta, iar mirenii sunt sfătuiți să o 
întrebuinţeze. 

Rugăciunea aceasta n-are un regim, n-are o ţintă, ci are doar o 
angajare; deci tot timpul trebuie să îţi ţii mintea legată de Dumnezeu. Dacă 
se poate, să fie aşa de deasă rugăciunea cât e de deasă respirația. Lucrul 
acesta de fapt nu se poate realiza totdeauna. Uite, de exemplu, eu acum 
respir, vorbind, dar nu zic în acelaşi timp: „Doamne lisuse Hristoase Fiul lui 
Dumnezeu, miluieşte-mă pe mine, păcătosul”, ci socotesc că ceea ce fac e o 
slujbă adusă lui Dumnezeu. Dacă, de exemplu, acum aş fi venit eu aici ca să 
vorbesc despre „Urcuşul duhovnicesc” şi m-aş fi apucat să zic: „Doamne 
lisuse Hristoase, Fiul lui Dumnezeu, miluieşte-mă pe mine, păcătosul”, de 
când am venit şi până când voi pleca, nu ştiu câţi ar mai fi rămas în sală, că 
nu pentru asta au venit. Însă cred că ceea ce fac eu acum este primit de 
Dumnezeu ca o slujbă adusă lui Dumnezeu. Şi niciodată nu m-am gândit că 
la sfârşitul vieţii, când voi sta la judecata particulară a lui Dumnezeu, o să 
zică Dumnezeu: „Bine, bine, dar ai mai fi putut zice de vreun milion de ori 
«Doamne lisuse...>, şi n-ai zis”. De ce? Pentru că asta este o chestiune a 
mea, nu este o chestiune a lui Dumnezeu. Dacă eu zic: „Doamne lisuse 
Hristoase, Fiul lui Dumnezeu, miluieşte-mă pe mine, păcătosul”, zic ca să 
mi se limpezească mintea, pentru că eu cred că Dumnezeu m-a miluit de 
când am zis întâi „Doamne, miluiește-mă”; şi cred că n-o să numere 
Dumnezeu de câte ori zic „Doamne, miluieşte-mă”, ca să mă miluiască, ci 
asta este partea mea, pentru angajarea mea într-o atmosferă de gândire 
duhovnicească. 

Tatăl fiului risipitor, de pildă, când fiul risipitor s-a întors acasă şi i-a 
zis: „Tată, am greşit la cer şi înaintea ta, nu sunt vrednic să mă numesc fiul 
tău” (nici n-a mai apucat să zică: „Primeşte-mă ca pe unul dintre argaţii tăi”, 
aşa cum şi-a făcut el socoteala), tatăl lui n-a zis: „No, zi de vreo sută de ori 
aşa, c-apoi te iert!”, ci l-a iertat dint-o dată: a alergat înaintea lui, l-a îmbră- 
țişat şi nici nu l-a lăsat să mai zică ceva. 

Deci Dumnezeu e bun-bucuros să ne primească; iar aceasta e o metodă 
de cercetare, de introspecţie, de cercetare pentru noi înşine şi de dorinţa de a 
fi cu Dumnezeu. 

De altfel, să ştiţi că asta nu-i ultima posibilitate de rugăciune. De fapt, 
adevărata noastră rugăciune ar trebui să fie rugăciunea Apocalipsei sau 
rugăciunea liturgică, ecfonisele Liturghiei: 

„Că milostiv şi iubitor de oameni Dumnezeu eşti şi Ție mărire Îţi 
înălțăm, Tatălui şi Fiului şi Sfântului Duh, acum şi pururea şi în vecii 
vecilor. Amin”; 

„Că bun şi iubitor de oameni Dumnezeu eşti şi Ție mărire Îţi înălțăm”; 

„Că sfânt eşti, Dumnezeul nostru, şi Ţie mărire Îţi înălțăm”; 

„Că Tu eşti sfinţirea noastră”. 

O izbucnire de felul acesta ar trebui să fie, de fapt, rugăciunea noastră 
cea mai adevărată şi cea mai reală. Dar noi, ca să ajungem la rugăciunea 
aceasta, ca să ajungem să revărsăm din sufletul nostru, să izbucnim din 
sufletul nostru cuvinte ca acestea: „Mare eşti, Doamne, şi minunate sunt 
lucrurile Tale şi niciun cuvânt nu este de ajuns spre lauda minunilor Tale”, 
trebuie să ne pregătim pentru asta prin rugăciunea: „Doamne lisuse 
Hristoase, Fiul lui Dumnezeu, miluieşte-mă pe mine, păcătosul”. 

Dar, încă o dată spun, rugăciunea nu este singura modalitate de a-l sluji 
lui Dumnezeu. La slujbă spunem: „Toată viaţa noastră, lui Hristos Dumnezeu 
să o dăm”. Chiar dacă se spune de multe ori: „Domnului să ne rugăm”, nu se 
uită să se spună că toată viaţa, toate laturile existenței noastre, toate fibrele 
existenţei noastre trebuie să fie în slujba lui Dumnezeu. Şi, pentru ca să se 
poată ajunge la aceasta, ne folosim şi de metoda aceasta, cu „Doamne Lisuse 
Hristoase, Fiul lui Dumnezeu, miluieşte-mă pe mine, păcătosul”. 


— Care este şansa de a fi mântuite Bisericile protestante? 

— Dragă, Biserica noastră nu are niciun cuvânt în legătură cu astfel de 
lucruri. Biserica totdeauna a fost exclusivistă şi crede că se vor mântui doar 
fiii ei, doar membrii ei. Şi atunci, noi nu putem să spunem, ca reprezentanţi 
ai Bisericii noastre, alt cuvânt decât cuvântul pe care îl are Biserica. 

Însă, fiind vorba de o părere personală, putem să credem că Dumnezeu 
va mântui mult mai mulţi oameni decât credem noi că se mântuiesc, putem 
avea convingerea că nu se ştie unde sunt marginile Bisericii. Chiar se 
vorbeşte de Biserică, dar nu se ştie, nu se poate preciza: aici sunt marginile 
Bisericii şi de acolo mai departe nu se mai mântuieşte nimeni. 

Noi credem că Dumnezeu poate să facă ceea ce a spus Domnul Hristos 
că poate să facă. Şi anume, atunci când apostolii au zis: „Bine, dar atunci cine 
poate să se mântuiască?” (fiindcă Domnul Hristos spusese că e mai uşor să 
intre cămila prin urechile acului decât bogatul în împărăţia cerurilor), Domnul 
Hristos a răspuns: „Cele ce sunt cu neputinţă la oameni sunt cu putință la 
Dumnezeu” (Luca 18, 27). Aşa încât pot să aibă şanse de bine şi de mântuire. 

Nu-mi pot închipui, de pildă, ca un neoprotestant sau un protestant să 
fie asimilat cu ateii, cu necredincioşii, cu păgânii, ci, fiind tot creştini, 
plecându-şi şi ei genunchii, rugându-se şi ei lui Dumnezeu, preţuind şi ei 

jertfa Mântuitorului nostru lisus Hristos, nădăjduim şi la binele lor, chiar 
dacă nu putem zice: „Sigur se mântuiesc”. 

Putem zice că, aşa cum păgânii, din fire fac cele ale Legii — cum zice 
Sfântul Apostol Pavel: „Aceia Lege neavând, ei înşişi îşi sunt Lege” 
(Romani 2, 14) —, poate că Dumnezeu va găsi modalitatea să-i mântuiască şi 
pe cei care nu merg pe calea noastră. Dar ne putem gândi că nu au bucuriile 
pe care le avem noi din Sfintele Taine, nu au bucuriile pe care le avem noi 
din Sfânta Liturghie, nu au bucuriile pe care le avem noi din cinstirea Maicii 
Domnului, din cinstirea sfinţilor, din preoţie, din slujbele noastre... Sunt o 
mulţime de lucruri de care ei sunt privaţi. Şi Dumnezeu știe cum le va rândui, 
cum le va aşeza în viaţa de dincolo de lumea aceasta. În lumea aceasta, au şi 
ei bucuriile rugăciunii, au şi ei bucuriile cuvântului lui Dumnezeu... 

Aşa că e foarte greu să spui un cuvânt hotărât, că nu se mântuiesc, că 
se duc în fundul iadului şi aşa mai departe. 


— Cum puteţi înlătura falsa concepţie ce persistă astăzi, că omul 
este marcat de destin, că este sub influenţa lui? 

— Chestiunea aceasta, mai întâi de toate, nu este foarte lămurită. Şi 
anume, noi nu avem de unde să ştim gândurile lui Dumnezeu şi cum face 
Dumnezeu anumite lucruri. 

Ştim însă că fiecare dintre noi a venit în lumea aceasta într-un cadru 
anume. Şi cadrul acela este, într-un fel, şi destinul nostru. De pildă, eu am 
venit într-o situaţie specială. Ei, nu se poate spune că acesta este un lucru 
indiferent, nici pentru mine, nici pentru cei din jurul meu, nici pentru familia 
mea, nici pentru colegii mei, nici pentru colegii mei de mânăstire şi aşa mai 
departe. Este o situaţie specială care trebuie tratată special. În situaţia 
aceasta, eu nu pot să zic că n-am avut un destin ca şi cadru. Fiecare dintre 
noi avem un destin al nostru, hotărât de Dumnezeu, de împrejurările în care 
am venit în viaţa aceasta, de împrejurări de naţionalitate, de cultură, de 
manifestări de viaţă... Toate acestea sunt însumate, într-un fel, într-un destin. 

Însă în acest destin nu se poate vorbi despre o neresponsabilitate, în 
sensul că Dumnezeu a hotărât să mă mântuiesc sau să nu mă mântuiesc, că 
Dumnezeu a hotărât să mă duc în rai sau să mă duc în iad, ci acestea sunt 
lucruri mai presus de noi. Ştim că în cadrul de destin pe care îl avem ne 
putem lucra partea noastră de mântuire, cu ajutorul lui Dumnezeu. 

Chestiunea nu este elucidată sută la sută, dar cam aşa putem gândi 
despre destin. 


— Lămuriţi-ne lucrarea Oastei Domnului, a Părintelui Iosif Trifa 
şi a lerodiaconului Visarion lugulescu, care au anumiţi credincioşi care 

participă la slujbele din bisericile noastre, dar totuşi au un compor- 
tament oarecum ciudat față de al celorlalţi credincioşi. 

— Dragă, toate lucrurile care ies din comun sunt interpretate diferit. 

Oastea Domnului a fost la început o mişcare religioasă în cadrul Bisericii 
Ortodoxe. De la o vreme însă, s-a scindat, în înţelesul că a intervenit o 
neînțelegere între Mitropolitul Nicolae Bălan, care a fost susţinător al 
Oastei, şi Părintele Iosif Trifa, care a avut alte puncte de vedere decât ale 
mitropolitului; s-a ajuns la neînțelegere între ei, şi-atunci s-a ajuns la 
neînțelegere şi între adepţii lor. Oastea Domnului însă s-a socotit totdeauna 
în cadrul Bisericii, chiar şi în forma ei de deviere, în ramura Părintelui Trifa. 

Acum, în Biserica noastră sunt două ramuri ale Oastei Domnului: una 
care continuă Oastea Domnului aşa cum a înțeles-o Mitropolitul Nicolae 
Bălan, ca o asociaţie a Bisericii, şi alta ca fiind urmarea ramurii susținută de 
Părintele Trifa, cumva în neînțelegere față de Biserică, şi aceasta este 
reprezentată în special de cei de la Simeria şi de la Sâmbeteni — Arad, care 
au şi o publicaţie, care se numeşte, parcă, chiar „Oastea Domnului”. 

Şi mai este o Oaste a Domnului, care e asimilată mai mult la 
protestanți, cea de la Cluj, care nu mai ştie de Biserică, nu mai ştie de 
Liturghie, nu mai ştie de rânduiala de la început a Oastei Domnului. 

În condiţiile acestea, Oastea Domnului a fost, într-un fel, mai înclinată 
spre protestantism, spre neoprotestantism decât spre Biserica Ortodoxă, în 
înțelesul că ei nu pun accent nici pe cinstirea Maicii Domnului... Nu că 
neagă, dar nu folosesc această rânduială de cinstire a Maicii Domnului. 
Apoi, nu ţin neapărat la Liturghie, la Tainele Bisericii, ci ţin mai mult la 
cuvânt, la predică, la lucruri din acestea care îi înclină mai mult spre 
protestanți. Nu e îmbisericită Oastea Domnului, nu-i destul de îmbisericită. 

Când eram eu student la Teologie, adunările Oastei Domnului se 
țineau, într-o vreme, mai la început, în aula Institutului Teologic. Şi veneau 
acolo oameni din oraş şi ascultam şi eu predicile pe care le ţineau fraţii, iar 
unele chiar îmi plăceau mult. Şi cineva-mi spune: „Aici totuşi ceva nu-mi 
place: nu-mi place că nu-i pomenită Maica Domnului”. Şi într-adevăr, am 
constatat şi eu lucrul acesta. Dar de fapt să ştiţi că pe Maica Domnului o 
pomenesc prea puţin chiar şi slujitorii Bisericii noastre. Eu am vorbit odată 
la Sibiu despre Maica Domnului, cu un prilej, la catedrală, la o întrunire a 
Ligii Tineretului, iar când am ieşit din biserică cineva mi-a mulțumit: 
„Părinte, vă mulțumesc foarte mult c-aţi vorbit despre Maica Domnului, că 
nimeni n-a vorbit încă despre Maica Domnului la o împrejurare de felul acesta”. 

Aşa că eu ce pot să spun? Decât că şi eu mi-am făcut, într-un fel, 
ucenicie pe la Oastea Domnului. Dar nu prea sunt mulțumit de preocupările 
ostașilor, în înțelesul acesta, că nu sunt destul de îmbisericiți. 

Cât priveşte pe Părintele Visarion lugulescu, am cunoscut şi eu la 
Braşov un grup. Nu i-am cunoscut de aproape, au cântat la biserică... Dar 
am avut impresia că totuşi au aşa, un fel de ţinută de castă, adică: „Noi 
suntem mai ceva decât ceilalți!” 


— Pentru un monah care vieţuieşte într-o mânăstire, este necesar 
să mai fie la curent cu ce se întâmplă în afara chiliei lui, să mai asculte 
radioul sau să se uite la televizor? 

— Televizorul călugărului e Ceaslovul şi Psaltirea. Dacă nu ştie cum să 
folosească televizorul, nu-i bine să-l aibă. 

La mine, de exemplu, dacă intră cineva în chilie, zice: „Asta-i o chilie 
de călugăr modern”. Adică vede imediat aparat de radio, vede imediat case- 
tofon, vede imediat magnetofon, vede o mulţime de cărți pe-acolo... Nu ştiu 
ce va gândi omul care poate-ar vrea să vadă mult mai mare simplitate. Eu 
n-am vreme... Adevărul este că am televizor, sonorul de la televizor, dar 
n-am vreme de el. Nu pot asculta nici actualități, fiindcă n-am vreme. 
Trebuie să mă duc la slujbă, nu pot să las slujba şi să stau la televizor. Dacă 
aş face aşa ceva, aş face ca acela pe care l-am întrebat eu: 

— Tu ce faci când oamenii sunt la biserică? 

— Mă uit la televizor. 

— Ştii ce înseamnă asta? Să-L ai pe Dumnezeu în spate şi televizorul în 
faţă. Acum du-te şi schimbă: pune-L pe Dumnezeu în faţă şi televizorul în 
spate, să vedem dacă mai ai vreme de televizor! 

, la mine cam aşa-i: Îl ţin pe Dumnezeu în față, şi-atunci am 
televizorul în spate şi nu prea am vreme de el. 

Nu se poate zice că, dacă eşti călugăr, n-ai voie să te uiţi la televizor. 
Dar dacă te uiţi la televizor la lucruri necuviincioase, păi chiar n-ai voie să 
aduci întinăciunile în mânăstire! 

Cât priveşte citirea de ziare, de pildă, se poate informa, nu-l opreşte 
nimeni să ştie. Nu înseamnă că dacă te-ai făcut călugăr, te-ai îngropat undeva, 
ci înseamnă că poți să duci o viață normală. Dar în orice caz, cu gândul că Îi 
slujeşti lui Dumnezeu, nu cu gândul că Dumnezeu devine secundar. 


— Dacă părinţii n-au fost cununaţi sau dacă au făcut anumite 
păcate în timpul vieții lor, copiii poartă aceste păcate? 

— Chestiunea aceasta să ştiţi că nu-i destul de bine elucidată, nici 
măcar în Scriptură. În Scriptură se spune, în cartea Ieşirii şi în Deuteronom;, 
că Dumnezeu a zis:despre Sine că este pedepsitor al păcatelor părinţilor în 





Ieşirea 20, 5-6; 34, 7; Deuteronom 5, 9-10. 

copii până la al patrulea neam, şi-i miluieşte până la al miilea neam pe cei 
care-l slujesc. 

lar în cartea proorocului lezechiel -se spune că nu-i pedepseşte 
Dumnezeu pe copii pentru părinți, că e nedrept să sufere copiii pentru părinți!?. 

Adevărul este că există o legătură totuşi între părinți păcătoşi şi copii 
suferinzi, să zicem, deşi suferința copiilor este totuşi o enigmă, până la 
urmă. Noi suntem înconjurați de taine şi nu putem spune că cunoaştem 
tainele. Dar Scriptura însăşi are puncte de vedere diferite în privinţa aceasta. 

Ceea ce ne-ar putea interesa pe noi ar fi nu că purtăm ori nu purtăm în 
noi păcatele părinților noştri, ci să facem în aşa fel să n-avem păcate, ca să 
nu fie ceva care să apese peste viaţa copiilor noştri. 


— Cum explicaţi textul din Sfânta Evanghelie de la Matei: „Nu 
socotiți că am venit să aduc pace pe pământ; n-am venit să aduc pace, ci 
sabie. Căci am venit să despart pe fiu de tatăl său, pe fiică de mama sa, 
pe noră de soacra sa. Şi duşmanii omului vor fi casnicii lui. Cel ce 
iubeşte pe tată ori pe mamă mai mult decât pe Mine nu este vrednic de 
Mine; cel ce iubeşte pe fiu ori pe fiică mai mult decât pe Mine nu este 
vrednic de Mine” (Matei, 10, 34-37). 

— Este vorba de ceea ce s-a întâmplat prin venirea Domnului Hristos, 
nu ca intenționalitate, ci ca realitate. Prin faptul că Domnul Hristos, venind 
în lumea aceasta, a adus o altă concepţie de viață decât cea care era şi la care 
se puteau gândi oamenii, până la urmă s-au creat nişte distanțări între 
oameni. Nu ca scop, ci ca realitate. Şi atunci, s-au despărţit oamenii unii de 
alţii: tata de fiu (unul credincios fiind, creştin, şi altul nefiind credincios), 
mama de fiică, s-au despărțit tot pe bază de credință... Şi cred că cel mai 
mult s-a împlinit asta, că va despărți pe soacră de noră-sa. 


— Vorbiţi-ne despre experiența soteriologică a suferinţei. Despre 
suferință, în mod general şi în mod particular. 

— Suferinţa este o realitate şi o problemă. Încă n-a putut spune cineva 
un cuvânt satisfăcător despre suferință. Suferinţa e o realitate, este ceva 
post-adamic, adică după căderea în păcat s-a ajuns la suferință, iar suferința 
este o realitate şi pentru păcătoşi, şi pentru sfinţi: pentru păcătoşi, ca urmare 
a păcatelor, iar pentru sfinți, ca mijloc de îmbunătăţire, de desăvârşire. 
Totuşi e o problemă, nu e ceva satisfăcător rezolvat. 

Bineînţeles că nimeni nu doreşte să sufere, că e firesc să-ți doreşti 
binele. Domnul Hristos a venit ca unul Care i-a ajutat pe oameni: a 





10 jezechiel 18, 1-20. 

tămăduit, a dat integritate firii, a dat vindecare de boli... Ceea ce înseamnă 
că aşa-l vrea Dumnezeu pe om: „În pace, întreg, cinstit, sănătos, îndelungat 
în zile”, cum ne rugăm noi pentru întâistătătorul nostru bisericesc. Şi apoi, 
răspunsul este: „Şi pentru toți şi pentru toate”, deci ne rugăm pentru toţi 
robii lui Dumnezeu şi pentru toate roabele lui Dumnezeu, ca Dumnezeu să 
le dea aceeaşi stare, adică să fie în pace, întregi, cinstiți, sănătoși, 
îndelungați în zile. Asta este dorința Bisericii. Ne rugăm pentru sănătatea şi 
mântuirea oamenilor. Dorim ca sfârşitul lor să fie „neînfruntat, cu pace, să 
fie creştinesc, să fie fără durere”. Asta înseamnă că suferința este totuşi un 
accident în viața omului, nu este un lucru care ţine de existența umană şi 
care e necesar să fie aşa. Dar e o realitate pe care noi n-o putem explica, şi 
mai ales suferința copiilor. Cât am adera la concepţia că părinţii au păcătuit, 
şi copiii suferă, totuşi ni se pare ceva nefiresc, n-am vrea să fie aşa. De ce să 
sufere un copil? Şi totuşi suferă! 


— Vă rugăm să dezvoltați cele spuse cândva de Părintele Stăniloae: 
„Cultura nu-l îndepărtează pe om de Dumnezeu, ci semicultura”. 

— Un om cult cu adevărat are cuviința (pentru că e cultivat) de a-L 
cunoaşte pe Dumnezeu, de a-l sluji lui Dumnezeu, iar semicultura (deci 
cultura puțină) îl face pe om de multe ori să se îndepărteze de Dumnezeu, 
pentru că încearcă el să-şi explice anumite lucruri şi fără Dumnezeu. 


— Ce părere aveţi despre folosirea instrumentelor în muzica 
bisericească? 

— În Biserică la noi nu se foloseşte muzică instrumentală. În afară de 
biserică, încearcă oamenii să introducă... Se poate, şi mai ales pentru omul 
modern, care acuma parcă vrea şi ce n-au vrut cei de odinioară. Mai demult, 
de pildă, în biserică nu cântau coruri în care erau la soprană copii, iar 
femeile nu cântau la cor. Acuma, s-au mai deschis oamenii spre alte 
gânduri. Ştiu eu, poate-poate cineva, cândva, va introduce şi muzică 
instrumentală în biserică, deşi nu-i în spiritul credinței noastre. E mai mult o 
încercare de a-i atrage pe oameni la biserică pentru muzică. Se duc unii, de 
exemplu, la biserica romano-catolică, pentru că există acolo muzică de orgă 
şi le place. Păi, dacă-i vorba să faci ce-ţi place, atunci sigur că poţi să faci şi 
ce nu se potriveşte. Dar deocamdată, asta-i tradiția Bisericii noastre, să fie 
muzică vocală în biserică. 


— Spuneţi-mi,:vă rog, cum să-i vorbesc unui copil infirm despre 
Dumnezeu. Mai precis, cum să-i răspund la întrebarea „De ce eu nu 
merg?” sau „De ce Dumnezeu cel bun m-a făcut pe mine fără mâini?” 

— Dragă, nici ţie însuţi nu-ți poţi explica, şi-atunci ce să-i explici unui 
copil? Doar atât, că aşa a vrut Dumnezeu; dar imediat se poate pune 
întrebarea: „De ce a vrut Dumnezeu?” Şi-atunci, îi spui că nu ştii. 


— Vorbiţi-ne ceva mai mult despre îndelunga-răbdare. Cât de 
importantă este ea în calea spre mântuire? 

— Dacă ştim că Domnul Hristos a spus: „Cel ce va răbda până la 
sfârşit, acela se va mântui” (Matei 10, 22), ştim şi cât e de importantă 
îndelunga-răbdare. Şi în suferință... 

Mai ales două lucruri nu se pot face fără credința în Dumnezeu: să 
creşti copii buni şi să suporţi o suferință grea. Cine are credință în 
Dumnezeu are şi răbdare, şi îndelungă-răbdare; şi se sileşte să le aibă şi e 
foarte bine. Cine n-are credință în Dumnezeu, acela e defavorizat şi în 
sensul acesta, că nu se poate angaja pe calea virtuţilor. 

Îndelunga-răbdare şi răbdarea, în general, e necesară nu numai pentru 
a-i suporta pe cei din jur, de pildă, ci e importantă şi pentru a te menţine angajat 
într-o viaţă care cere eforturi, care cere renunțări, care cere angajări cu osteneală. 


— Ce se poate face când femeia crede că ea este aceea care are în 
exclusivitate dreptate? Crede că numai ea face bine. 

— Nu se poate face un program şi nu se poate spune o metodă. Câte un 
om sau câte o femeie trebuie suportat, n-ai ce-i face altceva. 


— Care sunt şansele unui creştin de a exercita isihasmul în mediul 
urban? 

— Isihasmul nu ţine de o situaţie, ci ţine de o direcţie, de o angajare 
pentru Dumnezeu. În măsura în care intri în legătură cu Dumnezeu şi te 
menţii în legătură cu Dumnezeu, poţi să fii isihast şi în retragere, şi în 
pustie, şi în mânăstire, şi între oameni, şi oriunde. Pentru că asta ţine de 
minte, nu ține de împrejurările de viață. Bineînţeles că un isihast n-o să se 
ducă la bar, n-o să se ducă la discotecă, n-o să se ducă în locuri poluate 
moral, ci o să ducă o viață decentă, în rosturile lui, şi o să zică: „Doamne 
lisuse Hristoase, Fiul lui Dumnezeu, miluieşte-mă pe mine, păcătosul”, 
oriunde s-ar găsi şi în orice împrejurare ar fi. 

Sfânta Tereza de Lisieux, o sfântă din Biserica din Apus, trăitoare în a 
doua jumătate a secolului al XIX-lea, zicea: „Doamne, pentru că-n iad nu-i 
nimeni care să Te preamărească, trimite-mă pe mine, ca să fie şi acolo 
cineva care să Te preamărească”. Adică dorinţa noastră trebuie să fie aceea 
ca Dumnezeu să fie mărturisit de noi, ca isihaşti, numărați la isihaști sau 
nenumărați la isihaşti, să fie preamărit Dumnezeu acolo unde suntem noi. 

Când aşteptăm ceva undeva, când stăm şi așteptăm la doctor sau când 
stăm şi așteptăm la un magazin, totdeauna să-L avem pe Dumnezeu în noi şi 
astfel să fie cineva, prin noi, care să-L preamărească pe Dumnezeu acolo 
unde suntem noi. Ăsta e isihasmul tuturor! 

Odată, a fost Înaltpreasfinţitul la noi la mânăstire şi mă întreabă pe 
mine — eu fiind socotit duhovnicul mânăstirii (deşi nu cei mai mulţi se 
spovedesc la mine): AL vreun isihast aici la mânăstire? — N-am niciunul şi 
nici eu.nu sunt”. Şi zice Înaltu”: Să ştii că la Sibiu sunt mulți! Bineînţeles c-a 
zis ironic că sunt mulți. Adică sunt unii oameni care se numără la isihaşti, că 
au societate isihastă, că au întruniri isihaste şi aşa mai departe. Astea-s nişte 
lucruri care acum, în ultima vreme, au prins circulaţie. Ca şi când isihasmul 
trebuie să fie făcut cu reclamă, într-un fel demonstrativ. Or nu-i aşa! Dacă 
eşti isihast, ştii tu şi Dumnezeu că te ţii de isihie, adică de linişte. 


— Ce părere aveți despre stigmatele care apar la unii catolici? 

— Sunt nişte realități, noi nu negăm lucrul acesta, pentru că în 
Catolicism se pune mare accent pe tragedia suferinţei, spre deosebire de 
Ortodoxie, unde se pune accent pe depăşirea suferinței şi a morţii prin 
Înviere. Deci noi avem sfinți trăitori ai Învierii, cum a fost Sfântul Serafim 
de Sarov, pe când ei au sfinți trăitori ai tragismului suferinței şi de aici 
dorința lor de a purta stigmatele, urmele rănilor Mântuitorului nostru isus 
Hristos, pe trupul lor. Lucru pe care în Ortodoxie nu se insistă, pentru că noi 
ştim că suferința a fost ducătoare la Înviere „Şi că ultimul cuvânt nu-i al 
suferinței, ci al preamăririi lui Dumnezeu prin Înviere. 


— Ce părere aveţi despre medicii care folosesc bioenergia pentru a 
vindeca? 

— Dă-le, Doamne, s-o poată folosi, să nu fie numai nişte păreri! 

Şi prin zona noastră sunt unii care zic că au o putere din asta, dar 
Dumnezeu ştie dacă o au şi câtă au. Așa, rezultate, numai prin cărţi, prin 
reviste am găsit, dar în realitate n-am întâlnit pe unul să zică: „Pe mine m-a 
rezolvat cutare prin bioenergie”. 

Am fost şi eu la unul din ăştia, de fapt nu ca să m-ajute, ci a fost o 
împrejurare care m-a dus acolo. Era şi un preot şi i-a zis: „Uite, noi, dacă 
vine cineva la noi, ca preoți, îi facem o rugăciune. Dumneavoastră n-aţi vrea 
să m-ajutaţi? Uitâţi, eu am o afecţiune aici, la gât, poate puneţi mâna şi mă 
ajutaţi”. Şi respectivul a făcut o şedinţă generală cu noi şi ne-a zis să ţinem 
mâinile întinse într-un fel şi ne-a întrebat dacă simțim ceva. Şi eu, ca 
butucul, n-am simţit nimic. Şi era şi o doamnă acolo şi a început să zică: 

„Vai de mine, că mă furnică!” Acuma, nu ştiu dacă a furnicat-o sau dacă a 
pus-o el să spună c-o furnică... N-am de unde să ştiu. 

După aceea, ne-a luat pe fiecare în parte, iar către mine zice: „Cu 
sănătatea staţi bine, dar cu inima, cam slab”. Cu asta m-a nimerit! După aia, 
zice: „Vă doare un ochi?” Zic: da, stângul, îmi mai lăcrimează... 


După aia, mă pipăie aşa, pe spate, pe şira spinării, şi zice: „Vă doare 


| 


mijlocul!” Acuma, adevărul este că nu m-a durut niciodată mijlocul. Zic: ba, 
mijlocul nu mă doare. Şi-atunci schimbă el, zice: „Păi, o să vă doară mai 
târziu”. Zic: acuma, dac-am venit la dumneavoastră, sper să nu mă mai 
doară nici mai târziu! Au trecut vreo cinci ani de atunci, până acum nu m-a 
durut mijlocul. Sper să nu mă doară!... 

Aşa că nu se ştie niciodată. Astea sunt încercări, oamenii încearcă şi 
aşa, şi aşa... Şi mai ales când aud că se face reclamă, se duc oamenii. 
Oamenii, de necaz, se duc şi-ncearcă şi-acolo, şi dincolo... Poate se 
nimereşte, poate nu se nimereşte... 





— Vă rugăm să ne vorbiţi despre Părintele Arsenie Boca. 

— Părintele Arsenie Boca, Dumnezeu să-l odihnească, este unul dintre 
cei trei cu care s-a început Mânăstirea de la Sâmbăta. Se trăgea din părțile 
Bradului de Hunedoara, respectiv din Vaţa de Sus; a făcut liceul la Brad, iar 
Teologia, la Sibiu; s-a născut în 1910 şi a murit în 1989, în 21 noiembrie. A 
trăit în Mânăstirea de la Sâmbăta nouă ani, din 1939 până în 1948; după aceea, 
s-a mutat la Mânăstirea Prislop, unde a stat, cu o întrerupere de un an şi 
ceva, până în 1959. După aceea, ultimii treizeci de ani i-a trăit în Bucureşti 
şi în Sinaia. A murit la Sinaia, într-o comunitate de viețuitoare de mânăstire 
pe care le-a avut în subordine la Prislop şi care trăiesc într-o casă din Sinaia. 

Părintele Arsenie a fost o personalitate puternică. Din câți am 
cunoscut eu, oameni angajați într-o viață religioasă, în Biserică deci, 
părintele a fost un caz unic, prin înzestrarea lui nativă, prin cultura lui şi prin 
seriozitatea cu care s-a angajat la o viață duhovnicească. Părintele avea o 
putere de sinteză, o putere de pătrundere, un risc al afirmațiilor, adică 
vorbea spontan, spunea anumite lucruri care se potriveau, de cele mai multe 
ori, şi niciodată nu se gândea la nişte consecinţe, adică nu-i menaja pe 
oameni, îi brusca dacă erau de bruscat. 

A lucrat ca pictor bisericesc, după ce a plecat din Mânăstirea de la 
Prislop, în 1959; vreo zece ani a lucrat la atelierele Patriarhiei, iar după aceea a 
pictat o biserică la Drăgănescu, lângă Bucureşti. Care aveţi posibilitate, puteți 
să vă duceţi (când mergeţi la București) la Drăgănescu, să vedeți biserica picta- 
tă de Părintele Arsenie. E o biserică deosebită, din punct de vedere al picturii. 

Şi noi la mânăstire avem o icoană cu Adormirea Maicii Domnului 
făcută de Părintele Arsenie, iar în icoana aceasta părintele se prezintă în 
mod deosebit. Eu am prezentat, odată, icoana unui cadru universitar din 
Sibiu şi am spus că părintele este un geniu. Şi el a zis: „Asta înseamnă că 
părintele are o cultură perfectă şi încă ceva”. La care eu am răspuns: nu ştiu 
dacă are o cultură perfectă, dar pe lângă cultura câtă o are, sigur are încă 
ceva. Aşa l-am cunoscut eu pe părintele. 

O să apară o carte acum, în curând, Cărarea Împărăției! Părintele 
n-a publicat nimic, dar a lăsat în manuscris nişte lucruri importante, de care 
Mânăstirea de la Prislop se îngrijeşte să fie tipărite; am auzit că e sub tipar 
cartea. Şi atunci, cei care o să puteţi ajunge la carte, îl veţi putea cunoaşte pe 
părintele mai bine decât din ceea ce vă pot spune eu sau altcineva. 

Fiind o personalitate puternică şi un om de cultură şi un om cu 
prestanță şi cu autoritate, părintele a intrat, cumva, şi în legendă, adică 
oamenii spun despre el şi lucruri pe care de fapt părintele nu le-a făcut şi nici 
nu le putea face. Dar oamenii au ajuns să-l prezinte sub o formă legendară. 

Eu l-am cunoscut personal, m-a ajutat sufleteşte, mi-am dat seama de 
puterea lui de sinteză, de pătrundere. Mi-a pus în atenţie rugăciunea de toată 
vremea, mi-a spus şi alte lucruri care mi-au prins bine şi cu care am 
străbătut şi eu prin viață. L-aş fi dorit însă să intervină mai mult în viața 
mea, să mă ajute mai mult şi mai direct. 


— Vă rugăm să ne recitaţi o poezie, în încheiere. 
— O poezie? Păi am trecut de clasa a patra! Hai să recităm totuşi ceva. 


O, creşte-mi iubirea! 
de Traian Dorz 


O, creşte-mi iubirea în inima mea 
Iisuse, lisuse, mereu Te-oi ruga, 
Îmi umple cu dorul pe care-l aştept, 
Și ochii, şi glasul, şi inima-n piept. 


O, creşte-mi iubirea, lisuse iubit, 

Să fiu de-a ei daruri deplin copleșit; 
Să-mi crească în suflet ca val după val, 
Ca râul ce creşte de dă peste mal. 


1! Cărarea Împărăției, scrisă de Ieromonahul Arsenie Boca, a apărut în anul 1995, la 
Editura Sfintei Episcopii Ortodoxe Române a Aradului. 

O, creşte-mi iubirea, iubite lisus, 
În starea şi-n locul în care-m-ai pus; 
Să port pretutindeni belşugu-i de har 
Şi-a ei revărsare să n-aibă hotar. 


O, creşte-mi iubirea, cu focu-i sfinţit 
Și chiar de m-ar arde să fiu mistuit 
Flămând de iubire, mereu Te-aş ruga: 
O, creşte iubirea în inima mea! 


A fost la mine la mânăstire un tată cu o fată, din părțile Râm- 
nicului- Vâlcea. Fata era de optsprezece ani, iar tatăl ei era îngrijorat că nu se 
mărită. Şi zice către mine: „Părinte, am o fată de optsprezece ani, şi nu se 
mărită”. Eu însă aveam o nepoată de treizeci şi ceva de ani care nu se 
măritase. Şi i-am spus că nu pot să fac nimic, dar că nu trebuie să fie 
îngrijorat, la cei optsprezece ani ai fetei, că nu se mărită; şi că, dac-aş putea 
face ceva, aş face întâi pentru nepoata mea. Şi el zice către fată: „Hai să 
mergem, că făcurăm drumul degeaba!” 

Acuma, eu gândesc că nu făcui drumul degeaba, c-am venit până aici! 

a MAICA DOMNULUI u 
IN SPIRITUALITATEA ORTODOXA 


30 mai 1996 


— Atunci când nu ai nicio bucurie pentru o realizare lumească pe 
care o doreşti mult şi simți că nu poţi trăi în afara ei, dar ai mare bucurie 
în rugăciune şi credință, ce poți face ca visul să devină realitate? 

— Dragă, la Dumnezeu toate sunt cu putință şi, dacă şi Dumnezeu ştie 
că-ţi foloseşte ceea ce-ţi doreşti, îți dă ceea ce doreşti. Iar dacă totuşi nu 
primeşti ceea ce-ţi doreşti, trebuie să-ți schimbi gândurile şi să te mulţu- 
meşti cu ceea ce primeşti. 


— Am citit în mai multe cărţi în care scrie: „Bucură-te, Maică, 
pururea Fecioară!”, nu cum zicem noi: „Bucură-te, Mireasă, pururea 
Fecioară!” Cum este corect să zicem, „Maică” sau „Mireasă”? 

— Dragă, corect este cum scrie în cărțile Bisericii noastre. În general, 
este şi „Bucură-te, Maică, pururea Fecioară!”, şi „Bucură-te, Mireasă, 
pururea Fecioară!” Citim ce-i scris: dacă avem acatist cu „Bucură-te, 
Mireasă, pururea Fecioară!”, zicem „Bucură-te, Mireasă, pururea Fecioară!”, 
iar dacă este „Bucură-te, Maică, pururea Fecioară!”, zicem „Bucură-te, 
Maică, pururea Fecioară!” Pentru că Maica Domnului este şi Mireasă 
pururea Fecioară şi este şi Maică pururea Fecioară. Este pururea Fecioară 
după fire şi maică mai presus de fire. Adică noi nu trebuie să înlocuim una 
cu alta. Ceea ce e scris în cartea autorizată de Biserică, aceea şi zicem. 


— Maica Domnului este supracinstită nu numai pentru că este 
Maica Dumnezeului nostru, ci şi datorită meritelor sale personale. Prin 
inima ei a trecut sabie la Răstignirea Mântuitorului şi a avut multe 
necazuri şi suferințe în viața pământească. Ştim că este singura 
persoană care nu a avut niciun păcat personal; deci ea nu a avut un 
regim privilegiat pentru că a fost Maica lui Dumnezeu, ci a fost supusă 
la ispite şi chinuri, dar nu a săvârşit niciun păcat. 

— Da, şi acest aspect poate fi luat în seamă. Noi o cinstim pe Maica 
Domnului pentru că-aşa ne-o prezintă Biserica, adică noi n-am învăţat 
cinstirea Maicii Domnului studiind, ca să ştim cine-i Maica Domnului, ci 
am învăţat cinstirea Maicii Domnului din atmosfera cinstitoare a Bisericii. 

Nu trebuie să găsim nişte temeiuri pentru cinstirea Maicii Domnului, pentru 
că noi ne-am trezit ca cinstitori ai Maicii Domnului. Eu mi-aduc aminte, de 
exemplu, că în copilărie am învățat o rugăciune către Maica Domnului, pe 
care am spus-o şi copil fiind, şi-o spun şi acuma, că se potriveşte. 

Nu cum e rugăciunea Îngeraşul, care se potriveşte pentru copii; şi să 
ştiţi că la mine vin oameni de optzeci de ani la spovedit şi, dacă-i întreb ce 
rugăciune ştiu, îmi spune câte unul: „Tatăl nostru şi Îngerelul”. Zic: tot 
pe-astea le spui? Şi le spun oamenii pe-astea, mai departe. Apăi, Îngerelul 
nu prea se mai potriveşte la optzeci de ani: „Eu sunt mic, tu fă-mă mare,/ Eu 
sunt slab, tu fă-mă tare”... Acuma, cam eşti, la bătrâneţe, şi slab, dar nu mai 
merge... Asta-i o rugăciune pentru copii. 

Dar eu ştiu din copilărie o rugăciune către Maica Domnului care are 
următorul cuprins: „Uşa milostivirii deschide-ne-o nouă, binecuvântată 
Născătoare de Dumnezeu, ca să nu pierim cei ce nădăjduim întru tine, ci să 
ne mântuim prin tine din nevoi, că tu eşti mântuirea neamului creştinesc”. 
O ziceam când nici n-o înţelegeam. Ştiam ce-i uşă, dar nu ştiam ce-i 
milostivire; „binecuvântată” nu ştiam ce-i, „Născătoare de Dumnezeu” nu 
ştiam ce-i, „ca să nu pierim” nu ştiam ce-i (pentru că eu ştiam cuvântul „a 
pieri”, dar îl ştiam în dialectul nostru, de la țară: „ca să nu cherim”, or, dacă 
auzeam „să nu pierim”, nu ştiam ce-i; mama zicea câteodată: „Mi-o cherit o 
găină”, adică a dispărut). După aceea, nu ştiam ce-i „să ne mântuim”, nu ştiam 
ce-i „din nevoi”, nu ştiam ce-i „mântuire”: „mântuirea neamului creştinesc”... 
Nu ştiam; şi totuşi, ziceam rugăciunea. 

Deci noi ne-am pomenit, în Biserica noastră, ca cinstitori ai Maicii 
Domnului fără să studiem ceva despre cinstirea Maicii Domnului, despre 
temeiurile acestei cinstiri. Eu v-am vorbit acum despre Maica Domnului în 
gândirea ortodoxă, v-am prezentat un fel.de studiu, dar se putea şi fără asta; 
dacă suntem cinstitori ai Maicii Domnului, deja ajunge, pentru că cinstirea 
Maicii Domnului este împletită în Biserica noastră cu cinstirea Mântuitorului. 

De exemplu, la slujba de dimineaţă din duminici se spune aşa: 

„Preabinecuvântată eşti, Născătoare de Dumnezeu, fecioară, că prin 
Cel ce S-a întrupat din tine iadul s-a robit, Adam s-a chemat, blestemul s-a 
pierdut, Eva s-a mântuit, moartea s-a omorăt şi noi am înviat. Pentru 
aceasta, cântând, strigăm: Bine eşti cuvântat, Hristoase, Dumnezeul nostru, 
Cel ce bine ai voit aşa, mărire Ție ”. Asta înseamnă că noi împletim cinstirea 
Maicii Domnului cu cinstirea Mântuitorului. 

Sau: „Pe Dătătorul de viaţă născându-L, Fecioară, de păcat pe Adam 
I-ai mântuit şi bucurie Evei, în locul întristării, i-ai dăruit; pe cei căzuți din 
viață iarăşi i-a îndreptat la aceeaşi Cel ce S-a întrupat din tine, Dumnezeu 
şi om”. 

lată nişte lucruri care arată apropierea Maicii Domnului şi apropierea 
Domnului Hristos. 

Noi nu vorbim despre nişte merite ale Maicii Domnului; adică meritele 
Maicii Domnului, dacă n-ar fi Maica Domnului mama Mântuitorului nostru 
lisus Hristos, n-ar fi luate în consideraţie de noi, nici n-ar fi ajuns la noi, ca 
să avem să punem special accent pe meritele Maicii Domnului. 

Noi, în Biserica Ortodoxă, nu prea vorbim despre meritele cuiva, 
pentru că cineva care are o viaţă superioară n-are niciodată, din aceasta, un 
regim special, întrucât tot ce facem noi pentru Dumnezeu e ceea ce suntem 
datori să facem; n-avem nici merite prisositoare, n-avem nici merite îndestu- 
lătoare, ci toate acestea le facem spre slava lui Dumnezeu, iar Dumnezeu ne 
primeşte nu pentru mulțimea faptelor bune, ci pentru ceea ce se realizează în 
noi de pe urma faptelor bune, pentru că ceea ce faci te şi face, adică te 
realizezi pe tine însuţi prin ceea ce faci. Aşa că noi Îi dăm slavă lui 
Dumnezeu pentru tot ce este pozitiv şi pentru tot ce ştim despre Maica 
Domnului, dar nu o despărțim pe Maica Domnului de calitatea ei specială de 
Născătoare de Dumnezeu. 


— Întrucât aţi amintit câteva dintre acatistele închinate Maicii 
Domnului, cum vi se pare Imnul acatist al Maicii Domnului la Rugul 
Aprins, compus de poetul călugăr Sandu Tudor? 

— E frumos. E cam stufos, în sensul că-i foarte multă încărcătură la 
fraze, dar e frumos, poate fi citit. Nu e răspândit în Biserica noastră cu 
aprobarea Sfântului Sinod, dar se poate citi. Aşa cum se citesc şi alte 
alcătuiri pentru Maica Domnului, pe care le citesc credincioşii din evlavie 
sau ca să-şi înmulțească evlavia la Maica Domnului, se poate citi şi acatistul 
acesta, foarte bine şi cu folos chiar. 


— Vă rugăm să ne vorbiţi despre viața Maicii Domnului de la 
Intrarea în Biserică şi până la momentul Buneivestiri. 

— Dragă, nu se ştie. Se zice că Maica Domnului a fost dusă în biserică, 
dar nu se ştie activitatea Maicii Domnului în biserică, sunt ani pe care noi 
n-avem cum să-i recuperăm, să zicem aşa, în sensul de activitate. Acolo se 
făcea educația nu numai a Maicii Domnului, ci erau organizate un fel de 
şcoli... era o instituție de educare a fetelor în Templul din Ierusalim. Şi se 
spune că Maica Domnului a fost într-un regim special; zicem noi că „îngerii 
s-au mirat cum Fecioara a intrat în Sfânta Sfintelor”. Adică o Sfântă a 
Sfintelor poate nefăcută de mână omenească, în care a intrat şi Domnul 
nostru lisus Hristos, după mărturia Epistolei către Evrei (Evrei 9, 12). A 
avut o situație specială, asta înseamnă. Mai în amănunte, n-avem de unde să 

ştim. Pot să circule anumite gânduri, anumite afirmaţii, dar esenţialul este că 
Maica Domnului a avut o situație specială. 


— Cum putem şti dacă facem voia lui Dumnezeu, atunci când 
inima înclină spre ceva? s 

— Păi, dacă avem posibilitatea să cercetăm lucrurile acestea în raport 
cu Scriptura... În Pateric este un cuvânt de la Sfântul Antonie cel Mare: 
„Oriunde vei merge, să-L ai înaintea ochilor pe Dumnezeu, şi în orice vei 
face, să ai mărturie din dumnezeieştile Scripturi”. 

Iar dacă singur nu poți să-ţi dai seama dacă e voia lui Dumnezeu cea 
pe care o consideri tu ca voia 'lui Dumnezeu, e recomandabil să ceri 
îndrumare de la cineva superior cu conştiinţa, de la cineva în afară de tine, 
în special de la duhovnic. 


— Ce înseamnă: „Milă voiesc, iar nu jertfă”? Dar la Sfânta 
Liturghie, ce înseamnă: »Mila păcii, jertfa laudei”? 

— Cuvântul acesta: „Milă voiesc, iar nu jertfă” este un cuvânt din 
proorociile Vechiului Testament (Osea 6, 6), pe care-l ia în consideraţie 
Domnul Hristos şi pe care-l găsim de două ori în Sfânta Evanghelie de la 
Matei, în capitolul al 9-lea, acolo unde-i vorba despre chemarea lui Matei 
(Matei 9, 13), şi în capitolul al 12-lea, unde zice Domnul Hristos: 
„Duceţi-vă şi vă învăţaţi ce înseamnă: Milă voiesc, iar nu jertfă” (Matei 12, 
7). E vorba aşa: „Voiesc milă, nu jertfă de animale. Când e vorba să aleg 
între a aduce o jertfă de animale, cum era pe vremea aceea, şi milă, aleg 
mila, nu jertfa de animale”. 

lar referitor la cuvântul: „Mila păcii, jertfa laudei”, de la Sfânta 
Liturghie, este vorba că pentru mila de a avea pace de la Dumnezeu, aducem 
jertfă de laudă, adică Sfânta Liturghie sau rodul buzelor, care este slujirea 


lui Dumnezeu. 


Biserică învățătoare, prin ierarhia Bisericii; Biserica are o învățătură a ei, pe 
care ne-o pune în față mai ales prin sfintele slujbe. Cineva care vrea să ştie 
ce învață Biserica despre Înălţarea Domnului Hristos, de pildă, trebuie să 
cerceteze slujbele de la Înălţare, şi atunci află ce învaţă Biserica despre 
Inălţare; la fel, despre orice din ceea ce prăznuieşte. 

— Ce este mai de folos să se citească, Acatistul sau Paraclisul 
Maicii Domnului? Cum şi prin ce slujbe putem veni în ajutorul celor 
care nu au grijă de mântuirea lor, dacă noi, cei care ne-am întors, 
dorim ca ei să nu rămână împietriţi şi departe de calea adevărului şi 
mântuirea sufletului lor? 

— Dragă, nu se pune problema ce-i mai bine de citit, pentru că şi 
Paraclisul e rugăciune, şi Acatistul e rugăciune, iar ceea ce ni se potriveşte 
nouă, aceea se potriveşte în general şi pentru alţii. Adică intervenţia noastră 
pentru binele altora se poate arăta şi într-o slujbă, şi în alta, deşi Paraclisul 
este cu mai multe cereri pentru binele altora, iar Acatistul este mai mult o 
izbucnire, un imn adus Maicii Domnului. 


— De ce se vorbeşte totuşi atât de puţin de Sfântul Iosif? 

— Sfântul Iosif a avut un regim special, în înţelesul că, mai întâi de 
toate, el a fost ales pentru a-L ocroti pe Mântuitorul şi pentru a o ocroti pe 
Maica Domnului. În faţa conştiinţei celor din vremea aceea, Maica 
Domnului a apărut ca soția legitimă a Dreptului Iosif. Noi zicem despre 
Dreptul Iosif că a fost „logodnicul” Maicii Domnului, ca să se înţeleagă că 
Dreptul losif n-a avut legături trupeşti cu Maica Domnului. Aceasta este 
ceea ce se afirmă prin „logodnicul” Maicii Domnului; deci nu zicem, în 
general, „bărbatul” Maicii Domnului, dar în conștiința celor din vremea în 
care au trăit Dreptul Iosif şi Maica Domnului, Dreptul Iosif şi Maica 
Domnului au apărut totdeauna ca nişte oameni obișnuiți. Faptul acesta, că 
din Maica Domnului S-a întrupat Domnul Hristos, a fost o chestiune a 
Maicii Domnului, o chestiune tainică din viaţa Maicii Domnului; dar oame- 
nii din vremea aceea au considerat că este o familie obişnuită. 

Iar Dreptul Iosif a fost şi el un om cu totul deosebit, de fapt, însă avem 
puţine relatări despre el; doar în Sfânta Evanghelie de la Matei şi în Sfânta 
Evanghelie de la Luca, în legătură cu Naşterea Domnului Hristos, dar ceva 
extraordinar de frumos! Şi anume, faptul că atunci când Dreptul Iosif şi-a 
dat seama că Preasfânta Fecioară Maria urmează să nască un fiu, iar el nu se 
ştia implicat la aceasta, zice evanghelistul că, om drept fiind, şi-a pus în 
gând s-o lase pe ascuns (cf. Matei 1, 19). O delicateţe care îți impune 
respect! Zice: „Nevrând s-o vădească”, deci n-a fost om de scandal, ci a fost 
un om care a vrut să rămână lucrurile în afară de el, cumva, şi şi-a pus în 
gând s-o lase „pe ascuns”. S-o părăsească, să plece undeva, să-şi piardă 
urma, chiar dacă s-ar fi putut crede că el a făcut aceasta pentru că-i vinovat. 

Noi, în Biserica noastră, îl cinstim pe Dreptul Iosif; nu în mod special, 
adică nu avem o zi de cinstire a Dreptului losif, dar avem o duminică, 
Duminica după Naşterea Domnului, în care se pomeneşte şi Dreptul Iosif. În 

conştiinţa noastră ortodoxă poate că nu se pune accent atâta pe Dreptul Iosif 
pentru că a avut, să zicem aşa, un rol secundar. În Sfânta Evanghelie se spune 
că îngerul binevestitor i-a spus Dreptului Iosif: „Ia Pruncul şi pe mama Lui”, 
Deci totdeauna Pruncul şi mama Lui au avut un regim special față de 
Dreptul Iosif. Dar mie personal îmi impune mult respect faptul că a avut 
delicatețea aceea că, nevrând s-o vădească, şi-a pus în gând s-o lase în ascuns. 


— Personalitatea şi curăția Maicii Domnului au fost prelucrate de 
Dumnezeu sau de la sine au fost aşa şi Dumnezeu de aceea a ales-o? 

— Nu ştim. Noi credem că omenirea I-a dat lui Dumnezeu ce-a avut 
mai bun. Cum s-a ajuns la âceasta, nu ştim. Ceea ce ştim este că Maica 
Domnului a fost aleasă de Dumnezeu. În orice caz, în credinţa noastră nu 
este învățătura, nu este afirmarea că Dumnezeu a pregătit-o pe Maica 
Domnului în sensul de imaculata concepere, ci noi credem că numai 
Domnul lisus Hristos S-a născut mai presus de fire, iar Maica Domnului s-a 
născut cum se nasc toţi oamenii. 


— Vă rugăm să ne spuneţi câteva cuvinte în legătură cu sfintele 
icoane făcătoare de minuni ale Maicii Domnului. 

— În Biserica noastră sunt icoane ale Maicii Domnului cunoscute ca 
icoane făcătoare de minuni. La Mânăstirea Neamţu, la Mânăstirea Bistriţa 
din Moldova, la Mânăstirea Ghighiu este una care se consideră făcătoare de 
minuni, la Mânăstirea Dintr-un Lemn... 

Într-un fel, toate icoanele sunt şi făcătoare de minuni, dacă oamenii au 
credință în Dumnezeu şi dacă Dumnezeu vrea să Se descopere în cutare sau 
cutare icoană. 


— Aparițiile Sfintei Fecioare în zona catolică sunt cu adevărat 
minuni şi miracole în care putem crede? Cum putem privi aceste 
fenomene? 

— Totdeauna a fost ezitare când a fost vorba de apariţii în Biserici 
diferite; de obicei, fiecare îşi cinsteşte apariţiile sau icoanele sau sfinții din 
zona lui, din Biserica lui. Nu poate fi ceva dăunător, să zicem, faptul că 
primeşti, crezi într-o apariţie, de exemplu cum ar fi cele de la Medjugorie, să 
zicem, care sunt acum în atenția multora. Însă sunt şi lucruri de nedumerire. 
De exemplu, mie mi se pare cumva cam forțată treaba asta ca în fiecare ZI, 
la o anumită oră, să vină Maica Domnului şi să spună, până la urmă nu 
lucruri extraordinare, pentru că dacă cercetezi mesajele Maicii Domnului, 
nu sunt lucruri pe care nu le-a mai auzit nimeni şi care trebuie neapărat 
descoperite într-un anumit fel şi într-un anumit loc. Cred că se face şi multă 

reclamă în jurul acestor apariţii. E greu de elucidat chestiunea... Fiecare se 
raportează cum poate el la astfel de lucruri. Biserica, în orice caz, — nici 
Biserica Catolică — încă nu şi-a spus cuvântul în legătură cu apariţiile de la 
Medjugorie; chiar dacă există pelerinaje destul de mari care se fac acolo, 
Biserica încă nu şi-a spus cuvântul. Eu am citit o carte în limba germană 
despre aparițiile de la Medjugorie (e drept, apărută acum vreo câţiva ani), în 
care se spunea că Biserica încă nu şi-a spus cuvântul; pentru că totuşi 
Biserica îi conduce pe credincioşi. Adică e de acord cu pelerinajele, e de 
acord cu tot ce se face acolo, dar încă nu şi-a spus cuvântul, aşa cum şi l-a 
spus despre alte apariţii, din alte părți. 


„_— Aţi vorbit despre curățirea minţii de toate păcatele, pentru a putea 
fi palat al Sfintei Treimi. Cum se face această curăţire, de vreme ce uneori 
suntem asaltați de gânduri întinate, chiar şi față de lucrurile sfinte? 

— Dragă, gândurile întinate față de lucrurile sfinte sunt totuşi, până la 
urmă, 0 expresie a neputinței noastre, a nedesăvârşirilor noastre. Şi de aceea 
cerem ajutorul Maicii Domnului, căci cu puterea noastră nu putem să le 
înlăturăm. Sfântul loan Scărarul, vorbind despre rugăciune, spune că există 
rugăciune întinată, rugăciune furată, rugăciune pierdută şi rugăciune curată. 
Numai cei curați au rugăciuni curate. Altfel, noi proiectăm din noi, chiar şi 
asupra icoanelor Maicii Domnului, necurăţia noastră. De pildă, sunt unii 
care, în loc să se închine, se coboară prin gândul la Maica Domnului sau 
prin privirea Maicii Domnului, or asta e o neputinţă a omului. Dar totuși, 
Biserica are lucrarea aceasta de ridicare a minţii prin imaginile sfinte. Noi 
trebuie să ne reproşăm totdeauna când ne vin astfel de gânduri şi să cerem 
ajutor de la Dumnezeu ca să se risipească vrăjmaşii Lui de gând: „Să învie 
Dumnezeu şi să se risipească vrăjmaşii Lui!” 

— Locuiesc împreună cu soţul şi copiii în America. Există capcane 
deosebite de care trebuie să ne păzim noi, ortodocşii români din acea 
parte a lumii? Este cu putință mântuirea acolo sau e mai bine să ne 
întoarcem? 

— Mântuirea e cu putință oriunde. Părintele Arsenie Boca, Dumnezeu 
să-l odihnească, zicea că acolo-i mai bine pentru trup, iar aici e mai bine 
pentru suflet. Apoi, alege-ți! 


— Vă rugăm 'să ne spuneți despre interdicţia de intrare a femeilor 
în biserică în anumite perioade. 

— Părerile sunt împărţite. În general, tradiţional se socoteşte că femeia 
este într-un fel de inferioritate în vremea când e bolnavă şi, pentru că cei de 

demult aveau atenție asupra acestui fapt şi pentru că oamenii nu ştiau să țină 


igiena, femeile au fost sfătuite să nu ia parte la slujbele Bisericii, în astfel de 
împrejurări. Dar acuma, mai nou, nu cred eu.că;trebuie să se pună aşa de 
accentuat problema, pentru că acum oamenii. ştiu să ţină igiena altfel; în 
plus, oamenii din vremea noastră îşi dau seama, poate mai bine decât 
ceilalți, că sunt nişte lucruri fireşti, care nu pot fi vinovate. 





— Am o fetiță în clasa a X-a, la liceu, care vrea să plece la 
mânăstire. Pleacă la mânăstire fără să spună... 

— Nu-i bine! : 

— «Eu am certuri cu soțul pentru acest lucru. Se cuvine să dau 
ocazie la asemenea certuri sau este mai bine să-şi termine fata liceul şi 
apoi să urmeze calea aceasta? 

— E mai bine să nu te cerți, căci cu gâlceavă nu faci nimic, numai 
întărâți mai tare. Dar e bine ca fata, dacă vrea într-adevăr să-I slujească lui 
Dumnezeu, să-şi cinstească părinţii, spunându-le unde vrea să plece; şi să 
plece cu binecuvântarea părinţilor. În orice caz, să-şi termine liceul, adică 
fără liceu terminat să nu se ducă la mânăstire. 


— În ce ipostază apare Maica Domnului faţă de persoanele care 
sunt în mânăstiri? Ce le este Maica Domnului acestor persoane? 

— Nu se poate spune că pentru cei din mânăstire Maica Domnului 
înseamnă mai mult decât pentru alţii. Maica Domnului este aceeaşi pentru 
toată lumea, iar cuprinderea noastră față de Maica Domnului este după 
măsura noastră. Dacă suntem înaintați în credință, dacă s-a întâmplat cu noi 
faptul de a fi învredniciți de Maica Domnului să cunoaştem măreţiile ei, în 
cazul acesta, şi la mânăstire, şi în afară de mânăstire, suntem cinstitori. În 
cazul când nu avem mintea curată, nu avem nici gânduri curate, nici chiar în 
faţa Maicii Domnului, oriunde ne-am găsi. 


— Se pot pomeni la Proscomidie membri ai familiei care nu sunt 
credincioşi şi nu s-au spovedit? 

— Chestiunea este aşa, cu nedumerire şi cu semnul întrebării. Iubirea îi 
cuprinde pe toţi, şi-atunci, dacă îi cuprinde pe toți, îi cuprinzi şi în pomelnic. 
Nu eşti pus să judeci tu cine-i vrednic şi cine nu-i vrednic. Eventual, preoții 
ar putea să se intereseze şi să-i excludă pe unii, şi sunt unii care chiar ar 
trebui excluşi, de exemplu cei care trăiesc în păcate grele, cei necununați, 
cei pătimaşi... Pentru că la Proscomidie pot fi pomeniţi numai aceia care se 
pot şi împărtăşi. Dar nu totdeauna poți să ai o evidență foarte bună, şi-atunci 
sigur că cineva care dă un pomelnic nu dă pomelnicul excluzându-i pe unii. 

La noi era o vorbă, în satul meu, de unde sunt eu, de lângă Sibiu, din 
Topârcea: „Aşa s-or certat, că l-o scos şi din pomelnic!” Când ţii la cineva, 
nu poţi să-l excluzi, adică ai dorința aceasta, de a fi şi el acolo unde eşti tu, 
şi ceri cumva ajutorul lui Dumnezeu în împrejurarea aceasta. Adică şi asta o 
socotești ca un mijloc de apropiere de Dumnezeu, ca un mijloc de a-l ajuta 
pe acela pe care altfel nu-l poţi ajuta, prin mijloace omeneşti. Aşa că oamenii, 
în general, dau pomelnicul aşa cum îl au în inimă; aşa îl dau şi pe hârtie. 


— Ce ne puteţi spune despre rugăciunea numită „Visul Maicii 
Domnului” şi despre „Psaltirea Maicii Domnului”? 

— „Visul Maicii Domnului” este o rânduială de cinstire a Maicii Domnu- 
lui cam utilitaristă, adică acolo se scrie ce foloase ai de pe urma faptului că 
citeşti „Visul Maicii Domnului”. E o carte apocrifă, n-o găseşti între cărţile de 
cult ale Bisericii... Se poate folosi, pentru înmulţirea evlaviei, dar eu reco- 
mand mai mult alte cărți, alte slujbe: paraclisele, acatistele Maicii Domnului. 

Cât priveşte „Psaltirea Maicii Domnului”, este o chestiune care acum 
începe să se răspândească, nu-i tradițională... Am înțeles că-i tradusă din 
rusește. Poate s-o folosească cineva, dar ea, de fapt, nu se foloseşte la cult, 
este așa, pe lângă cultul Bisericii. Nu trebuie neapărat s-o citească cineva, şi 
nu greşeşte nici cineva care-o citește. 


— De curând a apărut, la Editura Humanitas, volumul „Evanghelii 
apocrife”!?. Aş vrea să vă spuneţi părerea cu privire la capitolul 
„Cuvânt al Sfântului Evanghelist loan la Adormirea Maicii Domnului”. 

— Nu-l cunosc. Evangheliile apocrife, cum le este şi numele, sunt 
apocrife şi rămân apocrife, adică ceva care nu este în luarea-aminte a 
Bisericii. Dacă le-ar fi considerat bune, Biserica le-ar fi cuprins în canonul 
Noului Testament şi ele ar face parte din Noul Testament. Deci sunt nişte 
lucruri care merg pe lângă ceea ce ştim noi că este esenţial în Biserică. Sunt 
plăcute, aşa, ca legende, ca istorisiri... Unii oameni le citesc mai cu plăcere 
decât însăşi Evanghelia; asta-i prea mult... 


— Se spune că dacă cineva merge la duhovnicul său cu inimă 
smerită, el primeşte întotdeauna cuvântul de folos de care are nevoie, 
indiferent de trăirea duhovnicului respectiv. Este justificată tendinţa 
tinerilor de a căuta Părinţi cât mai înduhovniciți? 





a Evanghelii apocrife, Editura Humanitas, Bucureşti, 1996, traducere, studiu introductiv, 
note şi comentarii de Cristian Bădiliţă. 

— Dragă, sunt două lucruri importante: pe de o parte, sinceritatea, şi pe 
de altă parte, omul în care ai încredere nu pentru că este pus de cineva să ai încre- 
dere în el, ci ai tu însuți încredere. Te potriveşti-cu unii mai bine, ai impresia 
că cineva e mai receptiv pentru binele tău decât cineva care oficial ar trebui 
să te conducă... Şi-atunci, e bine ca omul să caute totuşi duhovnici după inima 
lui, ca să poată primi mai mult folos decât de la primul care i-ar ieşi în cale. 


— Un preot a vorbit într-o biserică despre o practică nu tocmai 
potrivită şi indicată, de a atinge sfintele icoane cu mâna. Este, 
într-adevăr, păcat a întinde mâinile către icoane? 

— Nu, poţi s-atingi cu buzele, poți s-atingi cu mâna, n-are importanță. 
Chestiunea aceasta este un mijloc de a te apropia de ceva sfânt. De obicei, în 
fața icoanelor ne închinăm şi le sărutăm. 


— Într-o lume coruptă, cum este lumea noastră, le este permis 
creştinilor să facă unele compromisuri legate de viaţa socială? 

— Dragă, compromisurile, în general, nu sunt binecuvântate de 
Dumnezeu. Nu se pune problema compromisului, ci, cât poţi, trebuie să te 
fereşti de astfel de împrejurări; pentru că ce faci te şi face, şi-apoi, cu vremea, 
ajungi să fii gata mai mult de compromisuri decât de lucruri limpezi. 


— Îmi simt oboseala minţii, care mă împiedică să-mi fac 
rugăciunile şi să învăţ. Ce mă sfătuiţi? 

— Îi sfătuiesc pe oameni să-şi facă datoria în măsura în care pot ei să 
şi-o facă; să nu caute performanțe şi să nu-şi sacrifice unele îndatoriri, 
pentru a se ruga. Fiecare să ducă o viață echilibrată, să-şi găsească locul în 
situația lui. Cineva care are de învăţat trebuie să învețe. Cine n-are de 
învăţat, să nu-şi piardă vremea, deci să-şi găsească mai multă vreme pentru 
rugăciune, iar cine are de făcut ceva, care are îndatoriri sociale, să-şi 
împlinească îndatoririle sociale. 


— De cele mai multe ori, neputinţa şi slăbiciunea fiinţei noastre ne 
duc la deznădejde. Care sunt cauzele şi cum se poate depăşi aceasta? 

— Deznădejdea vine din necredinţă; cine are credinţă are şi nădejde. 
Când te simţi în deznădejde, înseamnă că e o carenţă la credință. Credinţa 
întotdeauna e dătătoare de nădejde. 


— Maica Domnului este pururea Fecioară şi Mamă. Pentru un om 
care şi-a ales calea fecioriei, este o scădere faptul că nu poate împlini şi 
naşterea de prunci? 

— Fiecare îşi alege calea care e a lui. Dacă vrea să aibă copii, atunci îşi 
alege viața de familie. Dumnezeu binecuvintează şi una, şi alta. Viaţa 
comună e viaţa de familie, numai viața de excepție e viaţa de feciorie, de 
călugărie. Şi atunci, fiecare-şi alege ce se potriveşte cu aşezarea lui, cu stilul 
lui. Dumnezeu nu binecuvintează căsătoria ca o situaţie de neputinţă, ci ca o 
situație pe care Dumnezeu însuşi a creat-o, prin alcătuirea omului. Deci 
Dumnezeu binecuvintează Căsătoria ca Taină, printr-o Sfântă Taină. 
Călugăria nu este o Taină, ci o rugăciune, o binecuvântare, o ierurgie, cum 
zicem noi. Și-atunci, fiecare îşi alege ce crede el că se potriveşte cu 
aspiraţiile lui şi cu ceea ce crede el că are Dumnezeu în plan cu persoana 
care se hotărăşte pentru una sau pentru alta. 


— În Evanghelie se spune că, atunci când Maica Domnului a auzit 
lucrurile care se spuneau despre Fiul ei, punea aceste cuvinte în inima 
ei (cf. Luca 2, 19). Ce înseamnă cuvântul acesta? 

— Adică le păstra în inima ei ca pe nişte cuvinte superioare. Se zice că 
Maica Domnului este reprezentanta Ortodoxiei tocmai pentru faptul acesta, 
că a primit cuvintele în inima ei şi le-a păstrat în inima ei. Aşa trebuie să 
păstreze Ortodoxia învățătura Mântuitorului, dată prin Biserică. 

Înseamnă că Maica Domnului le-a prețuit, le-a păstrat în inima ei, în 
amintirea ei şi le-a avut în vedere. 


— Se spune că Dumnezeu a binecuvântat unirea trupească dintre 
bărbat şi femeie. Cu toate acestea, de ce „acela care s-a împreunat 
noaptea cu nevasta sa nu se cuvine a se împărtăşi” (Pravila 
bisericească!5)? 

— Dragă, chestiunile acestea sunt chestiuni greu de luat în seamă, 
pentru că gândiţi-vă, de pildă, că a fost un timp când n-au existat aceste 
rânduieli şi când oamenii se împărtăşeau totuşi şi nu s-a pus problema. Eu 
cred că nici acum n-ar trebui să se pună problema, în cazul când lucrurile nu 
pot fi dirijate altfel; în familie nu poate să intre nimeni. 

În cazul în care se întâmplă apropierea între soți, nu poţi să zici totuşi 
că unul dintre cei doi, cel care ar vrea să se împărtăşească, este întinat şi că 
nu se poate împărtăşi; pentru că de multe ori cel care participă la un astfel de 
act îl face ca o jertfă pentru celălalt, iar în cazul acesta nu se poate spune că 
aduce o întinăciune şi o îndepărtare de Dumnezeu. 





'* Teromonah Nicodim Sachelarie, Pravila bisericească, ediţia a II-a, publicată de Parohia 
Valea Plopului, jud. Prahova, 1996. 

— Vă rog să insistaţi asupra diferențelor, în ceea ce priveşte 
cinstirea şi rolul acordat Maicii Domnului, dintre Biserica Ortodoxă şi 
Biserica Catolică şi celelalte biserici. 

— Biserica Ortodoxă v-am spus ce crede şi cum îşi manifestă evlavia. 

Biserica Catolică nu foloseşte, în general, expresia „Născătoare de 
Dumnezeu”, deşi e şi în Biserica Catolică credinţa că Maica Domnului L-a 
născut pe Mântuitorul lisus Hristos ca Dumnezeu adevărat şi om adevărat. 

În Biserica Catolică se fac şi rugăciuni care nu se fac în Biserica 
Ortodoxă, dar care n-ai putea zice că nu sunt binevenite şi care nu s-ar putea 
Chiar introduce în Biserica Ortodoxă. De exemplu, rozarul: rozar de bucurie, 
de durere, de mărire... După aceea, novene şi alte lucruri care au fost 
rânduite pentru că în Biserica Catolică nu sunt acatiste. În loc de acatiste, ei 
fac novenele şi fac rozarul!*. Noi avem alte rugăciuni şi prin asta ne 
manifestăm evlavia la Maica Domnului. În Biserica Catolică se pune accent 
pe imaculata concepere, deci pe faptul că Maica Domnului a venit în lumea 
aceasta aşa cum a venit şi Domnul Hristos, lucru pe care Biserica Ortodoxă 
nu-l susține şi nu numai că nu-l susţine, ci chiar îl combate, în 9 decembrie, 
atunci când se pomeneşte Zămislirea Sfintei Ana. 

Dar, mă rog, astea sunt chestiuni de amănunt... Important este că şi 
unii, şi alții, sunt cinstitori ai Maicii Domnului. 

lar protestanții nu sunt cinstitori ai Maicii Domnului. Nu putem zice 
că sunt hulitori sau necinstitori ai Maicii Domnului, dar nu iau aminte la 
Maica Domnului. 


— Vă rugăm, vorbiţi-ne despre sfinţii mântuiți prin Maica Domnului. 

— Dragă, sunt nişte lucruri pe care mi le cereți mai presus de 
posibilitățile mele. Eu n-am de unde să ştiu care au fost mântuiţi prin Maica 
Domnului (adică ajutaţi de Maica Domnului). Poate, ştiu eu, în Minunile 
Maicii Domnului!” să fie nişte cazuri de felul acesta. Dar aşa, ca să vă spun 
cu de un sfânt despre care ştiu eu că l-a ajutat Maica Domnului în mod 
special şi de aceea a fost sfânt, nu vă pot spune. 





+ Rozarul este o cunună de rugăciuni alcătuită din Tată/ nostru, Născătoare de Dumnezeu 
(Bucură-te, Marie) şi Slavă Tatălui, grupate pe 15 mistere mediate din viața Mântuitorului: 
5 mistere de bucurie, 5 mistere de durere, 5 mistere de slavă; 

Novena (din latineşte: novem = nouă) înseamnă rugăciune rostită în nouă zile consecutiv. 
(cf. Tertulian Langa, Dicţionar teologic creştin din perspectiva ecumenismului catolic, 
Editura Dacia, Cluj-Napoca, 1997). 


LE Protosinghel Nicodim Măndiţă, Minunile Maicii Domnului, Editura Lumină din Lumină, 
Bucureşti, 1993. 

— Ce părere aveţi de anumite interdicții, cum ar fi interdicția de a 
privi la televizor, de a mânca cu ulei lunea, miercurea şi vinerea sau 
carne în alte zile? 

— Dragă, chestiunea aceasta este o chestiune pe care fiecare ŞI-O 
rânduieşte cum ştie. Biserica nu este împotriva cărnii. Există o duminică a 
lăsatului sec de carne. Sfântul Apostol Pavel vorbeşte în epistolele sale 
despre mâncarea de carne de la jertfele idoleşti şi nu e împotriva mâncării de 
carne, chiar şi de la jertfele idoleşti. Spune să mâncăm tot ce este în 
măcelărie (1 Corinteni 10, 25), deci n-a interzis mâncarea de carne. Biserica 
a rânduit zile de post, în care nu se mănâncă deloc carne. 

Cât priveşte consumul de ulei în zilele de luni, miercuri Şi vineri, mă 
rog, fiecare poate să-şi rânduiască şi aşa lucrurile, însă nu înseamnă că dacă 
cineva mănâncă cu ulei, nu se mai mântuieşte. Pentru că noi avem alte 
condiţii de viață decât cele în care au apărut aceste restricţii, iar uleiul nostru 
nu-i aşa de consistent cum este cel de prin părţile Palestinei sau ale 
Egiptului, unde s-au făcut rânduielile acestea. Aşa că chestiunea poate să fie 
şi elastică, însă e o chestiune de conştiinţă: dacă cineva crede că nu trebuie 
să mănânce cu ulei, pentru că nu-i dezlegare la untdelemn şi la vin, poate să 
mănânce fără ulei, numai că ştiţi ce se întâmplă? Ţi se împuţinează puterile. 
De exemplu, la mine, la spovedit, au venit nişte femei de-acolo, din părțile 
noastre, care-au fost pe la Sihăstria şi au primit ca rânduială să nu mănânce 
cu untdelemn lunea, miercurea şi vinerea. Şi după aceea nu şi-au putut săpa 
cucuruzul, că n-au mai avut putere, li s-au terminat puterile. Trebuia să-l 
aducă pe părintele ăla, care le-a dat îndrumarea asta, şi să-l pună să sape 
cucuruzul, să vadă cum e dacă nu mănânci cu ulei lunea, miercurea şi 
vinerea, câte puteri mai are. Că ăla care-a stat la umbră şi spovedea putea 
zice să nu mâncaţi cu untdelemn lunea, miercurea şi vinerea, dar dacă l-ai fi 
pus la săpat la cucuruz, sigur că zicea: „Aduceţi-mi o țâră de untdelemn, că 
nu mai pot numai cu de-astea...”. Aşa că lucrurile trebuie gândite în 
perspectiva situaţiilor în care ne găsim noi Şi în situaţiile în care trăim noi, 
nu numai în sensul ăsta: „Acum e luni, miercuri şi vineri, deci nu mănânc 
untdelemn, că nu se mănâncă cu untdelemn”; şi după aceea ţi se termină 
puterea. La noi în Ardeal, la ciorbă i se zice „zamă”; ŞI e o vorbă: „Zamă 
mânci, zamă poţi”. 


— Maica Domnului poate fi considerată de către pământeni 
mijlocitoare la palatul ceresc sau împărăteasă? 

— Şi împărăteasă, față de noi, şi mijlocitoare, în raport cu Domnul 
Hristos. Ea rămâne împărăteasă şi ca mijlocitoare. 

— Am dori să auzim şi părerea sfinţiei voastre în legătură cu canoni- 
zarea de domnitori români. Se urmăreşte ca într-un viitor apropiat să 
fie canonizat şi Mihai Viteazul. Este moartea mucenicească un criteriu 
absolut în vederea canonizării? 

— Dragă, nu ştiu, e o chestiune pe care o cercetează Biserica şi Biserica 
ne spune ce avem de făcut. Noi ne plecăm cu mintea. 


— Lămuriţi-ne sintagmele: „Pentru rugăciunile Sfintei Cruci” şi 
„Cruce de viață făcătoare”. Nu ar fi mai indicat „de viață purtătoare”, 
întrucât L-a purtat pe Dumnezeu, „Calea, Adevărul şi Viaţa”? 

— Dragă, noi primim ceea ce ne dă Biserica. Cum e scris în carte, aşa 
zicem: „Cu puterea cinstitei şi de viaţă făcătoarei Cruci”. Adică Crucea are 
în ea o putere pe care i-a dat-o Cel care S-a răstignit pe Cruce. Acestea sunt 
lucruri pe care nu le hotărâm noi, ci noi le-am primit şi le ducem mai departe. 


— Credeţi că femeile mironosiţe, care nu L-au părăsit în 
momentele cele mai grele pe Mântuitorul, atunci când ucenicii s-au 
ascuns, au fost alese, predestinate la această înaltă vrednicie, pentru a 
ridica acea concepţie despre femeie ca ființă slabă? 

— Dragă, chestiunea aceasta n-o putem hotărî şi n-o putem elucida noi. 
Ceea ce ştim este că femeile au fost cinstitoare ale Mântuitorului, au fost 
gânditoare de Dumnezeu, au avut putere să se implice, să se angajeze; şi ele 
sunt un exemplu pentru noi. 

Există o alcătuire de la sfintele slujbe, în care Sfântul Apostol Petru e 
pus cumva să vorbească — deşi să ştiţi că la pocăință nu se face literatură; e 
şi un fel de literatură în treaba asta —, şi anume zice așa, ca şi când ar fi zis 
Sfântul Apostol Petru: „Doamne, după Învierea Ta cea de a treia zi şi după 
închinarea Apostolilor, Petru a strigat către Tine: Femeile au luat 
îndrăzneală, iar eu m-am temut; tâlharul, Dumnezeu Te-a cunoscut, iar eu 
m-am lepădat de Tine. Oare mă vei mai chema încă ucenic? Sau iarăşi mă 
vei arăta vânător adâncului? Ci mă primeşte pe mine, cel ce mă pocăiesc, şi 
mă miluieşte”. E foarte frumos, însă sigur că Sfântul Apostol Petru n-a zis 
aşa, fiindcă, aşa cum am spus, în pocăință nu se face literatură. Dar, în orice 
caz, femeile mironosiţe, c-au fost predestinate, că n-au fost predestinate — 
asta-i altă chestiune —, au arătat o mare cinstire faţă de Mântuitorul. 

Mie-mi place să fac o legătură între Epistola către Filimon şi inima 
femeilor mironosițe. Sfântul Apostol Pavel l-a convertit, în închisoare fiind 
el, pe un rob fugar, pe nume Onisim, din casa lui Filimon. Şi l-a trimis la 
stăpânul său, care era locuitor în Colose şi pe care Sfântul Apostol Pavel îl 
cunoştea; când l-a trimis, i-a dat şi o scrisoare de recomandare, o scrisoare 

favorabilă pentru Onisim. Şi zice acolo: „Primeşte-l pe el (pe Onisim) cum 
m-ai primi pe mine”. E extraordinar de frumos! „Odihneşte inima mea. Ţi-l 
trimit pe el, chiar inima mea”. E extraordinar, e o delicateţe care-ţi impune, 
aşa... Când auzi cuvintele acestea, mai întâi te simți copleşit de delicateţea 
aceasta. Zice: „Primeşte-l pe el cum m-ai primi pe mine. Ţi-l trimit pe el, 
Chiar inima mea”. 

Aşa ceva au făcut şi femeile mironosiţe: au cumpărat miresme, au 
pregătit mir şi l-au dus la mormântul Mântuitorului, dar nu l-au întrebuințat, 
pentru că nu mai era cazul să-l întrebuințeze. Însă ele şi-au pus în mirul acesta 
Chiar inima lor; mirul reprezenta inima lor cinstitoare, inima lor evlavioasă. 

Dacă luăm în consideraţie astfel de lucruri, femeile mironosiţe rămân 
un exemplu pentru noi. Că „au fost predestinate”, că „aşa trebuia să fie”, că 
„nu putea să fie altfel”... astea sunt chestiuni care nu au, la drept vorbind, 
nicio importanță. Important este faptul în sine şi interpretarea pe care i-o 
dăm noi, aceea că inima mironosiţelor era cuprinsă în miresmele pe care 
le-au pregătit. Nici nu ni se spune cât au costat elementele pe care le-au 
folosit la alcătuirea miresmelor, a aromatelor, pentru că, dacă au cuprins 
inima lor, a mironosiţelor, asta nu poate fi prețuită. Se spune undeva, tot în 
Sfânta Evanghelie (de la Marcu, de pildă), că o femeie a turnat mir peste 
Domnul Hristos, mir care costa trei sute de dinari. Acolo se spune că a 
costat trei sute de dinari ca să se arate că era foarte scump mirul, fiindcă trei 
sute de dinari însemna prețul a trei sute de zile de lucru. lar la femeile 
mironosiţe nu ni se spune cât au costat elementele pe care le-au cumpărat, 
cât a costat mirul, pentru că inima nu poate fi preţuită. Cum să preţuieşti 
cinstirea şi iubirea pe care o are cineva? Nu poţi s-o preţuieşti în bani. 


- În Sfânta Evanghelie se spune că diavolul, o dată ieșit din om, 
umblă prin locuri pustii şi apoi se întoarce la cel din care a ieșit, cu şi 
mai multă putere, şi starea omului aceluia este mai rea decât cea dintâi 
(Matei 12, 45). Ce ne puteţi spune despre aceasta? 

— Se zice că mândria e mai rea decât toate patimile, iar în cazul când 
cineva înlătură celelalte patimi şi rămâne în mândrie, starea lui de mândrie 
ocupă locul celorlalte patimi. Aşa că important este ca totul să se realizeze 
în smerenie. 


— Despre ce apă este vorba în pilda săracului Lazăr şi bogatului 
nemilostiv, când acesta din urmă îi cere lui Avraam să-l lase pe săracul 
Lazăr să-şi înmoaie-degetul în apă şi să-i ude buzele (Luca 16, 19-31)? 

— Dragă, asta este o modalitate de a se spune cât de mare era chinul în 
care era bogatul, nu-i vorba ce fel de apă... Şi gândiţi-vă că, de exemplu, 

zice: „Să-şi ude degetul în apă şi să-mi răcorească limba”. Apăi, nu ştiu de 
la ce distanță poţi să aduci degetul ud, ca să-i răcorească limba. 

E un fel de a vorbi, ca să se arate cât-de mare era chinul; nu contează 
ce anume ar fi putut însemna apa. 


— Ce trebuie să facă un credincios care vrea să intre în viața 
monahală? Îi este de folos să facă mai întâi Teologia? Ce este vocaţia 
monahală şi vocația preoțească? 

— Dragă, chestiunea călugăriei nu implică Teologia. Dar dacă ai făcut 
Teologia, poţi să fii mai de folos decât unul care n-a făcut Teologia. Aşa că 
cu recomand Teologia înainte de călugărie, dar nu Teologia după călugărie. 
Teologia după călugărie se poate face şi se insistă să se facă drept ascultare 
din mânăstire. Însă o dată ce ai intrat în mânăstire, călugăria este lucrul cel 
mai important pe care îl poţi avea în vedere. lar pentru un călugăr, 
împrăştierea cu Teologia, după ce s-a făcut călugăr, e aşa, un fel de scădere. 
Dar, dacă se face din ascultare, trebuie s-o faci, şi atunci este la nivelul la 
care trebuie să fie. 

Când te duci la mânăstire, cel mai bine e să nu mai ai altceva de făcut 
în afară de mânăstire. Aşa că recomandarea mea personală este ca cei care 
vor şi pot să facă Teologia, s-o facă înainte de călugări. 

Cât priveşte vocaţia, asta-i o chestiune pe care nu ţi-o poate descoperi 
cineva din afară, ci o simţi tu, iar dacă n-o simți, înseamnă că n-o ai, atât 
când e vorba de călugărie, cât şi când e vorba de preoţie. 

Dacă cineva mă întreabă pe mine ce să facă: să meargă la mânăstire 
sau să se căsătorească, îi zic că asta aştept să mi-o spună el mie, nu eu lui. 
Faci ce simți tu că-i pentru tine. Dar, zic, dacă te căsătoreşti, apoi să nu-ţi 
ameninţi soția: „Las” că mă duc eu la mânăstire, că şi-aşa am vrut să mă duc 
la mânăstire!” Să te ţii de ce ştii că-i bine şi important pentru tine. Dacă te-ai 
căsătorit, apoi căsătorit să fii, fără nostalgia călugăriei, iar dacă eşti călugăr, 
să nu te mai gândeşti că ar fi trebuit să mergi pe altă cale. Să fii sigur de ce faci! 


— Nu trebuie să neglijăm îndatoririle noastre pentru a ne face 
timp de rugăciune. Dar nici chiar pentru canonul dat de duhovnic? 

— Duhovnicul să vă dea canon astfel încât să vă puteți împlini şi 
datoriile. Ce v-am spus adineauri de cel care le-a dat canon să nu mănânce 
cu untdelemn? Așa-i şi cu asta, dacă îţi cere aşa de mult timp încât îți 
neglijezi datoriile sociale, atunci e prea mare canonul. 


— Care ascultare este mai de preţ, cea faţă de duhovnic sau cea faţă de 
părinții care sunt mai fără credință şi sunt împotriva practicilor credinţei? 

— Dragă, importantă e şi una, şi alta. Dar nu se poate să evadezi din 
îndatoririle pe care le ai în familie, în măsura în care ceea ce ți se cere nu 
contrazice binele real. De exemplu, dacă te opresc să mergi la biserică, nu 
eşti dator s-asculți de părinți într-o astfel de chestiune. Dar să-ți împlineşti 
celelalte datorii, adică să nu fii un evadat din familie: „că nu mai ai părinți, 
că nu mai ştii de nimeni, că doar tu eşti credincios...”. 

„Gândiţi-vă, de exemplu, la cuvântul Sfântului Apostol Pavel din 
Epistola I către Timotei, unde zice că robii care au credincioşi ca stăpâni să 
nu-i disprețuiască pe motiv că stăpânii lor sunt creştini, iar cei care au 
stăpâni necredincioşi să trăiască în aşa fel încât să le impună respect 
stăpânilor necredincioşi. Asta înseamnă că şi în familie cam tot aşa trebuie. 
Cât putem, să dovedim că a avea credință e mult mai mult decât a nu avea 
credință. Credinţa este o valoare, o valoare care angajează şi social, ŞI în 
cinstirea părinților; dar trebuie făcută totuşi o deosebire atunci când e vorba 
de nişte lucruri absolut necesare din punct de vedere religios. 


- În Biblie nu se spun prea multe despre adolescența Domnului 
lisus Hristos. Ce a făcut în această perioadă? 

— Nu ştim ce a făcut. Noi credem că — dat fiind faptul că la evrei, până 
la treizeci de ani cineva nu era socotit apt să propovăduiască şi nu i se dădea 
ascultare, pentru că nu se considera a fi matur — Mântuitorul a aşteptat 
vremea când a putut să iasă la propovăduire. Şi a lucrat cu Dreptul Iosif şi 
cu Maica Domnului în familia din care a făcut parte. Altceva nu ştim... Noi 
nu putem să inventăm nimic, pentru că, dacă nu ne spune Evanghelia, nu 
putem spune nici noi. 


— Unde trebuie să stea femeile în biserică, în naos sau în pronaos? 
Ce ne facem, că astăzi ne amestecăm până la strană cu bărbaţii, deci nu 
numai că nu stăm în partea stângă, dar stăm cât mai în față. 

— Păi, dragă, nu e bine, adică nu trebuie să ieşi în evidență, nu trebuie 
să ieşi în faţă. Când eram eu copil, era o rânduială aşa: în față de tot erau 
copiii (întâi băieţii, după aceea fetele), apoi bărbaţii şi după aceea femeile, 
în pronaos. Aşa era atunci, când eram eu copil. Acuma văd că lucrurile sunt 
altfel... Din cât se poate, totuşi e bine să fie separate femeile de bărbaţi. 
Adică îţi găseşti un loc care i se potriveşte ţie. 


— Este păcat ca femeile să intre cu capul descoperit în biserică? 

— Se recomandă ca femeile căsătorite să fie cu capul acoperit; adică 
Chiar se cere lucrul acesta. Mă gândesc, de exemplu, la mama mea, Dumnezeu 
s-o odihnească. Dar nu numai mama mea, ci tot satul ştia că o femeie 

căsătorită trebuie să fie cu batic pe cap, şi era aşa. Nu exista posibilitatea să 
fie cineva altfel... Decât, ştiu eu, dacă venea de la oraş îndrăznea să fie 
altfel, dar toată lumea ştia că rânduiala-i asta. Acuma nu mai există nicio 
rânduială, aşa încât nu ştiu oamenii ce-i nerânduiala, ca să ştie ce-i rânduiala. 


— Care sunt păcatele împotriva Duhului Sfânt? Acestea se vor 
ierta vreodată? | 

— Domnul Hristos spune că păcatele împotriva Duhului Sfânt nu se vor 
ierta (cf. Luca 12, 10), şi noi credem că nu se vor ierta pentru că omul nu 
recunoaște aceste păcate ca fiind păcate; e vorba de necredință, deznădejde, 
prea-marea nădejde în bunătatea lui Dumnezeu, împotrivirea față de adevăr... 
Sunt nişte lucruri, mai mult nişte stări pe care omul nu le recunoaşte ca 
păcate şi de aceea nu se pocăieşte de ele şi nu pot fi iertate. Dacă ar reuşi 
omul să le recunoască drept păcate, le-ar părăsi şi atunci s-ar şi ierta. 


— Este păcat să nu participi, din când în când, la o slujbă într-o 
biserică cu hramul Maicii Domnului? 

— Nu se pune problema. Unde te duci, acolo eşti bine primit. Nu se 
pune problema că trebuie să te duci într-o biserică închinată Maicii 
Domnului. Dacă eşti într-o parohie, te duci în parohia în care eşti şi atâta tot, 
nu se mai pune problema că trebuie să te duci undeva unde e o biserică 
închinată Maicii Domnului. 


— O frică moştenită din copilărie şi care te copleşeşte cum se poate 
rezolva? 

— Numai prin Dumnezeu, prin nădejdea la mila lui Dumnezeu, prin rugă- 
ciune, prin încrederea în ocrotirea lui Dumnezeu şi în ajutorul Maicii Domnului. 


— Pentru un bun creştin, Biblia este suficientă ca material de studiu? 

— Nu se pune problema studiului; dacă studiezi Biblia pentru studiu, 
n-are mare importanță chestiunea. aceasta, din punctul nostru de vedere. 
Important este să acumulezi gânduri sfinte, ca să-ți împodobeşti mintea cu ele. 

Dar la noi nu se pune problema numai a Bibliei, pentru că noi nu 
suntem cu „sola Biblia”, adică „singură Biblia”. Pentru noi, şi Biblia are 
importanță, fără îndoială, dar şi învățătura Bisericii, cuprinsă în sfintele 
slujbe. Eu v-am spus atâtea alcătuiri de la sfintele slujbe, de ce? Întrucât 
contactul nostru cu cele sfinte se face prin sfintele slujbe, nu prin Biblie; şi 
Biblia (Evanghelia) o auzim tot în cuprinsul sfintelor slujbe. 

La Utrenia de duminică dimineaţa, înainte de Evanghelie se spune o 
rugăciune, adică un îndemn: „Şi pentru ca să ne învrednicim noi a asculta 

Sfânta Evanghelie, pe Domnul Dumnezeul nostru să-L rugăm”. Conştiinţa 
Bisericii este că Evanghelia este cuvânt mai presus de om, este cuvântul lui 
Dumnezeu. Sfântul Apostol Pavel zice că n-a primit Evanghelia de la om, ci 
de la Domnul Hristos (cf. Galateni 1, 12); Domnul Hristos a spus: „Cerul şi 
pământul vor trece, dar cuvintele Mele nu vor trece” (Marcu 13, 31). 

Toate lucrurile acestea sunt importante, în înțelesul că noi trebuie să 
primim în atmosfera de slujbă şi Evanghelia pe care o citim acasă, şi 
Scriptura, în general; dar Scriptura trebuie interpretată, pe când învățătura 
Bisericii nu e interpretată. Şi contactul nostru cu lucrurile sfinte îl avem în 
cuprinsul sfintelor slujbe. Adică Biserica nu ne îndeamnă să studiem Biblia, 
ci Biserica ne îndeamnă să trăim Biblia în cuprinsul sfintelor slujbe. 

Şi-apoi, noi mai avem atâtea cărți lămuritoare în legătură cu Biblia, de 
exemplu Filocalia, Patericul, care sunt nişte lucruri esenţiale în Biserica 
Ortodoxă. Dar nu-i absolut necesar, pentru că sunt atâţia oameni care n-au 
nici timpul, n-au nici capacitatea să se ocupe de Biblie. Eu mă gândesc aşa, 
de multe ori... totdeauna mă raportez la cei pe care-i cunosc de aproape, la 
părinţii mei, la bunicii mei, la cei care au fost totuşi sinceri în dorinţa lor de 
mântuire, dar care n-au făcut performanţe de cunoştinţe biblice. Mama, săraca, 
venea la mine la mânăstire şi, când țineam eu câte o predică, zicea: „Să ştii 
că mi-or plăcut toate cele ce-ai spus, am înţeles toate celea! Dar acuma, dacă 
mă duc eu acasă, să-i spui lui tată-tău, nu mai ştiu nimic”. Asta era... adică 
nu poţi să zici că numai oamenii care au cunoştinţe se mântuiesc. Pentru 
mântuire, important este să fii smerit, să fii evlavios, să te pleci cu mintea, 
să nu te încrezi în părerile tale, să-ți împlineşti datoriile care ştii tu că ţin de 
tine, să mergi duminica la biserică, să ţii rânduiala de post, să te rogi dimineaţa 
şi seara, să faci nişte lucruri care ţin de evlavia creştină. Se poate să mai ştii 
şi lucruri care sunt scrise în Biblie şi mai ales în Apostol, în Epistolele 
Sfinţilor Apostoli (care sunt totuşi lucruri grele), dar nu trebuie să te gândeşti 
că trebuie să faci studiu şi să ştii. Uite, ştim destule lucruri, de exemplu ştim 
despre spălarea picioarelor. Câţi oameni se gândesc, de exemplu, că Domnul 
Hristos ne-a dat pilda aceasta ca'să ne îmbunătăţim sufletește, să ne cinstim 
unii pe alţii şi să ne curăţim unii pe alţii (din punct de vedere duhovnicesc, 
nu din punct de vedere literar luând lucrurile). Ştim aceasta, şi... ca şi când 
n-am şti nimica. Şi altele de felul acesta. Așa că studiul e bun şi el, dar nu 
trebuie neapărat să faci studii, dacă nu poți face studii; şi nu te-ajută foarte 
mult studiile, cât te ajută sinceritatea de a-l sluji lui Dumnezeu. 


— Daţi-ne câteva lămuriri despre sărbătoarea duminicii, ca zi de 
odihnă şi sărbătoare. 

— În practica creştină, de la început s-a trecut de la sâmbătă la 
duminică; în vechime se ținea sâmbăta, dar sâmbăta nu mai avea pentru 
creştini aceeaşi semnificaţie şi atunci s-a trecut.de la sâmbătă la duminică; 
s-a trecut prin tradiție, adică nu au existat nişte porunci în Evanghelie sau în 
Scriptură, în general, în legătură cu aceasta, dar Biserica, prin rânduielile ei, 
a trecut de la sâmbătă la duminică. Deci nu s-a părăsit ziua de odihnă, ci s-a 
schimbat ziua de odihnă. Undeva, în Epistola către Evrei, se spune că aşa 
cum s-a schimbat Legea, Testamentul, aşa s-a schimbat şi ziua de odihnă 
(cf. Evrei 4, 9). 

Noi am primit aceasta: din: rânduiala Bisericii şi mergem aşa înainte, 
fără să contestăm rânduiala Bisericii; pentru că nu există undeva o poruncă 
expresă pentru duminică. Există o poruncă pentru sâmbătă, dar pentru că 
lucrurile s-au schimbat, în fondul lor, adică s-a ajuns de la Vechiul 
Testament la Noul Testament, s-a ajuns şi la schimbarea zilei de odihnă, 
pentru că ziua de odihnă trebuie să aibă un conţinut, iar conţinutul, pentru 
noi, este Învierea Domnului Hristos şi Pogorârea Duhului Sfânt. Două 
evenimente care s-au întâmplat duminica şi care pentru noi sunt mai 
importante decât ieşirea din Egipt, pe care o pomeneau cei vechi prăznuind 
sâmbăta, sau faptul că Dumnezeu a sfinţit ziua a şaptea. Cum a sfinţit ziua a 
şaptea, poate să sfințească şi ziua întâi de odihnă. 

Ăsta este punctul nostru de vedere şi practica noastră asta este şi nu ne 
facem probleme în legătură cu ziua aceasta, pentru că noi ne lăsăm conduși 
de Biserica noastră. Or, dacă noi credem în învățătura Bisericii, credem şi în 
ceea ce a hotărât Biserica. 


— Cu agheasma se poate da pe jos, pe haine, în mâncare sau pe obiecte? 

— Dragă, agheasma este ceva sfinţit şi care nu se întrebuinţează oricum 
şi oriunde. De obicei, agheasma se foloseşte pentru stropirea pe care-o fac 
preoții în cadrul slujbei respective şi pentru a se bea. Dar trebuie totuşi avut 
grijă. Acuma, bineînţeles că atunci când stropeşti ceva, ajunge şi pe jos, dar 
asta nu-nseamnă o profanare a apei sfințite, decât numai când ai vărsa-o pe 
jos aşa, gândind: „Lasă, că doar nu-i cine ştie ce”. În cazul acesta e păcat, 
dar că ajunge pe jos stropind ceva, stropind, ştiu eu, într-o cameră, asta nu se 
socoteşte un păcat. Nici nu e un păcat. 


— Cum să ne comportăm cu un coleg de cameră care practică yoga? 
— Păi, simplu, cum să ne comportăm? Cum te comporţi cu un om care 
nu-i de gândirea ta şi de Legea ta. N-ai ce-i face. Poate-i vine şi lui lumină 
în suflet şi... În orice caz, yoga este ceva din afară de creştinism şi n-avem 

ce-nvăţa de la păgâni. Dacă credem în Hristos, „Hristos Se face toate celui 
ce crede”, zice Sfântul Marcu Ascetul. Aşa că, pentru noi, yoga e ceva 
inferior. De la superior nu mergem la inferior. 

— Rugăciunea şi modul de viață isihast pot fi adoptate de către mireni? 

— Da, se poate. Rugăciunea isihastă este: „Doamne Iisuse Hristoase, 
Fiul lui Dumnezeu, miluieşte-mă pe mine, păcătosul”. E rânduită pentru 
călugări, dar se recomandă şi mirenilor. Când se face cineva călugăr, la 
slujba călugăriei se spune: „Fratele nostru (i se spune numele) primeşte 
sabia Duhului, care este cuvântul lui Dumnezeu, spre rugăciunea din tot 
ceasul către Hristos”; şi-apoi, adresându-se candidatului la călugărie: „Că 
eşti dator în toată vremea a avea în minte, în inimă, în cuget şi în gura ta 
numele Domnului lisus şi a zice: «Doamne lisuse Hristoase, Fiul lui 
Dumnezeu, miluieşte-mă pe mine, păcătosuly”. 

Eu am ştiut de rugăciunea aceasta şi de practica ei cu unsprezece ani 
înainte de a fi călugăr, de la Părintele Arsenie Boca. Părintele m-a învăţat 
s-o lipesc de respiraţie şi s-o zic la nivelul gândului, astfel: să zic „Doamne” 
între respiraţii, deci fără să inspir şi fără să expir; să zic: „Lisuse Hristoase, 
Fiul lui Dumnezeu” o dată cu inspirarea, prin urmare trăgând aerul în piept 
să zic: „lisuse Hristoase, Fiul lui Dumnezeu”; şi, dând aerul afară, să zic: 
„miluieşte-mă pe mine, păcătosul”. 

Cu practica aceasta am pornit eu de la părintele şi am folosit-o, fiind 
mirean, şi am avut rezultatele pe care le are această rugăciune: întâi, m-am 
întâlnit cu mizeria din mine însumi, cu înclinările negative, cu gândurile 
străine, cu încărcătura negativă cu care am venit în lumea aceasta, cu 
acumulările negative de până la vârsta respectivă; apoi, am avut multe clipe 
(şi zile chiar) de bucurie, de bucurie intensă, care s-au realizat de pe urma 
rugăciunii. Aşa că eu recomand din toate puterile mele rugăciunea isihastă, 
dar nu cu exclusivitate: „Acuma m-apuc de Doamne lisuse..., şi altceva nu 
mai fac”, pentru că îndemnul Bisericii este: „Toată viața noastră lui Hristos 
Dumnezeu să o dăm” (Liturghier, Slujba Sfintei Liturghii). 

Chiar dacă există un îndemn repetat şi insistent la rugăciune, în timpul 
slujbelor: „Domnului să ne rugăm... Iară şi iară cu pace Domnului să ne 
rugăm”, în cele din urmă se zice: „Toată viaţa noastră lui Hristos Dumnezeu 
să o dăm”. Tot ce facem trebuie să fie ca o slujbă adusă lui Dumnezeu, ca un 
fel de rugăciune, o-rugăciune vie. Dar nu înseamnă să excluzi alte lucruri cu 
care eşti dator, pentru că Domnul Hristos în Evanghelie nu ne cere numai 
rugăciune, ci ne cere şi fapte bune, ne cere şi atitudini, şi angajări, şi ne cere 
o mulţime de lucruri care nu pot fi înlocuite cu rugăciunea. 

Dar cu rugăciunea aceasta ne ajutăm, rugăciunea aceasta are darul de a 
ne descoperi pe noi înşine nouă înşine, de a ne pune în legătură cu 
Dumnezeu şi de a ne limpezi mintea. De altfel, asta este o rugăciune de 
cerere, nu este o rugăciune de preamărire. Noi ar trebui să avem şi rugăciuni 
de preamărire, cum sunt ecfonisele de la slujbă: 

„Că milostiv şi iubitor de oameni Dumnezeu ești şi Ţie mărire Îţi 
înălțăm, Tatălui şi Fiului şi Sfântului Duh”; 

„Mărire Ţie, Doamne, mărire Ţie”; 

„Cât de minunate sunt lucrurile Tale, toate cu înţelepciune le-ai făcut”; 

„Mare eşti, Doamne, şi. minunate sunt lucrurile Tale şi niciun cuvânt 
nu este de ajuns spre lauda minunilor Tale”. 

Deci nu-i vorba numai de rugăciunea aceasta, însă rugăciunea aceasta 
e mai la îndemâna tuturor, e mai uşor de făcut, mai uşor de urmărit şi mai 
uşor de realizat; şi ne ajută foarte mult. Asta-i tot. Şi mirenii pot să aibă 
foarte mult folos, dar ei nu-s datori cu rugăciunea aceasta, ci doar sunt 
sfătuiți s-o folosească. Şi ar fi bine s-o folosim cât mai des şi în toate 
împrejurările; de exemplu, când stai şi aştepţi o maşină, un tramvai, când 
călătoreşti, când eşti undeva în aşteptare, într-o sală de aşteptare la spital, la 
bancă, unde ai treabă... până-ţi vine rândul, în loc să te gândeşti la ce ştiu eu 
ce lucruri fără folos, zici „Doamne lisuse Hristoase, Fiul lui Dumnezeu, 
miluieşte-mă pe mine, păcătosul” sau „miluieşte-mă pe mine păcătoasa” şi-ţi 
formezi o deprindere lăuntrică prin care să se risipească gândurile cele rele. 
Fiindcă, dacă-ți faci rânduială în minte, îţi faci rânduială în viață; dacă nu-ți 
faci rânduială în minte, nici în viaţă nu-ţi faci. Întâi e gândul şi după aceea 
sunt celelalte. 


— De ce creştinii ortodocşi se roagă sfinţilor? Cât de mare este 
folosul rugăciunilor către sfinţi, mai ales pentru mireni? 

-— Pentru toată lumea este de folos. Sfinții sunt prietenii lui Dumnezeu, 
iar noi, ca oameni credincioşi, îi cinstim şi pe prietenii lui Dumnezeu. Sfinţii 
sunt mijlocitori pentru binele nostru, sunt şi exemple pentru noi... şi, de fapt, 
nu noi am ales rânduiala aceasta de a-i cinsti pe sfinți, ci am preluat-o de la 
înaintaşii noştri credincioşi şi folosim rânduielile de slujbă cinstitoare de 
sfinți. Asta-i tot, nu ne gândim cât folos anume avem din asta, pentru că sigur 
avem folos, dar nu pentru asta îi cinstim pe sfinți, ci îi cinstim pentru că îi 
cinstește Dumnezeu, iar dacă-i cinstește Dumnezeu, îi cinstim şi noi; dacă-s 
prietenii lui Dumnezeu, sunt şi prietenii noştri. Aseară m-am întâlnit cu nişte 
studenţi care m-au ascultat şi care m-au aşteptat şi i-am spus unuia că, dacă-i 
prieten cu cel cu care-s eu prieten, e prieten şi cu mine. Automat e aşa! Dacă 
ei sunt prieteni cu Dumnezeu, de ce să nu fim şi noi prieteni ai sfinților? 

— Ce părere aveţi în legătură cu câteva fenomene religioase: 
fenomenul de la Pucioasa, Oastea Domnului, visarioniţii? 

— Dragă, în ceea ce priveşte fenomenul Pucioasa, nu intră în tradiția 
Bisericii noastre; îl exclud din start. 

Cât priveşte Oastea Domnului, peste tot am avut probleme cu Oastea 
Domnului; când am spus părerile mele despre Oastea Domnului, la ieşirea 
din sală cineva s-a găsit să-mi spună: „Părinte, să ştiţi că nu mi-a plăcut cum 
ați vorbit despre Oastea Domnului”. Aşa că aici nu mai zic nimic, să nu 
păţesc una tot de-asta. 

Iar în ceea ce-l priveşte pe Părintele Visarion, Dumnezeu să-i ajute, 
face şi el treabă spre binele altora; numai că se cam cunoaşte, ăştia care sunt 
în legătură cu Părintele Visarion parcă au o factură mai deosebită, mai 
aparte decât ceilalți. Nu ştiu, se cred mai buni sau... Eu cred că-i bine ca 
omul să se ţină de rânduiala Bisericii, fără să se ataşeze la unul şi la altul. 


— Făcând rugăciunile isihaste, dar fără spovedanie, ne putem mântui? 

— Păi nu se pune problema că fac rugăciunea isihastă fără spovedanie, 
fiindcă n-ai niciun motiv s-o faci fără spovedanie. Spovedania îşi are rostul 
ei, şi rugăciunea îşi are rostul ei, adică nu înlocuieşti spovedania prin rugăciune 
sau rugăciunea prin spovedanie. Spovedania este pentru iertarea păcatelor, 
pentru îndrumarea credinciosului care se spovedeşte, iar rugăciunea este 
pentru legătura cu Mântuitorul nostru lisus Hristos, legătură prin care ţinem 
trează conştiinţa prezenţei lui Dumnezeu. Nu ştiu de ce se pune problema 
aceasta, că pot să mă mântuiesc prin rugăciune fără spovedanie. Te mântuieşti 
şi prin rugăciune, şi prin spovedanie, foloseşti toate mijloacele. 


— Este bine ca un preot să pună datoria față de păstoriți înaintea 
celei faţă de părinți? 

— Nu ştiu dacă ar trebui pusă chestiunea aceasta. Nu se exclud una pe 
alta, adică faptul că sunt angajat pentru păstoriţi să-i excludă pe părinţi sau 
părinții să-i excludă pe păstoriți. Fiecare are situaţia lui, poziția lui, şi lucru- 
rile se iau după împrejurările date. Eu nu-mi pot închipui, de exemplu, cum 
anume situația mea de preot, care păstoresc credincioşii, să-i excludă pe 
părinți, care şi ei pot să fie tot credincioşi ai mei, dacă-i vorba. 


— Vă rugăm să ne spuneți programul de viață duhovnicească pe 
care îl recomandați. 

— Păi, ar trebui să vă pun la examen, nu să vă mai spun, că v-am mai 
spus şi altădată. 

Eu recomand așa, pentru angajarea în viaţa duhovnicească: 
1. Prezenţa la biserică în duminici şi sărbători, în special la 
Sfânta Liturghie; 
2. Rugăciuni de dimineaţa şi de seara şi rugăciunea de la masă; 
3. Săciteşti în fiecare zi două capitole din Noul Testament; 
4. Paza minții prin rugăciunea de toată vremea, cu „Doamne Iisuse 
Hristoase, Fiul lui Dumnezeu, miluieşte-mă pe mine, păcătosul ”; 
5. Postul. 
Acestea sunt cele cinci puncte de program de viață duhovnicească pe 
care eu le recomand celor care vor să se lase îndrumați de mine. 
Şi le conjug cu un îndreptar de viaţă pe care Părintele Arsenie i l-a dat 
unui tânăr, de fapt mai multor tineri, în general tinerilor: 
Oxigen; 
Glicogen, 
Somn; 
Să-ţi păstrezi hormonii, 
| Să ai concepție de viaţă creştină. 
| Dacă faci asta, e nădejde de bine. 


— Prin jertfa Mântuitorului isus Hristos, toţi oamenii sunt 
mântuiţi, indiferent de păcatele lor? 

— Nu, toţi oamenii sunt mântuiţi dacă se raportează la jertfa Domnului 
Hristos şi fac ceea ce cere Domnul Hristos. Adică nu-i aşa: „S-a jertfit 
Domnul Hristos şi acuma facem toate relele posibile, că până la urmă tot ne 
mântuiește Domnul Hristos”. Nu aşa! Ci jertfa Domnului Hristos ne dă 
posibilitatea să ne apropiem de Dumnezeu, Domnul nostru lisus Hristos 
mijlocind mântuirea noastră prin jertfa Lui şi prin repetarea jertfei Lui — prin 
Sfânta Liturghie, zicem noi, în Biserica Ortodoxă —, dar silindu-ne şi noi să 
trăim o viață pe care s-o poată binecuvânta Dumnezeu. 

Ştiţi că la Înălțarea la cer a Domnului Hristos, Domnul Hristos i-a 
binecuvântat pe ucenicii Săi şi S-a înălțat binecuvântându-i. E un lucru 
extraordinar de frumos şi de dătător de nădejde să te gândeşti că ultimul gest 
al Mântuitorului aici, pe pământ, a fost binecuvântarea oamenilor care au 
fost în jurul Lui. În jurul Lui au fost Sfinţii Apostoli, Biserica spune că a 
fost şi Maica Domnului... Cei care au fost în jurul Mântuitorului au fost 
binecuvântaţi de Domnul Hristos. Binecuvântarea aceasta le-o dă Domnul 
Hristos celor care trăiesc o viață pe care o poate binecuvânta Domnul 
Hristos. Deci nu te binecuvintează atunci când faci rele, atunci când deviezi 
de la bine, atunci când te duci la locuri în care nu-i preamărit Dumnezeu... 

Atunci nu te binecuvintează Domnul Hristos. Dar dacă faci cele bune, ai în 
jertfa Domnului Hristos ajutorul cel mai mare, în sensul că noi fără jertfa 
Mântuitorului nostru lisus Hristos nu ne putem mântui, jertfa Mântuitorului 
nostru Iisus Hristos fiind o condiţie obiectivă a mântuirii noastre subiective. 


— Petre Țuţea spunea că viaţa creştină ortodoxă adevărată poate fi 
găsită doar în mânăstiri, iar vedem astăzi o anumită scădere la nivelul 
bisericilor de mir, mai ales la sate. Ce trebuie făcut? 

— Dragă, scăderi sunt peste tot. Trebuie să facem să nu mai fie scăderi. 
Dar nu e-adevărat, n-are dreptate Petre Ţuţea că numai în mânăstiri se poate 
trăi viața ortodoxă. 


— Care trebuie să fie atitudinea unui preot în oraş, trebuie să 
meargă pe la credincioşi pe acasă în fiecare săptămână? 

— Păi, nici nu poate să meargă în fiecare săptămână. Nici în fiecare 
lună nu poate merge. Şi-apoi, se duce şi nu-i găseşte pe-acasă... Bine, 
important este ca preotul să țină legătură cu credincioşii, cât poate şi cum 
poate, şi credincioşii să țină legătură cu preotul. Acuma, ştiţi cum e? Credin- 
cioşii vin la preot ca şi când numai ei ar fi cei care îl caută pe preot, or sunt 
foarte mulți şi omeneşte nu există posibilitatea să stai de vorbă cu toți şi să 
stai atâta cât ar vrea fiecare să stea de vorbă cu tine; şi atunci, poate apar 
nişte nemulțumiri, sau din partea preotului, sau din partea credincioşilor... 

Cât se poate, e bine ca preotul să-şi cunoască credincioşii, dar 
gândiţi-vă, într-o parohie cu mii de oameni, cum să ajungi să-i cunoşti pe 
toți şi pe fiecare în parte? Practic, nu există această posibilitate. 


— Este posibil să fii numit creştin, atâta timp cât nu crezi în Maica 
Domnului? 

— Da, sunt credincioşi creştini care nu o cinstesc pe Maica Domnului. 
Nu poţi să zici că nu-s creştini, dar poţi să zici că nu-s ortodocşi, ci sunt 
eterodocşi, străini de Ortodoxie. Nu toţi creştinii sunt cinstitori ai Maicii 
Domnului, ci sunt foarte mulţi oameni (şi mai ales protestanții şi 
neoprotestanţii... toți evanghelicii) care n-o iau în seamă pe Maica 
Domnului, nu au un cult al Maicii Domnului. Şi nu poţi să zici că nu sunt 
creştini; sunt creştini, dar sunt creştini cu lipsă. 

Însă noi, cei care o cinstim pe Maica Domnului, nu trebuie să ajungem 
s-o cinstim pe Maica Domnului mai mult decât pe Domnul Hristos. De 
exemplu, sunt unii credincioşi care zic: „Mi-a ajutat Maica Domnului”. Păi, 
normal, Maica Domnului mijloceşte şi te ajută, dar nu poți să te gândeşti că 

Maica Domnului e în prim-plan. În prim-plan e Domnul Hristos: dacă nu-i 
Domnul Hristos, nu-i nici Maica Domnului. Aşa că întâi e Dumnezeu şi 
apoi Maica Domnului. Cum zicem noi: „Hristos, adevăratul Dumnezeul 
nostru, pentru rugăciunile Preacuratei Maicii Sale, să ne miluiască şi să ne 
mântuiască pe noi”, nu zicem: „Maica Domnului, ca mamă a Domnului 
nostru lisus Hristos, să ne miluiască şi să ne mântuiască pe noi”. Nu! Ci 
întâi e Domnul Hristos şi apoi e Maica Domnului. Iar cinstirea pe care i-o 
aducem Maicii Domnului e cinstirea pe care i-o aduce Biserica, nu trebuie 
să exagerăm în nicio privință. Atâta cât îi aduce Biserica cinstire, e destul, 
nu trebuie mai multă cinstire a Maicii Domnului decât cinstirea pe care i-o 
aduce Biserica, prin sfintele slujbe. Şi faptul acesta, că ştim de Maica 
Domnului, că facem rugăciuni cinstitoare de Maica Domnului, ne duce la 
mai multă sensibilizare pentru a o avea în conştiinţă, în prim-planul gândirii 
noastre, împreună cu Domnul Hristos, şi pe Maica Domnului. 


— Vă mulțumim! 


126 





ORTODOXIE ŞI BUCURIE 
4 noiembrie 1996 


— Prin rugăciunea inimii se ajunge la bucuria legăturii permanente 
cu Hristos sau ajungem la cunoaşterea păcatelor noastre, la plângere? 

— Dragă, există două rezultate în osteneala aceasta de rugăciune de 
toată vremea, cum aş numi-o eu, pentru că Dumnezeu ştie câți ajung la 
rugăciunea inimii. Prin rugăciunea inimii, în general oamenii înțeleg 
rugăciunea lui lisus. Este impropriu zis „rugăciunea lui lisus”, pentru că nu 
lisus Se roagă, ci noi ne rugăm; dar toată lumea ştie, când e vorba de 
rugăciunea lui lisus, că este rugăciunea: „Doamne Iisuse Hristoase, Fiul lui 
Dumnezeu, miluieşte-mă pe mine, păcătosul”. 

Când cineva se ocupă de el însuşi prin rugăciunea aceasta sau când 
cineva se angajează la îndesirea rugăciunii „Doamne lisuse Hristoase, Fiul 
lui Dumnezeu, miluieşte-mă pe mine, păcătosul”, ajunge mai întâi să se întâl- 
nească cu el însuşi, nu cu Dumnezeu. Se întâlneşte cu el însuşi, aşa cum este 
el şi cum nu este cunoscut de el însuşi; şi anume, întâi ne întâlnim cu mizeria 
din sufletul nostru. Se dezlănţuie fel de fel de gânduri, furtuni de gând chiar, 
din încărcătura negativă pe care o aducem din străfunduri de existență. 

Aţi văzut că de multe ori copiii sunt răi, de o răutate pe care nu şi-au 
acumulat-o ei, dar pe care o poartă în ei, ca un fel de moştenire negativă de la 
părinții, bunicii, străbunicii lor... Dumnezeu ştie până unde merg rădăcinile 
existenței unui om. În orice caz, e sigur că omul nu începe în momentul 
conceperii, ci începe cu nişte rădăcini mult mai adânci. De aceea, părinţii sunt 
răspunzători pentru copiii lor în mare măsură şi sunt răspunzători şi pentru 
nepoți şi pentru strănepoți, pentru că se continuă şi bunătatea, şi răutatea. 

Când am început eu să zic rugăciunea: „Doamne lisuse Hristoase, Fiul 
lui Dumnezeu, miluieşte-mă pe mine, păcătosul”, cel dintâi rezultat pe care l-a 
avut această lucrare (de fapt, n-aş putea zice o lucrare, o angajare, o metodă... 
ci a fost vorba de faptul că am ştiut şi am zis), a fost acesta, că mi-am cunoscut 
negativele, mizeria din suflet; şi aşa se întâmplă cu toţi oamenii. 

Însă am ajuns la nişte bucurii pe care nu mi le-ar fi putut da nimic 
altceva din lumea aceasta decât rugăciunea însăşi. 

N-am avut o pravilă propriu-zisă, un program anume; nici Părintele 
Arsenie, care mi-a zis despre rugăciune, nu mi-a recomandat să-mi fac un 
program, s-o spun într-o anumită vreme, ci mi-a zis doar atât: s-o spun. 


127 








Arhimandritul Teofil Părăian 


Mi-am făcut eu un fel de pravilă, în sensul că, fiind elev de liceu în Timişoara, 
mergeam de la internatul în care locuiam până la liceu cam o jumătate de oră 
şi, când mergeam singur, totdeauna ziceam rugăciunea aceasta. Am zis-o aşa 
cum m-a învăţat părintele, pe respirație; dar se poate spune şi altfel. Mie mi-a 
fost recomandat să o fac în felul acesta şi să o fac la nivelul gândului. Şi am 
avut o bucurie şi bucurii extraordinare: aveam impresia că mă ridică cineva pe 
sus; o bucurie din această rugăciune. Din celelalte slujbe, care erau mai 
împrăştietoare, cumva, şi pe care, de fapt, nici nu le înțelegeam, nu aveam 
chiar atâta bucurie. Eu abia când am ajuns la Teologie am aflat de comorile 
teologice, de profunzimile -de gând care sunt în sfintele slujbe. Aşa că 
mergeam la slujbă şi participam cum participam; nimeni nu mi-a spus că şi eu 
sunt slujitor la slujbă, ci credeam că sunt ca la spectacol: îi ascult pe ceilalţi. 

Din rugăciunea aceasta însă am avut bucurii extraordinare; şi o 
recomand din toate puterile mele, iar dac-aş avea mai multe puteri, şi mai 
mult aş recomanda-o. 

Nu toți pot să se angajeze destul de bine şi nu toţi se simt participanți 
la această lucrare. Mulţi preferă citirea din Psaltire, citirea din cărţile de 
rugăciuni, citirea de acatiste... Mă rog, toate sunt bune, toate sunt la locul 
lor, însă rugăciunea aceasta, de toată vremea: „Doamne lisuse Hristoase, 
Fiul lui Dumnezeu, miluieşte-mă pe mine, păcătosul”, la nivelul la care o 
poţi face, are darul de a te angaja mai bine; fiind mai scurtă, este cumva mai 
la îndemână, o poţi face oriunde şi oricând. 

Dar să ştiţi că noi, care ne angajăm în rugăciune şi în îmbunătăţirea 
sufletească, nu ne angajăm pentru că asta ne aduce bucurii, şi dacă ne aduce 
bucurii, bine, iar dacă nu, n-are rost. Nu aşa! Noi Îi slujim lui Dumnezeu. 

Când m-am dus eu la mânăstire la Sâmbăta, la Mânăstirea 
Brâncoveanu de la Sâmbăta de Sus, să mă fac călugăr, la un singur lucru 
m-am gândit: cum să-l slujesc lui Dumnezeu. Nu m-am gândit ce-o să-mi 
dea mie Dumnezeu după ce o să stau la mânăstire mai multă vreme şi că o 
să ajung să fiu făcător de minuni sau o s-ajung să fac nişte lucruri 
extraordinare... Nu m-am gândit niciodată la asta. M-am gândit că o să fac 
ce o să vrea Dumnezeu să facă cu mine. Chiar am avut un părinte duhovnic, 
Părintele Serafim Popescu, un om tare cumsecade (îmi pare rău că l-a cam 
uitat lumea... însă noi, cei care l-am cunoscut de aproape şi care l-am prețuit 
în viață, îl prețuim şi după ce nu mai este cu noi, ci numai în noi), care 
zicea: „Măi frate, sileşte-te să faci voia lui Dumnezeu, că Dumnezeu lucră 
cu noi, nu noi lucrăm pentru alţii; unde va vrea Dumnezeu să lucre cu tine, 
acolo va lucra”. A avut dreptate părintele... Am avut situaţii din care mi-am 
dat seama să părintele a avut dreptate. Şi mi-am văzut de treabă. Adică 

singurul lucru a fost să-l slujesc lui Dumnezeu, şi ce vrea Dumnezeu cu 
mine, aceea fac. 

Uite, a vrut Dumnezeu să vin aici, să vă spun nişte lucruri pe care le port 
în suflet şi pe care le-am acumulat o viaţă întreagă, să vi le pun în atenție... 
Este şi acesta, poate, tot un rezultat al rugăciunii de toată vremea — sau de atâta 
vreme cât o pot face, pentru că n-am făcut performanţe în nicio privință. 

Prin urmare, calea către bucurie poate fi şi calea aceasta, a rugăciunii, 
dar nu pentru bucurie trebuie să facem rugăciunea, ci pentru curățirea 
sufletului, iar curățirea sufletului sigur:că aduce şi bucurie. Dumnezeu nu Se 
lasă niciodată dator; „Dumnezeu nu dă Duhul cu măsură” — scrie în 
Evanghelia de la Ioan (3, 34). Ni-L dă cât putem noi să cuprindem; şi putem 
să cuprindem pe măsura curăției sufleteşti, şi pe măsura acestei curății avem 
şi bucuria. Dar nu-l slujim lui Dumnezeu pentru bucuria pe care ne-o dă, ci Îi 
slujim lui Dumnezeu pentru că „cu vrednicie şi cu dreptate este a ne închina 
Tatălui şi Fiului şi Sfântului Duh, Treimii celei de o ființă şi nedespărțite”. 


— Moartea (despărţirea sufletului de trup) poate fi prilej de bucurie? 

— Dragă, poate fi prilej de bucurie. Adică au fost sfinți care s-au 
bucurat în fața morţii. Au fost şi alţii care au avut ezitări în fața morții... 
Poate fi prilej de bucurie, în sensul că Sfântul Apostol Pavel, în Epistola 
către Filipeni, de pildă, spune că dacă se mută din această viață, va fi mai 
mult cu Domnul decât este în această viață. În sfârşit, fiecare are în fața 
morții starea lui, nu putem noi să determinăm... Doar atât, că prin viaţa pe . 
care o trăim determinăm clipa în care ne despărțim din această viață, iar 
aceasta poate fi prilej de bucurie în sensul că ne mutăm la Domnul şi o să 
fim mai mult cu El decât suntem în această lume. 


— Cei care au suferit mult şi pe nedrept în această viaţă se vor 
putea bucura de adevărata dreptate făcută la Judecata de Apoi? 

— Fără îndoială, dacă şi-au prețuit suferinţa ca mijloc de îmbunătăţire 
sufletească. Pentru că pe unii oameni suferința îi îndepărtează de Dumnezeu, 
iar pe alţii îi apropie de Dumnezeu. Asta depinde de felul cum înţelegi tu 
suferința. Dacă o înţelegi ca o nedreptate, atunci ai motive să te revolți. Dacă 
o înţelegi ca pe ceva ce te apropie de Dumnezeu, te face disponibil pentru 
Dumnezeu şi te desparte cumva de lumea aceasta, ca să fii mai mult cu 
Dumnezeu, atunci Îi dai slavă lui Dumnezeu pentru toate. Un credincios Îi 
dă slavă lui Dumnezeu pentru toate... Totuşi, Biserica le doreşte credin- 
cioşilor o viață fără suferință. Noi ne rugăm lui Dumnezeu să avem sfârşit 
creştinesc, în pace, fără durere. Pentru înainte-stătătorul Bisericii noastre ne 

rugăm să fie „în pace, întreg, cinstit, sănătos, îndelungat în zile”; şi nu 
numai pentru el ne rugăm aşa, ci spunem: „Şi pentru toţi, şi pentru toate”, 
adică pe toţi credincioşii şi pe toate credincioasele să-i pomenească 
Dumnezeu şi să aibă o viaţă paşnică, cu sănătațe,'cu deplinătate. 

Deci Biserica le doreşte credincioşilor săi lipsă de suferință, nu 
suferință. Însă, dacă avem de purtat o suferință, o purtăm, şi Dumnezeu va 
face ce ştie EL. Adică nu noi Îi cerem lui Dumnezeu ce să facă pentru 
suferința noastră, ci Îi cerem lui Dumnezeu să ne ajute să avem folos din 
partea de suferință câtă ne este rânduită sau câtă este îngăduită pentru noi. 


— Explicaţi-ne cinstirea Sfintei Cruci. Crucea fiind impersonală, 
cum putem să rostim: „Bucură-te, preacinstită şi de viaţă făcătoare 
Crucea Domnului”? 

— Dragă, este o chestiune de extremă cinstirea Crucii prin cuvintele 
acestea. Crucea nu este personală; Biserica are totuşi un acatist al Crucii, pe 
care văd că unii credincioşi îl citesc cu multă evlavie. Eu personal însă vă 
spun drept că-l cam ocolesc... adică găsesc alte acatiste, pe care le socotesc 
mai directe şi mai cu rost decât acatistul Sfintei Cruci. 

Crucea e cinstită şi rămâne cinstită; ea are o putere, emană din ea o 
putere din puterea Domnului Hristos; însă totuşi nu este ceva personal, nu 
este o persoană cu care se vorbeşte, cum au înțeles-o cei care au alcătuit 
acest acatist. Şi văd că are circulație destul de mare, se citeşte vinerea, în 
general, şi prin mânăstiri. Fiecare participă cum crede la această modalitate 
de slujire. În orice caz, Crucea rămâne în cinstire, fără să fie personificată. 


— La bucurie se ajunge numai prin Ortodoxie? 

— Nu, bucurie pot avea toți oamenii care au o credinţă creştină, adică 
Dumnezeu le dă... Nu poți să zici că protestanții, neoprotestanţii sau catolicii 
n-au bucurie; au bucuria din credința lor. Însă în Ortodoxie lucrurile sunt 
organizate în aşa fel încât avem bucurie din Ortodoxie. 


— Raiul sfinţilor este şi raiul drept-măritorilor? 
— Da. Raiul este al tuturor celor ce ajung în rai. 


— O dată dobândită, cum se poate menţine bucuria în inimă? 

— Dragă, dacă te menţii în sfera binelui, în general rămâi şi în sfera 
bucuriei. Însă bucuria aşa, într-o intensitate continuă, nu cred c-o are 
nimeni. Noi suntem între întristare şi bucurie, cu înclinare mai mult spre 
bucurie, dar nu se poate zice că avem aşa, o bucurie copleșitoare, de fiecare 
dată. Parc-ar fi şi curios aşa, să nu poți vorbi, din plinătatea bucuriei. 

— Vă rugăm să ne definiți în câteva cuvinte spiritualitatea ortodoxă. 

— Spiritualitatea ortodoxă ţine în special de Ortodoxie şi are în 
conținutul ei gândirea ortodoxă şi trăirea după gândirea ortodoxă. Adică este 
hristocentrică, Îl are în centru pe Domnul Hristos şi tot ce ţine de Domnul 
Hristos. Deci Sfânta Treime — Tatăl, Fiul şi Sfântul Duh -, apoi Maica 
Domnului, cinstirea sfinților şi cinstirea oamenilor credincioşi. Spiritua- 
litatea ortodoxă cuprinde şi făpturile lui Dumnezeu, bucuria de rânduielile 
lui Dumnezeu... Spiritualitatea ortodoxă este condusă, în general, de slujbele 
ortodoxe, respectiv de textele de slujire ortodoxă. 


— Până la întruparea Mântuitorului lisus Hristos se spune că niciun 
om nu a mers în rai. Drepţii din Vechiul Testament au mers şi ei la 
chinuri, au fost în iad până la Învierea Domnului Iisus Hristos? Ce este 
„sânul lui Avraam”? 

— Dragă, drepţii din Vechiul Testament au mers într-un loc care nu era 
un loc de chin, dar nu era nici de întâlnire deplină cu Dumnezeu. Pilda cu 
bogatul nemilostiv şi cu săracul Lazăr (Luca 16, 1-9) vorbeşte de sânul lui 
Avraam — de un loc de odihnă, de un loc de fericire, care însă nu era o 
fericire deplină. Această pildă înfăţişa locuri din Vechiul Testament. Deci 
acel „sân al lui Avraam” nu este raiul deplin, dar nu este nici iadul cu chin. 


— Budiştii, musulmanii şi ereticii merg sigur la chinuri, chiar dacă 
sunt buni în cadrul religiei lor? 

— Dragă, nu ştim... Sfântul Apostol Pavel, în Epistola către Romani, în 
capitolul al 2-lea, are afirmaţia: „Cei care nu au Lege, din fire fac cele ale 
Legii, aceia Lege neavând, ei înşişi îşi sunt Lege”. 

Biserica, în orice caz, nu are un cuvânt lămuritor în chestiunea aceasta. 
Credinţa este, în general, că se mântuiesc creştinii, şi în special drept-măritorii 
creştini. Biserica, în general, a fost exclusivistă; şi în trecut, şi în prezent 
este destul de exclusivistă. Totuşi, acum au început să se facă nişte concesii. 
Părintele Stăniloae, în Dogmatică!€, vorbeşte despre Biserică deplină şi de 
Biserici nedepline, ceea ce în trecut... nu spunea nimeni că ar exista aşa ceva. 

Dar, cum am spus, Biserica afirmă că membrii ei se mântuiesc. 
Şi-atunci, în cazul acesta, Biserica ar putea spune că păgânii, cum sunt 
musulmanii şi budiştii, nu se mântuiesc. Însă noi zicem că Dumnezeu ştie 
cine se mântuieşte şi cine nu se mântuieşte. În Evanghelie, în legătură cu 
tânărul bogat, se spune că „cele ce sunt cu neputinţă la oameni sunt cu 





'* Preot prof. dr. Dumitru Stăniloae, Teologia Dogmatică Ortodoxă, ediţia a doua, Editura 
Institutului Biblic şi de Misiune al Bisericii Ortodoxe Române, Bucureşti, vol. 1 (1996), 
vol. 2 (1997), vol. 3 (1997). 


131 








Arhimandritul Teofil Părăian 


putință la Dumnezeu” (Luca 18, 27). Aşa că numai Dumnezeu singur poate 
spune cine se mântuieşte şi cine nu se mântuieşte. 


— Dacă în rugăciunea particulară sunt înlocuite rugăciunile date 
de Biserică cu rugăciuni alcătuite din cuvinte proprii, se poate greşi? 

— Nu, nu-i nicio greşeală. Numai că, în general, nu se ajunge la 
rugăciuni aşa de frumoase şi aşa de bine alcătuite, cum sunt rugăciunile 
Bisericii. Dar n-ai putea zice că nu poți să spui cu cuvintele tale ceva ce 
izvorăşte din sufletul tău. Dar aceasta numai la rugăciunea particulară, adică 
nu la rugăciune în public. 


— Vă rugăm să explicaţi afirmaţia: „Bucuraţi-vă şi în necazurile 
voastre”. 

— „Bucuraţi-vă şi în necazurile voastre” ar însemna ori bucurați-vă cu 
nădejdea că nu veţi rămâne în necazuri, deci „bucuraţi-vă cu bucuria 
nădejdii” (Romani 12, 12), ori bucuraţi-vă că aveţi un mijloc de a vă apropia 
de Dumnezeu, prin necazurile care vă vin. Însă pentru ca cineva să se 
bucure în necazuri, trebuie să fie un om înaintat în viața spirituală; nu poate 
orice om să se bucure în necazuri. Şi în orice caz, nu ne dorim necazuri, nu 
ne dorim suferinţe, ci dorim să scăpăm de necazuri. 

Vin la mine oameni şi-mi spun: „Am un necaz...” şi eu de obicei le zic: 
şi-ai vrea să scapi de el. Că ştiu sigur că de-aia vine omul să-mi spună că are 
un necaz, că ar vrea să scape de el. Şi e foarte firesc! Sunt puţini oameni care 
zic: „Doamne, Îţi mulțumesc pentru necazul pe care mi l-ai dat”. 

De obicei, oamenii care vin la mine cu necazuri ori au necazuri de 
suferință de boală, ori, acum, au început să aibă necazuri de-astea, de datorii 
mari pe care nu le mai pot plăti. Şi atâta vreme cât eşti împovărat de astfel 
de lucruri, nu poţi să te simţi ca şi când nu le-ai avea. 

Se pot bucura de necazuri numai aceia care au ajuns la starea de 
deplină nepătimire, despre care se vorbeşte în Pateric în următoarea pildă: o 
fecioară postea şase zile şi mânca în a şaptea, iar apoi a învăţat Vechiul şi 
Noul Testament pe de rost. Şi s-a dus la un părinte, i-a spus lucrurile astea şi 
i-a cerut îndrumare ce-ar trebui să mai facă. Şi părintele a întrebat-o: 

— i s-a făcut ocara ca cinstea? — Nu. 

Ţi s-a făcut lipsa ca îndestularea? — Nu. 
— "Ţi s-a făcut paguba ca şi câştigul? — Nu. 
Ți s-au făcut străinii ca rudele după trup? — Nu. 

Şi-atunci, părintele i-a zis: „Nici n-ai postit şase zile, nici n-ai învăţat 
Vechiul şi Noul Testament... Du-te și pune început bun, fiindcă cu ceea ce ai 
făcut până acum, n-ai realizat nimic”. 

Deci sunt puţini oamenii care cu adevărat sunt la măsurile acestea, ca 
să poată avea linişte deplină şi în necazuri, cuim au în situaţia obişnuită, de 
libertate de necazuri. În orice caz, dacă putem să ne bucurăm în necazuri, ne 
bucurăm. Credinţa ne ajută la asta! Un doctor, loan Suciu Sibianu, 
Dumnezeu să-l odihnească, care a lucrat în Oastea Domnului, la Sibiu, zicea 
că mai ales două lucruri nu poți să faci fără credinţă în Dumnezeu: să creşti 
copii buni şi să suporţi o suferință grea. Deci cine are credinţă în Dumnezeu 
e avantajat şi în fața suferinței. Deşi suferinţa este o realitate, o problemă şi 
o taină; este şi rămâne o realitate, o problemă şi o taină. 


— Poate exista bucurie (sau cel puțin pace sufletească) atunci când 
cei din jur sunt tulburați şi, deşi încerci, nu reuşeşti să-i ajuţi cu nimic? 

— Nu ştim când poate şi când nu poate. Noi, în general, avem dorința 
să fim şi să rămânem în sfera bucuriei. În ce condiţii putem şi în ce condiții 
nu putem, asta vede fiecare. 


— În Pateric ne sunt arătate şi alte moduri de a sta în faţa lui 
Dumnezeu: aducerea-aminte de Judecata de Apoi şi de greşelile unei 
vieţi de păcate. Când intervine aici bucuria? 

— Când ai conştiinţa că Dumnezeu te-a iertat, te-a miluit, te-a ajutat, 
atunci intervine bucuria. Până atunci, poate că bucurie nu există, dar în orice 
caz, e nădejde, pentru că orice angajare într-o viaţă superioară o faci cu 
nădejde, şi făcând-o cu nădejde, e nădejde şi de bucurie. 

Sunt mai multe metode de a te apropia de Dumnezeu sau de a-ţi curăţi 
sufletul şi fiecare îşi alege metoda lui: unii se gândesc la moarte, alţii se 
gândesc la iad, alţii se gândesc la rai, alţii se gândesc la Judecata de Apoi, 
alții se gândesc la bunătatea lui Dumnezeu. Fiecare cum îşi găseşte el 
modalitatea de a se angaja în faţa lui Dumnezeu. 

Eu cred că cel mai bine este să ai încredere în Dumnezeu, în bunătatea 
lui Dumnezeu, iar celelalte vin de la sine, adică celelalte sunt doar moda- 
lităţi şi sunt, cumva, indirecte. Direct este să ştii de Dumnezeu, să ştii că 
Dumnezeu e Tatăl nostru, să ştii că Dumnezeu ne iubeşte, să ştii că „iubirea 
lui Dumnezeu față de cel mai mare păcătos e mai mare decât iubirea celui 
mai mare sfânt față de Dumnezeu”, cum zicea Părintele Arsenie Boca. 


— Cum trebuie să fie făcută pocăinţa, cu tristeţe în suflet pentru 
păcate sau cu bucurie pentru nemărginita milă a lui Dumnezeu? 

— Eu sunt. pentru pocăință cu bucurie, pentru pocăință cu nădejde, 
pentru pocăință cu faţa spre viitor. Bineînțeles că dacă-i vine întristarea, nu 
trebuie să alungi întristarea, dar să fie întristare cu nădejde. 

— Sfintele Taine pot să lucreze fără participarea conştiinţei celui ce 
le primeşte? Există o acţiune în sine a Tainelor? Ştiind că, după afir- 
maţia Sfântului Marcu Ascetul, „Hristos:Şi-a dat viaţa pe Cruce pentru 
cei care vor crede în EI”. 

— Dragă, Sfintele Taine sunt mijloace ale harului divin, iar harul divin 
trebuie simţit. Dacă nu-l simţi în suflet, nu ştiu ce eficacitate ar putea avea 
Sfintele Taine. De exemplu, dacă nu simţi că Dumnezeu te-a iertat, 
înseamnă că, de fapt, încă n-ai siguranţa iertării, chiar dacă s-a spus pentru 
tine: „Le iert şi te dezleg de toate păcatele tale” (Molirfelnic, Slujba 
Mărturisirii). Dacă te împărtăşeşti cu Sfintele Taine, şi nu simţi o emoție a 
prezenţei lui Dumnezeu... Poate că Sfintele Taine ar putea să lucreze aşa, ca 
un medicament ale cărui efecte nu le simţi în momentul în care-l iei, dar 
primeşti o energie, primeşti o putere care se manifestă mai târziu. 


— Aţi vorbit de Taina Sfintei Cununii. Cum trebuie să se poarte 
doi tineri creştini, cununaţi legal, până la Taina Sfintei Cununii? 

— Să fie cu o viață care să-i recomande pentru Dumnezeu, să ducă o 
viaţă curată, să nu-şi anticipeze căsătoria din punct de vedere sexual, să ţină 
seamă de Dumnezeu şi de oamenii lui Dumnezeu. 


— Vă rugăm să abordaţi problema necurăţiei a doi soţi în biserică, 
după împreunarea trupească. De ce sunt consideraţi necuraţi, când 
chiar în slujba Sfintei Taine a Cununiei preotul se roagă lui Dumnezeu 
să le dea „bună înţelegere trupească şi sufletească”? 

— Dragă, nu se consideră că sunt necuraţi, însă, în general, asupra 
duminicii se accentuează spiritul, nu trupul. Şi atunci, e bine să aibă o 
disciplină. Însă chestiunea aceasta, a disciplinei, nu se poate realiza între 
oameni de concepții diferite şi între oameni de orientări diferite; şi, în cazul 
acesta, nu înseamnă, cum zic unii, că „n-am putut merge la biserică pentru 
că am avut o legătură pe care n-ar fi trebuit s-o am”, în familie vorbind. 
Pentru că la începutul creştinismului, când în familii soţii erau de concepţii 
diferite, adică unul era creştin şi unul era păgân, sigur că nu se putea pune o 
astfel de problemă: suntem abstinențţi pentru ca să te poţi duce tu la biserică, 
să zicem. Nici nu se punea problema aceasta. Şi cred că nici astăzi nu trebuie 
să se pună. Adică omul să se ducă şi să stea în faţa lui Dumnezeu cum e el, 
să nu-şi facă probleme. De multe ori, poate că într-o situaţie de felul acesta 
partea creştină face o asceză, mai ales femeia — pentru că bărbatul e mai 
doritor de legături de-acestea. Face o asceză supunându-se la un lucru pe care 
nu l-ar dori şi pe care nu l-ar face, în condiţia că ea ar hotărî ce trebuie făcut. 
Şi-atunci, se poate duce liniştită la biserică, fără să-şi facă probleme. 

— La o emisiune „Credo” aţi spus că nicăieri în Sfânta Scriptură 
nu scrie că Dumnezeu a făcut iadul; iadul este pentru cei care nu pot sta 
în rai. Vă rugăm să dezvoltați. 

— Dragă, să ştiţi că ce-am spus, zic şi-acuma! Şi-o să zic, cred eu, până 
la sfârşitul vieţii şi în veşnicie. Nicăieri în Scriptură nu scrie că Dumnezeu a 
creat iadul şi că Dumnezeu a creat moartea. Există moarte şi iad, dar în 
Scriptură nu scrie că Dumnezeu a creat iadul; cât priveşte moartea, este scris 
în Scriptură că „Dumnezeu n-a creat moartea”. Moartea este un fenomen 
care a venit după căderea omului în păcat. Iadul este o stare în care ajunge 
omul de iad, adică un om zbuciumat. Un om fără Dumnezeu este în sfera 
iadului, adică fiecare om care merge în iad creează iadul prin participarea 
lui, prin starea lui. Adică nu există un iad spaţial, undeva, cum există o 
închisoare: „Îl băgăm acolo şi-apoi vede el!”, ci iadul îl duci cu tine însuţi. E 
un fel de zbucium sufletesc, un fel de nelinişte pe care o porţi de pe urma 
păcatelor şi o duci cu tine oriunde eşti. Poţi să fii pe pământ, şi totuşi să 
trăieşti stări de iad. 


— Citirea şi pătrunderea cărţilor de filosofie orientală pot aduce 
bucurie? Acestea sunt sau nu în concordanță cu bucuria creştină ortodoxă? 

— Dragă, bucurie îți aduc toate lucrurile care te surprind. Adică un 
lucru pe care îl citeşti şi-ţi place îţi aduce o bucurie. Şi un roman excitant îţi 
aduce o bucurie, dacă-i vorba; o bucurie inferioară, dar îți aduce bucurie. 
Aşa că nu se poate zice că faptul că îți aduce bucurie o carte de filosofie 
orientală este o garanţie a adevărului cuprins acolo. Dacă nu cunoşti altceva 
şi ajungi întâi la o carte din asta, te surprinde şi îți place, îţi dă o bucurie; dar 
o astfel de bucurie ai putea avea din orice altă lectură. 

Dar eu cred că lucrurile acestea dezorientează;, n-avem ce-nvăţa de la 
păgâni, la drept vorbind. Cineva care Îl are pe Domnul Hristos nu mai are 
nevoie de altceva, de la alții. Ştiţi cum este cu orientările acestea orientale? 
Cum zicea Sfântul Apostol Pavel în legătură cu tăierea împrejur: sunt lucruri 
care nu îşi au rostul în sfera creştină. Dacă eşti creştin, îți ajunge ceea ce ţine 
de creştinism; dacă ai concepție de viață creştină, îți ajunge, nu-ți mai 
trebuie să-nveți de la alții nişte lucruri pe care în creştinism le ai mai 
lămurite şi mai limpezi decât în altă parte. Sfântul Apostol Pavel spune clar: 
„În Hristos isus, nici tăierea împrejur nu preţuieşte nimic — vorbim despre 
cei care aveau deja tăiere împrejur —, nici netăierea împrejur nu foloseşte 
NIMIC, Ci credința lucrătoare în iubire” (Galateni 5, 6) sau „făptura cea 
nouă”, viața cea nouă (Galateni 6, 15). Asta contează. 


'7 Înţelepciunea lui Solomon 1, 13. 

Celelalte sunt lucruri inferioare faţă de ce ai tu şi n-ai de ce să le cauţi 
şi să le foloseşti. Pentru că Dumnezeu nu Se descoperă tehnicității. În 
general, filosofiile acestea pun în valoare omul;-pun în valoare nişte energii 
pe care le are omul şi care, de fapt, nu trebuie neapărat puse în valoare. Dar 
dacă le pui în valoare, nu ţine de mântuire, nu te apropie de Dumnezeu, 
pentru că Dumnezeu nu Se descoperă unei tehnici. 

Noi, dacă zicem rugăciunea „Doamne lisuse Hristoase, Fiul lui 
Dumnezeu, miluieşte-mă pe mine, păcătosul” lipită de respiraţie, nu-nseamnă 
că asta ne avantajează pentru că-i lipită de respiraţie, şi că, dacă n-am face 
aşa, n-am avea folosul pe care îl averă din rugăciune în sensul acesta. 

Adevărul este că Dumnezeu Se descoperă inimii curate: „Fericiţi sunt 
cei curaţi cu inima, că aceia Îl vor vedea pe Dumnezeu” (Matei 5, 8). lar 
rugăciunea, oricum e făcută, lipită sau nelipită de respiraţie, ajută la curăția 
sufletului, iar curăţia inimii îl ajută pe om să fie receptiv faţă de lucrurile lui 
Dumnezeu, să vadă prezenţa lui Dumnezeu în lucrurile pe care le-a făcut 
Dumnezeu. 

Când eram eu copil, de pildă, buna mea şi cei din jurul nostru, părinții, 
ziceau că „pe grâu e obrazul lui Dumnezeu”; ziceau să nu facem fărâmituri 
de pâine, să nu se risipească şi să nu călcăm pe fărâmituri, că pe grâu e 
obrazul lui Dumnezeu. Şi eu tot mă gândeam: Măi frate, cineva care vede, 
poate că vede cum e obrazul lui Dumnezeu. Tare-aş fi vrut eu să ştiu cum e 
obrazul lui Dumnezeu! Şi am întrebat-o pe buna: mama bună, arată-mi şi 
mie: unde-i pe grâu obrazul lui Dumnezeu? Şi mi-a arătat, pe grâu, locul 
unde-i punctul de germinare, unde-i gropiţa aceea în bob. Şi a zis: „No, uite, 
aici îi obrazul lui Dumnezeu”. Deci ea avea conştiinţa că acolo este obrazul 
lui Dumnezeu. Eu, în sfârşit, am pornit cu gândul ăsta... Mă gândeam că 
cineva care se uită cu microscopul chiar vede acolo chipul lui Dumnezeu. 

După aceea, mi-am dat eu seama că obrazul lui Dumnezeu nu-i numai 
pe grâu, ci e şi pe floare, e şi pe tot ce-i frumos şi bun în lumea aceasta; dar 
nu în sensul acesta, că aşa este obrazul lui Dumnezeu, cum e floarea; sau te 
uiţi la un copac şi zici că aşa e obrazul lui Dumnezeu, cum e copacul. Nu! 
Ci în sensul că în lucrurile lui Dumnezeu se vede puterea lui Dumnezeu, înţe- 
lepciunea lui Dumnezeu, bunătatea lui Dumnezeu... Îl vezi pe Dumnezeu. 
Cine Îl poate vedea pe Dumnezeu în acestea? Cine are inimă curată, cine are 
receptivitate pentru aşa ceva. Dar pentru asta trebuie creată o atmosferă. 

Sigur că, dacă-ţi cumperi pâinea din prăvălie, nu mai ai conştiinţa 
omului care face el pâinea, care ştie că la pâine s-a ajuns după ce s-a pregătit 
pământul, s-a semănat grâul, s-a grăpat, s-a plivit la vreme, după aceea s-a 
secerat, s-a treierat, apoi s-a măcinat grâul, s-a frământat pâinea — nu cu 
malaxorul, ci cu mâinile tale —, după aceea ai pus-o în cuptor... Şi toate 

lucrurile acestea te apropie mai mult de Dumnezeu, în conştiinţa participării 
la ceea ce s-a realizat, decât atunci când dai nişte bani şi iei pâinea şi te duci 
şi o mănânci şi nu te mai interesează cum s-a ajuns la ea. 

Aşa că lucrurile trebuie privite într-o atmosferă de gândire, care pe 
vremea mea exista; părinții mei şi bunicii mei aveau conştiinţa aceasta, că 
Dumnezeu face să crească... Cum zice Sfântul Apostol Pavel: „Eu am sădit, 
Apollo a udat, dar Dumnezeu face să crească” (1 Corinteni 3, 6). Deci nici 
eu, nici Apollo nu suntem ceva, ci Dumnezeu, Care face să crească. Puterea 
lui Dumnezeu ei o simțeau în natură: ştiau că ei îşi fac partea lor, dar că 
Dumnezeu face partea pe care n-o poate face omul. Era conștiința aceasta, 
care astăzi nu prea mai există. 


— Aţi vorbit despre bucurie ca dimensiune teologică a vieţii. 
Demonii pot să se bucure, să sărbătorească? 

— Cred că nu pot să se bucure şi nu pot să sărbătorească, pentru că în 
cartea Proorocului Isaia e scris că „nu este bucurie celor fără de lege”!S. 
Deci demonii, fiind fără de lege, nu pot avea bucurie. Poate că or avea vreo 
bucurie când au o biruinţă, în sensul că l-au biruit pe un om hotărât pentru 
bine, l-au derutat. Poate aşa, să aibă o bucurie din asta, o bucurie a succe- 


sului, o bucurie din răutate... Dar o bucurie din sărbătorire nu pot avea. 


— Sunt unii oameni cărora diavolul le satisface cererile şi plăcerile, 
dându-le din acestea o bucurie că au ajuns la scopul propus. Care este 
deosebirea dintre această bucurie şi bucuria de a trăi creştineşte, cu 
Domnul lisus? 

— Dragă, bucuria de a trăi creştineşte e o bucurie permanentă sau o 
bucurie mereu la îndemână, pe când bucuria dintr-un succes de felul acesta, 
că ţi-ai realizat o dorință păcătoasă, ţine cât ţine plăcerea, iar după aceea 
poate veni mustrarea sau poate veni un zbucium, o nelinişte, pentru că 
numai Dumnezeu miluieşte cu liniştirea. Unde nu e Dumnezeu de faţă, nu e 
nici linişte sufletească. j 

— Bucuria sufletească poate veni şi din slava deşartă? Dacă este 
aşa şi dacă am înclinat de mai multe ori către slava deşartă, ce atitudine 
trebuie să avem față de bucuriile sufleteşti? Cum le putem deosebi? 

— Bucuria cea adevărată este bucuria din smerenie. Bucuria din slava 
deşartă e o bucurie pătimaşă şi o bucurie pământească, o bucurie care ţine 
puţin şi care n-are'consistență. E o deosebire mare între o bucurie sfântă şi o 
bucurie păcătoasă. 


18 Isaia 48, 22; 57,21. 

— Există o delimitare bine definită între bucuria dumnezeiască şi 
unele bucurii considerate lumești, cum ar fi contemplarea naturii 
nemodificate de om? 

— Bucuria pe care o aduce în Pigiea naturii este o bucurie pe care 
o binecuvintează Dumnezeu, nu trebuie să ne facem probleme. Sunt atâţia 
oameni care totuşi se bucură de o floare, se bucură de un peisaj, se bucură 
de o piatră care are o formă deosebită... Se bucură de lucrurile din natură, 
fără să le pună în legătură cu Dumnezeu. E totuşi o bucurie, dar o bucurie 
mai ştearsă, o bucurie nedeplină. 

— Dacă tot ceea ce ţi se întâmplă, aşa trebuie să ţi se întâmple, oare 
poţi singur să-ţi croieşti viaţa? Cum să faci să trăieşti printre oameni şi 
să fii fericit, dacă drumul tău are alt traseu? 

— În ceea ce priveşte fericirea, ea se realizează într-un cadru, adică nu 
se poate zice că pentru a fi fericit trebuie să ai un alt cadru. În cadrul în care 
ne-a lăsat Dumnezeu, în acela ne câştigăm mântuirea, fiecare în condiţiile 
lui. Important este să-ţi găseşti locul. Sunt lucruri pe care le poţi schimba şi 
sunt lucruri pe care nu le poți schimba; şi atunci, te raportezi la lucruri aşa cum 
sunt ele. Şi, cu ajutorul lui Dumnezeu, dacă ai credință în Dumnezeu, birui o 
mulţime de situaţii, pe care alţii le au ca un fel de chin al lor. Te mulțumeşti 
cu ceea ce poţi realiza în condiţiile date şi ai nădejdea la Dumnezeu. Mergi 
înainte cu conştiinţa că toate câte ţi le-a îngăduit Dumnezeu sunt spre binele tău. 

În orice caz, important este, mai presus de toate, să ai o concepţie care 
să te susţină. Credinţa în Dumnezeu este totdeauna salvatoare, iar necredinţa 
este totdeauna o stare care te încurcă, te împiedică, nu te lasă să te desfăşori; 
totdeauna te socoteşti nemulțumit, nedreptăţit... Or un om care are credinţă în 
Dumnezeu Îi dă slavă lui Dumnezeu pentru toate câte sunt şi merge înainte, 
făcându-şi datoria de a-l sluji lui Dumnezeu şi ţinând seama de Dumnezeu. 


— Ce trebuie să facem pentru ca ştiinţa despre Dumnezeu, raţiunea, 
să nu sufoce trăirea şi simţirea după Dumnezeu? 

— Rațiunea, în general, consună cu simţirea cea bună, numai că noi nu 
trăim atât prin rațiune raporturile cu Dumnezeu, ci le trăim prin credinţă. 
Raportul cu Dumnezeu e de domeniul credinţei, nu e de domeniul rațiunii. 
Ca să ne mântuim, trebuie să credem: „Cel ce va crede şi se va boteza se va 
mântui, iar cel ce nu va crede se va osândi” (Marcu 16, 16). Nu zice Domnul 
Hristos că cel ce raţionează va înţelege nişte lucruri. Pentru că rațiunea are 
aceeaşi capacitate de a dovedi şi pro, şi contra, acelaşi lucru. Nu te poţi lua 
după rațiune, rațiunea are şi vicleniile ei. 

Domnul Hristos i-a spus Sfântului Apostol Petru: „Fericit eşti, 
Simone, fiul lui Iona, că nu trup şi sânge ţi-a descoperit ţie aceasta, ci Tatăl 
Meu, Cel din ceruri” (Matei 16, 17). Descoperirea lui Dumnezeu este mai 
presus de vicleniile raţiunii. 


— Cât de responsabili suntem pentru mântuirea semenilor noştri? 
Cum putem împăca cuvintele Mântuitorului: „Nu judecaţi, ca să nu fiți 
judecaţi” cu porunca de a-i îndrepta pe semenii noştri? 

— A judeca înseamnă a condamna, iar a constata este cu totul altceva. 
„Nu judecaţi, ca să nu fiți judecaţi” (Lc. 6, 37) nu înseamnă să nu constați că 
se întâmplă un lucru sau să zici că toate lucrurile care se întâmplă în jurul 
tău sunt bune. Nu! Ci ai un discernământ, îţi dai seama că nu-i frumos... 

Când eram noi copii, ne spuneau părinţii, dacă făceam ceva rău: „Mă, 
nu-i frumos! Mă, e ruşine! Mă, nu mai faceţi asta!” Nu înseamnă că părinții 
ne judecau când ne spuneau lucrurile acestea. Într-un fel, ne şi judecau, că 
spuneau că nu-i frumos. Dar tot copiii lor eram, tot ca să ne ajute ne spuneau 
lucrul acesta. 

Şi-atunci, şi noi, când constatăm un lucru pe care îl putem schimba Şi 
pe care îl putem îndrepta, e bine să intervenim. Poate de multe ori nu 
convine... Şi eu, de exemplu, când constat un lucru care zic eu c-ar putea fi 
făcut mai bine, îl pun în atenția persoanei respective. Nu totdeauna e 
comodă treaba aceasta. Dar de obicei eu le spun: să ştii că dacă te doare, 
numai mândria te doare, că smerenia nu doare. Învață şi foloseşte-te! 


— Trebuie să avem o anumită stare de vrednicie pentru a citi din 
Psaltire? 

— Nu. Cum eşti, aşa citeşti. Numai că omul are mai multe aşezări 
sufleteşti, sunt mai multe stări, mai multe stadii. Când citeşti din Psaltire cu 
o aşezare inferioară, apoi se răscolesc şi lucruri inferioare în lectura ta, îți 
vin gânduri de tot felul. Dacă duci o viaţă superioară, şi gândurile se ridică, 
sunt mai înalte, mai frumoase. Rugăciunea este la nivelul omului. În Pateric 
se spune că rugăciunea este oglinda sufletului. 

Nu e nevoie de o vrednicie anume sau de o învrednicire anume pentru 
a citi din Psaltire. La Sfânta Evanghelie se spune: „Şi pentru ca să ne 
învrednicim noi a asculta din Sfânta Evanghelie, pe Domnul Dumnezeul 
nostru să-L rugăm”. Sau în Filocalie e cuvântul: „Bate la porţile Scripturii 
cu mâinile virtuţii”. 

Desigur, cu cât eşti mai înaintat într-o viață superioară, cu atât e mai 
bine, însă lucrurile le luăm aşa cum sunt şi participăm fiecare cu capacitatea 
noastră, citim din Psaltire cu capacitatea noastră. 

— O nevăzătoare vă roagă să-i daţi un cuvânt de folos, de încurajare. 
Cum să-şi organizeze viaţa şi ce poate să facă pentru mântuire? Este 
prea în vârstă pentru ca să mai înveţe-alfabetul „Braille”, deci se 
rezumă la rugăciunile pe care le ştie din tinereţe, iar duminicile participă 
la Sfânta Liturghie. 

— E foarte bine! Şi, când poate şi cât poate, să înmulțească rugăciunea 
de toată vremea: „Doamne lisuse Hristoase, Fiul lui Dumnezeu, 
miluieşte-mă pe mine, păcătosul”, rugăciunea cu care se mântuiesc călugării 
şi care o ajută foarte mult pentru limpezirea sufletului şi pentru liniştea 
sufletească. Deci rugăciunea de toată vremea se recomandă. Şi mie mi-au 
recomandat-o alţii, în tinereţe, şi mi-a prins foarte bine. 


-— Iubirea faţă de cei din jur şi bucuria pe care o simţim alături de 
ei este una inferioară? Trebuie să vedem dincolo de relaţiile noastre cu 
oamenii? 

— Nu se poate zice că e inferioară. Fiecare lucru e la nivelul la care se 
găseşte omul care îl realizează. Te poţi bucura de oameni şi e bine să te 
bucuri, mai ales de oamenii care sunt binevoitori. 

Acuma, nu trebuie de fiecare dată să ne facem probleme: „Am tuşit, 
am greşit, am strănutat, am făcut păcat!” Nu aşa se trăieşte viaţa creştină, 
viaţa superioară; viața superioară se trăieşte în legătură cu Dumnezeu, Care 
e Tatăl nostru. Să ducem o viață care să fie conformă cu ceea ce vrea 
Dumnezeu şi să trăim în aşa fel încât să ne ştim sub binecuvântarea lui 
Dumnezeu, şi asta-i totul! Nu trebuie să ne facem acum fel de fel de 
probleme. Sigur că atunci când facem un lucru pe care ştim că nu-l vrea 
Dumnezeu, e greşit, şi în cazul acesta trebuie neapărat să-l părăsim. 

Eu, de exemplu, sunt foarte împotriva celor care privesc la televizor 
lucruri necuviincioase şi-şi bagă gunoaie în suflet, şi-apoi se întâlnesc cu 
gunoaiele când vor să se roage. În loc să se întâlnească cu Dumnezeu, se 
întâlnesc cu spurcăciunile lor, pe care şi le-au băgat în suflet. Lucruri de 
felul acesta trebuie evitate, trebuie înlăturate total şi pentru totdeauna. 
Cineva care-şi face rău cu mâna lui, care îşi aduce gânduri rele în sufletul 
lui, sigur că greşeşte înaintea lui Dumnezeu şi nu poate să se desprindă uşor 
de ele. Dar dacă ocoleşte pricinile, n-ajunge la lucruri de felul acesta. 


— Pot deveni oamenii o piedică în dragostea noastră către Dumnezeu? 
— Cred că nu, pentru că şi aşa, Dumnezeu Îşi arată iubirea Lui față de 
oameni. Dumnezeu îi iubeşte pe oameni: „Că bun şi iubitor de oameni 
Dumnezeu eşti”, „Că milostiv şi iubitor de oameni Dumnezeu eşti” — zicem 
noi la sfintele slujbe. Numai că trebuie ocoliţi acei oameni care te scad, care 

te duc în ispite, care îţi înmulţesc preocupările sau îți dau sugestii care te 
depărtează de Dumnezeu. „Prietenii tăi să fie oamenii care se tem de 
Dumnezeu” — zice undeva în F ilocalie. 


— Ce înseamnă expresia „sărac cu duhul”? 

— Smerit, adică un om care nu are conştiinţa că a realizat totul şi că nu 
mai are ce realiza, ci este un om care îşi doreşte mereu înaintare într-o viaţă: 
după voia lui Dumnezeu. 


— Cum trebuie să îmbinăm pocăinţa cu bucuria? 

— Păi, foarte simplu, cu bucuria nădejdii, adică să ai încredere că 
Dumnezeu primeşte pocăința. Pocăinţa, de fapt, este părăsirea păcatului; 
asta este esenţial în pocăință. Dacă părăseşti păcatul, eşti pe calea pocăinței; 
dacă nu părăseşti păcatul, dacă te ţii de păcat, dacă trăieşti într-un sistem de 
păcătuire, în cazul acesta nu eşti în rosturile pocăinței. Păcatul trebuie 
neapărat să fie la trecut. Dacă e la prezent şi la viitor, adică faci ceva care se 


De exemplu, la mine a venit cineva şi a zis să-] spovedesc, iar eu i-am 
zis că nu l-aş spovedi, fiindcă e fumător (căci mirosea a fum de țigară), şi eu 
pe fumători şi-aşa nu-i dezleg de păcate. Întâi trebuie să se lase de fumat şi 
după aia stăm de vorbă. Zice: „Păi, bine, părinte, dacă nu mă spovediţi, nu-i 
nimic, că mă duc eu la altcineva... Dar măcar să mă lăsaţi să vă spun nişte 


duce la un alt părinte — acolo, la noi, la Părintele Serafim, un părinte tânăr — 
Şi-i zice: „Părinte, uitaţi, Părintele Teofil nu mă lasă să mă împărtăşesc, că a 
zis că dacă nu mă las de fumat, nu mă împărtăşeşte. Dar ce ziceţi, 
dumneavoastră n-aţi putea totuşi să mă împărtăşiţi?” Şi părintele-i zice: „Păi 
cum să te împărtăşesc, dac-a zis părintele să nu te împărtăşeşti?!” Şi-atunci 
el, necăjit, zice: „No, acuma-s necăjit! Mă duc să pip o ţigară!” În condiţiile 
astea, nu cred că poţi să zici că se pocăieşte omul. 


— Există momente când gândul nu stă la rugăciune, iar sufletul e 
gol şi departe de Hristos. Lupta pentru revenire, dar fără nicio finalitate, 
este răsplătită? 

— Da, este răsplătită, pentru că în rugăciune progresezi dacă te rogi. 
Şi-atunci, trebuie să găseşti modalitatea să-ți cuprinzi mintea în cuvintele 
rostite, adică să nu citeşti doar ca o lectură. A venit la mine cineva şi mi-a 
Zis că citeşte în fiecare zi o Psaltire şi că o citeşte în patru ceasuri. l-am zis: 


141 








Arhimandritul Teofil Părăian 


să ştii că numai exerciţii de citire faci cu treaba asta. Adică astea nu-s nişte 
lucruri date aşa, ca să le numeri: citeşti o Psaltire pe zi, într-un an citeşti 365 
de Psaltiri, şi-apoi te primeşte Dumnezeu. Nu-aşa.merg lucrurile! Lucrurile 
trebuie făcute în aşa fel încât să rămâi cu ceva din ele. Sau alții, că se roagă 
seara şi cad cu capul pe carte şi mai zic o dată şi mai nu ştiu ce... Domnule, 
când îţi vine somnul, culcă-te, şi-apoi, când te scoli şi ai spor la rugăciune, e 
altceva; dar nu așa, să te chinui, că „așa te miluieşte Dumnezeu”. 


— Este posibilă acţiunea farmecelor şi a blestemelor? Dacă da, 
cum se poate scăpa de ele? j 

— Dragă, Sfântul Apostol Pavel, în Epistola către Romani, are 
cuvântul: „Fiţi înţelepţi față de bine şi nevinovaţi față de rău, iar Dumnezeu 
va zdrobi repede pe Satana sub picioarele voastre” (Romani 16, 19-20). Asta 
înseamnă că, dacă duci o viaţă corectă, nu există posibilitate de influență 
negativă din partea farmecelor şi a descântecelor. 

Astea sunt mai mult lucruri care ţin de obsesia omului. Adică, dacă tu 
ai un necaz, apoi gata, zici că ţi-a făcut cineva farmece... Sau te duci la câte 
un preot — că mai sunt şi preoți inconştienţi — şi-ţi deschide o carte şi-ţi 
spune că eşti sub blestem, că eşti fermecat. 

Eu cunosc un preot din ăştia, şi-apoi când vin la mine oameni să le fac 
slujbă, le zic: ai fost în cutare loc! „Păi, că să vedeţi, că nu ştiu ce... - Mă, 
dacă nu spui, nu-ţi fac nicio slujbă!” Şi-apoi îmi spune: „Da, părinte, am 
fost, că uitaţi, sunt în necaz şi...” Eu cunosc c-a fost pe la acela după ceea ce 
îi spune să facă. Şi-i zic: ştii ceva? Eu sunt preot şi ştiu ce am de făcut, nu 
trebuie să-mi dea comandă cutare şi cutare ce slujbe să fac! Adică sunt unii 
care întreţin atmosferă de felul acesta: că, dacă eşti mai în vârstă şi nu te-ai 
căsătorit, zice că ţi-s cununiile legate. Păi sigur că dacă te duci la douăzeci 
de ani, n-o să-ți spună că-ţi sunt cununiile legate, dar dacă te duci la treizeci 
de ani, zice că ţi-s cununiile legate, dacă tu de la douăzeci de ani trebuia să 
te căsătoreşti, şi nu te-ai căsătorit. Adică sunt nişte lucruri aşa, pe care ei le 
spun instantaneu. Şi-i bagă omului în cap, şi-apoi omul, săracul, o duce şi pe 
asta cum o duce pe cealaltă. Nu-i corect! 

Există rugăciuni de dezlegare de blestem, numai că... De exemplu, la 
mine vine cineva, o fată de nouăsprezece ani, şi zice: 

— Părinte, să-mi faceți o rugăciune de dezlegare de blestem. 

— Dar tu de unde ştii că eşti blestemată? 

— Mi-a spus cutare părinte că sunt. 

— Păi, asta nu-i o chestiune pe care să ţi-o spună un părinte, trebuie 

s-o ştii tu. Simţi ceva? 

Că, să-i fac rugăciunile de blestem... No, zic, uite, părintele ăla ţi-a spus 

că eşti blestemată. Eu zic că nu eşti blestemată. No, acuma care are dreptate? 

— Pentru a ne ierta Dumnezeu, ne trebuie pocăință. La spove- 
danie, preotul ne iartă şi ne dezleagă. Dar de ce Sfinţilor Părinţi le 
trebuiau ani de pocăință, iar nouă, numai puțin timp? 

— Dragă, chestiunea nu se pune aşa. Pocăinţa, dacă este părăsirea 
păcatului, e o realitate. În Pateric, l-a întrebat cineva pe un părinte: „Dacă voi 
greşi şi mă pocăiesc trei ani, mă iartă Dumnezeu?” Şi părintele a zis: „Mult 
este!” „Dar doi ani?”... „Dar un an?” Şi la urmă, zice părintele: „Şi trei zile sunt 
de-ajuns ca să te ierte Dumnezeu”. 

Iar când ne gândim la fiul risipitor: când s-a întors acasă, tatăl lui l-a 
primit, l-a îmbrățișat; nici n-a reuşit să spună fiul ce-a avut de gând să 
spună: „Tată, am greşit la cer şi înaintea ta, primeşte-mă ca pe unul dintre 
argații tăi”. A început să zică, şi tatăl l-a şi îmbrăţişat şi l-a primit. Şi nu i-a 
zis: Spune de vreo două sute de ori aşa, c-apoi te iert. 

Aşa că lucrurile astea trebuie gândite altfel decât că au făcut Părinţii... 
S-au dat nişte canoane de amânare de la Sfânta Împărtăşanie ca să se arate 
gravitatea păcatului, dar nu înseamnă că neapărat atâta trebuie să treacă 
pentru ca să te ierte Dumnezeu. Dumnezeu te poate ierta în clipa în care te 
spovedeşti, dacă ai părăsit păcatul. Dar e bine să fie şi o vreme de verificare. 

Eu cred că v-am mai spus şi aici, la Craiova, următoarea întâmplare. 
La mine a venit odată un cetățean şi a zis: 

— Părinte, eu am făcut un păcat mare, mare de tot. 

— Dar poţi să-l spui? 

— Da, păi cum să nu-l pot spune, că doar îl ştie tot satul! Am omorât 

un fiu al meu... 

— În ce împrejurare? 

— M-am bătut cu soția, iar el s-a băgat între noi şi l-am lovit şi a murit. 

Şi a făcut omul închisoare nouă ani de zile. Eu, de obicei, nu dau mai 
mult de trei ani de amânare de la Sfânta Împărtăşanie. Şi m-am gândit: dacă 
au trecut nouă ani, îl las să se împărtăşească... Dar nu i-am spus lui nimic. Şi 
apoi am început să-l întreb: 

— La biserică mergi? 

— Nu. 

— Te rogi dimineaţa şi seara? 

— Nu. 

—  Posteşti? 

i Nu 

— Păi, păcatele astea pe care le faci tu acum sunt mai mari decât acela 
pe care l-ai făcut acum nouă ani. De ce? Pentru că pe acela l-ai făcut într-o 
clipă, şi n-ai vrut să-l faci. Dar cu astea... tu faci păcat de câte ori nu mergi la 

biserică, atunci când sunt oamenii în biserică şi ar trebui să fii şi tu acolo două 
ceasuri. Iar tu eşti în altă parte decât unde ar trebui să fii. De rugat nu te rogi, 
de postit nu posteşti... toate astea sunt mai mari-decât acela, aşa că nu te poți 
împărtăşi. 

Deci nu pentru că a omorât omul acela nu l-am lăsat să se împărtă- 
şească, ci pentru că trăia într-un sistem de păcătuire. Aşa trebuie privite lucrurile. 

De-aia zic că trebuie şi o vreme de verificare, în sensul că atunci, în 
timpul acesta cât este oprit de la împărtăşire, omul trebuie să meargă la 
biserică, să se roage, să facă lucruri pe care le fac toţi credincioşii, deci şi 
aceia care n-au făcut păcate cum a făcut el. 

Aşa că lucrurile trebuie văzute şi dintr-o perspectivă canonică. Zic 
Părinţii că şapte ani să nu te împărtăşeşti, pentru anumite păcate. Eu m-am 
luat după Părintele Stăniloae, care, în Dogmatică, recomandă să nu dea 
preoții mai mult de trei ani de oprire de la Sfânta Împărtășanie. Şi atunci, 
când vine omul la mine, dacă face păcate pe care Părinţii le canonisesc cu 
cincisprezece ani, eu zic trei ani. În alte cazuri, doi ani, un an... Văd eu cum... 

Dar unora le spun: să ştii că dacă trăieşti tot aşa, nici la moarte nu ești 
vrednic să te împărtăşeşti. Sau, dacă are un sistem din acesta de păcătuire... 
de exemplu, cu fumatul, să zicem, că ăsta e frecvent: dacă nu se lasă de 
fumat, pot să treacă şi treizeci de ani, că tot nu-l las să se împărtăşească. 


— Dacă un credincios participă doar formal la sfintele slujbe, se 
poate împărtăşi de bucuria acestora? 

— Păi, ştiu eu? Să spuneţi voi, ăştia care participaţi aşa, dacă puteţi sau 
nu puteți. E greu de stabilit o chestiune de felul acesta; cât se poate, până 
unde se poate... Oamenii sunt sfătuiți să trăiască intens slujbele... acuma, 
fiecare om trăieşte cum poate el, la măsurile lui, nu se poate fixa, că numai 
de aici în sus ai bucurie şi până aici... 

Important este nu să cauţi bucuria; eu nu v-am vorbit acum despre 
„Bucurie în Ortodoxie” pentru că trebuie căutată bucuria. Bucuria vine, 
adică Biserica organizează lucrurile în aşa fel încât oamenii să poată avea o 
atmosferă de bucurie. Însă câtă bucurie poate avea fiecare dintre noi, asta 
depinde şi de noi, depinde de starea noastră sufletească, depinde de capaci- 
tatea noastră de participare. Nu-s nişte lucruri care se pot fixa aşa: uite, fă 
aşa, că atunci o să ai bucurie. 

Noi credem că omul care-şi împlineşte datoria ajunge şi la bucurie. 
Însă la câtă bucurie... Acuma, v-am zis, nu trebuie să umblăm noi după 
bucurie, dar totuşi e mai firesc să ai bucurie decât să nu ai bucurie. 

— De ce numai unii oameni suferă în această viaţă şi au parte de 
mai puţine bucurii? 

— Dragă, Dumnezeu ştie... Tainele lui Dumnezeu le ştie Dumnezeu. 
În Pateric este un caz, că Sfântul Antonie cel Mare pune o întrebare: 
„Doamne, de ce unii trăiesc mult, iar alţii mor de tineri? De ce unii sunt 
bogaţi, iar alţii săraci? De ce unii suferă, iar alţii trăiesc în odihnă?” Şi 
răspunsul a fost: „Antonie, tu ia aminte la tine însuţi, iar pe acestea lasă-le 
în seama lui Dumnezeu”. 

N-avem de unde să ştim tainele lui Dumnezeu şi situaţiile ca atare. 
Fiecare om îşi duce viața cum i-a rânduit-o Dumnezeu, cum i-au 
pregătit-o înaintaşii lui... lar unii suferă mai mult, alţii mai puțin, ştie 
Dumnezeu de ce. 

Important este nu să suferi mult sau să suferi puțin sau să nu suferi 
deloc, ci important este ca, dacă suferi, să-ţi foloseşti suferința ca mijloc 
de îmbunătăţire sufletească. Să nu adaugi la suferința pe care-o ai, încă o 
suferință, suferinţa nedreptăţitului. 


— Ce părere aveţi despre viitorul poporului român? Există şanse 
ca el să aibă un puternic caracter ortodox? 

— Dragă, când eram tânăr, îi auzeam pe oamenii bătrâni spunând: 
„Când eram noi tineri... erau lucrurile mai nu-știu-cum, erau oamenii mai 
buni”. Şi eu mă gândeam că toţi bătrânii zic aşa, dar că atunci când oi fi eu 
bătrân, n-o să zic aşa. Ei, acum am ajuns eu bătrân şi să ştiţi că zic mai tare 
decât ăia de-atunci: când eram eu mai tânăr, era mai bine, era altfel. 

Poporul român poate avea un viitor bun şi un viitor ortodox în măsura 
în care oamenii care-l formează se silesc să ştie de Dumnezeu, să știe de 
Ortodoxie. Oamenii s-au depărtat foarte mult de Dumnezeu, nu mai au o 
Lege. Când eram eu tânăr, dacă-i întrebam pe ai mei de ce postim, ziceau: 
Aşa-i Legea! De ce trebuie să mergem duminica la biserică? Fiindcă aşa-i 
Legea, aşa ne-am pomenit! De ce trebuie să facem cutare lucru? Aşa-i 
Legea! Adică oamenii ştiau de o Lege, ştiau de o rânduială, ştiau de ceva 
mai presus de ei, se orientau după ceva. 

Viitorul poporului român poate să fie bun numai în măsura în care 
oamenii ştiu de o Lege, ştiu de o rânduială, se încadrează într-o rânduială, au 
o bună-cuviință, fac nişte lucruri care să-i apropie de Dumnezeu, care să-L 
pună în evidență pe Dumnezeu. Acolo unde lipseşte credinţa în Dumnezeu, 
nu poate fi vorba-de Ortodoxie, pentru că nu există credință. Întâi trebuie o 
credință în Dumnezeu, conştiinţa unei Legi, conştiinţa unei rânduieli, şi 
după aceea vine încadrarea în Ortodoxie. 

Să ştiţi că e mult mai uşor să fii altceva decât ortodox, şi mai ales cum 
sunt neoprotestanţii, care nu-i cer omului mare lucru, ci doar atâta: să creadă 
în Dumnezeu şi atunci zic ei că e mântuit;-Or la noi, uite, sunt atâtea 
rânduieli precise: miercurea şi vinerea e de post; nu mai discutăm! Posturile 
pe care le-a rânduit Biserica sunt posturi — dacă nu posteşti, nu eşti în 
rânduiala ortodoxă. Duminica trebuie să mergi la biserică — dacă nu mergi, 
nu ești în rânduiala ortodoxă. Or lucrurile acestea sunt foarte mult părăsite 
în vremea noastră, aşa că nu pot să mă gândesc la un viitor ortodox al 
poporului român. 


— Vă mulțumim! 

— Am sesizat că în ceea ce priveşte legea orânduită de Biserica 
noastră, mulţi o respectă. Mă refer la faptul că omul merge la biserică, 
aprinde lumânări, dă acatiste şi pomelnice. Şi oamenii cred că se 
mântuiesc dacă fac aceste fapte. Dar în momentul când este vorba de 
Legea pe care ne-a lăsat-o Dumnezeu (şi mă refer la Cele zece porunci 
date de Dumnezeu prin Moise în Vechiul "Testament şi la învățăturile 
Domnului nostru lisus Hristos), marea majoritate suntem deficitari. Or 
eu cred că tocmai acestea sunt cele mai importante pentru mântuire. 

— Legea ne-a dat-o Dumnezeu şi trebuie s-o trăim în legătură cu 
Dumnezeu, pentru a ne apropia de Dumnezeu, pentru a împlini ceea ce ne 
cere Dumnezeu, ceea ce ne-a poruncit Dumnezeu. Deci noi nu trebuie să 
intrăm într-un sistem: doar atâta, că facem anumite lucruri şi nădăjduim la 
lucrurile pe care le facem, ci trebuie să trăim o viață aşa cum zicem la 
slujbele noastre: „Toată viața noastră, lui Hristos Dumnezeu să o dăm”. Nu 
putem să nădăjduim doar la o anumită lucrare. 

Avva Dorotei, de pildă, în Filocalie, zice că cel care se ține numai de o 
faptă bună este ca omul care zideşte un singur perete; însă cel care vrea să 
facă o casă trebuie să facă patru pereți, iar cei patru pereţi înseamnă ceva 
care ţine de tot ceea ce se cere. | 

Deci noi nu trebuie să trăim numai într-un sistem de gândire, de trăire 
religioasă, ci trebuie să trăim în raport cu Domnul Hristos. Ce înseamnă 
pentru mine Domnul Hristos, ce înseamnă pentru mine Dumnezeu Tatăl, ce 
înseamnă pentru mine Dumnezeu Fiul, ce înseamnă pentru mine Maica 
Domnului, ce înseamnă pentru mine sfinții lui Dumnezeu? Toate acestea 
trebuie să le avem în vedere şi să ne raportăm la ele. 

Şi la mine vin credincioşi care, dacă-i întreb dacă merg la biserică, zic 
că merg şi aprind o lumânare. Şi eu le spun că ei lasă lumânarea în locul lor, 
dar ea stă în locul ei. Adică nu stau la biserică, nu stau la slujbă. Aceştia fac 
prea puţin, nu pot nădăjdui la mântuire pentru c-au aprins o lumânare, chiar 
în fiecare duminică de-ar aprinde-o. Ei trebuie să meargă la biserică şi să 
participe la sfintele slujbe, în special la Sfânta Liturghie, să stea acolo, în 
fața lui Dumnezeu, ca să se ducă de la biserică cu Dumnezeu în suflet şi 
să-şi trăiască şi cealaltă vreme a vieții, care nu-i în biserică, tot ca în biserică 
şi tot în legătură cu Dumnezeu. 

— De ce sinuciderea este păcat mai mare decât crima? 

— Pentru că de crimă te poţi pocăi, dar de sinucidere nu te poți pocăi, e 
ultimul tău cuvânt, ultima ta atitudine în fața: morţii. După moarte nu mai 
există posibilitate de îndreptare şi de aceea sinuciderea este socotită ca fiind 
cel mai mare păcat. Crima e şi ea mare păcat, dar cineva care a făcut o crimă 
poate ajunge să primească iertare chiar pentru crima făcută, pocăindu-se. 


— Dacă un creştin şi-a pierdut credinţa, ce poate face ca să şi-o 
recapete? 

— Dacă vrea să şi-o recapete, trebuie să facă faptele credinţei. Sfântul 
Apostol Toma n-a crezut în Învierea Domnului Hristos, dar a rămas 
împreună cu ceilalți ucenici care L-au văzut pe Domnul Hristos înviat şi 
care credeau în Înviere şi îl găsim împreună cu ucenicii când Domnul 
Hristos l-a încredinţat şi pe el de Învierea Lui. Înseamnă că el nu i-a părăsit 
pe ceilalţi ucenici, din grupul credincioşilor, pentru că nu avea şi el destulă 
credinţă. O formulare ar fi în felul acesta: dacă faci faptele credinței, ajungi 
să ţi se înmulțească credința. Ştiţi cum e cu credința? Cum e şi cu cultura: 
dacă te ţii de ea, o ai, iar dacă nu te ţii de ea, o pierzi. 





— Dacă cineva se naşte în altă Lege decât cea ortodoxă, e bine să 
rămână în Legea lui doar pentru că e Legea lui? 

— Nu. Dacă cineva se naşte într-o altă credință şi poate deveni ortodox, 
e bine să devină ortodox. Numai că nu se prea întâmplă lucrul acesta, din 
cauză că omul ajunge într-un mediu de credință. De exemplu, cei din 
Germania, cei din America, nu ştiu despre Ortodoxie, şi atunci ei nu pot 
deveni ortodocşi. Sunt unii care devin ortodocşi (şi este o mişcare pentru 
Ortodoxie), însă sunt foarte puţini aceia care devin ortodocşi dintr-un alt 
mediu de viaţă. Deci asta este o chestiune pe care şi-o rezolvă fiecare la 
posibilităţile lui; noi am dori ca toți să fie ortodocşi, pentru că trăirea noastră 
ortodoxă este suficientă pentru noi şi nu ne putem închipui să fim altceva 
decât ceea ce suntem. 


— Vă rugăm să clarificaţi deosebirile dintre Ortodoxie şi Catolicism. 

— În anul 1054, când s-a despărţit Biserica şi au apărut două fracțiuni 
dintr-un întreg, au început să-şi reproşeze unii altora ceea ce nu era conform 
cu credința pe care o aveau. Până la 1054, deosebirile dintre ortodocşi şi 
catolici existau, dar fiind ei în aceeaşi Biserică, ruptura nu s-a produs. După 
despărțirea Bisericii, au fost preocupări de refacere a unității ei, şi atunci 
catolicii au pus o problemă: ce anume să le ceară ortodocşilor care nu mai 
sunt catolici, ca să fie reintegrați în Biserica Catolică. Şi, la un sinod ţinut la 


148 


Răspunsuri la întrebări ale credincioşilor 


Ferrara-Florenţa, în anii 1437-1439, s-au formulat cele patru puncte „florentine”, 
care de fapt constituie şi diferențele dintre ortodocşi şi catolici, şi anume: 
1. Să-l recunoască pe Papa drept cap văzut al Bisericii; 
2. Să mărturisească faptul că Duhul Sfânt purcede şi de la Fiul, 
fapt desemnat prin termenul teologic „Filioque”; 
3. Să creadă că există un loc intermediar între rai şi iad, 
purgatoriul; 
4. Să facă Sfânta Euharistie, Sfânta Cuminecătură, cu pâine 
nedospită, cu azimă. 

Acestea sunt cele patru puncte florentine şi ele reprezintă diferenţele. 

Însă să ştiţi că diferenţe sunt în aproape toate chestiunile. Aproape că 
nu există un adevăr de credință care să nu prezinte diferenţe între ortodocşi 
şi catolici. 

Astfel, să luăm un lucru foarte practic: cum îşi fac semnul crucii. 
Romano-catolicii fac semnul crucii dinspre stânga spre dreapta, iar 
greco-catolicii, care nu-s nici ortodocşi-ortodocşi, nici catolici-catolici, îl fac 
tot ca ortodocşii, de la dreapta spre stânga. Acuma, care deţine adevărul? 
Pentru că sunt, în Catolicism, deja două feluri de a-şi face oamenii semnul 
crucii: unii de la dreapta la stânga, ca greco-catolicii sau armeano-catolicii, 
şi unii care-şi fac de la stânga la dreapta — romano-catolici. Iată o diferenţă. 

În ceea ce priveşte harul, ortodocşii spun că harul lui Dumnezeu este 
energie necreată, care porneşte din Dumnezeu, emană din Dumnezeu; iar 
catolicii spun că este o energie creată. Energie creată sau necreată, adevărul 
este că există un har, iar harul mântuieşte şi ajută. Părintele Stăniloae zice 
despre catolici că nu pot să aspire la îndumnezeire pentru că harul, în 
concepția lor, este creat. Acum, orice ai gândi despre curentul electric, el tot 
curent electric este. Tot aşa şi în ceea ce priveşte harul: harul este ceea ce 
este el; noi credem că este o energie necreată, care emană din Dumnezeu. 

În ceea ce o priveşte pe Maica Domnului, noi considerăm că Maica 
Domnului s-a născut cum se nasc toţi oamenii, însă catolicii afirmă 
„imaculata concepţie”, înțelegând. că Maica Domnului s-a născut cum S-a 
născut Domnul Hristos, fără contribuţie bărbătească. 

Deci orice lucru ai lua din adevărurile de credință, există diferenţe, 
care sunt totuşi destul de mari; şi chiar dacă nu sunt foarte mari, totuşi, 
datorită faptului că Biserica este organizată pe diferenţe, nu se poate aştepta 
la o apropiere între ortodocşi şi catolici. 

lată încă o- diferență, în ceea ce priveşte preoția: preoţii romano- 
catolici sunt necăsătoriți, preoţii ortodocşi sunt căsătoriţi, iar preoţii greco- 
catolici sunt unii necăsătoriți — puţini —, şi cei mai mulţi, căsătoriţi. Iată deci 
că în Biserica Catolică pot exista şi preoți necăsătoriți, şi preoţi căsătoriți. 

Până la urmă, cine are dreptate? Eu cred că are dreptate Ortodoxia, care la 
oameni căsătoriți pune preoţi căsătoriți. 


— Catolicii se mântuiesc, ţinând cont de afirmația Mântuitorului: 
„Un Domn, o Credinţă, un Botez”!%? 

— Bine, asta este o chestiune pe care o pot flidi-t toți... Noi nu ştim 
cum se mântuiesc sau dacă se mântuiesc pe temeiul acesta. Biserica 
Ortodoxă totdeauna a fost exclusivistă, n-a spus că se mai mântuiesc şi alții 
în afară de membrii ei. 

Însă putem avea părerea că se pot mântui, mai ales că în Biserica 
Romano-Catolică există şi succesiune apostolică, adică preoții au succesiune 
apostolică în sensul că, dacă urmăreşti firul de la preotul de astăzi până la 
Sfinţii Apostoli, poţi să îţi dai seama că nu s-a întrerupt succesiunea 
apostolică, firul de legătură de la Sfinţii Apostoli. Şi-apoi, au destui sfinți, 
iar sfinţii catolici sunt şi sfinţi reali, chiar dacă noi, ca ortodocși, nu-i 
recunoaştem sau dacă Biserica, în mod oficial, nu-i recunoaşte. Totuşi nu 
poţi să zici că n-au fost sfinţi în fața lui Dumnezeu, dacă au făcut lucruri pe 
care le fac sfinţii. De exemplu, Părintele Arsenie Boca, la biserica din 
Drăgănescu, unde a pictat, l-a cuprins şi pe Sfântul Francisc de Assisi în 
pictura din biserică, or Sfântul Francisc de Assisi a trăit după anul 1054. 
Greco-catolicii au, în Ardeal, şi biserici închinate Sfintei Paraschiva, deşi 
Sfânta Paraschiva a fost după despărțirea Bisericii. 


— Ortodocşii se pot ruga împreună cu catolicii? Ce părere aveţi 
despre ecumenism? 

— Eu cred că lucrul cel mai important pe care ar trebui să-l realizeze 
ecumenismul ar fi sărbătorirea Paştilor la aceeaşi dată de către toți creştinii. 
Anul acesta, de pildă, catolicii sărbătoresc Paştile în 30 martie, iar noi, 
ortodocşii, sărbătorim Paştile în 27 aprilie. E o diferență, gândiţi-vă, de o 
lună de zile. Şi, când oamenii trăiesc împreună, în comunități, în familii, iar 
unu-i ortodox şi altu-i catolic, e o diferență prea mare, e o treabă care 
deranjează. Pe noi nu ne deranjează că în 30 martie sărbătoresc catolicii şi 
protestanții Paştile, pentru că nu avem o tangenţă, dar când eşti în situaţia de 
a avea o tangenţă cu cei care sărbătoresc în 30 martie, şi tu le sărbătoreşti 
abia în 27 aprilie, e o chestiune care deranjează, care stinghereşte, 
nemulțumeşte... Nu poţi avea aceeaşi trăire între unii şi alţii, ci trebuie să 
aştepţi Paştile din 27 aprilie, ca după aceea să te conectezi, cumva, la cei 
care au sărbătorit Paştile în 30 martie. 


9 Afirmația îi aparţine, de fapt, Sfântului Apostol Pavel (Efeseni 4, 5). 

Deci ecumenismul, din acest punct de vedere, n-a realizat nimic. Că 
i-a făcut pe oameni să se întâlnească, să se apropie, să se cunoască, să se 
bucure unii de alţii, toate chestiunile acestea sunt nişte chestiuni încă 
exterioare, nu ţin de religiozitate. 

Era un banc, pe care-l poate spune şi un călugăr şi îl şi spune: catolicii 
şi protestanții, când se întâlnesc la vreo întrunire, în Apus, vorbesc despre 
fotbal, ca să nu se certe. Cam aşa stau lucrurile, adică acestea sunt nişte 
lucruri exterioare, încă prea exterioare. 

Şi la noi la mânăstire vin preoți catolici, vin romano-catolici, vin 
călugări catolici. Vin, ne înţelegem... În toamnă au fost nişte studenţi de la 
Teologie din Elveţia, cu un preot catolic, şi au făcut trei mise% la noi, într-un 
paraclis la noi la mânăstire, într-un agheasmatar. Am participat şi eu, cu 
toată bucuria... N-am de ce să exclud posibilitatea de a fi în legătură cu 
oameni care se roagă, cu oameni creştini. De ce să nu fiu acolo? Am fost la 
toate misele, pentru că ei le-au aranjat în aşa fel încât să putem participa şi 
noi, cei care vrem să participăm. Şi cu asta cred c-am răspuns la întrebarea 
dacă se pot ruga unii cu alţii. Se pot ruga unii cu alţii, pentru că se roagă lui 
Dumnezeu; Dumnezeu e acelaşi, Mântuitorul e acelaşi, Duhul Sfânt e 
acelaşi, Maica Domnului e aceeaşi, numai că sistemul de rugăciune e altul, 
felul de a te ruga e altul. Şi-atunci, sigur că nu poţi participa total. 
Bineînţeles, când au zis ei: „Gratias agere”, de pildă, am zis şi noi, care am 
ştiut să zicem, „ustus et dignus est?!; sau, când au zis: „Dominus vobiscum”, 
am putut zice şi noi: „Et cum spiritu tuum”2. Sau şi alte lucruri, pe care le 
putem zice şi care nu lezează cu nimic situația noastră de ortodocşi. 

Noi, dacă suntem ortodocşi, nu trebuie să fim exclusivişti, ci trebuie să 
ne ţinem Ortodoxia în toate împrejurările vieţii. Deci eu, dacă m-am dus la o 
Liturghie catolică, m-am dus ca ortodox la Liturghie catolică, nu m-am dus 
ca un catolic la o Liturghie catolică. Şi el, dac-a venit la Liturghia noastră, a 
venit la Liturghia ortodoxă rămânând el catolic. Se pot face nişte legături de 
felul acesta între oameni, însă ecumenismul încă n-a realizat esenţialul. Şi 
cu cred că lucrul cel mai de căpetenie ar fi acesta: sărbătorirea Paştilor la 
aceeași dată. aha 


— Dacă am ţinut postul şi nu am observat nicio schimbare în bine, 
ce este de făcut? 

— Să mai ţii unul! Când mai vine-o dată postul, îl mai ţii iarăşi şi aşa 
mai departe... Odată şi-odată trebuie să simți ceva, că doar Îi slujeşti lui 
Dumnezeu, ţinând post. 

Dati be o eta ee e zii 

“ Misă sau mesă = serviciu liturgic catolic; Liturghie. 

21 Să-l mulțumim Domnului” — „Cu vrednicie şi cu dreptate este”. 
* „Domnul cu voi” — „Şi cu duhul tău”. 

— Ce stadiu de credință a avut poporul de pe teritoriul ţării 
noastre, atunci când Sfântul Apostol Andrei a venit pe aceste meleaguri? 
„.—Nu ştim, că-i demult! Sfântul Andrei a venit să-i evanghelizeze Şi i-a 
evanghelizat. Cum a fost, cât a fost, ce s-a realizat, nu ştim, dar ştim că 
Biserica noastră s-a dezvoltat ca Biserică Ortodoxă în Răsăritul Europei, 
chiar dacă noi, românii, suntem de origine latină. Uite, am rămas ortodocşi, 
suntem singura naţiune ortodoxă de origine latină. Că lucrurile s-au 
dezvoltat aşa, noi nu prea ştim cum s-au dezvoltat, pentru că gândiţi-vă, 
argumente sigure şi reale, istorice, avem puţine, nu numai din punct de 
vedere bisericesc, ci şi din punct de vedere naţional. E o întrerupere mare în 
istoria noastră, deşi oamenii au trăit pe meleagurile acestea, indiscutabil, şi 
au crezut... Când eram eu copil, de pildă, ai mei ziceau, când să ne zicem 
rugăciunile, să ne zicem „ocenaşele”. Înseamnă că cei mai de demult ziceau 
în limba slavonă: „Otce naş”, adică „Tatăl nostru”. 
Nu ştim, nu ne putem da seama foarte bine cum au stat lucrurile, într-o 
vreme care e irecuperabilă. N-ai cum să-ţi dai seama de manifestările de 
credință ale oamenilor care n-au lăsat nimic scris în urma lor. 


— Ce rol are preponderența faptelor bune pentru mântuire, la 
judecata particulară? Ne mântuiesc faptele noastre bune sau numai 
mila lui Dumnezeu? Mântuirea este recompensă sau milostivire divină? 

— Și una, şi alta. Adică noi ne ducem în faţa lui Dumnezeu cu ceea ce 
suntem. Să nu vă închipuiţi că faptele bune sunt aşa, nişte lucruri cu care te 
duci înaintea lui Dumnezeu ca şi când ai avea o grămadă de lucruri realizate. 
Faptele bune cu care ne ducem noi înaintea lui Dumnezeu şi pe care 
Dumnezeu le ştie sunt incluse în noi înşine. Cartea vieţii noastre suntem noi 
înşine. Faptele noastre intră în componenţa noastră: ce faci te şi face. ŞI 
atunci, noi ne ducem înaintea lui Dumnezeu cu ceea ce suntem noi în noi 
înşine, cu ceea ce am devenit prin faptele bune pe care le-am făcut sau prin 
faptele rele pe care le-am făcut. Ne ducem cu noi, cum suntem, cum am 
devenit prin ceea ce am făcut. 

Mântuirea nu ni se dă ca o recompensă pentru faptele bune — deşi ni 
se cer şi pentru mântuire fapte bune —, ci mântuirea este un har de la 
Dumnezeu pentru Gamenii care au trăit cu Dumnezeu în lumea aceasta, 
care s-au gândit la Dumnezeu şi au ţinut seamă de Dumnezeu. Faptele 
bune ne sunt ajutătoare pentru înmulţirea credinței în Dumnezeu, dar 
dac-ar fi să ne mântuim numai prin faptele noastre bune, nu ne-am putea 


„mântui, pentru că mântuirea, în principal, vine de la Mântuitorul. Noi ne 


mântuim cu ajutorul Mântuitorului, nu ne mântuim prin ceea ce facem noi 
şi am devenit aşa ca Dumnezeu să ne declare mântuiți, ci ne ducem cu 

viața noastră, cu alcătuirea noastră, cum am devenit, în faţa Mântuitorului, 
şi Mântuitorul ne mântuieşte. 

Eu cred c-ar fi trebuit să ne gândim mai mult şi mai des la un cuvânt 
din Sfânta Evanghelie, în legătură cu tânărul cel bogat. Când Domnul 
Hristos a spus: „Mai lesne este să intre cămila prin urechile acului, decât 
bogatul în împărăția cerurilor”, atunci ucenicii L-au întrebat pe Domnul 
Hristos: „Atunci cine poate să se mântuiască?” Şi Domnul Hristos a spus un 
cuvânt pe care e bine să-l avem în vedere şi noi: „Ceea ce e cu neputinţă la 
oameni, cu putință este la Dumnezeu” (Matei 19, 24-26). 

Deci în principal Dumnezeu ne ajută să ne mântuim. În principal, 
mântuirea ni se dă prin har, iar faptele bune ne fac receptivi pentru harul 
prin care primim mântuirea. 


— Cum se explică vorba: „Bătaia e ruptă din rai?” 

— Când n-o primeşti, atunci poţi s-o zici... Bătaia e ruptă din rai în 
sensul că e un mijloc de îndreptare, şi mai ales pentru copii, cu care nu te 
poți înțelege: îi baţi ca să ştie de frică, dacă nu ştiu de vorbă bună. ŞI zici că 
bătaia e ruptă din rai în înţelesul că-ți pregăteşte raiul, fiindcă te faci mai 
bun, te îndreptezi, şi fiind îndreptat, poţi ajunge în rai. 


— Explicaţi, vă rog, cuvintele: „Crede şi nu cerceta”. În ce situații 
să le respectăm? 

— În toate situaţiile care privesc adevărurile de credință care nu pot fi 
înțelese. Oricât ai vrea, de exemplu, să înţelegi taina Sfintei Treimi, e cu 
neputinţă; şi-atunci, n-ai de ce să cercetezi. Eventual poţi să cercetezi unde-i 
scris în Sfânta Scriptură, ce scriu Sfinții Părinţi despre Sfânta Treime, dar 
altfel n-ai cum să cercetezi, pentru că lucrurile mai presus de lume nu pot fi 
înţelese prin puterea omului. „Fericit eşti, Simone, fiul lui Iona, că nu trup şi 
sânge ţi-a descoperit ţie aceasta, ci Tatăl Meu, Cel din ceruri” (Matei 16, 17) 
— a zis Domnul Hristos către Sfântul Apostol Petru, care L-a mărturisit pe 
Domnul Hristos ca „Hristos, Fiul lui Dumnezeu cel viu”. Aşa ceva nu se 
poate înțelege prin puterea omului, din puterea firii, ci numai prin 
descoperirea lui Dumnezeu, iar Dumnezeu nu dă explicații. Şi-atunci, 
explicaţii nu putem cere nici noi. 

N-avem cum să cercetăm, de exemplu, Învierea Mântuitorului, n-avem 
cum să cercetăm Înălțarea la cer a Mântuitorului. Cineva — e vorba de un 
preot, Copăcianu, care a scris o carte despre viaţa lui lisus — făcea nişte 
teorii în legătură. cu trupul înălțat al Mântuitorului, o legătură între trupul 
Maicii Domnului şi trupul Mântuitorului. Să ştiţi că toate lucrurile acestea 
nu au rost, pentru că noi nu putem înțelege... putem face teorii, dar n-are 

niciun rost o teorie într-o chestiune care-i mai presus de înțelegerea noastră. 


Aşa încât n-avem de ce să cercetăm. Cum să cercetăm noi, de exemplu, 

Pogorârea Duhului Sfânt? Doar să ne lumineze: Duhul Sfânt că S-a pogorât 

peste Sfinţii Apostoli, dar n-avem cum să cercetăm. Putem cerceta unde-i 

scris în Scriptură despre Pogorârea Duhului Sfânt, ce spune Sfântul Apostol 

Pavel în legătură cu acțiunea Duhului Sfânt. În general însă nu avem cum 
cerceta, aşa că degeaba cercetăm. 





— Explicaţi-ne cuvintele Fericitului Augustin: „Iubeşte şi fă ce vrei”. 

— Da, este un cuvânt al Fericitului Augustin pe care l-am auzit şi eu, 
încă din copilărie, în legătură cu Crăciunul. Dacă-L iubeşti, pe Dumnezeu, 
poţi să faci orice vrei, că nu poți face ce nu trebuie să faci. În momentul în 
care eşti angajat în legătură cu Dumnezeu, prin iubire, n-ai cum să faci un 
lucru rău, pentru că nu trăieşti în afară de Dumnezeu. Adică n-o să faci 
păcate, gândindu-te că-L iubeşti pe Dumnezeu... ci, pentru că-L iubeşti pe 
Dumnezeu, nu faci păcate. Şi-atunci, faci ce vrei. 

Ştiţi cam cum e treaba asta? Cum zic eu: că eu fac ce-mi place. Cum 
adică „fac ce-mi place”? Tot ce fac îmi place. Îmi place să mă duc la 
biserică, îmi place să slujesc, îmi place să stau la strană, îmi place să cânt, 
îmi place să predic, îmi place să ţin o conferință, îmi place să mă rog, îmi 
place să meditez, îmi place să spovedesc, îmi place să mă spovedesc... deci 
tot ce fac îmi place; deci fac ce-mi place. Ar putea zice oamenii: „Apăi, ăsta 
nu-i om cumsecade, dacă face ce-i place!” Dar eu fac ce-mi place pentru 
că-mi place numai ce trebuie să-mi placă. 


— Explicaţi-ne rostul lumânărilor şi simbolistica lor în Biserică. 

— Noi aprindem lumânări la biserică mai mult în înțeles istoric şi-n 
înţeles moral. Adevărul este că în primele veacuri ale creştinismului şi multă 
vreme încoace, lumânările erau necesare pentru iluminat. Nu putea exista o 
slujbă în care se citea fără lumânări. Şi-atunci, exista şi rolul practic al 
folosirii lumânărilor. Or acum, când există alte mijloace de iluminare, 
înţelesul practic al lumânărilor nu mai există. 

Însă lumânările ţin de rânduiala Bisericii şi în înțeles simbolic. Ne 
aduc aminte de lumina lui Hristos, care luminează tuturor. Preotul, cu o 
lumânare în mână, spune, la Liturghia Darurilor mai înainte sfințite: 
„Lumina lui Hristos luminează tuturor”. Sau, la Paşti: „Veniţi de luaţi 
lumină!” Acesta este simbolismul luminii ca atare. 

Iar simbolismul lumânărilor ca jertfă este în înțelesul că lumânările 
sunt făcute din ceară de albine, iar albinele sunt socotite simbolul fecioriei, 

pentru că nu au legătură între masculin şi feminin. Lumânările sunt o jertfă 
pură, o manifestare de puritate adusă în fața lui Dumnezeu. 


— Consideraţi că ştiinţa contestă unele mentalități bisericeşti? 

— Dragă, dacă se întâmplă aşa ceva, în cazul acesta încurcăturile care 
sunt le face sau omul religios care n-are cunoştinţe ştiinţifice, sau omul de 
ştiinţă care n-are cunoştinţe religioase. Credinţa şi ştiinţa sunt două lucruri 
care trebuie să meargă împreună, dar obiectul lor este cu totul diferit. 
Credinţa nu face ştiinţă, face conştiinţă, iar ştiinţa nu face conştiinţă, ci face 
ştiinţă în legătură cu legile lui Dumnezeu, în folosul oamenilor. Prin urmare, 
obiectivul fiind diferit, nu se poate pune problema unei convergenţe totale. 
Şi, mai ales fiindcă ştiinţa este la măsura omului, iar credinţa este din darul 
Domnului, nu poate fi vorba de o comparaţie. 

Acuma, sigur că unii oameni de ştiinţă, de exemplu, explică existența 
lumii într-un fel, excluzând, să zicem, partea lui Dumnezeu în creaţia lumii; 
în cazul acesta, ei contrazic religia. 

Religia vorbeşte despre existenţa lui Dumnezeu şi despre creaţia lui 
Dumnezeu, şi în felul acesta contrazice ştiinţa. 

Noi ne bazăm pe ceea ce ne spune credința noastră și credem în 
existența lumii prin Dumnezeu, şi-atunci n-avem de ce să cerem sprijinul 
ştiinţei ca să fim siguri de ceea ce ne spune credința. Ne bazăm pe 
argumentele credinţei, pe ceea ce ne spune credința. Dacă am căuta sprijin în 
afirmaţiile ştiinţei, ar însemna că punem ştiinţa mai presus de credință sau pe 
picior de egalitate cu credinţa. Important este ca fiecare să ştie ce urmăreşte. 

Sigur că un om de ştiinţă poate să-L descopere şi pe Dumnezeu, din 
minunăţiile lui Dumnezeu. De exemplu, psalmistul, care era un om al 
credinței, spunea, privind la natură: „Cât de minunate sunt lucrurile Tale, 
Doamne, toate cu înțelepciune le-ai făcut” (Ps. 103, 25); iar un om de 
ştiinţă, care ştie mai mult decât ştia psalmistul sau decât ştim noi despre 
natură — de exemplu structura unui grăunte de polen, care, deşi e atât de mic 
încât nu se vede cu ochiul liber,-totuşi are o structură a lui —, Îl poate vedea 
în grăuntele de polen pe Dumnezeu (pe Creator) mai bine decât îl vedem noi, 
care nu ştim structura lui, să zicem. Sau structura atomului: oamenii de 
ştiinţă, care ştiu structura atomului mai mult decât noi, pot vedea minunăţiile 
lui Dumnezeu în structura atomului mai mult decât noi. Aşa încât credința 
poate să-l sprijine pe omul de ştiinţă, iar omul de ştiinţă poate să se sprijine 
pe rezultatele ştiinţei în vederea înmulțirii credinţei. 

Se spune despre Pasteur că a fost un om foarte credincios şi că cineva 
ar fi zis către el: cum tu, care eşti aşa învățat, eşti credincios ca un țăran breton? 
(În regiunea Bretania din Franţa se socoteau că sunt cei mai buni credincioşi.) 

Şi el a răspuns: Da, sunt om învăţat şi sunt credincios ca un breton, dar, 
dac-aş fi mai învăţat, aş fi credincios ca o bretonă — ştiindu-se că femeile 
participă la viața religioasă mai mult decât bărbaţii. 


— Care sunt căile de desăvârşire în Ortodoxie? 

— În Ortodoxie, desăvârşirea se urmăreşte mai ales în două planuri: în 
smerenie şi în iubire. Sfântul Isaac Sirul, întrebat fiind ce este desăvârşirea, 
a zis că desăvârşirea este „un adânc de smerenie sau o prăpastie de 
smerenie”. Iar Domnul nostru lisus Hristos Şi-a prefațat afirmația: „Fiţi 
desăvârşiţi, precum Tatăl vostru: Cel din ceruri desăvârşit este” prin 
cuvintele: „Iubiţi pe vrăjmaşii voştri, faceţi bine celor ce vă urăsc, binecu- 
vântaţi pe cei ce vă blestemă şi rugaţi-vă pentru cei ce vă prigonesc, ca să fiți 
fiii Tatălui vostru Celui din ceruri, Care răsare soarele peste cei buni şi peste 
cei răi şi trimite ploaia peste cei drepți şi peste cei nedrepți” (Matei 5, 44-45). 
Iar după aceea, a spus cuvintele: „Fiţi desăvârşiţi, precum Tatăl vostru Cel 
din ceruri este desăvârşit” (Matei 5, 48). 

Iar Sfântul Apostol Pavel, în Epistola către Coloseni, arătând calea 
spre desăvârşire, îşi încheie cuvântul astfel: „Peste toate îmbrăcaţi-vă cu 
iubire, care este legătura desăvârşirii” (Coloseni 3, 14). 

Aşadar, în iubire şi în smerenie caută Ortodoxia desăvârşirea. 


— Punerea pe pereţi a pozelor şi reclamelor constituie idolatrie? 

— Nu constituie idolatrie, dar s-aveţi grijă ce puneţi pe pereţi! Să nu 
puneţi nuduri şi spurcăciuni şi nu ştiu ce, pentru că nici nu se potriveşte, 
într-o casă de creştin, să fie icoanele în legătură cu lucruri necuviincioase; şi 
lucrurile necuviincioase nu trebuie puse nicăieri, adică nu trebuie expuse. 

Îmi spunea cineva că la serviciu, acolo unde lucrează el, sunt nişte 
poze deşucheate... Nu e corect! În maşini, unii au lucruri pe care nu se 
cuvine să le aibă nici înăuntru, nici în afară. 

Eu sunt foarte împotriva celor care se uită la filme necuviincioase, la 
lucruri pe care nu se cuvine să le aibă omul în vedere. 

Dacă eşti un om religios, trebuie să îţi creezi o atmosferă care-ţi aduce 
aminte de Dumnezeu. Icoanele din casele credincioşilor sunt o prelungire a 
bisericii în casele oamenilor. Or nu poate să fie Dumnezeu şi Satana la un 
loc, Dumnezeu şi lucrurile necuviincioase la un loc. 


— Există vreun verset în Sfânta Scriptură, care să ne întărească 


nouă credința că după moarte ne vom întâlni cu sufletele celor pe care 
i-am iubit în această viață şi care au murit? 

— Nu ştiu să existe, dar e credința noastră. Adică noi, de fapt, nu ne 
bazăm numai pe Scriptură... să nu Căutați argumente numai din Scriptură, 
pentru că Scriptura e numai o parte, numai un izvor al credinţei, nu 
reprezintă toate izvoarele. Noi avem credință şi în tradiţia Bisericii, şi-atunci 
ne bazăm şi pe ceea ce spun Sfinţii Părinţi, pe ceea ce învaţă Biserica în 
ansamblul ei, nu ne oprim numai la ceea ce învaţă Scriptura. 


— Există farmece sau vrăji? Şi, dacă da, ce se poate face pentru a 
contracara lucrarea acestora? Au acestea putere asupra unui om care 
vine la Biserică? 

— Păi, mai întâi de toate, un om, ca să nu fie atins de influențe demonice, 
de influențe negative, trebuie să ducă o viață corectă. Dacă duce o viață 
corectă, nu e primejdie. Sfântul Apostol Pavel, în Epistola către Romani, 
spune aşa: „Fiţi înţelepţi faţă de bine şi nevinovaţi față de rău, iar Dumnezeu 
va zdrobi repede pe Satana sub picioarele voastre” (Romani 16, 19-20). 

Ştim din Vieţile Sfinţilor despre Sfântul Ciprian, care a fost vrăjitor, 
că a lăsat toate şi şi-a dat seama că creştinismul este superior. Asta înseamnă 
că vrăjile există ca posibilitate, dar nu există ca activitate. Pot fi oameni care 
să nu fie atinşi de vrăji. Iar dacă totuşi există nişte influenţe, acestea pot fi 
înlăturate prin rugăciunile Bisericii, prin rugăciuni de dezlegare (sunt chiar 
dezlegări de farmece în slujbele noastre). Şi altceva nu avem ce face. 

Nu există alte posibilităţi decât viața corectă şi slujbele de dezlegare 
de farmece. 


— Este iertată persoana care perseverează în păcate grave şi se 
pocăieşte de fiecare dată? 

— În Pateric este o istorie cum unul făcea păcate în fiecare zi, şi în 
fiecare zi se ruga lui Dumnezeu; şi se spune că Dumnezeu l-a iertat până în 
cele din urmă. Dar asta nu trebuie să ne dea motiv să facem păcate. Cine 
vrea să scape de păcate nu se gândeşte cum să facă păcate, ca să-i fie 
iertate. Şi-apoi, mai e ceva: iertarea păcatelor se dă prin părăsirea 
păcatelor. Într-o rugăciune de la Maslu, rugăciunea a doua, se zice: „Tu 
eşti Cel ce ai zis: de câte ori vei cădea, scoală-te şi te vei mântui”. Deci 
datoria de a te ridica din păcat e permanentă, dar şi datoria de a evita 
păcatul trebuie să fie permanentă. 

Dar oricum, cineva care a căzut în păcat trebuie să se gândească la 
îndreptare, nu la rămânere în păcat. 


— După ce Cain l-a ucis pe Abel, a fugit. Întrebat de Dumnezeu de 
ce fuge, răspunde că îl urmăreşte cineva. Cine este acest „cineva”? 

— Conştiința! Victor Hugo are un poem, La conscience, în care spune 
despre Cain cum nu putea să scape de el însuși. 


— Te poate mântui perseverența, mai ales într-o anumită virtute? 

— Da, pentru că nu poţi face toate virtuțile. deodată, şi-atunci e bine să 
faci ceva, una dintre virtuţi, cea mai la îndemână, de exemplu angajarea în 
rugăciune. 


— Ce se întâmplă cu acei copii care mor imediat după naştere şi nu 
au primit Taina Botezului? 

— Nu ştim ce se întâmplă. În sinaxarul din Sâmbăta lăsatului sec de 
carne, deci de sâmbăta trecută, se spune despre copiii necredincioşilor Şi 
despre copiii nebotezaţi că nu vor fi nici la bine, nici la rău. Deci vor fi 
într-o stare intermediară. Altceva noi nu ştim, n-avem de unde să ştim. 


— Ce puteţi să ne spuneţi despre căsătorie şi relaţiile intime între 
cei doi soţi? 

— Nimic. Să vă vedeţi de treabă şi să-i întrebaţi pe duhovnicii voştri şi 
atâta tot. 


— Ce trebuie să înțelegem prin numărul numelui fiarei? 

— Dragă, numărul numelui fiarei este un nume real, care este cifrat cu 
666, pentru că în scrierea evreiască şi în scrierea grecească numerele se 
notează cu litere şi astfel se pot formula anumite nume pe baza literelor care 
reprezintă cifrele. 

666 se socoteşte că a fost numele lui Nero sau numele lui „Nero 
redivivus” — numele lui Domițian; nu pot să vă demonstrez cum anume s-a 
ajuns la asta. 

Protestanții, în general, au socotit că numărul fiarei este numele Papei 
de la Roma, care se intitulează pe sine: „Vicarus Figli Dei”; şi fac ei aşa, 
nişte calcule, nişte demonstraţii în legătură cu cifrele romane şi scot 666. 
Dar să ştiţi că nu-i aşa! 








CE ÎNVĂȚĂM DIN PATERIC 


28 octombrie 1997 


— În Pateric există îndemnul să te retragi în chilie şi să te 
îndeletniceşti acolo cu lucrul tău. Noi cum trebuie să procedăm? 

— Îndemnul acesta este pentru cei care şi-au ales o viaţă de retragere, în 
chilii, în mânăstiri. Însă nu se poate aplica pentru cei care au familie, pentru 
cei care trebuie să se ducă după cumpărături, pentru cei care trebuie să se 
ducă să lucreze ca să câştige pentru viaţa lor și pentru viaţa familiei. Aceia se 
mântuiesc în acele condiţii, nu le e periclitată cu nimic mântuirea, dar nu pot 
să se retragă şi să facă lucrul pe care îl face cineva care n-are altceva de făcut. 


— Am o fetiță de opt ani; până la şase-șapte ani, stătea la toată 
slujba Sfintei Liturghii, însă acum nu mai are răbdare. S-o mai iau la 
biserică, chiar dacă mai iese din când în când din biserică, sau s-o las 
acasă? Cum să procedez? 

— Şi într-un fel, şi într-altul: o mai aduci pe la biserică, să nu-şi uite de 
biserică, o lași să mai iasă pe-afară, pentru că nu are răbdare... Slujbele 
noastre sunt făcute pentru oameni mari, pentru oameni pricepători, pentru 
oameni care ştiu de ce stau acolo, pentru oameni care participă la slujbă. Nu 
sunt făcute pentru copii, care, la măsura lor, nu înțeleg. 

Eu m-am trezit, cumva, în biserică. Când aveam 54 de ani, am rămas 
în tren... Eram cu un părinte de la noi şi am rămas în tren: s-a blocat uşa şi, 
până să cobor eu, a pornit trenul. Şi zic eu: de 54 de ani n-am rămas 
niciodată în tren! Şi părintele acela a zis să nu număr toți anii, că doar nu 
m-am născut în tren! Însă în cazul acesta, eu număr toți anii şi zic că m-am 
trezit în biserică. M-au adus părinţii mei în biserică de când eram foarte Mic, 
şi mi-a plăcut. Dar să ştiţi că nu înţelegeam nimic. Gândindu-mă acum, în 
urmă, îmi dau seama că nu înțelegeam nimic. Credeam că în biserică nici nu 
se spune ceva cu sens, ci se spun aşa, nişte cântări fără text... nu înţelegeam 
nimic. Când m-am dus la şcoală, la Cluj, m-au întrebat colegii dacă la noi se 
cântă „Ca pe Împăratul”; şi eu am spus că nu se cântă. Când m-am dus 
acasă, dacă ei pie au atras atenția, am auzit şi eu: „Ca pe Împăratul tuturor 
să-L primim...”. Când m-am dus la şcoală în clasa a doua, le-am spus 
colegilor: „Mă, să ştiţi că şi la noi se cântă «Ca pe Împăratul”. 

Deci copiii nu au cum să stea, nu au răbdare; nu au răbdare nu numai 
pentru biserică, nu au răbdare pentru nimic. Şi la şcoală li se face un 
program scurt, li se schimbă activitatea, li se,dă posibilitatea să se joace... 
sunt nişte lucruri pe care le ştiu pedagogii şi ştiu dece le fac. 

Aşa că cei care aveţi copii trebuie să vă lăsați voi după copii, nu 
copiii după voi, la măsura voastră. Se zice că niciodată nu poți să-i ceri 
unui copil să meargă la acelaşi pas cu un om mare. Un copil are pas de 
copil, iar dacă vrei să mergi cu el, te laşi tu după el; trebuie să-i înţelegi 
neputinţa lui, nu-i ceri nişte lucruri pe care nici tu nu le-ai făcut când erai 
copil şi nu le-ai fi putut face. 


= În ce mod ne putem apropia de Dumnezeu şi prin cântarea psaltică? 
Despre acest lucru se vorbeşte mai puțin în Pateric, considerându-se că 
această cântare nu implică o concentrare asupra textelor liturgice. 

tin învățăturile părinţilor duhovniceşti, de exemplu în scrierile 
Sfântului Petru Damaschin, avem afirmaţia că rugăciunea gândită (rugăciunea 
lăuntrică) este „desăvârşirea minţii”, iar cântarea este „leac al neputinței”. 

Biserica a primit cântarea ca pe un fel de divertisment, ca să zicem 
aşa. Oamenii se simt mai bine când cântă sau când aud cântându-se decât 
atunci când ar citi ceva sau când s-ar rosti ceva. Se simt mai bine conduşi 
către Dumnezeu pe aripile cântării. Noi zicem că şi îngerii din ceruri cântă. 
Ştim că la Naşterea Domnului au cântat îngerii: „Mărire întru cei de sus lui 
Dumnezeu, şi pe pământ pace, între oameni bună-voire!” (Luca 2, 14). 

Însă pentru o anumită categorie de oameni, care sunt mai obişnuiţi cu 
slujba rostită, cu slujba citită, cu rugăciunea lăuntrică, se potriveşte şi 
rugăciunea aceasta, şi ei ocolesc cântarea, zicând că aceia care cântă se şi 
împrăștie mai mult. 

În realitate, fiecare trebuie să se folosească de mijlocul care i se 
potriveşte lui. Noi la mânăstire şi cântăm, şi citim, şi rostim... mă rog, facem 
cum € rânduiala... şi nu zicem că atunci când cântăm ne împrăştiem, şi că 
atunci când nu cântăm, ne concentrăm. În realitate, poţi să te concentrezi şi 
când cânți, dacă ţii seama de text şi de cântare, şi poţi să te împrăştii şi când 
citeşti, dacă nu ţii seama de texte. 

În Pateric într-adevăr este câte un loc în care se spune — chiar la Avva 
Pamvo — cum s-a dus un frate din Pustie în Egipt şi a auzit acolo cântare de 
psalmi şi slujbe frumoase; şi s-a întors şi a zis: „Părinte, noi ne pierdem 
sufletul aici, în Pustie! Nici nu ştii ce frumos cântă cei din lume”. Şi-atunci 
părintele l-a apostrofat şi i-a spus: „Lasă, că-i mai bine ce facem Noi, că 
aceia se împrăștie”. Sunt nişte lucruri exagerate... şi în Pateric poţi să găseşti 

exagerări. Sunt nişte lucruri exagerate, pe care trebuie să le gândim în 
perspectiva noastră. 

Dacă nouă ne place cântarea şi dacă ne plac slujbele cu cântare, nu 
pierdem nimic. Dacă vrem să avem rugăciunea lăuntrică şi necântată, putem 
s-o folosim şi pe aceasta, însă în rugăciunea noastră particulară. Important 
este să folosim ceea ce ne stă la îndemână. 

Dacă Biserica a rânduit să fie slujbe cu cântare, să învăţăm să cântăm 
şi noi. Muzica psaltică e frumoasă... e cam pretențioasă, dar e frumoasă. Noi 
în Ardeal avem şi muzică bisericească ardelenească, mai puțin pretențioasă, 
care poate fi cântată mai uşor; fiecare regiune din ţara noastră are melodiile 
ei bisericeşti... Important este să ne încadrăm în condiţiile pe care le avem. 


— Ce este mai pustiu: oraşul sau Pustiul? 

— Păi, depinde, fiindcă Pustiul poate să nu fie pustiu, şi poate să fie 
orașul pustiu; depinde cum ţi-l faci. În oraș există pustiu în sensul că 
oamenii se cunosc mai puțin, că se interesează mai puţin unii de alţii, că nu-i 
cunoşti nici pe cei dintr-un bloc cu tine, că eşti mai izolat poate decât într-o 
Pustie; spre deosebire, de exemplu, de un sat, unde oamenii se cunosc, se 
întrebă unii pe alții, comunică unii cu alţii, se salută când se întâlnesc. 


— Când se şterg păcatele omului? 

— Dragă, păcatele le șterge Dumnezeu când ştie EI şi cum ştie El. De 
obicei când nu ne mai gândim la ele, când nu ne mai preocupă, când nu ne mai 
urmăresc considerăm că sunt şi iertate, dar nu pentru meritele noastre, pentru 
faptele noastre bune, ci pentru darul lui Dumnezeu, pentru mila lui Dumnezeu. 

Noi facem binele şi avem datoria să cuprindem în pocăință şi fapta cea 
bună, în înţelesul că pocăinţa nu-i numai ceva negativ (aşa, că ne gândim la 
un rău pe care l-am făcut), ci este şi ceva pozitiv, pentru că facem binele nu 
în locul răului pe care l-am făcut, ci facem binele potrivnic răului ca să 
avem ceva pozitiv în viața noastră, ca să ne statornicim în bine, ca să nu mai 
putem face răul. 

Am pomenit adineaori de un părinte care, „din multa bunătate, nu mai 
ştia ce-i răutatea”. Cum a ajuns la aceasta? A ajuns prin faptul că a simţit 
datoria de a se îmbunătăţi şi s-a îmbunătăţit până la aşa măsură încât 
răutatea nu mai avea nicio putere în el. La asta trebuie să ajungem în 
legătură cu ştergerea păcatelor: să nu ne mai preocupăm de păcatele făcute. 

Pocăinţa este ceva cu privirea spre viitor, nu este un lucru cu 
încremenire în trecut, adică tot timpul să mă gândesc: „Ce-am făcut, vai de 
mine!”, ci mă gândesc tot timpul cum să-l slujesc lui Dumnezeu mai bine în 

cealaltă vreme a vieții mele. Acestea sunt roadele de pocăință pe care le 
pomeneşte Scriptura, le pomeneşte Sfântul loan Botezătorul, când zice: 
„Faceţi roade vrednice de pocăință” (Matei 3, 8; Luca 3, 8). 

Prin urmare, concluzia este aceasta: păcatele le şterge Dumnezeu, iar 
noi ne angajăm spre bine nu ca să ni se şteargă păcatele (pe care ni le 
şterge Dumnezeu), ci ca să nu mai ajungem să mai facem, să nu mai 
adăugăm alte păcate. 


— Ce înseamnă să ai un program ordonat al vieţii spirituale? 
Înseamnă fixarea lui în anumite obiceiuri? 

— Da, e bine să ai nişte deprinderi: să ştii de rugăciunea de dimineaţă, 
de rugăciunea de seară, să ştii de rugăciunea de la masă, să- -ți găseşti ceva 
timp ca să citeşti din Scriptură, să ai nişte momente în viaţă care să fie 
marcate de gândul la Dumnezeu. Adică să nu fie ceva întâmplător: asta o 
fac, asta n-o fac... Când te scoli dimineaţa, să ştii să stai în faţa lui 
Dumnezeu; seara, când te culci, să ştii că e vremea hotărâtă să te gândeşti la 
Dumnezeu; când stai la masă, să te gândeşti la Dumnezeu. Asta înseamnă să 
ai şi un program de viaţă religioasă. Duminica mergi la biserică, în zilele de 
post posteşti... sunt nişte programe. 


— Ce ne puteţi spune referitor la pedeapsa pe care Dumnezeu o 
aplică, în unele cazuri, urmaşilor celor ce au săvârşit păcate, pedeapsă care 
uneori poate merge până la al şaptelea neam, până la a şaptea generaţie? 

— Dragă, în ceea ce priveşte pedeapsa, noi nu ştim prea multe. Ştim 
doar atât, că Dumnezeu i-a promis omului că, dacă va împlini poruncile Lui, 
îl va binecuvânta până la al miilea neam, iar dacă nu va împlini poruncile lui 
Dumnezeu, va fi pedepsit până la al treilea sau al patrulea neam. Asta 
înseamnă că noi avem o responsabilitate nu numai pentru noi, ci avem o 
responsabilitate şi pentru urmaşii noştri, că păcatele se plătesc nu numai în 
cei care le fac, ci şi în urmaşii lor. Asta e ceea ce ştim din Scriptură. 

Părintele Arsenie Boca zicea că de aceea se spune că păcatele se pedepsesc 
până la al treilea sau al patrulea neam, pentru că după al treilea şi al patrulea 
neam se stinge neamul. Dacă împlineşti poruncile lui Dumnezeu, neamul îți 
rămâne până la al miilea neam sau poate şi mai mult (0 mie de ani nu înseamnă 
totdeauna o mie, ci înseamnă de multe ori şi altceva, adică ani mulți). 

Cum se explică, de ce-i aşa, că-i drept sau nu-i drept să fie aşa, asta e 
altceva. Ceea ce ştim noi este că suntem datori cu ceea ce putem face, nu 
numai pentru noi, ci şi pentru binele altora. 

— Ce o sfătuiţi pe o tânără care a avut o bunică vrăjitoare, doi 
frați care s-au sinucis şi ea însăşi a avut o tentativă de sinucidere? 

— Dragă, eu nu ştiu ce să faci, decât să te ţii de Dumnezeu, pentru că 
de la Dumnezeu vine „toată darea cea bună şi tot darul desăvârşit”. 


- Cum putem preveni împrăștierea gândurilor în timpul 
rugăciunii, când aceasta a devenit obişnuinţă? 

— Împrăştierea la vremea rugăciunii se poate preveni numai prin silința 
de a fi neîmprăştiat şi atunci când nu eşti la rugăciune. În Pateric se zice: 
„Călugărul care se roagă numai când se roagă, acela nicidecum nu se 
roagă”. Deci omul care aşteaptă rugăciunea ca să nu se împrăştie ar trebui să 
nu se împrăștie nici înainte de rugăciune. Prin concentrarea pe care o are la 
rugăciune scapă şi de împrăştiere, dar împrăştierea este o chestiune care 
ține, în general, de viaţa omului. Mintea omului este în aşa fel făcută încât 
să nu stea la un singur lucru, statornică numai la un singur lucru, ci în 
acelaşi timp poţi să te gândeşti şi la altceva, să ai şi o altă impresie decât cea 
principală. În cazul acesta, important este să te concentrezi pe cuvintele pe 
care le spui şi să nu te sperii când se întâmplă şi altceva. De exemplu, faptul 
că-ţi vin gânduri care te împrăştie nu trebuie să te preocupe decât în sensul 
de a fi mai silitor pentru a se împuţina gândurile. 

În Pateric se.spune că la Avva Pimen s-a dus un frate şi l-a întrebat: 
„Ce să fac, părinte? că-mi vin tot felul de gânduri rele în minte”. Avva 
Pimen i-a zis: „Opreşte vântul! Întinde braţele şi pieptul şi opreşte vântul!” 
Dar fratele a zis că nu poate să oprească vântul, şi-atunci Părintele Pimen i-a 
spus: „Aşa cum nu poți opri vântul, tot aşa nu poţi opri gândurile cele rele să 
vină! Dar altceva poți să faci, şi anume, cu un gând bun să înlături gândul cel 
rău”. Deci statornicirea în gânduri bune duce la înlăturarea gândurilor celor rele. 


— După eliberarea prin spovedanie de păcatele ce apasă asupra 
sufletului, amintirea patimilor revine mereu în minte. Pentru a ne elibera 
de amintirea lor, ce ne recomandaţi? 

— Recomand statornicirea în gânduri bune. Adică de câte ori simțim că 
este un asalt în sufletul nostru pentru un gând negativ, să-l înlăturăm cu un 
gând pozitiv. Lucrul acesta se realizează în timp, niciodată nu ai putea 
rezolva o astfel de chestiune într-un anumit moment. Iertarea o primim de la 
Dumnezeu, iar liniştirea sufletului tot de la Dumnezeu, dar statornicirea în 
gânduri bune este-o chestiune care se câştigă în timp şi metodic. 


— Se spune în Pateric că la o adunare, unul dintre fraţi a zis: „Eu 
nu mănânc această mâncare, căci eu postesc!” Părintele îl ceartă, 

zicându-i: „Mai bine nu posteai, decât să te lauzi pentru fapta aceasta!” 
Noi, când suntem în vreme de post şi mergem la rude, dacă ne pun pe 
masă bucate care nu sunt de post, ce să facem? 

— Să spuneți că postiți şi să postească şi ei! Dragă, asta din Pateric, că 
„eu postesc”, era o pravilă a lui personală, nu era o-rânduială a Bisericii. 

Eu, de exemplu, dacă mă duc undeva unde nu se postește şi mi se 
pune o mâncare de dulce în post, refuz mâncarea de dulce! De ce? Pentru că 
şi omul care îmi oferă trebuie să postească. Acum există o rânduială precisă; 
pe-atunci nu existau rânduieli precise, ci existau nişte deprinderi ale unora şi 
altora... Dacă tu te duci într-o adunare unde nu se posteşte, şi tu vrei să 
posteşti într-o chestiune a ta particulară, e una, iar dacă posteşti pentru că e o 
rânduiala a Bisericii să posteşti, e alta. De exemplu, când mergem la pomeni 
de înmormântare sau de parastas, dacă e zi de miercuri, de vineri sau zi de 
post, eu nu mănânc de dulce, că oamenii bagă de seamă ce mănânci. De 
altfel, eu nici acasă nu mănânc de dulce în zi de post. Şi-atunci, de ce să-mi 
stric rânduiala când mă duc la o pomană? Le spun oamenilor: „Nu mănânc, 
fiindcă astăzi se mănâncă de post”. Şi-atunci, oamenii se orientează, 
eventual îți dau ceva şi mănânci, iar dacă nu-ţi dau, trece, te duci acasă şi 
mănânci ce poți mânca. Asta este rânduiala noastră de acum. 

Eu, de exemplu, dacă mă duc la fratele meu sau la cineva cu care sunt 
apropiat, îi spun de la început: „Uite, vin la voi, însă la mânăstire noi postim 
lunea” (dacă-i luni şi vreau să postesc, deşi la postul de luni sunt puţin mai 
elastic, în sensul că, dacă sunt în afară de mânăstire, nu ţin neapărat să 
postesc lunea, pentru că postul de luni este totuşi facultativ; la mânăstire, 
totdeauna postesc lunea). Dacă pot să postesc şi rânduiala se poate împlini, 
le spun: uite, astăzi e luni... deseară vin la voi; pregătiţi mâncare de post, ca 
să pot să postesc şi luni. Dacă nu-i anunţ, pot să mănânc şi de dulce, nu-i o 
problemă. 

Deci sunt chestiuni care sunt precise şi sunt chestiuni cu elasticitate, şi 
nu-i nicio greşeală că le spun oamenilor că azi e post şi trebuie să postim, 
fiindcă nu mă laud cu postul, ci vreau să împlinesc o rânduiala pe care 
trebuie s-o împlinească şi ei. 


— De cine depinde sporirea noastră duhovnicească, de noi sau de 
duhovnic? În ce măsură? 

— Şi de noi, şi de duhovnic! Dar să ştiţi că de multe ori depinde mai 
mult de noi decât de duhovnic, pentru că pe duhovnic îl întâlnim mai rar, 
dar cu noi ne-ntâlnim în toată ziua, în toată clipa. Depinde de noi, de râvna 
noastră, de dorința noastră de îmbunătăţire, de hotărârea noastră pentru a fi 

în legătură cu Dumnezeu, de reproşurile pe care ni le facem pentru 
întrelăsări, pentru delăsări, pentru neîmpliniri... 


— Vă rugăm să ne explicați următoarea povestire din Patericul 
egiptean: A venit un frate la Avva Zinon şi l-a întrebat ce să facă, 
pentru că nu-l părăsesc patimile. Iar Avva Zinon i-a zis: „Vasele lor 
sunt încă la tine şi de aceea nu te părăsesc. Dă-le lor arvuna lor şi te vor 
lăsa”. Care sunt vasele şi care este arvuna? 

— Dragă, vasele sunt pricinile patimilor, iar arvuna probabil este 
nădejdea de a scăpa de patimi. Nu le mai băga în seamă şi-ai scăpat de ele! 


— Cum credeţi că ar trebui să-şi petreacă timpul liber un student? 
Prin timpul liber nu se înţelege şi timpul afectat rugăciunii. 

— Un student să-şi folosească timpul liber tot ca student. Mai întâi de 
toate, să se odihnească, pentru a fi disponibil pentru o muncă de student. Să 
ştiţi că şcoala nu se face numai cu munca, ci se face şi cu odihna. Dacă nu 
eşti odihnit, n-ai randament, nu înţelegi, nu asimilezi; e foarte important, 
când porneşti la o muncă intelectuală, să fii totdeauna odihnit. 

Timpul liber se poate folosi şi pentru studiu, eventual pentru alt fel de 
studiu decât cel de la şcoală sau care ți se cere pentru şcoală. Poţi să te şi 
plimbi, poți să faci şi sport dacă vrei, dacă simţi nevoia de sport, de a-ţi 
folosi energiile; mă rog, la tinereţe există energie, omul e pornit aşa, să facă 
ceva, iar la oraş n-ai ce face, nu e ca la ţară, unde-i pui coasa-n mână şi-i 
zici: „Eşti student? No, ia să vedem, ştii cosi?” Şi-i trage-o coasă... La oraş 
nu se pot realiza nişte lucruri care se realizează la sat. La sat îi pui sapa în 
mâna copilului de când o poate ține-n mână. La oraş trebuie să faci ceva... 
şi-atunci, mai faci un sport, mai ieși la o plimbare... În orice caz, să nu-ți 
pierzi timpul în priviri fără rost la televizor (eu nu zic să nu vă uitaţi la 
televizor, că şi eu am, într-un fel, televizor — am sonorul de la televizor —, 
numai că n-am vreme de el). 


Important este să-ţi găseşti totdeauna ceva de făcut, totdeauna ceva - 


frumos, ceva care te îmbogăţeşte sufleteşte, şi-atunci e foarte bine. Iar dacă 
nu-ți găseşti ceva de făcut, atunci te stăpâneşte vrăjmaşul şi-apoi îţi dă el 
de lucru! 


— Dacă săvârșim păcate față de părinţii trupeşti şi ne căim, 
dobândim iertare, pe de o parte, iar pe de altă parte, pedeapsă? 

— Dragă, Dumnezeu zice aşa: „Cinsteşte pe tatăl tău şi pe mama ta!” 
(Ieşirea 20, 12). E o poruncă! Şi ţineţi seama de faptul că cele zece porunci 

ale lui Dumnezeu, după cum remarcă Sfântul Chiril al Alexandriei, sunt 
împărțite aşa: primele patru privesc raportul dintre om şi Dumnezeu, a 
cincea priveşte raportul dintre părinți şi copii, iar celelalte privesc raportul 
între oameni şi oameni. 

Sfântul Chiril al Alexandriei observă un lucru care mie mi-a plăcut 
foarte mult, de când l-am aflat (îmi pare rău că nu l-am gândit şi eu înainte 
de a-l afla), şi anume: întâi e Dumnezeu, apoi părinţii şi după aceea sunt 
ceilalți oameni. Părinţii au un loc special, prin părinţi ne-a adus Dumnezeu 
în lumea aceasta. Deci faţă de părinți avem datorii speciale, trebuie să-i 
odihnim pe părinți prin viaţa noastră, prin felul nostru de a fi, să nu le facem 
supărări, să nu le facem rușine; iar dacă totuşi greşim față de ei (sigur că 
greşeala nu-i numai față de ei, ci e şi față de noi şi faţă de Dumnezeu), de la 
Dumnezeu primim iertarea. 

lar pentru că păcatele, în majoritatea cazurilor, se plătesc, putem să 
primim şi necazuri de pe urma necinstirii părinţilor şi s-ar putea întâmpla ca, 
la rândul nostru, ca părinți, să avem necazuri prin copiii noştri. Se zice: „Ce 
faci, ţi se va face”. Noi nu dorim lucrul acesta... 

Pe cât se poate, să fim corecți, că atunci ne vine dar de la Dumnezeu, 
nu ne vine pedeapsă de la Dumnezeu. Pedeapsa, de altfel, e considerată ca 
un mijloc de îmbunătăţire, nu ca un mijloc de ispășire. 


— În Pateric şi în viaţa călugărească mai ales, ascultarea este un 
element de bază. Totuşi, îi auzim pe unii călugări că ei nu mai vor să-i 
asculte pe ierarhii de care aparțin (pentru motive ca acestea: că ierarhul 
locului sau starețul îi nedreptăţeşte, nepreţuindu-le efortul depus în 
mânăstire, că ierarhul sau starețul sunt materialişti sau au alte păcate) 
şi că ei ascultă de superior numai când consideră. Până unde merge 
ascultarea necondiționată şi când poţi pune, eventual, anumite condiţii? 

— Ascultarea este necondiționată în sensul acesta, că atunci când te 
faci călugăr spui că vei fi ascultător, întru toate, de îndrumător şi de fraţii 
dimprejur, care-ţi dau nişte lucruri de făcut. Dar când ai fi îndemnat prin 
poruncă să faci un păcat, atunci poți să nu asculți. De exemplu, dacă ţi s-ar 
porunci să dai foc unei case, din ascultare, nu se poate... N-ai voie să faci! 
Pentru că ascultarea o faci ca să te apropie de Dumnezeu şi ca să te apropii 
de Dumnezeu, nu o faci doar ca să fii în ascultarea cuiva. 

Îţi alegi omul de care poţi să asculţi, omul care nu te poate îndruma la 
nimic rău pentru că el împlineşte voia lui Dumnezeu, reflectă voia lui 
Dumnezeu; nu-i pus în locul lui Dumnezeu: „Eu sunt dumnezeul tău şi 
trebuie să m-asculţi!” Nu-i aşa! Ci: „Eu sunt slujitorul lui Dumnezeu şi 

trebuie să mă asculți pe mine cum Îl ascult eu pe Dumnezeu”. Cum ar zice 
Sfântul Apostol Pavel: „Fiţi următorii mei, precum eu lui Hristos!” (1 Corin- 
teni 4, 16). Asta-i condiţia ascultării. În rest, chestiunile celelalte: că te 
nedreptăţeşte, că-ţi cere nişte lucruri care impun mai mult efort... dacă eşti 
smerit, nici nu simți. 

Să ştiţi că totuşi călugăria nu-i o chestiune particulară (aşa, că „mă 
îmbrac în haine călugăreşti şi sunt călugăr”), ci este o chestiune de depen- 
denţă pentru c-ai vrut tu. 

Când te faci călugăr ţi se spune: „Iată, fiule, Mântuitorul Hristos, în 
chip nevăzut, stă aici de față. Vezi, că nimeni nu te sileşte pe tine a veni la 
acest chip. Vezi, că tu de bunăvoie voieşti logodirea marelui şi îngerescului 
chip” (Molitfelnic, „Rânduielile tunderii în monahism”). 

Deci, dacă eşti în situația aceasta, de a fi dependent, nu se mai discută 
că ai putea să fii şi independent. Când faci parte dintr-o mânăstire, nu mai 
eşti un om liber, un om care poţi să faci ce vrei, care-ţi poţi rândui nişte 
lucruri aşa, că-ți place ţie. 

Eu, de exemplu, mă consider aici în prelungirea mânăstirii, pentru că 
am fost îngăduit de mânăstire să vin aici. Am în buzunar un bilet de voie, în 
care e scris (eu l-am scris, la maşină; mi l-am făcut anume): „Arhimandritul 
Teofil Părăian din această mânăstire este învoit să meargă la Craiova pentru 
a ţine o conferință cu caracter religios, invitat fiind de Asociaţia Studenților 
Creştini Ortodocşi din România. Pleacă astăzi, 27 octombrie 1997, şi se 
întoarce cel mai târziu în 29 octombrie”. Mâine trebuie să fiu la mânăstire, 
căci, dacă nu, sunt în neascultare! 


— Dacă n-ar fi fost scris Patericul, ce neajunsuri ar fi avut credincioşii? 

— Nu ştim, pentru că nu ştim ce foloase au credincioşii care citesc 
Patericul în sensul acesta. Adică noi nu putem zice că de Pateric depinde 
ceva, că, dacă nu citeşti Patericul, nu ai folosul cutare şi că trebuie neapărat 
să citească cineva Patericul pentru a se mântui, că trebuie să împlinească 
cineva Patericul ca să se mântiiască. La fel şi Filocalia... Păi, ce se s-a 
întâmplat cu oamenii care n-au ştiut de Filocalie, care n-au văzut Filocalia? 
Părinţii mei poate nici n-au auzit cuvântul Filocalie, şi cu toate astea, eu 
cred că s-au mântuit. De ce s-au mântuit? Pentru că au fost oameni 
cumsecade, au ştiut de rugăciune, au ştiut de post, au ştiut de îndrumări, au 
ştiut de-o Lege, au ştiut de-o Biserică. Toate astea le-au împlinit fără să ştie 
de Pateric, fără să ştie de Filocalie. 

Şi acum, noi nu putem să maximalizăm nişte lucruri: „Gata, Patericul 
e tot, Filocalia e tot! Oameni buni, cumpăraţi Filocalia... citiţi Filocalia... 

citiți Patericul!” Nu aşa! Sigur, ne-ajută, e o treabă bună, e în folosul nostru, 
avem nişte bucurii ale Patericului citind Patericul, avem nişte bucurii ale 
Patericului împlinind Patericul... Avem nişte bucurii ale Filocaliei aşa, 
numai din zicerile Filocaliei; de exemplu, mie mi-se umple inima de bucurie 
când zic cuvântul acesta: „Când îți aduci aminte de Dumnezeu, înmulțește 
rugăciunea, pentru ca atunci când ÎI vei uita, Domnul să-Şi aducă aminte de 
tine” (cuvânt din Filocalie, al Sfântului Marcu Ascetul). Sau când zic 
cuvântul Sfântului Isaac Sirul: „Împacă-te cu tine însuţi şi vor fi în pace cu 
tine cerul şi pământul”. Sunt nişte bucurii ale lecturii filocalice şi ale lecturii 
Patericului. Dar noi nu maximalizăm acum: „Gata, numai Patericul! Gata, 
numai Filocalia! Filocalia şi Patericul!” Astea sunt lucruri care ne ajută, 
lucruri care ne formează o perspectivă, care ne dau o orientare; toate sunt 
bune, sunt binevenite dacă ajungem la ele, dar nu poți să zici că acela care 
nu ajunge la ele e păgubit: „A, păi n-ai citit niciodată Patericul? Vai de 
capul tău... păi ce ştii tu?” Nu se poate zice aşa! 


— Cum aţi caracteriza, în două-trei cuvinte, Patericul? 

— Ştiu eu... e foarte greu să faci o caracterizare aşa, în două-trei 
cuvinte, şi aşa, deodată, la comanda cuiva... L-aş caracteriza drept o carte 
foarte importantă, care ne ajută să ne luminăm conştiinţa în legătură cu 
îmbunătățirea vieţii sufleteşti. No, am zis acum ceva... nu ştiu dacă aş mai 
putea repeta. 


— Cum sporeşti în relaţia ta cu Dumnezeu prin rugăciunea din 
biserică şi cum sporeşti în relaţia cu Dumnezeu prin rugăciunea făcută 
acasă? Care este diferența dintre ele şi care este echilibrul dintre ele? 

— Dragă, într-un fel nu este nicio diferență, pentru că tot rugăciune e şi 
acasă, şi la biserică. Numai că ceea ce faci în biserică, faci organizat şi 
împreună cu alţii, faci într-un loc consacrat, într-un loc sfințit anume pentru 
Dumnezeu, şi se recomandă ca atunci când e slujbă la biserică şi când poţi 
fi la biserică, să fii la slujbă, fiindcă pentru rugăciunea particulară găseşti 
şi altă vreme, când nu este slujbă la biserică. Mă gândesc în special la 
Sfânta Liturghie. 


— Explicaţi următorul citat din Pateric: „Pe copiii care vin în 
mânăstiri şi în sihăstrii, nu-i aduce Dumnezeu, ci diavolul, ca să-i 
smintească şi să-i răzvrătească pe cei ce vor să petreacă în linişte, în 
curata şi cinstita viață călugărească”. 

— Dragă, cei din Pateric au avut în vedere ocolirea pricinilor tuturor 
păcatelor. În Pateric nu se găseşte nicăieri vreun cuvânt în legătură cu 
homosexualitatea, dar această zicere din Pateric arată despre copil că are 
ceva comun cu femeia; copiii pot fi, pentru unii dintre călugări, îndemnători 
la păcat prin faptul că reprezintă, cumva, femeia. Şi, în general, părinţii cei 
duhovniceşti au ocolit pricinile păcatului şi au socotit copiii ca posibile 
pricini de păcat, de homosexualitate. Asta este o chestiune privită într-un 
anumit fel, însă omul poate să aibă şi altă perspectivă. 

Şi anume, tot în Pateric se spune că nişte călugări voiau să plece de 
lângă nişte aşezări omeneşti pentru că-i deranjau copiii cu ţipetele lor, cu 
jocurile lor; şi i-au spus lui Avva Pimen, iar acesta le-a zis: „De glasul îngerilor 
fugiţi?!” Deci contează foarte mult perspectiva pe care o ai într-o chestiune. 

În Antologia sanscrită este o zicere în legătură cu femeia: 

Câinele-a văzut o fată: 

„Carne ” — a zis, bătându-și dinţii. 

Și-şi priveau părinţii fata: 

„Floare ” — au zis, plângând, părinţii. 

Și-a văzut-o un călugăr: 

„Bestie ” — a strigat ascetul. 

Și-un poet văzut-a fata: 

„Înger ” — a şoptit poetul. 

Deci acelaşi lucru privit din diferite puncte de vedere, din unghiuri 
diferite. Foarte mult contează ce gândeşti despre un lucru. Dumnezeu n-a 
făcut nimic rău, Dumnezeu pe toate le-a făcut bune. Noi trebuie să ajungem 
în situația pe care o are în vedere Sfântul Apostol Pavel, când zice: În 
Hristos nu există bărbat sau femeie, rob sau slobod, ci întru toate, Hristos 
(cf. Galateni 3, 28). Dacă învălui totul în Hristos, atunci nu mai există niciun 
pericol. Dacă-L desparţi pe Hristos de lume, de viaţă, ai motive să ocoleşti o 
mulţime de pricini şi chiar şi copiii, care de fapt sunt mai păstrători ai 
chipului lui Dumnezeu în om decât omul mare. Numai că părinţii cei 
duhovniceşti şi-au dat seama de slăbiciunea, de neputința omenească, 
şi-atunci, ca să scape de nişte posibile tentaţii, au socotit că pe copii în 
sihăstrii şi-n mânăstiri îi aduce vrăjmaşul, nu-i aduce Dumnezeu. Dar asta ca 
să-şi ia nişte măsuri de prevedere. 


— Este nimerit să luăm atitudine deschisă față de păcatele şi 
fărădelegile săvârşite de fraţii noştri? Cum să-i mustram pe cei care vor 
să ne smintească, ce socoteală să le cerem celor care ne lovesc pe la 
spate? Nu cred că retragerea este o soluție. 

— Nu se poate da o soluţie pentru toate cazurile. Fiecare om trebuie 
să-şi găsească soluţia lui, în împrejurările respective. Cât priveşte mustrarea 
pentru păcat, o poţi face unui om care înțelege mustrarea. Părintele Arsenie 
Boca zicea că „mustrarea învinge, dar nu convinge”. Ceea ce ne-ar interesa 
pe noi ar fi să-i convingem, nu să-i învingem. 

Eu am fost plecat, de Sfânta Paraschiva, la o parohie; şi le-am spus 
oamenilor că părintele, de fapt, m-a învins, nu m-a convins. M-am dus acolo 
fiindcă aşa a fost situaţia, s-a insistat prea mult... dar eu ştiam că locul meu 
nu-i acolo, ci locul meu e la mânăstire. 

Deci o mustrare făcută are 'şi ea rostul ei, scoate în evidență păcatul, 
dar n-o poţi face oriunde şi oricând... şi atunci, poate că nu totdeauna 
soluţia e asta. 

Faptul că cineva te loveşte pe la spate înseamnă că el însuşi nu e 
destul de curajos ca să te lovească din faţă, ca să te poţi apăra; nu ştiu în ce 
măsură s-ar putea spune totdeauna că te-a lovit pe la spate, sunt nişte lucruri 
pe care nu le poţi rezolva teoretic, printr-o soluţie generală; în fiecare caz în 
parte trebuie să ai o atitudine, un fel de a trata lucrurile deosebit. 


- Cum vor fi cântărite faptele omului la Judecata de Apoi? 
Faptele rele vor fi puse în balanţă cu cele bune? 

— Ceea ce este important de ştiut este că omul trebuie să se ferească 
din toate puterile să facă rău. Cum se va proceda la Judecată, noi nu ştim; 
doar în Triod, în sinaxarul din Sâmbăta lăsatului de carne se spune că dacă 
faptele bune vor fi mai puţine decât faptele rele, Dumnezeu va pune în 
balanță bunătatea Lui şi mila Lui, ca să echilibreze sau să ridice balanța. 
Dar acestea sunt nişte gânduri ale oamenilor, în legătură cu Dumnezeu... 
noi de fapt nu ştim... Ştim că Dumnezeu e bun, că Dumnezeu n-are pe 
nimeni de pierdut, că Dumnezeu n-are pe nimeni de marginalizat, că 
Dumnezeu n-are pe nimeni de respins. Şi-atunci, ştim şi că Dumnezeu e 
binevoitor faţă de noi şi, din cât putem, facem în aşa fel ca să primim de la 
Dumnezeu binecuvântare, să primim dar, şi ne ferim de păcate, pentru că 
ştim că Dumnezeu nu iubeşte păcatul. În rest, lăsăm toate în seama lui 
Dumnezeu, pentru că noi nu putem să ştim exact ce va fi cu noi sau ce va fi 
cu alţii la Judecată. 


— Ce părere aveţi despre cineva care, stând în mânăstire fără să 
se călugărească, cunoaşte persoana cu care hotărăşte să se căsăto- 
rească? Săvârşeşte păcat? Dar persoana cu care se căsătoreşte: este ea 
vinovată de plecarea persoanei respective din mânăstire? Ce ar trebui 
să facă cei doi? 

— Dragă, până când unul dintre ei nu este angajat cu făgăduințe 
solemne în fața lui Dumnezeu, e liber să se ducă şi să se căsătorească, în 
mânăstire fiind. Dacă însă are deja o făgăduință de călugări, atunci nu mai 
e cazul să-şi găsească o altă cale, pentru că I-a făgăduit lui Dumnezeu ceea 
ce I-a făgăduit: dacă I-a făgăduit călugărie, atunci să se ţină de călugărie. 
Însă faptul că te duci în mânăstire, până nu ai o angajare, nu înseamnă că te 
obligă pentru viață de mânăstire. 

La noi, de exemplu, a fost un frate care a stat patru ani la mânăstire şi 
a avut noroc cu mine — noroc de la Dumnezeu — că n-a ajuns călugăr, pentru | 
că după patru ani a plecat de la mânăstire şi ar fi putut pleca şi după 
călugărie. E-adevărat că nu şi-a făcut o altă situaţie de când a plecat, dar în 
orice caz, nu mai e la mânăstire. EI a zis c-a venit la mânăstire să se călugă- 
rească, dar nu s-a călugărit. Dumnezeu ştie cum va fi cu el, dar în orice caz, 
eu nu cred că el, dacă se va căsători, va greşi. S-ar putea întâmpla să nu fie | 
nici pentru călugări şi nici pentru lumea asta, că mai sunt şi de-ăştia... 

— Ce altă nevoință îi recomandaţi unei persoane care, datorită 
unei boli, nu poate să ţină rânduiala posturilor stabilite de Biserică? 

— Nu-i recomand nicio nevoință propriu-zis; poate că nevoinţa o are din 
boală. Dacă nu poate să ţină postul, înseamnă că are deja nevoință prin boală. 

În Filocalie se spune că dacă nu poţi să rămâi în cetatea postului 
(deci dacă nu poţi să posteşti), Domnul Hristos spune că „dacă vă vor | 
prigoni într-o cetate, să fugiți în altă cetate” (Matei 10, 23). Deci, dacă nu 
poți să rămâi în cetatea postului, atunci să te refugiezi în cetatea | 
rugăciunii; să faci ceva din care să se înțeleagă că tu de fapt nu din rea- | 
voință nu postești, ci din neputinţă. lar dacă ai ajuns la neputinţă, nu | 
trebuie să-ți faci probleme că trebuie să respecţi rânduielile pe care le 
respectă oamenii care n-au nicio neputinţă. 

Părintele Arsenie le spunea unora: „Mă, postul nu-i de tine!” Au venit 
la mine la spovedit oameni care mi-au spus că Părintele Arsenie le zisese să | 
nu postească, fiindcă postul nu-i de ei. Părintele avea şi cunoștințe medicale, 
îşi dădea seama de anumite lucruri şi avea îndrăzneala aceasta de a-i spune 
omului să nu postească, fiindcă postul nu-i de el. Sau a venit cineva la 
părintele şi i-a zis: „Părinte, nu ştiu ce să fac, fiindcă am început să uit”. Şi, Î 
fiindcă el postea cam mult, părintele i-a zis: „Mă, mai încet cu postul!” || 

Deci trebuie să fie respectate nişte lucruri pe care aşa le-a lăsat 
Dumnezeu şi aşa le ştim noi, şi-atunci nu se mai pune problema ce faci dacă 
nu poți posti. Eu niciodată n-am zis către cineva: „Mort-copt, trebuie să ] 
!” Dacă nu poți posti — ţi-a spus părintele că nu poți sau ştii tu că nu 

poţi sau lucrezi în mediu toxic —, atunci nu postești. Pe-acolo, pe la noi, la 
Făgăraş, sunt întreprinderi în profil chimic, unde este mediu toxic, iar 
lucrătorilor li se dă lapte la serviciu, ca să poată rezista. Ei, cum să zic eu 
către om: „Nu bea laptele, bea ceai, că poți rezista tu şi cu ceai!” Ăstea sunt 
condiţii pe care Biserica nu le-a avut în vedere şi pe care societatea de 
odinioară nu le-a ştiut, şi-atunci noi trebuie să fim înţelegători faţă de 
situația omului. 

Dar când poate să postească, să postească! Nu aşa, că vine cineva 
miercuri, în Săptămâna Mare, că vrea să se spovedească şi să se împărtă- 
şească; dar când stau de vorbă cu el şi îl întreb: ai postit? ieri ai postit?, zice: 
„Nu”... şi era Săptămâna Mare, săptămâna dinainte de Paşti. „Păi mă, cum 
n-ai postit?! de ce n-ai postit?” Zice: „Părinte, am avut musafiri”. Zic: măi, 
cu musafiri cu tot, că-i Săptămâna Mare! Şi bineînţeles că nu l-am lăsat să 
se împărtăşească!... dacă nu s-o fi împărtăşit el, cumva, fără să ştiu eu, că mi 
s-au mai întâmplat şi de-astea. Asta înseamnă rea-voință, înseamnă negli- 
jenţă, înseamnă nepăsare față de rânduielile Bisericii, înseamnă desconsiderare. 

Şi nu-i numai postul. Zice omul: „Apăi, părinte, n-am fost la 
biserică...”. Îi zic: tu ştii ce înseamnă asta, să nu mergi la biserică? Înseamnă 
să-l întorci spatele lui Dumnezeu, să nu te intereseze binecuvântările, să nu 
te intereseze cuvântul lui Dumnezeu spus solemn în biserică, înseamnă să 
nu fii în cerul cel de pe pământ, înseamnă să nu-i închipui pe heruvimi, 
înseamnă... Deci lucrurile se leagă unele de altele. Nu-i aşa simplu: „N-am 
postit!”... ca şi când asta-i tot. Nu-i asta tot! Asta înseamnă nepăsare, de 
multe ori, asta înseamnă neluare-aminte, înseamnă nesupunere față de 
disciplina Bisericii, neluare-aminte la rânduielile Bisericii... înseamnă mai 
multe. Deci nu-i simplu post, că „n-am postit”, ci sunt atâtea lucruri care se 
leagă unele de altele. 


—  Explicaţi-ne rostul judecăților lumeşti, văzut prin prisma 
cuvântului Mântuitorului: „Nu judecaţi, ca să nu fiți judecaţi” (Mt. 7, 1). 

— Dragă, Dumnezeu n-a desființat judecăţile... Chiar spune: „Dacă te 
duci cu pârâşul tău la judecată, împacă-te cu el pe cale” (Luca 12, 58). N-a 
zis să se desființeze toate judecăţile lumeşti. Este nevoie de judecată şi din 
punctul acesta de vedere, pentru că oamenii nu sunt la măsurile la care ar 
trebui să fie ca să nu meargă la judecată. 

Să ştiţi că eu n-am fost niciodată la o judecată, nici din curiozitate. 
Nici în tribunal n-am intrat în toată viaţa mea, că am 69 de ani, din care 45 
de ani de mânăstire. N-am ajuns la judecată! Era s-ajung o dată, că mi-a 
furat unu” un ceas de mână din sertarul mesei de la mine din chilie; m-am 

pomenit că nu-mi mai găsesc ceasul. Şi vine cineva de la Miliție şi zice că 
trebuie să dau o declaraţie; dar după ce am dat declarația, mi-au zis: 
„Părinte, acum o să primiţi citaţie, trebuie să vă duceți la judecată!” 
Şi-atunci am zis: măi frate, eu mai bine-i mai dau un ceas ăluia decât să mă 
duc la judecată! Am aranjat apoi cu procurorul: „Dom'ne, nu mă mai duceți 
pe mine pe-acolo, că nu-i de mine!” Aşa că n-am fost niciodată la judecată. 
Dar nu-s numai cu în situaţia aceasta; sunt atâtea şi-atâtea cazuri, atâția 
şi-atâţia oameni care trebuie să ajungă la judecată fiindcă aşa cer împrejurările, 
aşa cere legislaţia... n-ai ce face. Important este să trăieşti în aşa fel încât să nu 
ajungi la judecată, dar dacă trebuie totuşi să ajungi, că te duce cineva de martor 
sau aşa ceva, te duci! Deşi eu, cum zic, dau slavă lui Dumnezeu că n-am 
ajuns încă pe-acolo; şi mai bine-i mai dădeam ăluia un ceas decât s-ajung! 


— Este suficient să te spovedeşti doar la un singur duhovnic? Ce 
părere aveţi despre faptul de a avea mai mulți duhovnici, de a căuta un | 
duhovnic care ţi se pare cel mai bun? | 

— Dragă, e foarte greu de ştiut... Eu personal cred că nu trebuie nea- | 
părat să te spovedeşti la un singur duhovnic, după ce te-a pus un duhovnic 
pe cale bună şi eşti cum trebuie. Vin atâţia oameni la spovedit, care nu ştiu Î 
ce să spună, în sensul că nu-i interesează, nu iau aminte la sufletul lor. Dar i 
sunt şi oameni care trăiesc o viață superioară şi n-au ce spune, la drept | 
vorbind. Pentru că lucrurile nu-s chiar aşa cum zic unii: „Părinte, la tot pasul | 
păcătuim!” Nu-i adevărat! Păcatul este călcarea Legii lui Dumnezeu cu || 
deplină voință şi ştiinţă. Şi-atunci, dacă totuşi faci nişte lucruri negative, să ] 
zicem, nu toate-s păcate! Păcate sunt acelea, de exemplu, când ştii că nu Î 
trebuie să furi, şi totuşi furi. Atunci e păcat! Dar dacă faci o greşeală, e | 
altceva; de exemplu, nu ştii că-n 29 august este zi de post şi mănânci de | 
dulce. Dacă-ţi atrage cineva atenția: „Măi frate, fii atent că astăzi este | 
post!”, altă dată eşti atent şi posteşti. Asta-i greşeală, nu păcat, pentru că n-ai | 
urmărit tu să faci un rău. ÎI 

Mai sunt unele insuficiențe, -unele neputinţe, întrelăsări... oamenii n-au | 
ce spune, la drept vorbind, după ce s-au pus o dată pe cale bună. Şi-atunci, | 

dacă vrea să primească dezlegare şi să se-mpărtășească, se poate spovedi la ÎN 
orice duhovnic care spovedeşte (numai să aibă grijă să n-ajungă la unul mai 
aspru decât cel care îi e duhovnicul propriu-zis). În cazul acesta, nu e nevoie | 
să te spovedeşti neapărat la un singur duhovnic. Eu aşa am procedat | 
totdeauna cu oamenii care au fost îndrumați de mine şi care s-au pus o dată | 
pe rânduială bună; le-am spus: poţi să te spovedeşti la orice duhovnic şi de | 
câte ori doreşti să te spovedeşti; nu trebuie să vii până la mine, la Sâmbăta, | 
să te spovedesc eu, după ce te-am pus pe cale bună. | 

Cei mai mulți însă dintre credincioşii noştri nu au duhovnic. Cei care 
se spovedesc o singură dată pe an, în Postul Paştilor, poţi să zici că n-au 
duhovnic. Şi vin şi se spovedesc în două minute, poate nici două minute. 
Ăla poţi să zici că n-are duhovnic! Duhovnic are acela care se orientează, 
care întreabă, care ştie să urmărească o chestiune,-care vrea să aibă o soluţie, 
care ține legătură cu duhovnicul. Dacă nu-i aşa, n-are duhovnic, are un preot 
la care s-a spovedit, şi Doamne-ajută! 


— Este indicat creştinului să meargă la nuntă? Care este compor- 
tamentul pe care trebuie să-l adoptăm în astfel de situaţii? 

— Dragă, de la caz la caz. Eu, de exemplu, am fost la nuntă săptămâna 
trecută. N-am stat mult, da” tot am fost! M-au chemat nişte tineri la o 
Cununie şi au zis: „Părinte, vă rugăm frumos să veniţi şi la masă!” Şi am 
zis: hai să nu le stric veselia, mai bine-mi stric veselia mea, dacă nu m-oi 
veseli; da” eu m-am veselit, că ştiam o cântare din tinereţile mele: 

Cine nu-i de veselie, 

La ospăț să nu mai vie, 

Că ospățu-i veselos, 

Nu-i de omul mânios. 

M-am dus acolo şi am stat la aperitive şi n-am păţit nimic; şi nici 
alții n-au păţit nimic fiindc-am fost eu acolo! Depinde de om. Sunt unii cu 
conștiință scrupuloasă, cărora tot timpul le e frică să nu facă ceva greşit, 
ca să nu-i bată Dumnezeu. Dacă nu vor, să nu se ducă! Nunta nu-i 
pomană... nunta e nuntă, e cu veselie, e cu muzică... cine vrea, se duce, 
cine nu vrea, nu. Dacă nu ştii ce ai de făcut, nu te duce; dacă ştii ce ai de 
făcut, poţi să te duci! 


— Ducându-mă la o mânăstire, am primit de la o măicuță o sfântă 
cruciuliță de la Ierusalim, iar după trei zile am pus-o la gât. După puţin 
timp, a început să curgă sânge din partea stângă a Mântuitorului, de 
unde a fost împuns cu sulița. Ce semnificaţie are aceasta? Ce trebuie să 
fac în continuare? 

— Nu ştiu, dragă, sunt lucruri mai presus de puterile mele de rezolvare... 


— Ce putem face atunci când suntem în situaţia de a nu mai putea 
face diferența dintre un lucru rău şi un lucru bun? 

— Să-i întrebăm pe cei care au conştiinţă superioară nouă. 

— Ce rol are rugăciunea în această situaţie? 

— Poţi să te rogi, când e vorba de a face diferența între bine şi rău, 
când nu ştii ce ai de făcut... mă gândesc la lucruri cruciale, nu aşa, la un 

lucru din ăsta, de toate zilele. Să-i întrebăm pe cei care au conştiinţă 
superioară şi care ne pot lămuri, ne pot da o directivă. 


— Vieţuiţi într-o mânăstire care a fost distrusă în secolul al 
XVIII-lea de Habsburgi, pentru a promova greco-catolicismul. Ce 
credeți despre actuala ofensivă greco-catolică? 

— Eu personal nu găsesc rațiunea existenţei unei Biserici greco- 
catolice, pentru că este o formă care nu e nici ortodoxă, nici catolică. 

Să luăm un caz: ei zic că Papa e Sfântul Părinte. Sfântul Părinte ține 
Paştile o dată cu catolicii, cu apusenii în general, iar greco-catolicii țin o 
dată cu ortodocşii. Păi atunci cum e bine: cum ţine Sfântul Părinte sau cum 
țin ei? Iată o diferență care arată că este o situaţie improvizată. 

Biserica greco-catolică a fost înființată în Ardeal datorită împre- 
jurărilor politice care au fost la sfârşitul secolului al XVII-lea şi în secolul al 
XVIII-lea şi şi-a făcut loc cu tunurile şi cu distrugerile, ca să nu aibă 
opoziţie. Sunt nişte lucruri pe care ni le spune istoria. Din faptul că 
Mânăstirea de la Sâmbăta a fost distrusă ca să li se facă loc greco-catolicilor, 
să li se înlăture o piedică, rezultă că au fost nişte lucruri forțate, care nu spun 
nimic despre credinţa oamenilor. 

După aceea, au venit împrejurările din 1948, când Biserica greco- 
catolică a fost desființată cu forţa, respectiv pusă în afara legii. ar acum, a 
început să-şi arate din nou viabilitatea, însă cu nişte pretenţii care sunt peste 
trebuinţă şi peste cuviință. Şi anume, doresc să aibă tot ce-au avut înainte de 
1948! Nu se mai poate, pentru că oamenii nu se mai întorc, nu se mai fac 
greco-catolici, fiindcă-şi dau seama că e o formă hibridă de existență 
bisericească. Pe unii nu-i mai interesează, în general, şi-atunci n-are rost să 
mai aibă ce-au avut în 1948. 

Eu mă gândesc c-ar fi mai bine să fie ori ca noi, ortodocși în toate, ori 
cum sunt romano-catolicii în toate şi să nu mai fie forma aceasta, care nu-i 
nici ortodoxă, nici catolică. ce 

Gândiţi-vă: Papa îşi face cruce de la stânga la dreapta, iar greco-catolicii 
de la dreapta la stânga; e o contradicție cu Papa, cu şeful lor! Poţi să zici că-i 
o treabă rațională? Nu-i raţională! 

Preoții romano-catolici sunt necăsătoriți, ai ortodocşilor căsătoriți, iar 
ai greco-catolicilor căsătoriți ca ai ortodocșilor. De ce? Înseamnă că sunt 
mai aproape de ortodocşi decât de catolici! 

Sunt nişte lucruri pe care nu ştiu dacă are vreun rost să le discutăm aici 
şi acum, însă pentru că s-a pus problema, cam în felul acesta văd eu lucrurile. 

La Mânăstirea Sâmbăta a fost un călugăr, în secolul al XVIII-lea, 
Părintele Visarion, care a scris o carte de polemică religioasă: Despre a treia 
lege. În cartea respectivă scrie aşa: „Până acum au fost două legi. Când 
există două /egi, e firesc să te întrebi care dintre cele două este bună. Când 
apare a treia lege (cum a fost legea greco-catolică), poți să fii sigur că nu-i 
bună!”, zice el. Deci, dacă dintre două una-i bună, şi una nu-i bună, dacă 
mai apare şi a treia, atunci aceea sigur nu-i bună! 


— Vă mulţumim! 

PRINCIPII ŞI REPERE. 
PENTRU VIAȚA DUHOVNICEASCĂ 
A CREŞTINULUI 


23 martie 1998 


— Toţi oamenii au nevoie de pocăință? 

— Da, fiindcă pocăinţa este întoarcerea de la rău la bine, întoarcere în 
înțeles de convertire. Totuşi, sunt şi oameni care am putea zice că au depăşit 
pocăința, dacă ne orientăm după cuvântul din Sfânta Evanghelie de la Luca, 
unde se spune că a zis Domnul Hristos: „Bucurie se face în cer pentru un 
păcătos care se pocăieşte, mai mare decât pentru nouăzeci şi nouă de drepți, 
care nu au trebuinţă de pocăință” (Luca 15, 7); 

Totuşi, pocăinţa este un act, o lucrare, un proces de îmbunătăţire 
sufletească, iar în acest sens, toți oamenii au trebuinţă de pocăință. 


— După cât timp se poate ca o persoană intrată în mânăstire să fie 
îmbrăcată în sfântul chip îngeresc? Şi, dacă acea persoană, după primirea 
rânduielii monahismului, pleacă din mânăstire 

— Să ştiţi că acum se fac multe nerânduieli în legătură cu primirea în 


verificaţi de alţii. i m, 

Nu există, de fapt, o regulă. Cam trei ani ar trebui să treacă până când 
cineva intrat în mânăstire ar fi cazul să fie făcut călugăr, adică să depună 
făgăduinţele călugărești. Dar nu se prea ține seama de treaba asta. 

La noi la mânăstire, de exemplu, au fost unii care au trăit mult în 
mânăstire până să devină călugări propriu-zis. Unul a fost lăsat vreo 
doisprezece ani, dar a fost totuşi rasofor; altul'a stat mai mult, s-a dus la 
Sfântul Munte şi abia acolo s-a făcut călugăr, deşi la noi stătuse vreo 
doisprezece-treisprezece ani şi tot aşa, mai la început a fost făcut rasofor. 

Cel mai bine este ca mânăstirea, oricât ar avea nevoie de vieţuitori, de 
călugări, să nu se joace cu viața oamenilor, ci să-i lase să se verifice pe ei 
înşişi şi să fie verificaţi şi de către cei din mânăstire, şi abia apoi să fie 
promovați. Pentru că eu am cunoscut oameni care au plecat din mânăstire — 
şi au plecat fiind călugări sau rasofori — şi care au probleme de conştiinţă; 
dar nici în mânăstire nu pot să trăiască. 

Cât priveşte un vieţuitor de mânăstire care a plecat din mânăstire, 
dacă n-a avut nicio angajare printr-o slujbă solemnă, cum este slujba 
rasoforului, poate să plece liniştit, ca şi când n-a fost niciodată la mânăstire. 
Nu e nicio problemă. 

Cineva care a fost făcut rasofor şi pleacă din mânăstire nu poate să se 
mai facă preot, în cazul când ar vrea să fie preot. Înţeleg după canoane, nu 
că nu mai ajunge cineva preot... Dacă se căsătoreşte, nu poate să primească 
Taina Sfintei Cununii, ci numai cununia a doua, care nu se mai consideră ca 
Taină. Şi-apoi, o vreme mai îndelungată nu se poate împărtăşi. 

lar dacă e călugăr şi pleacă din mânăstire, ajunge în rândul mirenilor, 
dar niciodată nu poate să aibă liniştea cuvenită, pentru că a mers pe două căi. 


— Ce ne puteţi spune despre cele şapte Laude? Pot ele constitui un 
reper pentru viaţa noastră? 

— Nu. Pentru viaţa mirenilor, în general nu, pentru că ocupă mult timp 
cele şapte Laude: cel puţin şapte-opt ore de slujbă, pe care nu le pot face cei 
care mai au opt ore de angajare în servicii. Eventual pensionarii şi şomerii ar 
putea să meargă la biserică la cele şapte Laude. Ceilalţi n-au cum să meargă, 
iar de multe ori nici pensionarii şi şomerii nu pot, pentru că au şi ei unele 
angajări în viaţa de familie, a lor sau a altora, şi în cazul acesta nu se poate, 
e prea complicat. De altfel, cele şapte Laude ţin de viața celor care nu au 
alte lucruri de făcut, adică sunt în principal angajaţi la cele şapte Laude. 
Altfel, mirenii nu pot. 

Eu mă mulţumesc, de exemplu, şi le spun credincioşilor (care vin la 
mine) să facă rugăciuni de dimineaţa şi de seara cât pot, să țină seama de 
Dumnezeu, să zică „Doamne Lisuse...” când îşi aduc aminte, să se roage la 
vremea mesei şi asta e tot. Că mai pot să citească un paraclis sau un acatist, 
e foarte bine, dar depinde... Ştiţi ce i-am spus eu odată unei femei care avea 
şi ea familie şi-mi spunea câte acatiste citeşte? Zic: să ştii, acatistele 
părinţilor mei am fost eu şi frații mei. 


178 


Răspunsuri la întrebări ale credincioşilor 


— Care este mai importantă: frica de Dumnezeu sau dragostea de 


— Cum să-i slujim aproapelui nostru, astfel încât slujirea noastră 
să fie ca pentru Dumnezeu? 

— Ajutându-l cu ceea ce putem să îl ajutăm. Nu toţi oamenii au nevoie 
de averea noastră, să zicem, sau de ceea ce avem în plus, ci sunt oameni care 


Ştiţi că în Sfânta Evanghelie (la Marcu şi la Luca), în legătură cu 
vindecarea Slăbănogului din Capernaum se spune că au fost patru inşi care 
l-au luat pe o targă şi l-au dus întâi pe acoperişul casei — respectiv pe podişul 


— Se poate pocăi un om în ultimul moment al vieţii sale, cum a 
făcut tâlharul de pe cruce? 


poți pocăi. De ce? Pentru că pocăinţa se pregăteşte, pocăinţa nu este un act 
spontan, aşa, că gata, hai să mă pocăiesc! Nu merge așa! Adică ea trebuie 
pregătită, trebuie să-ţi sensibilizezi sufletul pentru pocăință. 

— Se poate intra în împărăţia Domnului fără Sfânta Euharistie? 

— Dragă, noi, având în vedere că Domnul Hristos a lăsat Sfânta 
Euharistie ca ajutor, zicem că nu se poate intra; Domnul Hristos a spus: „Cel 
ce mănâncă Trupul Meu şi bea Sângele Meu are viață veşnică, iar cel ce nu 
mănâncă Trupul Meu şi nu bea Sângele Meu n-are viaţă veşnică” (cf. loan 
6, 53-54). Dacă ne gândim la cuvintele acestea, am putea zice că nu se poate 
intra fără Împărtăşire. Dar, gândindu-ne că, de exemplu, sutaşul din Capernaum 
n-a avut parte de Sfânta Împărtăşanie — sau cel puţin nu se spune despre aşa 
ceva —, am putea zice că sunt şi oameni care ar putea intra în împărăţia lui 
Dumnezeu fără să se împărtăşească. Adică nu pentru că nu vor ei să se 
împărtăşească, ci pentru că viaţa, împrejurările de viață nu-i favorizează să 
ajungă la aceasta. 

— Lacrimile pocăinţei sunt una dintre cheile împărăției. Care sunt 
celelalte? 

— Adică alte chei? Păi nici nu-ți trebuie, că acolo cred că nu-s lacăte multe. 

Ca să poți intra în împărăţia lui Dumnezeu, trebuie să ai o aşezare 
sufletească potrivită cu împărăţia lui Dumnezeu. Domnul Hristos a spus că 
mulți de la răsărit şi de la apus vor veni şi vor sta în împărăţia lui Dumnezeu 
la masă cu Avraam, cu Isaac şi cu Iacov; cei asemănători cu Avraam, cu 
Isaac şi cu Iacov vor veni 

Cât priveşte cheile împărăției cerurilor — pentru c-a zis Domnul 
Hristos: „Îţi voi da ţie cheile împărăției cerurilor” (Matei 16, 19) —, orice 
lucru bun, orice faptă bună îți deschide cumva calea către împărăția 
cerurilor. Sfântul Dimitrie al Rostovului spune că de fapt nici nu mai există 
porţi la cer, că e locul deschis, se poate intra. Însă, mă rog, ăstea sunt figuri 
retorice... dar adevărul este că, fiind în legătură cu Domnul Hristos, poţi să 
ai încredințarea că, aşa cum eşti cu Domnul Hristos aici, în lumea aceasta, 
poți să fii cu Domnul Hristos şi în lumea de dincolo. 


— Cum să-i ajutăm pe părinţii care nu prea sunt credincioşi, ca să 
se apropie de Dumnezeu? 

— Numai cu rugăciunea. Eventual le spuneţi la început, dar după aceea 
nu-i Cicăliți, nu-i obosiţi, că iese altceva decât să se ducă la biserică. 


— Dacă cineva uită să spună un păcat atunci când este spovedit, 
păcatul uitat i se poate ierta sau nu? 

— Da, 1 se poate ierta, pentru că preotul, când dă dezlegare, dă 
dezlegare de toate păcatele; zice: „Te iert şi te dezleg de toate păcatele tale”, 
deci şi de păcatele uitate; dar nu de păcatele tăinuite. 

— Rugându-ne pentru sufletele celor duşi dintre noi care ne-au fost 
dragi, putem spera că rugăciunile noastre îi vor scoate din iad? 

— Dragă, Sfântul loan cel ce a scris Scara, în cuvântul despre 
rugăciune spune că „rugăciunea este secure împotriva deznădejdii şi este 
arătarea nădejdii”. În momentul în care te angajezi la rugăciune, crezi că 
Dumnezeu îți împlineşte ceea ce ceri. Noi nu ştim unde e cineva... dar hai să 
zicem că e în iad; păi, noi cerem să-l numere Dumnezeu cu drepții. Or 
Dumnezeu poate face această transformare, pentru că în Sfânta Evanghelie, 
în episodul cu tânărul bogat, se spune că după ce acesta a plecat întristat şi 
după ce a zis Domnul Hristos: „Cât de greu va intra bogatul în împărăţia 
cerurilor!”, ucenicii au întrebat: „Bine, dar atunci cine poate să se 
mântuiască?” Şi Domnul Hristos a dat un răspuns care ne dă mare nădejde: 
„„Ceea ce e cu neputinţă la oameni e cu putință la Dumnezeu” (Luca 18, 27). 
Deci Dumnezeu poate să schimbe, poate să transforme... poate să schimbe 
locul omului şi să-l ducă, din iad, în rai, până la judecata universală. 


— Este suficient să-i dăm aproapelui doar puţinul din prisosul 
avutului nostru sau să tindem spre o dăruire totală? 

— Dragă, dăruire totală, numai Dumnezeu ştie cine poate să aibă. Dacă 
dai puţin, cu vremea dai şi mai mult, dar dacă nu dai nimic, n-ajungi să dai 
mult. Fiecare să facă aşa cum simte şi cum poate, în împrejurarea respectivă; 
adică nu se poate trasa, să zicem aşa, o rânduială în sensul ăsta, că atâta 
trebuie să dai. Dai cât simți tu că poţi să dai. Sunt unii oameni darnici, care 
nici nu se gândesc la Dumnezeu când dau ceva, şi dau mult. Şi sunt alţii care 
se gândesc la Dumnezeu, dar dau puţin şi sunt restrânşi, sunt zgârciţi. 


— Cum poate şti un mirean că are chemare pentru viaţa călugărească? 

— Păi, cum poate şti pentru orice lucru că are chemare. Cum poate şti 
cineva, de exemplu, că are chemare spre pictură, spre sculptură, spre 
muzică, spre teatru ş.a.m.d. Fiecare îşi cunoaşte chemarea, simte el dacă are, 
nu trebuie să-i spună cineva: „Vezi că ai chemare să te faci călugăr”. 
Acuma, se mai zice uneori: „Eşti bun de călugăr”, fiindcă eşti tăcut, de 
exemplu; dar nu ştiu dacă asta-i tot la un călugăr... 


— Ştiu că păcatul avortului este de neiertat. Pocăinţa, părăsirea 
păcatului, ar mai fi atunci de vreun folos? 

— Dragă, niciun păcat nu este de neiertat când omul îl recunoaşte ca 
păcat şi cere iertare de la Dumnezeu. Pocăința şterge orice păcat, nu există 
păcat pe care îl şterge şi păcat pe care nu-l şterge. Doar dacă ai păcate din 
acelea care nu te lasă să te pocăieşti. Cum ar fi, de exemplu, hula împotriva 
Duhului Sfânt, când e o încrâncenare în răutate, în aşa fel încât nu se pune 

problema pocăinţei. De exemplu, dacă zice cineva: „Ce-i aia pocăință?! Nu 
mă interesează, lasă-mă în pace!” Ei, asta este o situaţie în care nu primeşti 
iertarea păcatelor. Dar în momentul în care îţi recunoşti păcatele... Tâlharul 
de pe cruce n-a avut păcate? Păi, ce face un tâlhar? Că doară n-a făcut bine, 
a făcut rele, nu? Şi l-a iertat Domnul Hristos de toate relele câte le-a făcut. 
De ce? Pentru că Domnul Hristos a venit în lume „să-i mântuiască pe cei 
păcătoşi, dintre care cel dintâi sunt eu”%, zicem noi, nu? 


— Ce credeţi că ar trebui să facă Biserica pentru a nu se mai face 
atâtea avorturi? 

— Dragă, n-are ce face mai mult decât să-i conştientizeze pe oameni 
asupra gravității păcatului. 


— Ce părere aveţi despre conflictul de la Cluj dintre ortodocşi şi 
greco-catolici? 

— Dragă, vă rog să nu-mi puneţi probleme de felul acesta, pentru că 
astea sunt lucruri care nu ne privesc pe noi. Sigur că, după părerea mea, se 
putea evita conflictul acesta, dar oamenii au fost la măsurile acelea că nu l-au 
evitat şi s-a ajuns la ce s-a ajuns. De ce? Pentru că oamenii sunt răi totuşi. 


— Am vrea să ne vorbiţi câteva cuvinte despre Părintele Arsenie 
Boca şi despre cartea Cărarea Împărăției”. 

— Părintele Arsenie Boca a fost un om excepţional din punct de vedere 
al înzestrării native și al culturii atât teologice, cât şi laice. Pe lângă 
Teologie, a avut şi şcoală de Belle-Arte (a făcut pictură şi sculptură) şi 
cunoştea şi medicină. Şi, cu înzestrările acestea, cu toate, el a lucrat la 
Sâmbăta; a venit în 1939, s-a stabilit acolo şi a stat până în 1948. Acolo a 
lucrat cu capacitatea lui deplină; în celelalte locuri, la Prislop şi după aceea 
la Bucureşti şi la Sinaia, a lucrat cu restrângere. La Sinaia a fost aproape 
necunoscut, iar la Bucureşti se întâlneau oamenii cu el la Drăgănescu. 

Ceea ce l-a evidențiat însă pe Părintele Arsenie a fost mai ales înzes- 


“trarea lui nativă şi preocuparea de o viață duhovnicească autentică. La noi la 


mânăstire, la Sâmbăta, este o icoană făcută de Părintele Arsenie, un epitaf cu 
Adormirea Maicii Domnului. Şi odată eram cu un profesor — hai să zicem mai 
bine cadru universitar, că nu ştiu exact ce era — din Sibiu şi i-am prezentat 
icoana; între alte lucruri pe care i le-am prezentat, i-am prezentat şi epitaful 
făcut de Părintele Arsenie. Şi i-am zis că, după părerea mea, Părintele 
Arsenie este un geniu. Şi domnul respectiv a zis: „Asta înseamnă că are o 
cultură perfectă şi încă ceva”. Şi eu am răspuns: nu ştiu dacă are o cultură 





z: Rugăciunea a douăsprezecea, a Sfântului loan Gură de Aur, dinaintea Sfintei Împărtăşiri. 
* Vezi nota 11, pag. 99. 

perfectă, dar cu siguranță că, pe lângă cultura câtă o are, are încă ceva. Şi 
poate că acel „încă ceva” este mai important decât cultura pe care o are. 

Părintele Arsenie i-a impresionat pe mulți, iar Cărarea Împărăției 
este, de fapt, o carte în care părintele şi-a pus gândurile, fără să aibă în 
vedere faptul că va apărea o carte. Părintele n-a tipărit nimic în viață; însă 
şi-a făcut nişte note, a tras nişte concluzii, iar din acestea s-a realizat ceea ce 
se numeşte Cărarea Împărăției. De fapt, Cărarea Împărăției nu este o carte 
unitară, ci este o carte formată din şapte scrieri diferite. Cărarea Împărăției 
e primul capitol, al doilea capitol este Învăţămintele regilor, după aceea 
urmează Cele șapte surle, Războiul nevăzut, Iconomii Tainelor, Ereditate şi 
spirit şi Taina iubirii. Acestea sunt scrierile care formează, puse unele lângă 
altele, ceea ce e prezentat ca fiind Cărarea Împărăției. 

Este o carte deosebit de interesantă, sunt în ea nişte lucruri care e bine 
să fie cunoscute, prezentate în stilul în care a scris Părintele Arsenie, în stilul 
lui de predică, în stilul lui de învăţătură. Insistă asupra faptului că păcatele 
trebuie plătite, are acolo un capitol interesant, la Ereditate şi spirit, intitulat 
Copii născuţi în lanţuri... nişte lucruri totuşi importante. Cartea este 
deosebită, aşa cum părintele a fost deosebit. 


— Cum să scăpăm de necredinţă, de îndoială şi de nestatornicia 
noastră în cele bune? 

— Dragă, de necredință scapi prin faptele credinței. Dacă ştii că cei 
credincioşi merg la biserică, mergi şi tu la biserică; ştii că cei credincioşi 
postesc, posteşti şi tu; ştii că cei credincioşi se roagă, te rogi şi tu; ştii că cei 
credincioşi citesc Sfânta Scriptură, citeşti şi tu. Şi în felul acesta, făcând 
fapte de credință, te angajezi în credință şi creşti în credință. Cu credinţa e 
cum e cu cultura: dacă te ţii de ea, o ai, iar dacă nu te ţii de ea, o pierzi şi pe 
cea pe care-o ai. 

Cât priveşte îndoiala, aceasta se rezolvă prin înaintarea în credință. 

Nestatornicia este un lucru care se rezolvă cam greu, dar în orice caz, 
prin voință, prin fapte care îţi cer o angajare şi prin care te angajezi, poţi să 
ajungi şi la mai multă statornicie. ? 


— Cum trebuie să înţelegem minunea înmulțirii pâinilor? 

— Cum a fost! Adică minunea înmulțirii pâinilor e o minune, iar o 
minune n-o înţelegi, numai ştii c-a fost minune. 

Totuşi, eu aş zice c-ar exista o posibilitate să înţelegi ceva din minune, 
fără să desființezi minunea. Domnul Hristos a înmulțit pâinile, în sensul 
acesta (am zice aşa, cumva privind rațional): ştiind cum anume se face grâul 
din pământ şi din grâu pâine, şi ceea ce se întâmplă într-un proces care ţine 
din toamnă până în vara următoare ca să ai grâul, Domnul Hristos a realizat 


183 













































































Arhimandritul Teofil Părăian 


toate acestea într-o clipă. Deci n-a mai trebuit să pregătească cineva 
pământul, apoi să fie semănat grâul, să încolțească, să crească în spic şi-apoi 
să fie măcinat, ci din pâinea pe care a avut-o Domnul Hristos în mâinile Lui, 
a făcut în aşa fel ca acea pâine să se înmulțească, să nu rămână numai cât a 
avut EI în mâini, cinci pâini, ci să fie poate o mie de pâini. 


— Dacă un păcat este mărturisit într-o duminică din timpul 
postului, e bine să-l mai mărturisim încă o dată în Săptămâna Mare? 

— Nu. Un păcat mărturisit o dată nu trebuie să mai fie mărturisit din 
nou, dacă a fost dezlegat. 


— Cum vedeţi Taina Căsătoriei? Este căsătoria inferioară 
călugăriei? Sfântul Apostol Pavel vorbeşte despre căsătorie spunând că 
este bună, dar că este şi mai bine ca omul să rămână precum era el, 
adică necăsătorit (1 Corinteni 7, 8). Cum interpretaţi aceasta? 

— O interpretez aşa cum o spune Sfântul Apostol Pavel, adică viața 
călugărească este o viață de excepţie, iar viața de căsătorie este o viață 
comună. Nu sunt chemaţi toți la călugărie şi nu sunt chemaţi toți la 
căsătorie. Fiecare îşi alege modul de slujire. 

Biserica îi binecuvintează pe cei care se căsătoresc, dar nu în sensul că 
face un pogorământ, ci binecuvintează viaţa pe care şi-au ales-o oamenii. 
Adică nu zice: „No, ăştia trebuia să se călugărească, dar acum, dacă vor să 
se căsătorească, n-avem ce face cu ei, hai să le dăm binecuvântare!” Nu aşa! 
Adică fiecare are viaţa lui şi modul lui de slujire, pe care le aduce lui Dumnezeu. 


— Într-un cuplu familial, sunteţi de acord cu metoda calendarului? 

— Dragă, sunt nişte chestiuni pe care Biserica noastră nu le-a rezolvat. 

Biserica Catolică le-a rezolvat în sensul acesta, al folosirii metodei 
calendarului. 

Însă, dacă totuşi cineva vrea să aibă în consideraţie aceasta... În inti- 
mităţile de familie nu se poate băga nimeni... Că foloseşte, că nu foloseşte 
calendarul, că nu ştiu ce... E o chestiune pe care şi-o rezolvă fiecare cum 
crede în conştiinţa lui. Important este ca oamenii să se angajeze totuşi şi la 
naştere de copii. Adică să nu folosească numai metoda calendarului şi-apoi 
să nu aducă nimic pe lumea asta. 


— Vă rugăm să ne vorbiţi despre Părintele Serafim Popescu. 

— Părintele Serafim Popescu a fost unul dintre vieţuitorii de la început 
ai mânăstirii. Mânăstirea de la Sâmbăta s-a început cu trei oameni mari: cu 
Părintele Arsenie Boca, cu Părintele Mladin — care a ajuns mitropolit al 
Ardealului, după ce a fost un sfert de veac profesor de Teologie Morală la 

Facultatea de Teologie din Sibiu — şi cu Părintele Serafim Popescu, mai 
puţin băgat în seamă, dar totuşi un om mare, care s-a aşezat la Mânăstirea de 
la Sâmbăta în 1940 şi a trăit acolo o jumătate de secol — a murit în 1990. 

A fost preot şi duhovnic al mânăstirii; un om tare cumsecade, un om 
vesel, un om în care s-au odihnit oamenii, un om răspânditor de bucurie, un 
om pogorâtor, un duhovnic cu inimă de părinte, de frate şi de prieten, un om 
de care s-au bucurat oamenii. 

Altceva ce să vă spun despre Părintele Serafim?... Că mi-a plăcut tare 
mult, că m-am înţeles tare bine cu el, că prietenii mei erau şi prietenii lui, că 
prietenii lui erau şi prietenii mei, şi asta arăta că şi noi eram tare buni prieteni. 


- Ce semnificaţie au cuvintele: „Ale Tale dintru ale Tale, Ţie 
Ți-aducem de toate şi pentru toate”? 

— „Ale Tale dintru ale Tale, ie Ţi-aducem de toate şi pentru toate” 
sunt cuvinte pe care le spunem la Sfânta Liturghie şi reprezintă oferta pe care 
I-o facem lui Dumnezeu prin Cinstitele Daruri, care sunt ale lui Dumnezeu 
din ale lui Dumnezeu. O dată cu ele, noi aducem nu numai Sfintele Daruri, ci 
aducem toată viaţa noastră şi tot ce I se poate aduce lui Dumnezeu. 


— Ce repere aveau îngerii înainte de cădere şi cum explicați 
căderea lor? 
— Nu ştiu. Apăi, numai cineva care-a fost pe vremea aceea poate spune... 


- Refuzul preoţiei constituie un păcat, în condiţiile în care ea a 
fost recomandată de mai mulți duhovnici la care m-am spovedit? 
Aceasta, având în vedere că există înaintaşi iluştri şi capabili care nu 
s-au preoţit: Nichifor Crainic, Nicolae Chiţescu... 

— Bine, dar noi nu ştim de ce nu s-au preoțit; n-avem de unde să ştim. 
Nu te poţi lua după alţii, fiecare îşi trăieşte viața lui. Dacă vrei să te faci 
preot şi n-ai piedici, n-ai de ce să nu te faci. Dacă vrei să te faci preot, şi ai 
piedici, n-ai de ce să te faci, dacă-i vorba. Acestea sunt chestiuni de 
conştiinţă personală şi chestiuni Gare'se rezolvă în raport cu duhovnicii. 


— Părinte, vă rugăm să ne spuneţi ce părere aveţi despre faptul că 
ambii părinţi nu sunt de acord cu căsătoria copiilor lor, băiat şi fată. Ce 
îi sfătuiţi pe cei doi tineri? j 

— Îi sfătuiesc să-şi convingă părinţii, dacă pot. Însă până la urmă „va 
lăsa omul pe tatăl său şi pe mama sa şi se va lipi de femeia sa”, zice Sfântul 
Apostol Pavel (Efeseni 5, 31). Totuşi e bine să fie cu binecuvântarea părinților 
şi să fie şi părinții odihniți într-o astfel de împrejurare. Să ştiţi că de multe 
ori şi părinţii au dreptate, iar mulţi dintre cei care au piedici de felul acesta, 

după ce fac şi ei o experienţă a lor şi văd că n-a fost aşa cum au gândit, ci 
sunt aşa cum trăiesc, îşi dau seama că totuşi părinţii au avut dreptate. 
Acuma, Şi părinţii trebuie să fie puţin mai elastici, să nu fie aşa ţapeni. 


— Ce părere aveţi despre păcatul deznădejdii? Când cade omul în 
acest păcat? 

— Păi, este unul dintre cele mai mari păcate, este un păcat, o hulă 
împotriva Duhului Sfânt. Deznădejdea n-ar trebui să apară în sufletul unui 
credincios, pentru că un credincios trebuie să aibă nădejde, nădejdea la 
Dumnezeu: „Nădejdea mea -este Tatăl, scăparea mea este Fiul, acoperă- 
mântul meu este Duhul Sfânt, Treime Sfântă, mărire Ţie” — sunt cuvinte 
arătătoare de nădejde. Noi nu trebuie să ajungem niciodată la deznădăjduire. 


— Cu toate problemele casei şi serviciului, cum poţi aduce 
mulțumire şi linişte celor din jur şi cum poţi aduce linişte şi mulţumire 
în tine însuţi? 

— Făcând ceea ce faci, spre slava lui Dumnezeu. Nu ţi se cere o 
cantitate de rugăciune sau ceva, că „numai din asta îți vine mulțumirea”. 
Când toată viaţa ta o dai lui Hristos Dumnezeu, din asta îţi vine mulțumirea. 

Dacă nu ai mulțumire, înseamnă că ceva nu este în rânduială, pentru 
că mulțumirea nu depinde de ceva, în sensul acesta, că uite, n-ai făcut asta şi 
de-aia o să fii nemulțumit. Nu! Ci legătura cu Dumnezeu îți dă mulțumire. 
Când ÎI simţi pe Dumnezeu în suflet, ai mulțumire. 


— Reprezintă tutunul un păcat pentru om? 

— Tutunul nu, da” numai fumatul. Fumatul e un viciu, nu-i numai un 
păcat, e-o patimă, iar Dumnezeu nu iubeşte patima. Dacă ai o patimă, nu eşti 
liber... deci înseamnă că păcatul trebuie părăsit, fumatul trebuie părăsit. 

Eu, dacă vine cineva la mine la spovedit şi-mi spune că-i fumător — 
fiindcă-l întreb eu, dacă nu-mi spune, şi trebuie să-mi spună —, îi zic că ne 
întâlnim când nu mai e fumător. Deci el e într-un păcat îndătinat, nu-i 
într-un păcat întâmplător, ci într-o patimă care trebuie scoasă din suflet. lar 
dacă nu scoate din suflet patima, n-am ce vorbi cu el. 


— Dacă o fată a păcătuit cu un băiat înainte de căsătorie, trebuie să 
se mărite cu acela, chiar dacă nu-l mai iubeşte, sau are voie să se mărite 
cu altul? 

— Păi numai să se poată! Nu se pune problema, ăstea sunt lucruri pe 
care nu le poţi rezolva. Păcatele le-ai rezolva, dar celelalte nu ştiu dacă le 
mai poţi rezolva. 

— Ce trebuie să facem atunci când totul devine o rutină, chiar dacă 
împlinim poruncile? Dacă atunci când ai nevoie de un prieten, el îţi 
devine mai mult decât un duşman, poţi trăi singur, doar cu gândul la 
Dumnezeu? 

— Nu ştiu dacă poți trăi, depinde de aşezarea sufletească. Poţi trăi şi 
poți să nu trăieşti singur, pentru că omul are nevoie şi de oameni, n-are 
nevoie numai de Dumnezeu. Sunt puţini aceia care trăiesc numai din 
legătura cu Dumnezeu. Cei mai mulţi au nevoie de semenii lor, de oameni 
care să-i susțină, să-i ajute, să creeze o atmosferă. 


— Se poate să-ţi schimbi părintele duhovnic? Contează cui te 
spovedeşti? 

— Nu prea contează, în cazul când eşti pus o dată pe treabă bună, dar până 
când te aşezi, e bine să ai un duhovnic care să te ajute, să te formeze, să îți dea 
o direcție, o orientare. Dacă te duci la mulţi, mulţi te încurcă, nu te descurcă. 

Însă sunt şi oameni care nu mai au ce spovedi. Când vine câte unul la 
mine şi zice că s-a spovedit săptămâna trecută, îi zic: cred că nici n-ai ce 
spune... Însă mai scormoneşte omul câte ceva şi zice: „Ba da, părinte”. Ei, în 
cazurile acestea, poţi să te spovedeşti la orice părinte, dacă n-ai probleme, 
dacă n-ai asupreli de gând. Şi mai ales dacă-i dă voie... La mine, de 
exemplu, vin la spovedit, la Sâmbăta, mulți studenţi de la Timişoara şi 
totdeauna le spun: nu mai veniți până la mine, că-i calea lungă; staţi acolo, 
găsiţi-vă acolo un părinte; acum aţi pornit spre bine, găsiți-vă un preot acolo 
să vă spovedească. 


— Un student la Teologie care a păcătuit trupeşte înainte de a se 
căsători e bine să se facă preot? sau mai bine să rămână profesor de 
teologie? 

— Păi, el să ţină seama de canoane şi ştie ce are de făcut, nu trebuie să 
mă mai întrebe pe mine despre asta. 


— Este ceva rău dacă avem impresia că ne rugăm mai bine cu 
cuvintele proprii decât cu rugăciuni din cărţi, din Ceaslov? 

— Dragă, nu este rău, dar nu reuşeşti să ajungi la nivelul rugăciunilor 
din Ceaslov. Însă în orice caz, să ştii că Dumnezeu n-o să zică vreodată: „Fii 
atent că nu te-ai rugat din Ceaslov! Sau: Trebuia să te rogi din Acatistier! 
Sau: Bagă de seamă că n-ai ţinut cont de cartea de rugăciuni! Sau: Cartea aia 
de slujbă n-ai văzut-o niciodată”. N-o să fie aşa! Importante sunt angajarea 
ca atare în fața lui Dumnezeu și faptul de a te simți în legătură cu 
Dumnezeu. Dacă tu simţi nevoia să-l spui lui Dumnezeu ceva ce nu-i scris 

în carte sau dacă nu te poţi identifica cu ce-i scris în carte, te rogi cu 
propriile tale cuvinte. Însă lucrul acesta nu-l poţi face foarte bine şi nu-l poţi 
face cu folos într-o societate, într-un grup.de. credincioşi care se roagă 
împreună cu tine. 


— Ce se înţelege prin: „Adânc pe adânc cheamă, în glasul căderilor 
apelor Tale”, din Psaltire (Ps. 41, 9? 

— Dragă, cred că-i vorba de asociaţiile de idei... adică gândurile adânci 
cheamă alte gânduri adânci; gândurile profunde — alte gânduri profunde. 


— Ce poţi face atunci când simţi că nu mai poți crede în nimic? 
— Păi, nu ştiu ce mai poţi face... Poţi să te chinui, că altceva n-ai ce face! 


— După ce facem voia lui Dumnezeu, ne putem aştepta să vină 
asupra noastră şi o anumită bunăstare materială, potrivit spuselor 
Mântuitorului: „Căutaţi mai întâi împărăția lui Dumnezeu, şi toate 
celelalte se vor adăuga vouă” (Matei 6, 33)? 

— Da, poţi să aştepţi, dar trebuie să şi contribui cu ceva ca să vină 
bunăstarea materială; că nu vine Domnul Hristos să zică: „Uite, pentru că 
Mi-ai slujit, acuma trimit un sponsor să-ți dea vreo sută de milioane”. 


— Se spune că în anul 2000 este sfârşitul lumii. Ce puteţi să ne | 
spuneți? 

— Ştiţi ce vă pot spune? Că anul 2000 a trecut, şi n-a fost niciun sfârşit. 
Acuma, să vedem ce va fi peste doi ani. 

Cum adică a trecut anul 2000? 

Abia în secolul al VI-lea s-a fixat era creştină, stabilindu-se începutul 
ei la anul Naşterii Mântuitorului nostru lisus Hristos; şi, pentru că s-a fixat 
în secolul al VI-lea, cei care au calculat au ajuns la concluzia (nu ştiu cum) 
că anul 1 — anul Naşterii Domnului Hristos — a fost la anul 753 de la 
întemeierea Romei. La romani, anii erau socotiți (numărați) de la întemeierea 
Romei, iar potrivit acestei numărători, anul 753 a fost luat drept anul 1, anul 
de pornire pentru numărătoarea creştină. 

Dar apoi s-a ajuns la concluzia că la anul 753 Irod nu mai trăia şi deci 
că era noastră este calculată greşit cam cu patru ani. Deci nu anul 753 
trebuia să fie anul 1, ci anul 749. Dacă aşa stau lucrurile, atunci înseamnă că 
anul 2000 a fost în anul 1996. Deci am trecut cu doi ani de anul 2000, iar 
anul socotit de noi ca fiind al 2000-lea nu va fi anul 2000, ci va fi anul 2004. 

Aşa că nu ştiu ce-am mai putea aştepta la anul 2000... 

— Poate gândi un bărbat cu copii să intre în mânăstire în viitor, 
dacă şi soţia lui doreşte la fel? 
— Dragă, eu nu i-aş sfătui... Eu i-aş sfătui să meargă pe calea pe care 
le-a dat-o Dumnezeu de la început; cum a zis Sfântul Apostol Pavel: „Eşti 
legat de femeie? Nu căuta dezlegare. Eşti dezlegat de femeie? Nu căuta 
femeie” (1 Corinteni 7, 27). Fiecare să rămână, zice Sfântul Apostol Pavel, 
în starea în care a fost găsit de credința în Dumnezeu. 


— Vă rugăm să ne prezentaţi cartea Gânduri bune pentru gânduri bune. 

— Deci să vorbesc eu despre cartea mea?! Da, vorbesc! E vorba 
despre o carte care s-a realizat pe baza unor cuvântări. La Schitul Poşaga, 
din Eparhia Alba-Iulia, s-au organizat câteva tabere studenţeşti, în ani 
consecutivi, din 1995 începând. Pe baza cuvântărilor pe care le-am ţinut eu 
la Schitul Poşaga în anii 1995 şi 1996, s-a realizat cartea Gânduri bune 
Pentru gânduri bune. Cum anume? S-au înregistrat de fiecare dată 
cuvântările pe casete şi apoi nişte studenți (doi în special, pe care eu i-am 
pomenit în nota asupra cărții) au copiat casetele; apoi am stilizat, am 
corectat cuvântările, iar Înaltpreasfinţitul Mitropolit Nicolae de la 
Timişoara a fost dispus să finanţeze lucrarea, ca să fie tipărită la Timişoara, 
în Editura Arhiepiscopiei Timişoarei; am prezentat materialul şi cartea a 
fost realizată?5. În februarie s-a terminat de tipărit, iar în 26 februarie am 
fost la lansare. 

Ce cuprinde? Am spus, cuprinde cuvântări ținute la două tabere, la cea 
din 1995, când am vorbit în cinci zile — dimineața despre Sfânta Liturghie, 
iar seara am avut trei cuvântări despre Maica Domnului şi două cuvântări în 
legătură cu porunca iubirii şi cu porunca cinstirii. 

lar în anul următor, dimineaţa au fost cuvântări despre credință, iar 
seara despre tainele credinţei: taina Întrupării Fiului lui Dumnezeu, taina 
Jertfei, taina Învierii, taina Înălţării, şi la urmă despre Taina Sfintei 
Euharistii. Acesta este conţinutul. | 

Mai este şi un cuvânt de încheiere, intitulat Să-/ mulțumim Domnului. 

Cartea este prefațată de Înaltpreasfinţitul Mitropolit Nicolae al 
Banatului, iar după aceea urmează un cuvânt scris despre mine (care e scris 
aşa cum îmi place mie: frumos, fără exagerări, lin, liniştit), scris de un 
călugăr de la noi de la mânăstire, Părintele leromonah Serafim Pătrunjel, 
care acum este la-studii în Elveţia”. EI a scris o lucrare de seminar, la Drept 





25 Gânduri bune pentru gânduri bune, Editura Mitropoliei Banatului, Timişoara, 1997. 
“ În prezent, Preasfinţitul Sofian Braşoveanul, Episcop-vicar la Mitropolia Ortodoxă 
Română a Germaniei, Europei Centrale şi de Nord. 

bisericesc, cu titlul: „Părintele Teofil, duhovnicul”. E un cuvânt foarte bine 
scris, cred că nici eu nu l-aş fi scris aşa de bine. E așa, cu chibzuială... şi am 
socotit că-i bine să fie prezentat în carte şi să fie, cumva, orientativ pentru 
cei care citesc cartea. 

După aceea, urmează un cuvânt scris de un student de la F ilosofie. E 
un cuvânt scris aşa, în termeni mai deosebiți... Ziceau unii că trebuie să ai şi 
dicționar când îl citeşti... totuşi e frumos cuvântul. Am vrut şi eu şi a vrut şi 
el să fie în carte. 

Iar la urmă este o notă din partea mea, referitoare la carte. Asta-i toată! 

Eu cred că e spre folos... Am ţinut cuvântările pentru studenţi, deci 
i-am avut în vedere în special pe tineri. Sper ca cei care vor citi cartea să n-o 
citească numai o dată; poate-or citi-o de mai multe ori. Eu ZIC că-i faină, că 
dacă nu era faină, n-o lăsam din mâini. Vă doresc folos şi din această carte. 

Au mai apărut şi altele: una la Cluj, intitulată Lumini de gând”, care 
cuprinde cuvântări pe care le-am ținut eu, la mânăstire în special, în 
perioada Paşti-Rusalii-Duminica Tuturor Sfinţilor (perioada Penticostarului) 
şi câteva în Săptămâna Patimilor, şi care au fost tipărite tot prin purtarea de 
grijă a unor doritori de a răspândi gânduri bune; dar nu e intitulată Gânduri 
bune, ci Lumini de gând. 

Cartea intitulată Gânduri bune pentru gânduri bune ar fi justificată ca 
titlu în sensul că sunt gânduri bune din carte, pentru gânduri bune din 
mintea celor care citesc cartea. Să se înmulțească gândurile bune... 

Celeilalte cărți i-am zis Lumini de gând, adică un fel de repere de 
lumină, pentru a înţelege nişte lucruri pe care, dacă nu ai aceste lumini, nu le 
poţi înţelege. 

Acum este pregătită pentru tipar — şi am înțeles că deja a fost dată Ia tipar — 
o carte care va apărea, sper eu, sub titlul Prescuri pentru cuminecături/&. 
E vorba despre conferinţe pe care le-am ținut eu la Timişoara — vreo treizeci 
de conferințe am ţinut, iar cincisprezece sunt gata pentru tipar şi sperăm să 
scoatem un volum, iar după aceea un alt volum, alte „prescuri pentru 
cuminecături”, ca să fie toate cele ţinute la Timişoara. 

Poate că s-ar putea realiza şi cu conferințele ținute aici, la Craiova, o 
cărțulie, că şi aici am ţinut vreo câteva... 

Vă doresc succes în citirea cărţii şi folos din cele câte sunt cuprinse în 
ea. Dumnezeu să ne ajute! 





” Lumini de gând, Editura Antim, Cluj, 1997; ediția a II-a: Editura Teognost, Cluj-Napoca, 
2003. 
% Prescuri pentru cuminecături, Editura Arhiepiscopiei Timişoarei, Timişoara, 1998. 

— În momentul în care simţim că ne pierdem răbdarea, la ce să ne 
gândim rapid în acel moment pentru a nu cădea, pentru a reuşi să ne 
păstrăm echilibrul interior? 

— Dragă, Sfântul Isaac Sirul are un cuvânt: caută doctor înainte de 
boală şi roagă-te înainte de ispită. Lucrurile trebuie prevenite, nu se poate să 
realizezi o împotrivire în clipa respectivă, dacă nu eşti pregătit pentru ea. 
Cineva care are smerenie are şi răbdare, iar cine n-are răbdare înseamnă că 
are mândrie. Smerenia odihneşte, însă mândria doare. 

Când ai împotriviri de felul acesta în mod spontan, înseamnă că 
adevărata aşezare sufletească a ta este cea pe care o manifeşti spontan. 

Sfântul Marcu Ascetul spune: „În inima iubitoare de osteneală, gândul 
cel rău nu rămâne, cum nu rămâne focul în apă”. 

Deci adevărata noastră stare sufletească este cea care iese la iveală în 
împrejurările respective. Iar dacă suntem răi, înseamnă că încă putem fi şi 
răi, nu numai buni. Deci, dacă vrem să devenim buni, trebuie să fim preocupaţi 
de bunătate mereu şi să ne reproşăm totdeauna când facem un lucru nepotrivit 
sau când am spus un cuvânt pe care nu l-am mai spune şi altă dată. 

La mine la spovedanie vin oameni — femei în special, că ele sunt aşa, 
pornite tare — şi zic: „Părinte, i-am blestemat pe copii! — Cum ai zis? — Vai de 
mine, că parcă n-aş mai zice!” N-ar mai zice nici măcar ca să-mi spună mie 
cum a zis. Ce înseamnă asta? Înseamnă că, de fapt, omul nu-i de acord cu el 
însuşi, nu-i de acord cu ce a manifestat, cu ceea ce a ieşit din sufletul lui. Dar 
Domnul Hristos spune clar: „Din prisosul inimii grăieşte gura” (Matei 12, 34). 

Ce putem să facem? Să ne preocupăm de îmbunătăţirea sufletului, ca 
să ajungem să nu mai putem spune lucruri rele. De exemplu, vine la mine 
câte cineva şi-i zic: „Înjuri? — Da, părinte, mă mai scapă gura, mai înjur... 
— De ce-njuri? — Păi, c-aşa-mi vine! — Da? mie de ce nu-mi vine?” Şi omul 
zice: „Părinte, păi dumneavoastră sunteți altfel de om!” Păi, dacă-s altfel 
de om, fii şi tu ca mine şi să nu-ți mai vină nici ţie să-njuri! 


— Am trăit cu-bărbatul meu o viață întreagă fără Cununie în faţa 
lui Dumnezeu, însă o am pe cea civilă şi am dat naştere la patru copii. 
Până acum unsprezece ani, în negura în care am stat cu toţii, nici nu 

mi-am dat seama de acest păcat fundamental, de a nu fi cununată 
bisericeşte. Cu voia lui Dumnezeu, am ajuns la Mânăstirea Lainici şi 
acolo mi s-au deschis ochii sufletului şi ai-minţii şi mi s-a spus că nu mă 
pot împărtăşi până la moarte, dacă trăiesc aşa, şi că, dacă nu mă cunun, 
trebuie să mă despart. Şi, cum bărbatul meu nici nu a vrut să audă de 
această Taină Sfântă, am preferat despărţirea. Suntem în continuare în 
aceeaşi casă, fără să fim soţ şi soţie de unsprezece ani; mai mult decât 
atât, în viaţa mea nu l-am avut decât pe el bărbat. Dacă el nu a vrut şi 
nici nu vrea să ne cununăm, Duhul Sfânt să vă spună ce-i de făcut. 

— Dragă, Sfântul Apostol Pavel, în Epistola 1 către Corinteni, în 
capitolul al 7-lea, are nişte dispoziţii în legătură cu un bărbat creştin care are 
o soție păgână sau invers, o soție creştină care are un soț păgân. Şi el pune 
problema aşa: dacă partea păgână vrea să rămână cu partea creştină, atunci 
partea creştină să nu se despartă de cel păgân; dacă vrea să se despartă, să se 
despartă. Prin urmare, Sfântul Apostol Pavel are în vedere nişte situaţii de 
felul acesta. Uite, se-ajunge! La început, când te căsătoreşti, nu te gândeşti 
la Dumnezeu, nu te gândeşti la Cununie, nu te gândeşti la ce trebuie să te 
gândeşti, iar după aceea ajungi să nu mai poţi face ceea ce ar trebui să faci. 
Şi atunci soluţiile vin așa, de la unii într-un fel, de la alţii într-alt fel... 

Sigur, şi eu le spun oamenilor: „Ori te cununi, ori te desparţi, din două 
una!”; însă lucrurile acestea sunt simplu de zis, dar greu de realizat. Şi-n 
cazul acesta, ce facem? Ne gândim la Sfântul Apostol Pavel, care zice că, 
dacă partea păgână vrea să rămână păgână, poţi să trăieşti cu el în 
continuare, dacă-i vorba, pentru că tu ai fost câştigat pentru Hristos, dar el 
nu poate fi câştigat pentru Hristos; şi-n cazul acesta există, să spunem aşa, 
circumstanţe atenuante. Noi nu putem să spunem că da, e bine să se întâmple 
aşa, însă altfel nu se poate şi atunci duhovnicul trebuie să găsească 
modalitatea de a soluţiona chestiunile de la caz la caz. 


— Cum explicaţi faptul că reîncarnarea a fost acceptată de preoți 
până în secolul al VI-lea al erei noastre? 

— Foarte simplu, oamenii au avut amestecări de gânduri creştine cu 
gânduri necreştine şi, pentru că circula şi pe atunci ideea aceasta, au fost unii 
care au acceptat-o. Însă Biserica în ansamblul ei n-a acceptat-o niciodată, iar 
la Sinodul al V-lea ecumenic, în sfârşit a spus vorbă hotărâtă în privința aceasta. 

Eu am spus adineaori de ce nu este acceptată de Biserică: pentru că 
diminuează lucrarea lui Dumnezeu, diminuează lucrarea Mântuitorului. 

Şi-apoi, mai e ceva: noi nu simţim nimic. Dacă eu am mai trăit o viaţă, 
ar trebui să simt ceva în mine, nu numai cum zic unii: „Uite, ai Vocaţii 

religioase, înseamnă că ai fost un preot undeva, într-o viaţă anterioară”. Mai 
întâi de toate, nu ştiu dacă există o viaţă anterioară, şi-atunci cum să ştiu că 
am fost preot? Ar trebui să simţi ceva, să ştii ceva... 

Şi mai e ceva. Gândiţi-vă că oamenii doar nu fac numai bine în lumea 
aceasta. Dac-ar veni ca să facă bine, şi fac şi rău, înseamnă că nu-i mare 
câştig cu viața asta amestecată. 

Dar noi pornim din start de la gândul că o singură viață ne-a dat 
Dumnezeu şi pe aceea trebuie s-o folosim pentru înaintarea noastră în bine, 
cât o putem folosi. Şi-apoi, când trecem la cele veşnice, sufletul rămâne 
lucrător şi lucrează ceea ce s-a obişnuit să lucreze în lumea aceasta; deci un 
om credincios îşi continuă viața în slujirea lui Dumnezeu, dacă I-a slujit lui 
Dumnezeu în lumea aceasta. De aceea ne rugăm noi pentru cei care au trecut 
la viața veşnică, să fie „în loc luminat, în loc de verdeață, în loc de odihnă, 
de unde a fugit toată durerea, întristarea şi suspinarea”; în înțelesul acesta, 
ca să-l slujească lui Dumnezeu. 

Gândiţi-vă că Sfântul Apostol Pavel putea să dea nişte sugestii în 
legătură cu vieți succesive... El a spus doar atât, că preferă să treacă la cele 
veşnice, să moară, ca să fie mai aproape de Domnul (cf. II Corinteni 5, 8). 

Domnul Hristos însuşi putea să spună... or în pilda cu bogatul 
nemilostiv şi săracul Lazăr nu spune: „Las? că mai vine el o dată pe pământ 
şi se face mai bun şi o să ajungă la mai bine”. Pentru că, până la urmă, de 
mila lui Dumnezeu depinde în cea mai mare parte situaţia fiecăruia dintre 
noi în veşnicie. Se spune — în Sâmbăta lăsatului sec de carne — că acolo unde 
faptele omului sunt mai puţine, pune Dumnezeu darul Său şi ridică balanța 
acolo unde trebuie să ajungă ca să poată fi omul la bine. Dumnezeu e totuşi 
bun şi milostiv, e iubitor de oameni, iar toate acestea sunt lucruri care ne dau 
nădejde pentru binele nostru veşnic. 


— Cum să înțelegem că trebuie să ne punem sufletul pentru cei pe 
care îi iubim (cf. loan 15, 13)? 

— Dragă, numai dacă iubeşti îți dai seama cum să-ţi pui sufletul 
pentru cei pe care-i iubeşti. Fiecare om care iubeşte simte şi o angajare 
spre binele celui pe care îl iubeşte, pentru că dacă nu iubeşti, nu te 
angajezi, iar dacă iubești, te-nvaţă iubirea cum să te angajezi. Cauţi să-l 
faci fericit, cauţi să-l faci să se simtă bine lângă tine, îl sprijini, îi dai ajutor 
când e nevoie... Eşti totdeauna disponibil cu iubirea pentru binele lui. Aşa 
cum părinții îşi iubesc copiii şi-i ajută, aşa cum prietenii se ajută reciproc, 
în felul acesta... Înseamnă să-ți dai ceva din sufletul tău, să-ți pui sufletul 
tău pentru binele altuia. 

— Dumnezeu le-a zis oamenilor „Creşteţi şi vă înmulţiţi” înainte de 
a cădea aceștia în păcat, dar oamenii s-au înmulţit după căderea în 
păcat. Cum era posibilă înmulțirea oamenilor înainte de a cădea în păcat? 

— Dragă, noi nu ştim... Noi ştim că asta -a fost o binecuvântare a lui 
Dumnezeu; „Creşteţi şi vă înmulțiți şi stăpâniți pământul” (Facerea 1, 28) a 
fost o binecuvântare a lui Dumnezeu. Că a intervenit după aceea păcatul, a 
intervenit, dar creşterea şi înmulţirea nu este o consecință a păcatului, ci este 
o consecință a binecuvântării lui Dumnezeu. Păcatul a intervenit scăzând, 
poate, elanul de creştere şi de înmulţire, aducând ceva negativ; dar Dumnezeu 
l-a creat şi l-a binecuvântat pe om în aşa fel încât să se poată angaja la 
această creştere şi înmulțire şi stăpânire a pământului. Deci să nu-și 
închipuie cineva că intervenția omului în creşterea şi înmulţirea şi stăpânirea 
pământului este o consecință a păcatului, căci nu e o consecinţă a păcatului. 


— Există posibilitatea reală de mântuire şi pentru păgâni? Şi, dacă 
da, atunci cum se poate interpreta spusa: „De nu se va naşte cineva din 
apă şi din Duh, nu va intra în împărăţia lui Dumnezeu” (loan 3, 5)? 

— Dragă, Biserica nu se ocupă de lucruri care nu-i privesc pe membrii 
ei. Deci Biserica nu are nici măcar o învățătură că s-ar mântui şi cei care nu 
au apartenenţa la Biserica respectivă. De exemplu, Biserica Ortodoxă spune 
că se mântuiesc membrii ei. Dar, dac-ar întreba cineva: „Bine, dar catolicii 
se mântuiesc?”, atunci Biserica nu vine să zică: „Da, se mântuiesc”, ci nu dă 
un răspuns la această întrebare, nici pozitiv, nici negativ. În general, 
strădania de a rămâne în Ortodoxie, strădania de a-i asimila în Ortodoxie pe 
cei care sunt de altă credință arată că Biserica este exclusivistă. Nici nu se 
putea menţine adevărul de-a lungul veacurilor, dacă ar fi fost totdeauna nişte 
tendinţe din acestea conciliante: „Lasă, că s-or mântui şi ceilalți...” sau: „Şi 
ceilalți au dar de la Dumnezeu” şi aşa mai departe. Biserica totdeauna a zis 
că se mântuiesc membrii ei. 

Acuma, cu păgânii lucrurile stau aşa: Sfântul Apostol Pavel spune că 
„Păgânii, din fire fac cele ale Legii; aceia Lege neavând, ei înşişi îşi sunt 
Lege” (Romani 2, 14). Noi credem că mântuirea se realizează prin Hristos, 
însă, aşa cum au existat nişte roade anticipate ale Jertfei Mântuitorului 
înainte de venirea Mântuitorului nostru lisus Hristos — cum au fost 
proorocii, care au fost totuşi nişte oameni câştigaţi pentru Dumnezeu, nişte 
oameni ai lui Dumnezeu —, tot aşa poate să fie şi o lărgire a roadelor Jertfei 
Mântuitorului nostru lisus Hristos şi pentru cei care nu sunt creştini sau şi 
pentru cei ce sunt creştini de alte manifestări de credință. Însă Biserica nu 
spune lucrul acesta. Personal, fiecare dintre noi poate crede ce gândeşte el în 

privința aceasta, având în vedere principiul Fericitului Augustin: „În cele V 
necesare unitate, în cele îndoielnice libertate şi în toate iubire”. | 
Ce va fi, Dumnezeu știe, dar eu personal cred că se vor mântui mult | 
mai mulți oameni decât credem noi că se mântuiesc. De altfel, să ne gândim | 
la sutaşul din Capernaum, care a avut credință de S-a minunat şi Domnul | 
Hristos de el; a avut credință, nădejde, iubire şi smerenie. Nu se poate spune 
că a aparţinut unei credințe anume — ortodoxă, catolică sau altfel de credință. 
Şi totuşi, a zis Domnul Hristos că mulţi de la răsărit şi de la apus vor veni şi | 
vor sta în împărăţia lui Dumnezeu cu Avraam, cu Isaac şi cu Iacov. Deci 
Domnul Hristos are în vedere de multe ori alte criterii decât cele pe care le 
avem noi. Sau la Judecata de Apoi... se spune că le va zice celor de-a 
dreapta: „Veniţi, binecuvântaţii Tatălui Meu, de moşteniți împărăția | 
cerurilor, care a fost gătită vouă”. Şi nu spune: „Că ortodocşi aţi fost şi 
M-am bucurat de voi...” sau: „Că ați fost catolici”. Nu, nu se spune aşa, ci se | 
spune: „Căci flămând am fost şi Mi-aţi dat să mănânc, însetat am fost...” ŞI | 
până la urmă, zice Domnul Hristos că în împărăţia lui Dumnezeu vor intra | 
aceia care se angajează pentru binele altuia (cf. Matei 25, 32-46). | 
Acuma, e foarte bine, sigur, să ţii de credinţa ta... La noi mai vin unii — 
mai ales cei de nuanţă neoprotestantă — şi-mi zic: „Părinte, dar dumneavoastră | 
care credeți că-i credința cea adevărată?” Şi le răspund: credinţa în care sunt 
cu, că dacă aş crede că alta-i adevărată, aş fi la credința aceea despre care aş 
crede eu că-i adevărată. Așa încât chestiunile acestea sunt greu de elucidat și | 
fiecare rămâne la ceea ce poate gândi în chestiunea aceasta. Eu, de exemplu, | 
nu-mi pot închipui că o Germanie întreagă, să zicem, o să fie condamnată 
pentru că nu-i ortodoxă. O să găsească Dumnezeu modalitatea să-i 
mântuiască şi să-i primească pe cei care sunt de alte credințe, după credinţa | 
pe care au avut-o ei, pentru că n-au putut avea o altă credință. Cum va fi, | 
Dumnezeu ştie! | 
| 
| 

















— Este adevărat că în vechile Evanghelii sabatul era considerat | 
ultima zi a săptămânii ca zi a Domnului, iar noi astăzi sărbătorim | 
duminica drept zi a Domnului după obiceiul romanilor? N 

— Dragă, sabatul, respectiv sâmbăta, a fost totdeauna considerată a TNI 
şaptea zi din săptămână, numai că Sfântul Apostol Pavel, în Epistola către 
Evrei, vorbeşte şi de o schimbare a Testamentului, de o schimbare a Legii, | 
de o schimbare. chiar a sabatului (cf. Evrei 4, 9). Deci creştinismul nu N 
sărbătoreşte ziua pe care o sărbătoreau romanii, ci ziua în care a Înviat | 
Domnul Hristos. Învierea Domnului Hristos este mai importantă pentru noi ÎN 
decât ceea ce s-a sărbătorit în Vechiul Testament şi se sărbătoreşte de către Î 

evrei. Noi sărbătorim o zi pe care ne-a dat-o Biserica şi ne orientăm după 
Biserica noastră şi nu ne facem niciun fel de probleme; pentru că totuşi 
sărbătorim ziua care este cea mai importantă pentru creştinism. 


— Ce se întâmplă cu omul, dacă nu reuşeşte să obţină mântuirea? 

— Dacă nu reuşeşte să obțină mântuirea, atunci este condamnat şi se 
duce acolo unde n-am vrea să ajungem. Dar până la a doua venire a 
Mântuitorului nostru lisus Hristos se poate interveni pentru cei trecuţi la 
cele veşnice, prin rugăciunile Bisericii. 


— Unde apare Taina Miruirii în Noul Testament? 

— Apare în Faptele Sfinților Apostoli, în capitolul al 8-lea, unde se 
spune că Sfinţii Apostoli i-au trimis pe Petru şi pe loan în Samaria, la cei 
care au crezut în Hristos, să-şi pună mâinile peste ei, ca să primească Duh 
Sfânt. Este o menţiune din care înțelegem că după Botez a urmat şi altă Taină. 

Sau tot în Faptele Apostolilor, în capitolul al 19-lea, unde de 
asemenea se spune că doisprezece inşi din Efes au fost întrebaţi de Sfântul 
Apostol Pavel dacă au primit Duhul Sfânt când au crezut. Şi ei au spus: 
„Nici măcar n-am auzit că este Duh Sfânt”. Iar Sfântul Apostol Pavel, prin 
punerea mâinilor, le-a transmis Duhul Sfânt. 

La început, Taina Sfântului Mir se dădea prin punerea mâinilor 
Apostolilor, or înmulțindu-se credincioşii, n-au mai ajuns Apostolii să ia 
legătura cu fiecare dintre credincioşi şi atunci Biserica a instituit Taina 
Sfântului Mir. Pentru că undeva în Epistola Sfântului loan Evanghelistul se 
spune: „Voi ungere aveţi şi ştiţi toate” (I Ioan 2, 20), s-a găsit modalitatea 
aceasta, să se sfințească mir şi prin ungere să se înlocuiască punerea 
mâinilor Apostolilor. Şi aceasta este practica Bisericii şi noi ne ţinem de ea. 


— S-a zis: „lubeşte pe aproapele tău ca pe tine însuţi”. Până unde 
merge iubirea şi de unde începe păcatul în iubirea dintre o femeie şi un 
bărbat? 

— „lubeşte pe aproapele tău ca pe tine însuţi” înseamnă să urmăreşti 
binele omului de lângă tine, oricare ar fi, aşa cum îţi urmăreşti binele tău. Să 
fii disponibil pentru binele lui. Dacă ai iubire, iubirea te-nvaţă ce ai de 
făcut... astea nu-s nişte lucruri care se realizează teoretic, ci se realizează 
practic, prin ceea ce poate omul să realizeze, prin capacitatea omului; nu 
poți să faci mai multe decât ceea ce poţi realiza de fapt, şi pentru tine, şi 
pentru alţii. De aceea Domnul Hristos a dat măsura aceasta: „lubeşte pe 
aproapele tău ca pe tine însuţi” (Matei 19, 19). 

— Aţi spus că rugăciunea joacă un rol important în mântuire. Cum 
trebuie făcută rugăciunea, pentru ca să ajungă la Dumnezeu? Şi cum 
putem scăpa de gândurile rele? Pot fi ele oprite? 

— Rugăciunea este totdeauna la măsura omului, la măsura rugătorului; 
deci eu mă angajez la rugăciune cu capacitatea mea. Sfântul Ioan Sinaitul, 
cel ce a scris Scara, spune că rugăciunea, după calitatea ei, poate fi de mai 
multe feluri, şi anume: rugăciune întinată — gândiți-vă, rugăciune întinată, 
spurcată! —, rugăciune furată, rugăciune pierdută şi rugăciune curată. 
Înseamnă că este şi o rugăciune întinată, adică rugăciunea omului întinat. 
Omul întinat are la rugăciune şi gânduri întinate. Eu am zis către cineva că 
trebuie să meargă la biserică, iar el mi-a răspuns: „Părinte, dumneavoastră 
ziceţi să merg la biserică, dar nici nu ştiţi ce gânduri duc eu în biserică... 
Poate că ar fi bine să nu mă duc”. Şi i-am zis: nu-i nimic, du-le acolo, că 
numai acolo le poţi rezolva, dacă-i vorba. Deci rugăciunea este la măsura 
omului, rugăciunea este oglinda sufletului. 

Pe mine mă întreabă oamenii: „Cum să mă rog?” Şi totdeauna le 
răspund: roagă-te cum poți, fiindcă degeaba-ţi spun eu să te rogi ca sfinții, 
că nu eşti sfânt şi nu te poți ruga ca sfinţii. Cum să mă rog, ca să-mi pri- 
mească Dumnezeu rugăciunea? Dumnezeu primeşte ceea ce-i oferă omul... 
Dumnezeu ştie neputinţa omului. Şi-atunci, fiecare se roagă cum poate. 

Numai că trebuie să facem deosebire între repetarea de formule de 
rugăciune şi între a ne ruga propriu-zis. A ne ruga înseamnă a ne revărsa 
sufletul în rugăciune. Cine se roagă, acela vorbeşte cu Dumnezeu, nu spune 
cuvinte învăţate. Cei mai mulți credincioşi — din câţi cunosc eu şi de câţi îmi 
dau seama — de fapt nu se roagă, ci spun rugăciuni. Una este să spui rugă- 
ciuni — c-ai învăţat o rugăciune şi o spui —, şi alta este să te rogi cu adevărat. 

De exemplu, vine la mine la spovedit un om de optzeci de ani, să 
zicem. Şi îl întreb: „Spui rugăciuni? — Da, părinte! — Când te rogi, 
dimineaţa? — Seara...”. Cam toată lumea se roagă seara, dimineaţa nu prea se 
roagă oamenii... unii nici seara. Când îi întreb de ce, îmi zic: „Părinte, 
dimineaţa-s grăbit, şi seara-s ostenit”. Păi, atunci înseamnă că nu se mai 
roagă deloc! Dar, mai mergând, mai şchiopătând... Şi îl întreb: ce rugăciuni 
ştii să spui? — era om de optzeci de ani. Şi zice: „Tatăl nostru şi Îngerelu/”. 
Zic: tot aşa spui: „Eu sunt mic, tu fă-mă mare,/ Eu sunt slab, tu fă-mă tare”? 
Zice: „Da, părinte, că pe acelea le-am învăţat”. „N-ai mai adăugat nimic, o 
viață întreagă?!” N-a mai adăugat omul... pe-acelea le-a învăţat când a fost 
mic, pe-acelea le zice şi când e mare: „Eu sunt MIC, tu fă-mă mare,/ Eu sunt 
slab, tu fă-mă tare”. Nu merge, asta nu-i rugăciune, ci e o formulă de 
rugăciune pe care omul o spune fiindcă s-a pomenit aşa. Nu merge... Vedeţi, 

e cam multă neseriozitate în angajarea aceasta a rugăciunii. Fără îndoială că 
fiecare dintre noi am avut şi perioade de felul acesta. 

Mi-aduc aminte, de când eram copil, 'că:ne-a învăţat mama şi buna să 
zicem rugăciunile; şi ziceam rugăciunile şi eram obligaţi să le zicem. Seara, 
câteodată ni se părea că suntem obosiţi şi ne puneam în pat; şi zicea mama: 
„Mă copii, sculaţi-vă la rugăciune, nu vă puneţi ca caii!” Şi ne sculam şi 
ziceam... Ăsta era mai mult un fel de a spune rugăciuni. Mulţi rămân la 
stadiul acesta, toată viaţa spun rugăciuni, dar nu se roagă. Or noi trebuie să 
valorificăm cuvintele de rugăciune şi să le facem rugăciune, să le facem 
rugăciunea noastră, să cerem de la Dumnezeu prin rugăciune, nu să zicem, 
numai, simplu: „Doamne lisuse Hristoase, Fiul lui Dumnezeu, miluieşte-mă 
pe mine, păcătosul” şi atâta tot, ci să simţim dorinţa aceasta de a primi mila 
lui Dumnezeu, de a ne ierta Dumnezeu de păcate. 

Că îţi vin gânduri străine de rugăciune, îţi vin, pentru că aşa e făcută 
mintea, e lăsată de Dumnezeu să gândească nu la un singur lucru. Păi, dacă 
te-ai gândi la un singur lucru, te-ar călca tramvaiul, că n-ai vedea ce e în 
jurul tău; sau un conducător auto... cum ar putea conduce o maşină, dacă 
n-ar lua seamă la tot ce se întâmplă în jur? Acesta e un dar de la Dumnezeu, 
aşa e făcută de Dumnezeu mintea. Deci nu trebuie să ne speriem că ne vin 
gânduri străine în rugăciune şi că n-am ajuns la măsura aceea ca să nu ne 
mai vină niciun fel de gând, ci să avem în vedere gândurile şi să vedem cam 
ce fel de gânduri ne vin în rugăciune, că atunci ne dăm seama şi ce aşezare 
sufletească avem noi. Poate ne vin gânduri frumoase şi atunci merită să fie 
considerate şi să fie valorificate. De pildă, mie dacă-mi vine în minte, în 
timpul rugăciunii, câte o poezie frumoasă, care-mi place mie, o spun şi zic 
după aceea: „Aşa-i, Doamne, că-i faină?” 


— Care este rolul Maicii Domnului în iconomia mântuirii? 

— Maica Domnului a fost aleasă de Dumnezeu ca să fie mamă a Fiului 
lui Dumnezeu întrupat, mama Mântuitorului. Deci Maica Domnului are 
importanță prin existenţa ei şi apoi prin mijlocirile ei, cum a mijlocit la Cana 
Galileii, când a zis: „Nu mai au vin” (loan 2, 3). Aşa mijloceşte pentru 
binele nostru, pentru că Maica Domnului este şi mama noastră, nu-i numai 
mama Mântuitorului, ci e mama tuturor creştinilor. Şi noi credem în 
mijlocirile Maicii Domnului şi cerem ajutorul de mijlocire al Maicii 
Domnului. Zicem: „Preasfântă Născătoare de Dumnezeu, miluieşte-ne pe 
noi” sau alte rugăciuni în care cerem şi ajutorul Maicii Domnului. 


— Dacă în această viață numai În simțim, dar nu-L vedem pe 
Dumnezeu, după moartea noastră Îl vom vedea? 

— Îl vom vedea în măsura în care poate omul să-L vadă, pentru că 
Dumnezeu, fiind nemărginit, nu poate fi cuprins de omul mărginit. „Pe 
Dumnezeu a-L vedea nu este cu putință oamenilor” — se spune într-o 
alcătuire de la slujbele noastre”. În Sfânta Evanghelie de la Ioan, se spune: 
„Pe Dumnezeu niciodată nu L-a văzut nimeni” (loan 1, 18), pentru că 
Dumnezeu este avut în vedere ca ființă nemărginită. Cum poţi să cuprinzi 
nemărginitul în mărginit? Dar o evidență a prezenţei lui Dumnezeu Şi o 
vedere — cât poate omul să vadă, prin descoperirea lui Dumnezeu — sigur că 
vom avea. Sfântul Apostol Pavel zice: „Acum cunosc în parte, atunci voi 
cunoaşte pe deplin” (I Corinteni 13, 12). Va fi o cunoştinţă mult mai mare 
dincolo de lumea aceasta decât e cunoştinţa din lumea aceasta. 


— Aş vrea să fiu mântuit, dar dacă Dumnezeu nu-mi oferă 
certitudinea existenţei Sale, nu pot. Oare voi fi condamnat? Am o 
relaţie relativ bună cu semenii mei, dar nu din perspectivă religioasă. 

— Eu cred că asta cam este situația cu păgânii. Cineva care nu 
acţionează prin Dumnezeu este departe de Dumnezeu, şi-atunci... Sigur că 
Dumnezeu va găsi modalitatea de a-l ajuta pe om din starea în care se găseşte 
el, însă esenţialul când e vorba de mântuire este să ai o relaţie reală cu 
Dumnezeu, să ştii că Dumnezeu e Tatăl tău, să-L priveşti ca Părinte al tău, să 
te raportezi la EI, să-I ceri ajutorul, să te bucuri de ceea ce oferă Dumnezeu. 
Pentru că altfel, eşti ca păgânii; eu le şi zic celor care vin la mine la spovedit 
şi nu au o relaţie cu Dumnezeu: „Eşti ca păgânii! Ştii tu cum sunt păgânii?” 
Şi câte unul zice: „Da, părinte! — Cum sunt? — Ca mine...”. 


— Prin spovedanie se iartă păcatele. Atunci de ce se mai dă, uneori, 
canon? 

— Canonul se dă nu peritru ispăşirea păcatelor, ci pentru prevenirea 
păcatelor şi pentru o verificare a omului în fața canonului. Dacă ţi se dă un 
canon şi trebuie să-l împlineşti, atunci vezi şi tu în ce stare te găseşti faţă de 
ceea ce ţi se cere. 

Sunt unii oameni care nici nu-şi cunosc starea sufletească, dar au ajuns, 
cumva, la spovedanie şi spun anumite lucruri pe care le-au făcut. lar dacă îi 
spun cuiva, de exemplu, că nu se poate împărtăşi doi ani, crede că doar după 
ce se împărtăşeşte acum trebuie să mai stea doi ani; chiar mă mai întreabă 
câte unul: „Adică, părinte, chiar nu mă pot împărtăși nici acum? — Păi mai 
ales acum nu te poți împărtăşi, până peste doi ani!” Asta nu înseamnă că 





” Irmosul cântării a 9-a din canonul slujbei înmormântării. 

trebuie să treacă neapărat doi ani ca să se împărtăşească... dar e un timp de 
verificare, e un timp de cercetare de el însuşi. 

Dacă cineva nu merge la biserică, de exemplu, atunci cum să-l las să 
se împărtăşească? Eu la spovedanie cam cu întrebarea asta încep, dacă 
merge la biserică, iar pentru mine asta este o modalitate de a şti exact situația 
omului. Întreb pe cineva: „Mergi la biserică? — Nu merg. — De la Paşti 
încoace ai mai fost vreodată? — Păi, nici la Paşti n-am fost”. Atunci, eu ce să 
fac cu €1? Îi spun: uite ce e: te-apuci şi mergi în toate duminicile la biserică, 
iar în postul următor vii la mine, să vedem dacă ai fost şi să stăm de vorbă. 
Şi nu mai vine... şi-atunci, dacă nu mai vine, de ce să-i dau eu darurile cele 
mai mari, să-l învrednicesc de ceea ce este mai înalt, dacă nu face ceea ce 
trebuie să facă pentru a se mântui? 

Sau, dacă zice că fumează, îi spun: acum alege: ori ţigara, ori 
Împărtăşania; şi de obicei se alege ţigara... 

A venit odată unu” şi i-am zis că nu se poate împărtăşi, fiindcă întâi 
trebuie să se lase de fumat. Şi el s-a dus la un alt părinte de la noi de la 
mânăstire, la Părintele Serafim [Pătrunjel], un părinte tânăr, şi-i zice: 
„Părinte, Părintele Teofil nu m-a lăsat să mă împărtăşesc, pentru că fumez. 
N-aţi putea dumneavoastră totuşi să mă împărtăşiți?” Bineînţeles că 
părintele nu i-a spus: „Da, hai la mine, ca Părintele Teofil e om rău, iar eu 
sunt om bun şi te împărtăşesc”. Ci i-a zis: „Nu se poate, dac-a zis părintele 
că nu te poți împărtăşi, înseamnă că nu poți”. Şi el zice: „No, acuma-s 
necăjit! Mă duc să pip o ţigară!” 

Ce rost avea să zic eu că-s bun cu el şi să se împărtăşească? De ce să 
se împărtăşească? Ca să pipe ţigara după ce s-a împărtăşit? N-are niciun 
rost! Ne cam jucăm noi cu lucrurile acestea... Gândiţi-vă bine, pentru că să 
ştiţi că toate lucrurile acestea au un rost al lor. Deci iată, eu, de fapt, nu-i dau 
un canon să nu mai fumeze, ci îi dau o îndrumare; în fond, pentru el alt 
canon mai mare poate că n-ar exista, decât ăsta: să nu fumeze. 

Canoanele se dau pentru verificare, pentru a-l ajuta pe om, pentru a-l 
angaja cu ceva. La mine mai vin unii şi-mi cer să le dau un canon; „Păi tu nu 
faci nici ce trebuie să faci, ce canon să-ţi mai dau?” Şi zice: „Părinte, dar 
dacă-mi daţi un canon, apăi pe-ăla-l fac!” Nu ştiu dacă-l face... El nu se 
roagă dimineaţa şi seara, dar vrea să-i dau eu canon să facă o anumită 
rugăciune... Păi, pe-aia o face, că i-am dat-o eu canon? N-o face, că dacă nu 
se roagă în general, n-o să se roage nici dacă-i dau eu un canon anume. 
Şi-atunci, de ce să-l mai îngreuiez? 


— Ce trebuie să facă un student (care nu este la Teologie), în viaţa 
de zi cu zi, pentru a se mântui? 

— Ceea ce trebuie să facă toți creştinii. Mai întâi de toate, duminica să 
meargă la biserică, să se roage dimineața şi seara şi la masă, să postească 
atunci când poate posti, mai ales miercurea şi vinerea (în orice caz, să-şi 
pună în vedere lucrul acesta), să citească două capitole din Noul Testament 
(ca să-şi împodobească mintea) şi să-şi păzească mintea cu rugăciunea: 
„Doamne lisuse Hristoase, Fiul lui Dumnezeu, miluieşte-mă pe mine, 
păcătosul”, în măsura în care poate s-o facă. Să nu se ducă la locuri 
întinătoare, la gura iadului — de exemplu la discotecă sau la baruri de noapte. 
Dacă face lucrurile astea, e nădejde. Şi mai presus de toate, fiind student, să 
înveţe bine! 


— Se poate mântui cineva din iad? Dacă da, cum anume? 

— Dragă, la Dumnezeu e puterea! La noi e rugăciunea, la Dumnezeu e 
puterea. Noi ne rugăm pentru odihna sufletelor adormiţilor robilor lui 
Dumnezeu; de unde sunt, de acolo să-i ajute Dumnezeu. Adică, dacă sunt în 
iad, să fie scăpați de iad. Când anume se întâmplă aceasta, noi n-avem o 
evidență, dar de vreme ce ne rugăm şi credem în mila lui Dumnezeu și în 
eficacitatea rugăciunii, înseamnă că credem şi că Dumnezeu poate să scoată 
din iad; şi scoate din iad, când ştie El şi cum ştie EI, până la Judecata de 
Apoi existând această posibilitate. 


— Cineva care s-a sinucis, fiind bolnav psihic, se mai poate 
mântui? Şi ce se poate face pentru el? 

— Dragă, de obicei când se ştie că cineva a fost bolnav psihic, nu se 
consideră sinuciderea cu vinovăția pe care o are la cineva despre care nu se 
ştie că a fost bolnav psihic. Sunt chestiuni pe care numai Dumnezeu le poate 
hotărî şi pe care le poate răsplăti. 

Noi, ca oameni care ştim că sinuciderea este cel mai mare păcat — în 
sensul că nu mai poți face nicio pocăință după ea —, putem să-i punem pe 
oameni în situația de a se îngrozi de acest păcat; şi atunci, în general 
Biserica nu dă asistență la înmormântare, nu le face slujbe de înmormântare 
celor care se sinucid, ca să-i înfricoşeze pe ceilalți oameni care ar fi în 
situația de a face acelaşi păcat. Mai departe, Dumnezeu ştie ce va fi. 

Dar să ştiţi că e o chestiune foarte greu de elucidat, în sensul că noi, 
care nu suntem în situația de a avea pe cineva apropiat care a făcut aşa ceva 
— să zicem un membru de familie —, nu ne putem compara cu cineva care are 
în familie o astfel de situație. De exemplu, vine la mine cineva şi-mi zice: 
„Tatăl meu s-a spânzurat. A fost om credincios, a fost om cumsecade, 
mergea la biserică, şi-odată l-am găsit spânzurat”. 

Ei, ce pot eu să fac pentru acesta? Biserica zice că nu mai poţi face 
nimic. Da, dar iubirea ce spune? Iubirea ta de fiu ce-ţi spune? Că nu mai 
poţi face nimic? Nu se poate! Simţi că tu totuşi trebuie să faci ceva! Că 
trebuie! Ce să faci anume, cum să faci? Acuma, sigur că nu poţi să faci nişte 
slujbe cum le faci pentru ceilalți morți, parastase şi celelalte, cel puţin o 
vreme, până se pierde cumva gândul că acela a fost sinucigaş. Eu de obicei, 
aşa, din capul meu, le-am spus oamenilor care au avut situaţii din acestea că 
deocamdată să facă parastase şi slujbe pentru morţii lor în general, fără 
numele celui sinucis, dar să scrie la urmă: „Cu tot neamul lor cel adormit”. 
Şi atunci, fiind şi el neam cu cei care sunt pomeniţi, poate că-l pomeneşte 
Dumnezeu între cei care-s din neamul lor adormit. Şi-apoi, după o vreme, 
după ce se uită cumva, să zicem, lucrul acesta, după aceea să-l pomenească 
şi cu numele, căci, dacă Dumnezeu e iubire, nu se poate să-l excludă. 





— Dacă ai canon dat de duhovnic pentru toată viaţa, iar mai-marii 
tăi, ca stareţul şi arhiereul, nu-ţi dau voie să ţi-l împlineşti, cum să 
procedezi? De cine să ascult, de duhovnicul care-mi vrea mântuirea 
sau de mai-marii care încearcă să mă descurajeze, spunând că nu voi 
putea face faţă la ascultare, fiind foarte mult de muncă? 

— Dragă, e foarte greu să dai nişte soluţii pentru situaţii care nu depind 
numai de tine. Nici nu poţi să-i dai omului canoane pe toată viața, dacă nu-i 
cunoşti împrejurările în care trăieşte el. Poate că cei care hotărăsc în 
continuare au şi ei calitate de duhovnici şi pot să dea alte îndrumări, alte 
canoane. E foarte greu de ştiut, sunt şi lucruri care se pot rezolva... De 
exemplu, primeşti de la un duhovnic canon să nu mănânci carne toată viața; 
tu accepţi canonul ăsta şi vrei să mergi la o mânăstire, dar sunt mânăstiri în 
care se consumă carne şi mânăstiri în care nu se consumă. Atunci, 
bineînţeles că în cazul acesta ar trebui să-ți găseşti o mânăstire în care nu se 
consumă carne, ca să poţi să-ți duci canonul, fiindcă altfel e greu să-ţi ţii 
canonul. Deci sunt şi nişte lucruri pe care trebuie să le ai în vedere şi pe care 
le poţi rezolva. Poate că sunt şi lucruri care nu se pot rezolva, şi atunci 
găseşti posibilitatea de a face ce poţi face, în condiţiile tale. 


— Vă rog să-mi explicaţi de ce după un timp, după ce L-am aflat 
pe Dumnezeu, am ajuns într-o stare de delăsare, în care nu-mi mai fac 
rugăciunile, canonul, fapte bune... Care este explicaţia acestei stări şi 
cum să ies din ea? | 

— Din starea aceasta nu poți ieşi decât silindu-te să tragi de tine, adică 
făcând lucrurile pe care le-ai făcut odinioară. În Apocalipsă este un cuvânt: 

„De dragostea cea dintâi te-ai lăsat... Fă faptele de mai înainte” (Apocalipsa 
2, 4-5). Lucrurile bune pe care le-ai făcut înainte trebuie să te sileşti să le 
faci şi atunci când nu le-ai face, pentru că numai în felul acesta poţi ajunge 
iarăşi la liniştea sufletească. 

Şi-apoi, dacă cunoştinţa de Dumnezeu este numai o cunoştinţă teoretică, 
şi nu te angajează şi practic, n-ajungi niciodată la o legătură adevărată cu 
Dumnezeu. Când crezi în Dumnezeu, trebuie să-L şi ai în vedere pe 
Dumnezeu. De pildă, dacă nu mergi la biserică duminica, şi tu zici că ai 
credință în Dumnezeu, să ştii că nu crezi în Dumnezeu! Mie mi se întâmplă 
de multe ori să vină la mine oameni şi să-mi spună: „Părinte, e drept că nu 
merg la biserică, dar eu cred în Dumnezeu”. Le zic: cum crezi în Dumnezeu, 
dacă-L neglijezi pe Dumnezeu?! Ori crezi în Dumnezeu şi te raportezi la 
Dumnezeu, ori înseamnă că nu crezi în Dumnezeu şi numai te-nşeli că crezi 
în Dumnezeu, dacă tu Îl neglijezi pe Dumnezeu”. 

Să ştiţi că e foarte multă superficialitate în felul de a gândi al 
oamenilor, în felul lor de a vedea lucrurile. Dacă crezi în Dumnezeu, 
trebuie să te raportezi real la Dumnezeu, iar dacă te raportezi real la 
Dumnezeu şi nu-L neglijezi pe Dumnezeu, nu se poate să nu te miluiască 
Dumnezeu, nu se poate să nu te ajute. Dumnezeu fiind Tatăl tău, nu se 
poate să nu Se raporteze la tine cel puţin aşa cum se raportează un tată la 
copilul lui. 

Doar spune Domnul Hristos: „Dacă voi, răi fiind, ştiţi să daţi fiilor 
voştri cele bune, cu atât mai mult Tatăl vostru Cel din ceruri” (Luca 11, 13). 

Dacă noi ne bazăm pe părinţii noştri — care sunt oameni şi care nu sunt 
la măsurile bunătăţii lui Dumnezeu —, atunci trebuie să avem încredere că şi 
Dumnezeu, Care e mai mare decât omul, ne poate ajuta; şi ne ajută, de fapt. 
Dar n-avem noi destulă deschidere, n-avem destulă încredere, nu ne gândim 
la Dumnezeu, ÎI neglijăm pe Dumnezeu... şi atunci, sigur că avem consecin- 
țele neglijării. Gândiţi-vă la cuvântul acela din Evanghelie, spus de Domnul 
Hristos: „Din pricina înmulțirii fărădelegilor, iubirea multora se va răci” 
(Matei 24, 12). 


— Vă rugăm să ne explicaţi controlul minţii în legătură cu faptele 
interioare percepute de subconștient. Cum se pot înlătura influențele 
exterioare negative? Autosugestiile pozitive sunt o manifestare a credinţei? 

— Dragă, noi nu putem lucra cu noi decât în câmpul conştiinţei noastre. 
Pe cele din subconştient le sesizăm numai când apar în conştient; şi numai 
atunci ne putem orienta după ceea ce suntem şi putem face ceea ce ar trebui 
să facem în împrejurările respective. Ce e dincolo de conştient — în 

subconştient, în inconştient — nu e în puterea noastră decât în măsura în care 
apare în conştient. Singurul domeniu în care putem lucra noi este conştientul. 


— Cum se poate ţine cu desăvârşire postul, în condiţiile în care o 
boală de durată îţi răpune toată vlaga? 

— Nu se ţine post când eşti bolnav. Dacă eşti bolnav, mănânci ce poți 
mânca pentru ca să te poți face sănătos. Când eşti sănătos şi viguros, atunci 
ţii postul; când nu eşti, nu ţii postul. Părintele Arsenie Boca, Dumnezeu să-l 
odihnească, le spunea unora dintre oameni: „Postul nu-i pentru tine”. Aşa că 
nu trebuie să-ţi faci probleme că nu posteşti, dacă nu poți. Dacă nu posteşti 
că nu poţi, e una, dar, dacă nu posteşti că nu vrei, e alta. 


— Dacă vrei să te rogi, dar mintea îţi este încărcată de anumite 
gânduri, ce trebuie să faci ca să le înlături şi să te poţi ruga curat? 

— Dragă, nu poţi să înlături gândurile ca să te poţi ruga, ci poţi să te 
rogi şi să înlături gândurile care vin în vremea rugăciunii. Adică noi nu 
trebuie să ne concentrăm pentru rugăciune, ci ne concentrăm prin rugăciune. 


— Cum explicaţi pictarea simbolurilor zodiacale în jurul Tatălui 
ceresc, cum este la Mânăstirea Stânişoara? 

— Da, şi la alte mânăstiri, de exemplu la Voroneţ. Dragă, oamenii au 
gândit, când au pictat, că există o rânduială în lumea aceasta, şi în concepția 
respectivă au făcut picturile aşa cum sunt. Asta nu înseamnă că există vreo 
influenţă cu zodiacul şi cu treburile astea. 


— Dacă te afli în mânăstire şi vezi anumite lucruri nepuse la locul 
lor, iar conştiinţa ta îţi spune că trebuie aşezate, ce trebuie să faci? 
— Le-aşezi, ce să faci?! Dacă depinde de tine, le aşezi. 


— Dacă ai fost chemat la viaţa monahală, însă din mânăstire eşti 
trimis, „de ascultare”, acolo unde este nevoie de tine şi nu ai timp să-ţi 
faci datoriile de monah, atunci cum vei putea să-ţi dai seama că ceea ce 
faci este bine-plăcut lui Dumnezeu? 

— Dragă, îți primeşte Dumnezeu ce faci, în loc de ce nu faci. 


— Se spune că ascultarea este ruptă din rai, dar cum poţi să-ţi dai 
seama dacă ascultarea este după Dumnezeu şi pentru Dumnezeu sau 
dacă este după voia ta? 

— Mai întâi de toate, când te duci într-o mânăstire ar trebui să ştii ce fel 
de oameni sunt acolo, de cine trebuie să asculţi; iar dacă ei Îi slujesc lui 

Dumnezeu cu adevărat, te încredințezi lor cu toate ale tale. Dacă nu ai 
încredere, atunci nu stai acolo şi te duci unde ai încredere. 

Dar în orice caz, trebuie să ştii că după ce te-ai hotărât să depinzi de 
cineva, nu mai ai voie să cauţi independența. Independenţa o ai până când te 
faci călugăr, iar după ce te-ai făcut călugăr, nu mai ai nicio independenţă, 
depinzi de mai-marii tăi. Pentru că ţi-ai ales tu lucrul acesta, nu te-a obligat 
nimeni să-l alegi. Ţi l-ai ales ca să fii ajutat să nu greşeşti, să faci binele cu 
mai multă siguranță. 


— Ce trebuie să faci ca să fii sigur de mântuirea ta? 
— Să faci ce ştii tu că trebuie să faci spre bine şi poţi să fii sigur de 
mântuirea ta. 


— Ce nădejde de mântuire mai are cineva care a murit nespovedit? 

— Păi, el nu mai are nicio nădejde de mântuire, dar are familia lui 
nădejde de mântuire pentru el şi se roagă în continuare. Acum, ce se 
întâmplă cu cei care mor nespovediți? De obicei sunt oameni care n-au trăit 
cu gândul la spovedanie şi la rugăciune şi la slujbe şi la Sfintele Taine şi aşa 
mai departe. Aşa că ei nu prin faptul că nu s-au spovedit la moarte sunt la 
rău, ci prin faptul că au trăit rău. Ei şi-au pregătit starea aceasta, fiindcă dacă 
eşti un om care ţii seamă de lucruri de felul acesta, nu te lasă Dumnezeu să 
ajungi în astfel de situații. 

Dar nu trebuie neapărat să te spovedeşti pe patul morţii; dacă te-ai 
spovedit în cele patru posturi, poţi să zici că-i suficient pentru mântuirea ta, 
şi dacă mori la două luni după postul Sfintei Marii, să zicem. 


— Dacă fratele de lângă tine greşeşte, iar tu vrei să-l ajuţi prin 
sfaturi, însă el nu vrea să-ți primească sfaturile, ce poţi să faci? 

— Nu-i mai dai sfaturi! Cum zice Scriptura? „Nu-i mustra pe cei răi, 
ca să nu te urască;, mustră-l pe cel înțelept, şi el te va iubi” (Pildele lui 
Solomon 9, 8). dciaă 


— luda se poate mântui? Soarta lui a fost predestinată? 
— Dragă, ştie Dumnezeu dacă se poate mântui... Astea sunt lucruri care 
nu intră în competența noastră. 


— Cum e cu perioada de necurăţie a femeilor? 
— Sunt mai multe feluri de a vedea chestiunea aceasta... orientaţi-vă 
după duhovnicii voştri. 

— Vorbiţi-ne despre îngerul păzitor. 

— Ce să vă vorbesc despre îngerul păzitor?... Îngerul păzitor ne este dat 
spre îndrumarea noastră. Se crede că îngerul păzitor l-am primit la Botez şi 
trebuie să ținem seamă de el, să nu-l întristăm, să primim inspiraţiile pozitive 
care pot veni şi de la îngerul păzitor şi să ne rugăm şi îngerului păzitor. 


— Aţi pomenit mai devreme despre Trupul şi Sângele Domnului. 
Se pune întrebarea: despre care trup este vorba, despre cel 
spiritualizat, de după Înviere, sau despre cel omenesc, material, pe care 
ÎL avea când a instituit Taina Euharistiei? 

— Dragă, Domnul Hristos putea să dea Trupul şi Sângele Său veşnic, de 
după Înviere. De fapt, Trupul şi Sângele Mântuitorului nostru lisus Hristos 
pe care îl primim în Sfânta Euharistie este Trupul şi Sângele Lui real, din 
toată vremea. Deci cel spiritual, cel cu care este în cer, de-a dreapta Tatălui. 


— Cum să scăpăm de complexul de inferioritate, de timiditate, 
laşitate, ruşine şi frică? Când capătă omul siguranţa mântuirii? 

— Dragă, de complexele astea nu prea poți scăpa... decât, ştiu eu, cu 
ajutorul lui Dumnezeu. De multe ori, este o structură din asta, care te 
încurcă. Totuşi, credința în Dumnezeu rezolvă toate; dacă crezi în 
Dumnezeu, multe lucruri se rezolvă în acest sens: că nu eşti singur, că 
Dumnezeu te ajută, că binecuvântarea Domnului este cu tine... Sunt nişte 
lucruri pe care le dă credinţa în Dumnezeu şi pe care le poate avea omul 
credincios, spre deosebire de cel care n-are credință. 


— Cum se poate mântui o femeie care s-a îndrăgostit de o faţ 
bisericească, cu toate că-şi doreşte din tot sufletul să-l uite, ştiind c 
păcătuieşte? 

— Păi, foarte simplu, să evite situaţiile favorizante, să evite întâlnirile 
şi să ceară de la Dumnezeu putere să nu iubească ce nu trebuie să iubească... 
sau să nu iubească cum iubeşte, pentru că de iubit trebuie să-i iubim pe toți. 


ă 
ă 


— Cum explicaţi rolul mântuitor al rugăciunii în faţa icoanei 
Mântuitorului şi a Maicii Sale? Există o legătură între venerarea 
icoanelor şi Liturghie? Icoana are un rol liturghisitor? 

— Are! Înainte de a se începe Sfânta Liturghie, cei care se pregătesc să 
liturghisească stau în fața icoanei Mântuitorului şi-şi manifestă Ortodoxia 
prin cinstirea icoanei. Mântuitorului şi spun cuvintele: „Prea curatului Tău 
chip ne închinăm, Bunule, cerând iertare greşelilor noastre, Hristoase 
„Dumnezeule. Că de voie bine ai voit a Te sui cu trupul pe Cruce, ca să-i 

mântuieşti din robia vrăjmaşului pe cei pe care i-ai zidit. Pentru aceasta, cu 
mulțumire strigăm ie: «Toate le-ai umplut de bucurie, Mântuitorul nostru, 
Cel ce ai venit să mântuieşti lumea”. După care sărută icoana Mântuitorului. 

Apoi, la icoana Maicii Domnului, pe care de asemenea o sărută, se 
spune: „Ceea ce eşti izvorul milei, învredniceşte-ne pe noi milostivirii, 
Născătoare de Dumnezeu. Caută spre poporul cel păcătos, arată, precum 
de-a pururea, puterea ta, că întru tine nădăjduind, strigăm: «Bucură-te!», aşa 
cum a strigat oarecând Gavriil, mai-marele voievod al celor fără de trupuri”. 

Deci în Ortodoxie icoana are un rol indiscutabil; nu se poate înțelege 
Ortodoxia fără icoane. 


— Toate evenimentele din viața noastră au un rol pentru mântuire 
şi Dumnezeu le orânduieşte în acest scop? 

— Toate evenimentele din viața noastră pot să fie folosite spre 
mântuire sau pot să fie neglijate ca ajutoare spre mântuire. Mântuirea ne 
angajează faţă de toate chestiunile, adică nu există o chestiune care are 
legătură cu mântuirea şi o chestiune care n-are legătură cu mântuirea. Asta 
depinde de felul cum folosim noi evenimentele respective. 


— Cum înţelegeți deschiderea şi iubirea lui Dumnezeu față de noi? 
— Aşa cum înţeleg deschiderea şi iubirea părinților față de copii. 


— Vă rugăm să ne recitați o poezie. 


Focul 
de Zorica Laţcu 


Căsuţa mea de scânduri s-a aprins. 
Ardea în noapte. Focul a cuprins 
Și tindă şi odăi şi coperi;. 

Voiam să plec din casă pe furiş, 
C-o legătură-n mână. N-am putul. 
În val de flăcări albe m-am zbătut; 
Vecinii toți dormeau; şi de-n zadar 
Plângeam, închisă-n grinzile de jar. 
Și, ca să pot.scăpa din casa mea, 
Am lepădat şi haina, căci ardea, 
Şi-am aruncat şi legătura-n foc. 
Mă-năbuşeam şi nu vedeam deloc; 

Cuprinsă de uimirea morții, stam 

În oarbă nemişcare. Aşteptam 

Să ardă-n mine tot, să fiu un scrum 

Şi vântul să mă vânture pe drum. 

Am auzit un zvon de prăbuşiri, 

Și casa mea pieri; subţiri, subțiri, 

Se ridicară palele de fum... 

În goliciunea mea, pornii la drum. 
Cerşeam lumini şi-n pragul nopții reci 
S-au fost deschis zări albe de poteci. 
Curată ca o candelă-n altar, 

Cu trupul plin de răni şi greu de har, 
M-am pomenit urcând pe scări cereşti, 
Spre miezul dragostei dumnezeieşti. 
Ştiam acum că focul fost-a pus 

În casa mea, de mâna lui lisus. 


— Vă mulțumim! 



































DESĂVÂRŞIREA CREŞTINĂ 
17 mai 1999 


— Dacă este scris că trebuie să-ţi iubeşti aproapele ca pe tine însuţi, 
atunci este de presupus că păcatele pe care i le tolerezi aproapelui 
trebuie să ţi le tolerezi şi ţie. Totuşi, omul este dator să se considere mai 
păcătos decât ceilalţi, să se cruțe mai puţin pe sine. Cum se vede, atunci, 
relaţia sinelui cu aproapele, în privința păcatului şi a iertării? 

— Dragă, păcatele sunt păcate şi nu trebuie tolerate. E o slăbiciune să 
tolerezi păcatele; nu asta înseamnă că iubeşti pe cineva, dacă îl laşi să facă ce 
vrea. Iubirea față de aproapele, în concepţia creştină, este totdeauna în raport 
cu iubirea față de Dumnezeu. Nu poţi admite ceea ce nu admite Dumnezeu. 
„Cel ce iubeşte pe tată sau pe mamă mai mult decât pe Mine nu este vrednic 
de Mine. Cel ce iubeşte pe fiu sau pe fiică mai mult decât pe Mine nu este 
vrednic de Mine. Cel ce nu-și ia crucea ca să-Mi urmeze Mie nu este vrednic 
de Mine”, zice Domnul Hristos (Matei 10, 37-38). Deci întâi e Domnul 
Hristos, întâi e Dumnezeu, şi-apoi vin celelalte. Iar în cazul acesta, nu poţi 
să tolerezi păcatele altora, întrucât contravin iubirii faţă de Dumnezeu. 

Trebuie să fim împotriva păcatului, numai că, dacă noi cunoaştem 
păcatele cuiva, nu trebuie să le punem în evidenţă, ci să le acoperim, aşa 
cum a făcut Cuviosul Macarie, despre care se spunea că a fost „dumnezeu 
pământesc”, pentru că acoperea păcatele: pe cele pe care le vedea, ca şi cum 
nu le-ar fi văzut, iar pe cele despre care auzea, ca şi când n-ar fi auzit despre 
ele. Deci Cuviosul Macarie s-a făcut „dumnezeu pământesc”, pentru că aşa 
cum Dumnezeu acoperă lumea, aşa acoperea şi el păcatele oamenilor; nu le 
scotea în evidenţă, nu-i defăima pe oameni. 

Dar şi în privinţa aceasta trebuie să fim cu luare-aminte, pentru că sunt 
şi păcate care trebuie stârpite; şi mai ales dacă suntem în situaţia omului care 
are o responsabilitate: în situaţia de a judeca, în situația de a conduce o insti- 
tuție sau de a-i ajuta pe oameni în anumite împrejurări, atunci trebuie să fim 
hotărâți şi pentru înlăturarea păcatelor. Gândiţi-vă, de exemplu, la Psalmul 100: 

Cânta-voi mila şi dreptatea, pe Tine, Doamne, Te voi cânta. 

Cale neprihănită voi urmări. Când, oare, vei veni la mine? 

În casa mea, cu inimă curată mă voi purta. 

Înaintea ochilor mei, nu voi suferi nicio faptă fărădelege ”. 

Şi, mai departe, lă sfârşitul psalmului se spune: 

„În dimineţi voi ucide pe toți păcătoşii pământului, 

Ca să-i stârpesc din cetatea Domnului pe toți cei ce fac fărădelege ”. 

Dacă iubești pe cineva, nu înseamnă să fii tolerant cu păcatele lui şi să 
laşi lucrurile să meargă aşa. Când poţi să intervii şi dacă ai curajul şi puterea 
s-o faci, trebuie să intervii. 

Mai ales în vremea de acum, există multe păcate pe care părinții le 
tolerează copiilor, zicând: „Las”, că-i tânăr, să se distreze! Las”, că măcar 
acum să se simtă bine!” Ca şi când după aceea ar fi viaţa un chin. Să ştiţi că 
viaţa este într-adevăr un chin, dar atunci când ai tinerețe necinstite, tolerate 
de părinți. Şi apoi, ajung copiii să sufere de pe urma unor greşeli, a unor 
păcate pe care le-au făcut... şi suferă în cealaltă vreme a vieţii, pentru că s-au 
distrat atunci când puteau să nu se distreze şi să aibă o bucurie superioară. 


— Pentru ca cineva să ajungă la mântuire şi la desăvârşire, trebuie 
mai întâi să-și înlăture patimile, iar înlăturarea patimilor este un act de 
voinţă. Care este sursa voinţei? 

— Dragă, voinţa este o calitate a omului; voinţa este de la Dumnezeu. 
Fiecare are capacitatea de a voi şi fiecare se angajează cu capacitatea lui în 
mântuirea lui. Numai că noi la mântuire nu suntem singuri, ci suntem şi cu 
darul lui Dumnezeu, cu ajutorul lui Dumnezeu. Mântuirea ne-o dă Dumnezeu, 
nu ne-o realizăm noi. Avem şi noi parte în realizarea mântuirii, dar nu ne-o 
realizăm noi, aşa: „Uite ce fac eu acum, ca să mă mântuiesc!” Nu detaşaţi de 
Dumnezeu ne urmărim mântuirea. 

În ceea ce priveşte voinţa, fiecare are capacitatea lui de voință, aşa 
cum are capacitatea lui de credință, capacitatea lui de nădejde, capacitatea 
lui de răbdare... Şi mergem mai departe cu ceea ce suntem, cu ceea ce 
putem să facem. 


— Cum putem înlătura gândurile rele, când vin şi ne tulbură în timpul 
rugăciunii sau în timpul sfintelor slujbe? Putem cu rugăciunea „Doamne 
lisuse Hristoase, Fiul lui Dumnezeu, miluieşte-mă pe mine, păcătosul”? 

— Da, cel mai la îndemână mijloc este să înlăturăm gândul cel rău cu 
un gând bun. În Pateric se spune că l-a întrebat cineva pe Avva Pimen cum 
să înlăture gândurile rele care-i vin mereu în minte. Şi cuviosul i-a zis: 
„Opreşte vântul!”, iar fratele a răspuns că nu poate opri vântul. Şi i-a zis 
cuviosul: „Aşa cum nu poţi opri vântul să nu bată, tot aşa nici gândul rău 
nu-l poţi opri să nu vină. Dar altceva poţi face: cu un gând bun, să înlături 
gândul cel rău”. 

Asta e ceea ce putem face din partea noastră: să ne schimbăm gândul, 
să ne mutăm mintea, de la gândurile care ne vin, la gândurile pe care le 
dorim. Fie cu rugăciunea însăşi, fie cu alte mijloace, tot de gânduri. Dar, în 
orice caz, mintea trebuie tot timpul ocupată şi este ocupată de gândurile pe 
care le purtăm în minte. Iar ca să avem gânduri pozitive în minte, trebuie să 

le adunăm din Evanghelie, din scrierile Sfinţilor Părinți şi chiar din literatură 
laică, fiindcă şi în aceasta sunt lucruri care impresionează. De exemplu, eu 
am citit, când eram tânăr, romanul Mara, de Slavici. Acolo se punca o 
problemă în legătură cu o situaţie: Persida fugise cu un bărbat pe care nu-l 
voia familia ei, mama ei; şi s-a aşezat în Viena şi de acolo i-a scris o 
scrisoare fratelui ei, lui Trică, cerându-i s-o roage pe mama sa s-o ierte. Şi 
aşa mult mi-a plăcut răspunsul mamei ei: „Păi eu o iert, că doar eu i-s mamă!” 
lată un gând din literatura laică, ce-ţi poate lumina viaţa şi gândurile: „Cum 
să n-o iert, că doar eu sunt mama ei?!” 

Sau din Moara cu noroc, tot de Slavici: cel de la Moara cu noroc, 
Ghiţă, zicea că cea mai mare suferință a lui, când era în închisoare, a fost 
aceea că se gândea c-or să zică ceilalți copii către copiii lui: „Mă, tată-tău a 
fost un hoţ!” Sunt nişte lucruri duioase, nişte lucruri care te impresionează, 
care-ţi rămân... şi pe care e bine să le aduni, oriunde le găseşti. 


— Cine nu a reuşit să lucreze suficient pentru desăvârșirea sa în 
această viaţă cum se mai poate desăvârși în viaţa de apoi, având în 
vedere învățătura Bisericii, care spune că numai aici ne putem mântui? 

— Dragă, de mântuit, aici ne mântuim; Dumnezeu ne mântuieşte, cu 
darul Său. Iar dacă ajungem la bine, dincolo, apoi înaintăm în bine; omul 
nu-i stagnant, nu rămâne niciodată într-o anumită stare. Dacă sunt bun, 
devin tot mai bun şi dincolo de lumea aceasta; dacă-s rău, pot să ajung şi 
mai rău, şi dincolo de lumea aceasta. 


— Cum putem să ne păstrăm nădejdea, cum putem să luptăm cu 
descurajarea şi cu deznădejdea? 

— Dacă crezi în Dumnezeu, ai nădejde. Dacă Dumnezeu este pentru 
tine o realitate, este Tatăl tău, n-ai niciun motiv să cazi în deznădejde, să fii 
deznădăjduit, ci ai motive să ai nădejde: te laşi în mâinile lui Dumnezeu. 

Îmi spunea cineva că mama lui avea tensiune mare şi s-a dus o asisten- 
tă medicală să-i ia tensiunea şi se tot mira cât de mare e tensiunea. Şi femeia 
a zis: „Apăi, va fi ce va vrea Dumnezeu”, Ei, asta înseamnă să ai nădejde, 
când Dumnezeu este pentru tine o realitate. N-ai de ce să nu ai nădejde. 


— Care este rolul spovedaniei în iconomia mântuirii? Cum trebuie 
să fie relaţia dintre duhovnic şi credincios? 

— Relaţia dintre duhovnic şi credincios ar fi bine să fie ca relaţia dintre 
părinte şi fiu. Dâr este la măsurile omului; fiecare se raportează cum poate. 
lar spovedania,- pe „lângă faptul că este Taina iertării păcatelor, are 
importanță în viața omului şi ca mijloc de îmbunătăţire, în înţelesul că te 
verifici cu o conştiinţă străină şi vezi care ţi-e situaţia ta adevărată în faţa 

unei conştiinţe străine, pentru că de multe ori tu crezi despre tine lucruri 
neadevărate. Când vin la mine oameni, îl întreb pe câte unul: 

— Crezi în Dumnezeu? 

— Cum să nu cred?! Cred! 

— Ce faci tu, ca om credincios? 

— Păi, caut să fiu om bun, să fiu om cumsecade. 

Eu mă bucur de toţi oamenii care spun aşa; dar zic: 

— Bine, dar şi dintre necredincioşi sunt unii care vor să fie oameni 

cumsecade. Dar tu ce fapte de credincios faci? La biserică mergi? 

— Nu merg. ȘI 

- Nici necredincioşii nu merg la biserică! Te rogi dimineaţa şi seara? 

— Nu prea mă rog... 

— Nici necredincioşii nu se roagă! Posteşti miercurea şi vinerea? 

— Nu. 

— Nici necredincioşii nu postesc! Zici vorbe rele? 

— Mai zic, câteodată... 

— Şi necredincioşii zic! Păi mă, parcă ai zis că eşti credincios; cum 

eşti acuma, credincios ori necredincios? 

— Părinte, bag de seamă că-s mai mult necredincios decât credincios! 

Da” până nu-i deschid eu capul, nu ştie, ci zice că e credincios, dacă 
n-a zis niciodată: „Nu este Dumnezeu!” N-ai zis, dar L-ai înjurat pe 
Dumnezeu, iar asta e mai mult decât să zici că nu este Dumnezeu. 


— Cum aş putea să aflu care este voia lui Dumnezeu, pe ce cale 
vrea El s-o iau, acum, când mă aflu la o răscruce şi nu ştiu ce să fac: 
călugăria sau căsătoria? 

— Dragă, până la urmă se rezolvă ele lucrurile. Dumnezeu poate să-ţi 
dea gândul cel mai potrivit pentru tine, pentru că Dumnezeu ştie, până la urmă. 

Dumnezeu n-are nevoie de călugări sau de necălugări, ci are nevoie de 
oameni cinstiţi, de oameni corecți, de oameni care se angajează frumos în 
viaţă, pentru Dumnezeu şi pentru oameni, are nevoie de colaboratori ai Lui 
pentru mântuirea oamenilor; şi asta nu înseamnă că dacă te faci călugăr eşti 
aşa, ci poţi să fii călugăr şi improvizat, sau că dacă te căsătoreșşti, greșeşti... 
pentru că în fond nu greşeşti, ci poate că înmulțeşti numărul sfinților, şi prin 
ceea ce faci tu, dar mai ales prin copiii pe care-i aduci şi îi oferi lui 
Dumnezeu şi care pot să fie mai buni decât tine. Important este ca tu să ştii, 
să simţi — pentru că asta este esențial —, nu să faci una, şi după aceea să te 
gândeşti la alta: te căsătoreşti, şi-apoi, dacă nu merg lucrurile bine, zici: 
„Am fost un prost că nu m-am făcut călugăr! Vă las eu pe toți şi plec la 
mânăstire!” Nu-i corect! Numai un om care nu judecă bine poate să facă 
lucruri de felul ăsta. De ce? Pentru că, dacă te-ai angajat o dată înaintea lui 

Dumnezeu într-o chestiune şi te-ai unit în numele lui Dumnezeu, apoi 
trebuie să ţii de numele lui Dumnezeu şi de unirea în numele lui Dumnezeu. 

Eu personal am aşteptat momentul hotărârii şi numai când am fost 
hotărât m-am dus. Până n-am fost hotărât, nu m-am dus. M-am dus întâi la 
Mitropolitul Nicolae Bălan — când am terminat Teologia —, iar el spera să 
mă fac călugăr, de fapt, şi eu am sperat, mai mult înainte, dar atunci n-am 
mai sperat. I-am mulțumit mitropolitului pentru ajutorul moral şi material pe 
care mi l-a dat pentru a face Teologia, iar el m-a întrebat: „Acum ce vrei să 
faci? — Păi, acum o să lucrez la licenţă... încă n-am ceva definit, dar asta e 
tot deocamdată. — Bine, dar de ce nu vrei să mergi la Sâmbăta? — Pentru că 
nu-s hotărât”. Şi-apoi, când m-am hotărât, m-am dus şi i-am spus că m-am 
hotărât să merg la mânăstire. Şi mitropolitul mi-a zis: „Am aşteptat 
hotărârea asta”. Dar el nu-mi spusese c-o aşteaptă, şi bine-a făcut că nu mi-a 
zis. Înseamnă c-a fost om cu cumpănire, pentru că el n-a vrut să tragă 
dorința lui în cumpănă pentru hotărârea mea. 

Fiecare să se gândească bine, să se cerceteze bine şi să se roage lui 
Dumnezeu să-l lumineze. Nu făcând cinci sute de paraclise sau nu ştiu ce. 
Mulţi zic: „Fac patruzeci de paraclise şi-apoi văd eu ce gând îmi vine 
atunci”. Nu cred că e o metodă. 


— Daţi-ne câteva exemple de situaţii concrete în care noi, oamenii, 
ÎN ispitim pe Dumnezeu. 

— Pe Dumnezeu Îl ispiteşti atunci când vrei să faci nişte lucruri care ştii 
că nu ies bine din puterea ta, dar ai crede că Dumnezeu i-ar putea ajuta totuşi 
să le faci. N-aş putea să spun în concret... doar ceea ce a zis diavolul către 
Domnul Hristos: „Aruncă-te jos de pe templu, că te vor sprijini îngerii”. Adică 
lucruri cam de felul acesta, în care să te expui, cumva, făcându-le totuşi. 

Am făcut şi eu, în tinereţe, lucruri pe care astăzi nu le-aş mai face, 
chiar dacă acum am mai multă credință. Eu atunci nici nu le-am făcut pe 
bază de credință, ci eram, cum ar zice mama, „cum e prostul mai în putere”. 
Veneam de la Timişoara cu trenul, singur (însă, bineînţeles, cu ajutorul oame- 
nilor). Schimbam trenul şi veneam şi se pomeneau ai mei cu mine acasă. 
Şi-mi ziceau: „Mă, cum faci de-astea?!” Şi eu mă miram de ei că se miră; 
mie mi se părea foarte natural, foarte firesc. Ei bine, astăzi n-aş mai face 
aşa. Deşi cred în ajutorul lui Dumnezeu, dar nu m-aş expune. De ce? Pentru 
că, chiar dacă cred în Dumnezeu, nu vreau să fac nişte lucruri pe care nu le 
fac cu deplină voință şi ştiinţă, cu deplină conştiinţă. Îmi aranjez lucrurile 
în aşa fel încât să am ajutor şi de la oameni, şi de la Dumnezeu; nu mă 
expun, aşa: „No, acuma lasă, să vedem ce face Dumnezeu cu mine!” Nu! Ci 
îmi aranjez lucrurile după putere; şi de multe ori ies lucrurile mult mai bine 
decât le-am aranjat eu... şi zic că mi-a ajutat Dumnezeu în respectiva chestiune. 

— Dacă suntem călugări şi suntem toată viaţa sub supunere, cum 
putem noi să respectăm cuvintele Mântuitorului Hristos: „Flămând am 
fost şi Mi-aţi dat să mănânc, însetat am fost şi Mi-aţi dat să beau” ş.cl., 
referitoare la milostenie (cf. Matei 25, 35-36)?, 

— Dragă, toate lucrurile se fac în limitele posibilităților pe care le ai. 
Dacă eşti sub supunere, în loc de altceva ţi se socoteşte supunerea. Pentru că 
tu ţi-ai ales această situaţie, să fii condus. Dacă eşti pus de cineva să faci 
lucrul acesta, îl faci, iar dacă nu-l faci, nu-nseamnă că ai făcut altceva decât 
vrea Dumnezeu. Pentru că Sfântul Isaac Sirul zice că chiar dacă ai învia un 
mort, e mai puţin decât dacă stâi o viaţă în retragere sau în linişte. Cam în 
felul acesta se gândesc lucrurile. Ţi-ai ales calea aceasta, îi ajuţi pe oameni 
mai mult cu rugăciunea decât cu fapta, pentru că n-ai altă posibilitate; dar te 
angajezi totuşi, spre binele oamenilor. 


— Ce trebuie să fac atunci când ajung la monotonie şi la plictiseală 
în viaţa duhovnicească, în rugăciune, şi mai ales când mă simt neiubit 
de nimeni, nebăgat în seamă de nimeni? 

— Când te simţi neiubit de nimeni, să ştii că totuşi este cineva care te 
iubeşte: Dumnezeu; şi sigur sunt şi oameni care te iubesc. Eu, de exemplu, 
când eram student la Teologie, am vorbit odată cu un profesor laic, profesor 
de Drept, care mi-a spus că se gândise seara la mine. Păi, eu nu mi-aş fi 
închipuit că acela se gândeşte vreodată la mine, până-i hăul şi părăul! Deci 
niciodată nu se poate să fii în situaţia să nu se gândească cineva la tine; 
cineva totuşi se gândeşte... undeva, cândva, nu se ştie. Poate că n-ai nişte 
dovezi despre faptul că se gândeşte cineva la tine. Şi chiar dacă nu s-ar 
gândi, noi credem în ocrotirea lui Dumnezeu, și asta-i mai mult decât 
gândurile oamenilor şi decât iubirea oamenilor. 


— Cu cât ai vrea să ai pace şi linişte, atât în sufletul tău, cât şi cu cei 
din jur, cu atât ai mai mari ispite şi tulburări, uneori neaşteptate. Cum poţi 
să-ţi păstrezi pacea şi liniştea în această împrejurare? De ce vin atâtea ispite? 

— Dragă, noi nu putem să înlăturăm situaţiile din jurul nostru, dar 
putem să le folosim. Sfântul Marcu Ascetul spune: „Câştigul pe care-l 
aruncă el, adună-ţi-l tu ţie!” Dacă nu suntem răscolitori de rele — fiindcă de 
multe ori suntem, şi-apoi ne mirăm că se dezlănțuie răul în jurul nostru — şi 
totuşi se ivesc anumite lucruri neprevăzute şi nedorite, trebuie să avem 
liniştea necesară în fața acestor lucruri şi să nu credem că prin împotrivirile 
din cuvânt le rezolvăm. Ne retragem, lăsăm să meargă lucrurile, aşteptăm un 
alt moment... pentru că nu în toate momentele oamenii sunt la fel; aşteptăm 
zile mai bune, clipe mai bune, nu căutăm să înlăturăm lucrurile prin forțele 
noastre. Părintele Arsenie zicea că mustrarea învinge, dar nu convinge. 

— Cum explicaţi citatul din Ecclesiast: „Inima celui înţelept este la 
dreapta, iar inima celui nebun la stânga” (Ecc. 10, 2)? 

— Dragă, nu din punct de vedere fizic, în orice caz. Inima celui bun este 
la dreapta în sensul că dreapta era considerată ca fiind partea cea bună; deci 
dreapta este partea de linişte, partea de mulțumire. Iar inima celui neînţelept 
este la stânga, în sensul că se ocupă de răutăți. Cum ar zice Vasile Militaru: 

Fără vrere proştii sufăr şi sunt prigoniți de soartă 

Că aceştia totdeauna inima pe limb-o poartă 

Cu-nţelepții însă, soarta după vrerea lor se schimbă 

Căci aceştia totdeauna îşi țin inima sub limbă. 


— Ce ne puteți spune în legătură cu noile buletine de identitate? Se 
zice că au numărul 666, şi nu vrem să le primim. 

— Dacă nu vreți să le primiţi, să nu le primiţi! Eu le primesc, şi mai 
multe dacă-mi dați! N-are nicio importanță chestiunea aceasta, că are sau 
n-are numărul 666. Lucrurile acelea, cu 666, s-au terminat din secolul I, aşa 
că nu se mai pune problema. Nu-ţi cere nimeni niciun fel de lepădare; doar 
atât, că ăsta e un cod al lor. Treaba lor ce fac, important este că nu-ţi pune 
nimeni probleme de credinţă în legătură cu asta. Au fost altele... carnetele de 
partid trebuia să nu le primiţi — cei care le-aţi primit —, nu buletinele noi. 


— Cum poți să-ţi stăpâneşti mânia şi vorbele necuviincioase, ca să 
nu pierzi totul printr-o vorbă urâtă? 

— Sfântul Isaac Sirul zice: „Caută doctor înainte de boală şi roagă-te 
înainte de ispită”. Dacă te laşi numai pe ce dă clipa, nu ştiu cum poți să le 
înlături. Dar dacă eşti pregătit, atunci când îți vine o astfel de situaţie nu te 
împotriveşti ca unul care nu ştie de Dumnezeu, care nu ştie de bine. Ţi-e 
milă de acela care se strofoacă pentru neliniştea lui şi vrea să-i facă şi pe 
alții neliniştiți. 


— Este posibil ca o singură virtute să aducă mântuirea unei 
persoane, în ciuda mulțimii păcatelor săvârşite? 

— Dragă, ce se întâmplă?: o singură virtute săvârşită nu poate fi 
niciodată... Virtuţile vin unele cu altele şi păcatele vin unele cu altele. Cine 
are o virtute trebuie neapărat să aibă şi alte virtuţi. Dacă ai numai o virtute, 
înseamnă că ţi-a dat-o Dumnezeu şi n-ai niciun merit pentru ea. Sigur că 
sunt şi lucruri favorizante, pe care ni le dă Dumnezeu. 

La noi la mânăstire era un părinte, cam nomad de felul lui; şi, când ne 
duceam la el în chilie, Părintele Serafim — Dumnezeu să-l odihnească —, deși 
era un om neluător-aminte la lumea aceasta, zicea către el: „Mă Efreme, aici 
parcă le-a adus apa!” — fiindcă era nerânduială în chilie. Dar avea o inimă 


215 



































































































































Arhimandritul Teofil Părăian 





foarte bună, era om cumsecade şi liniştit şi binevoitor. Şi odată vorbeam cu 
Părintele Serafim despre inima bună; şi-i zic: sfinția voastră cred că sunteți 
cel mai bun de aici de la mânăstire: aveţi inimă bună; iar după sfinţia voastră 
urmează unul, dar nu ştiu dacă sunteţi bucuros de această vecinătate: 
Părintele Efrem. Că şi el are inimă bună. Şi Părintele Serafim zice: „Dar 
inima bună nu şi-a dat-o el!” 

Deci există o înzestrare sufletească pe care unii o au din temelia 
existenţei lor — au adus mai mult bine în lumea aceasta — şi sunt mai 
favorizați şi pot să fie liniştiţi în faţa unor situaţii grele. Alţii sunt mai puţin 
favorizați şi trebuie să lupte mai-mult... dar pot şi ei să rezolve lucrurile, cu 
ajutorul lui Dumnezeu. Numai că pentru asta trebuie preocupare, adică nu 
trebuie să aştepţi de la clipa care urmează rezolvarea unei chestiuni, ci te 
pregăteşti în aşa fel încât rezolvările să întâmpine situațiile. 


- Dacă iubeşti pe cineva, în ciuda păcatelor sale (ca minciuna, 
nestatornicia, fățărnicia), dar după multe încercări nu reuşeşti să-l 
schimbi, e bine să renunți la iubirea aceasta? 

— Dragă, eu nu ştiu ce iubire e aia care poate să renunțe... Adică ori îl 
iubeşti, şi-l iubeşti cu defecte cu tot, ori nu-l iubeşti, şi nu-l iubeşti cu 
calităţi cu tot. Când iubeşti pe cineva, nu-ți mai faci probleme; îl iubeşti 
şi-l duci în iubire. 

În ce mă priveşte pe mine, să ştiţi că toate prieteniile mele, câte le-am 
avut până acum şi câte le voi mai avea de acum încolo, le-am programat 
pentru veşnicie. Eu nu mă simt bine când aud pe cineva: „Am fost prieten, 
dar nu mai sunt prieten... am pierdut o prietenie”. Şi eu am pierdut prietenii, 
dar nu din pricina mea... sau cel puţin am conştiinţa că nu eu am făcut ceva 
ca să se piardă prieteniile. Eu mi-am făcut partea mea mai departe, pentru 
cealaltă vreme a vieţii şi pentru toată vremea. Orice prieten pe care l-am avut 
poate să se întâlnească cu mine ca prieten, pentru că eu îmi fac partea mea. 

Aşa şi-n chestiunea aceasta: dacă vrei să-l iubeşti, nu-l judeci, ci îl 
primeşti aşa cum e. Aşa cum un părinte îşi iubeşte copilul şi dacă-i prăpădit; 
e tot copilul lui şi tot îi vrea binele şi tot vrea să fie altfel. 


- Explicaţi-ne cum este cu desăvârşirea de dincolo. 
— Dragă, desăvârşirea de dincolo Dumnezeu ştie cum va fi... dar în 
orice caz, noi avem încredințarea că cei care ajung la bine nu stagnează. 


— Ce ar trebui să facă o femeie al cărei soţ s-a botezat într-o altă religie? 
— Ce să-i facă? Nu-i face nimic, îl rabdă... Dragă, lucrurile acestea au 
fost totdeauna în istoria Bisericii, n-au apărut acum nişte lucruri care trebuie 
rezolvate. N-ai ce face, sunt lucruri peste care nu se poate trece. Însă 

rezolvarea o dă Sfântul Apostol Pavel, în Epistola 1 către Corinteni, în 
capitolul al 7-lea. Referindu-se la acei oameni angajaţi în viaţa de familie, 
care erau în situaţia că unul a ajuns creștin, iar altul a rămas păgân, Sfântul 
Apostol Pavel zice că dacă partea păgână vrea să rămână cu partea creştină 
(deci soţul creștin cu soția păgână sau soţia creştină cu soţul păgân), să nu 
renunțe la legătura de familie. 

Dacă Sfântul Apostol Pavel hotărăşte aşa pentru creştinii de la început, 
eu cred că lucrul acesta merge în continuare. Dacă cel care se desparte de 
credința pe care a avut-o vrea să rămână totuşi împreună cu cel care a rămas 
pe poziţia inițială, cei doi pot să-şi ducă viaţa de familie în continuare. 

Sigur că se ivesc probleme, fiindcă nu mai poți avea un program de viață 
spirituală împreună. Însă trebuie să recunoaştem că de obicei oamenii nu- -Şi 
fac program religios împreună în familie. Am vorbit cu mulţi dintre oamenii 
căsătoriți care nu se roagă împreună, care au o ezitare să se roage împreună... 
şi sunt de aceeaşi credință. Şi-atunci, ce să mai zici când unul e de altă 
credință? În cazul acesta, te singularizezi cumva, dar totuşi făcându-ţi 
datoria în familie: datoria de a-ți creşte copiii, datoria de a-ţi sprijini soţul... 
aşa cum este el, că tot soţul tău este... şi rămâne, dacă vrei tu să rămână. 


— Dacă pentru a obţine o slujbă sau pentru a trece un examen ni se cere 
o sumă de bani, e bine să o dăm, dacă ţine de realizarea noastră în viață? 

— Dragă, eu cred că nu-i bine. Cât putem, să ne bazăm pe ceea ce 
putem face, pe ceea ce suntem noi. 

Eu n-am dat niciodată la nimeni niciun cadou ca să mă treacă. Eram 
cam slab la matematică, cred că mă mai treceau şi de milă uneori. Dar aşa, 
ca să dau ceva... n-am dat niciodată. N-am dat şi pentru că n-am avut, dar 
nici nu erau învățați oamenii aşa; ţi-era şi greu să oferi cuiva: „Domnule, 
uite aici asta şi fă ceva pentru mine”. 

Eu nu sunt de acord cu treaba asta, dar oamenii fac ce pot şi ce cred ei. 


— Există desăvârşire prin vi Ne puteţi explica desăvârşirea 
yoghină? 

— Dragă, desăvârşire prin yoga nu există, deşi, mă rog, ei caută... Care e 
deosebirea între desăvârşirea creştină şi desăvârşirea prin yoga? În creştinism 
se urmăresc alte lucruri decât cele care se urmăresc în yoga; în yoga se urmăresc 
situaţii din astea, să ajungi să faci minuni, să te ridici deasupra pământului, 
să-ți scoţi muşchii nu-ştiu-cum... Nişte treburi din astea, fără importanţă. 

În creştinisra, important este să fii bun, să fii iertător, îndelung- 
răbdător şi celelalte:-să-ai iubire, să ai cinstire, să-ţi schimbi sufletul... 

Aşa că sunt lucruri care nu pot fi comparate, pentru că nu se urmăresc 
aceleaşi idealuri. 

— Ce facem dacă mergem la mânăstire, vrem să ne călugărim, dar 
acolo nu întâlnim totul aşa cum ne gândeam? 

— Păi, mai întâi trebuie să încerci să ştii ce găseşti, ca să nu te mai 
surprindă ce-ai găsit. 

Dragă, unde sunt oameni, pot fi şi lipsuri şi pot fi şi lucruri neaşteptate. 
Şi eu m-am gândit, când m-am dus la mânăstire, că o să găsesc acolo sfinți; 
şi n-am găsit, trebuie să recunosc. Adică am găsit oameni angajați frumos şi 
spre bine, dar sfinți n-am găsit. Părintele Serafim era cel mai reprezentativ. 
Şi ziceam: „Părinte, pe sfinţia voastră vă ţinem ca pe-un sfânt! — Mă, te bat! 
— Da, da, părinte, vă ţinem ca pe-un sfânt! — Mă, vrei să te bat? — Dar ce 
sunteți? — Un amărât de păcătos... — Dar ce păcate faceţi?” Şi nu putea să 
spună, pentru că de fapt nu făcea păcate, realitatea asta este! Era om bun, era 
din toate punctele de vedere cum trebuie să fie, minus lucruri din acestea, de 
gospodărie: el nu era luător-aminte la lumea asta... dacă trebuia să bată un 
cui, îl strâmba dintr-o dată; astea însă erau lucruri fără importanță din punct 
de vedere al mântuirii. Pe când Părintele Arsenie era un om multilateral, ştia 
orice; spuneau meseriaşii: „Domnule, părintele ştie meserie mai bine decât 
mine!” Deci era deosebire din punctul acesta de vedere; dar ca om de treabă 
şi ca om de credință şi ca om de evlavie, Părintele Serafim era, pot să zic, ca 
un sfânt. Dumnezeu ştie, poate chiar sfânt şi este. 

Însă mediul era îndreptător spre bine, deşi mai erau şi izbucniri de 
rele... şi chiar au fost aşa, nişte lucruri neaşteptate, în anumite împrejurări. 

Aşa că nu puteai să te gândeşti că, dacă te duci la mânăstire, te duci în 
rai. Te duci numai în tinda raiului. 


— Un viitor preot se poate căsători cu o femeie care are doi copii, 
dar care nu a fost cununată? 

— Măi, nu mai discutăm chestiuni din astea... că doar voi ştiţi 
rânduielile canonice. Asta nu-i chestiune... întreabă-l pe duhovnic! 

Nu se poate! Un viitor preot trebuie să aibă soția fecioară! 


— Dacă vrei să-ţi iubeşti un duşman, de unde începi, care-i primul gest? 

— Mai întâi de toate, să te gândeşti la neputinţa lui de a fi mai bun sau 
să te gândeşti la Dumnezeu, Care-ţi poruncește iubirea față de vrăjmaşi, şi să 
ai în vedere chestiunea aceasta. Incepi de unde poți începe... că nu e un 
început în asta. Te gândeşti cum să faci să fii binevoitor față de el sau să-i 
treci cu vederea... găseşti tu ceva. Şi cu ce începi, te pregăteşte pentru 
celelalte, câte mai urmează. 


— Cum poţi să-ți dai seama că ispitele care vin sunt toate îngăduite 
de Dumnezeu? Pentru că uneori te tulburi şi-ţi pierzi liniştea. 

— Toate sunt îngăduite de Dumnezeu... adică noi nu ştim cum Se 
raportează Dumnezeu la ispitele noastre, însă sunt îngăduite de Dumnezeu 
în înțelesul acesta, că nu ne scuteşte Dumnezeu de ispite. Înseamnă că 
ispitele care vin ne sunt de folos, de fapt, şi putem să le folosim spre bine. 
Am citit undeva, în cartea Drum a scriitorului spaniol Josemaria Escrivă de 
Balaguer, că atunci când te necăjeşte cineva, să nu zici: „Acest om mă 
necăjeşte”, ci: „Acest om mă sfințeşte”, adică vrea să mă sfinţească sau îmi 
ajută să mă sfinţesc. 


— Aş vrea să comentaţi această frază: „Să-ţi baţi joc de o fecioară 
este ca şi cum ai distruge o biserică”. 

— Nu ştiu, cred că vrea să pună în evidență ce înseamnă păcatul acesta. 
Eu n-am mai auzit până acum fraza asta, acum o aud pentru prima dată; nu 
ştiu cine-a zis-o, nu ştiu ce competenţă are... 


— Dacă la un examen profesorul interzice ca studenţii să vorbească 
între ei, ce trebuie să faci dacă un coleg te provoacă să-i arăţi? 

— Păi, să nu-i arăţi, c-a zis profesorul. 

Eu am împlinit cincizeci de ani de când am terminat liceul; i-am 
împlinit în toamnă, căci ultima clasă am făcut-o în 1948, peste vară, 
bacalaureatul mi l-am luat în toamnă şi apoi am urmat Teologia. Iar în 1998 
m-am dus la Timişoara ca să ţin nişte conferinţe şi mi-am aranjat lucrurile în 
aşa fel încât să țin conferințele când a fost întâlnirea de cincizeci de ani de la 
terminarea liceului şi să mă întâlnesc cu colegii. N-a fost cine ştie ce, dar şi- 
au amintit colegii de mine că eu scriam la maşină tezele — pentru c-am fost la 
liceu obişnuit şi mergeam cu maşina de scris în clasă şi scriam tezele la 
mașină. Şi se puneau unii colegi în spatele meu, ca să poată copia de la mine, 
fuindcă se vedea bine de la maşină. Şi profesorul mă muta la catedră; mă lua 


şi zicea: „Dumneata hai la catedră, că ăştia copiază de la duirineata”, iar eu 


spuneam: „Doar eu îi las...”. Şi profesorul: „Îi laşi dumneata, dar nu-i las eu!” 
Aşa că ne pregătim fiecare cum putem, dăm examenele cum putem 
Şi... „Doamne-ajută!” 


— Cum să ne raportăm la Sfânta Împărtășanie, ca ajutor pentru 
atingerea desăvârşirii? 

— Toate Sfintele Taine sunt ajutoare în atingerea desăvârşirii, şi mai 
ales Sfânta Împărtăşanie credem că ni s-a dat ca ajutor. Ne raportăm în 
sensul acesta, că ne împărtăşim cât putem mai des, trăind şi o viaţă 
corespunzătoare pentru a ne putea împărtăşi. 


— Credeţi că liberul arbitru este pentru unii o povară, iar pentru 
alţii un dar de care nu sunt conştienţi? 
— Da. 

— În ce condiţii Dumnezeu acceptă a doua căsătorie? 

- În condiţia că cel care ajunge la a doua căsătorie a avut motive să se 
despartă. În cazul în care e vorba de un divorţ, în condiţiile hotărâte de 
Mântuitorul sau de Biserică; în cazul de văduvie, nu se pune problema. 


- Neîmplinirea în lucrurile pământeşti esenţiale: familie, profesie 
etc. mă duce la stări de depresie frecvente. Ce să fac ca să scap de aceste 
stări? 

— Dragă, ce să faci?... Să priveşti lucrurile din alt unghi. Să nu crezi că 
împlinirea e numai pe baza'succeselor din lumea aceasta, ci împlinirea se 
poate realiza prin Dumnezeu mai mult decât prin lumea aceasta; şi-atunci, 
ce nu poţi realiza în plan profesional sau familial, realizezi în plan interior. 


— Ce părere aveţi despre minunea de la Ionești — județul Argeş? 

— N-am nicio părere, nici nu mă interesează. 

— Ce este mai bine: să rămâi în lume sau să te retragi pentru mântuire? 

— Dragă, pentru asta, fiecare îşi cunoaşte starea. Unii se retrag pentru 
Dumnezeu, iar alţii rămân în lume tot pentru Dumnezeu. 


- A murit soţul meu şi i-am promis lui Dumnezeu că plec la 
mânăstire, dar sunt în lume. Unde o fi sufletul soţului meu? 
— Păi, Dumnezeu ştie unde-o fi... nu-i nicio legătură... 


— Întrucât Dumnezeu e atotştiutor, credem că EI ştie şi care dintre 
noi se va mântui. Atunci, care este limita până la care intervine 
Dumnezeu, încât liberul nostru arbitru să nu fie afectat? 

— Dragă, sunt nişte lucruri pe care nu ştiu cine le-ar putea elucida... 


— Aţi vorbit la un moment dat că Maica Domnului s-a smerit, cu 
toate că ea nu a păcătuit. Aţi vrut să afirmaţi astfel infailibilitatea 
Maicii Domnului? 

- Bine, acum prin infailibilitate se înțelege altceva, de fapt, decât 
ceea ce se spune prin infailibilitate în legătură cu Papa, să zicem. Eu am 
vrut să spun că Maica Domnului, după învăţătura Bisericii, nu a avut 
păcate personale. 


- Ce influenţă asupra relaţiei dintre Biserica Ortodoxă şi Biserica 


Catolică credeţi că a avut vizita Papei în România? 
— Aceeaşi relaţie care-a fost şi până acum: Hai să dăm mână cu mână! 

VIAȚA DUHOVNICEASCĂ 
ÎN LUMINA SFINTEI LITURGHII 


10 noiembrie 1999 


— Ce părere aveți despre Liturghia ecumenică ce se săvârşeşte de 
obicei la adunările Consiliului Ecumenic al Bisericilor? 

— Dragă, în limba franceză, de pildă, cuvântul liturghie” Citurgie) nu 
înseamnă numai Liturghia propriu-zisă, ci înseamnă orice slujbă făcută în 
cadrul bisericii: şi Utrenia e liturghie, şi Vecernia e liturghie, după cuvântul 
acesta. lar Liturghiei propriu-zise i se spune „Liturgie eucharistique”. 

Deci Liturghia, ca slujbă ecumenică, de fapt nu e o Liturghie propriu- 
zisă, ci este o slujbă ecumenică la care iau parte credincioşi de diferite 
credințe; este o slujbă oarecare, pe care ei o numesc „liturghie”. 

In limba greacă, cuvântul „liturghie” înseamnă „lucrare publică”, 
lucrare de îndrumare, de ajutorare; conducerea unei corăbii, conducerea unei 
țări — se numeşte „liturghie”; la fel, funcţionarea unei instituţii. De exemplu, 
la magazin, în Grecia, poți să citeşti că „astăzi nu este liturghie”, dar ei nu 
spun prin asta că nu e Liturghie în biserică, ci că nu este deschis magazinul. 

Aşa încât cuvântul acesta, „liturghie ecumenică”, nu trebuie înțeles că 
desemnează Liturghia aşa cum o facem noi, ci trebuie înţeles că s-a făcut o 
slujbă ecumenică, cu mai mulţi credincioşi, de diferite credințe, în general 
cu creştini care nu au toți aceeaşi modalitate de a-şi manifesta credința în 
felul în care ne-o manifestăm noi. 

Părerea mea este că se pot face şi rugăciuni din acestea, în care să se 
încerce o disponibilizare a creştinilor pentru apropierea între ei. 


— Cum se poate scăpa de un blestem? Cum se face această 
dezlegare de blestem? 

— Dezlegarea de blestem este, în Biserica noastră, o rugăciune pe care 
o rostește preotul pentru dezlegarea blestemului. 

Acuma, să vă spun ceva: să ştiţi că mulți oameni se socotesc sub 
blestem când nu le reuşeşte ceva, când au anumite situaţii nedorite, şi cred ei 
că aceasta le vine de pe urma unui blestem. Dar în realitate nu-i totdeauna 
aşa; sunt atâtea lucruri care pot fi explicate şi altfel. 

Aşa că nu trebuie să vă faceţi prea multe gânduri în legătură cu o 
situaţie grea de pe urma unui blestem. E- adevărat că sugestii de-acestea, că 
oamenii sunt sub blestem, că cineva e sub blestem, mai dau și preoții; sunt 

unii preoți care le spun oamenilor că sunt sub blestem, că sunt sub influența 
farmecelor, a vrăjitoriilor. Dar în realitate nu totdeauna este aşa, pentru că 
sunt şi alte explicaţii pentru situaţiile în care ajung oamenii. 

Cine face păcate sigur că nu poate avea linişte sufletească şi ajunge la 
tulburare; şi asta nu înseamnă că-i sub blestem — în înțelesul acesta, că l-au 
blestemat părinţii, l-au blestemat bunicii sau cineva din cei cu care a avut 
legătură şi în sfera cărora nu s-a menţinut. 

lar cei care au conştiinţa că sunt sub blestem pot să ia parte la 
dezlegări, la care se spune, de pildă, între altele: „Şi de sunt sub blestem 
preoţesc sau sub blestemul lor, sau sub blestemul tatălui lor sau al mamei 
lor; sau cu ochii au pofiit, sau cu miros s-au desfrânat, sau cu pipăitul s-au 
pornit spre desfrânare, sau cu gustul s-au dezmierdat, sau cu vreo aprindere 
oarecare, trupească sau sufletească, s-au despărţit de a Ta voie şi sfințenie, 
ca un bun şi iubitor de oameni Dumnezeu, iartă-i şi nu-i lăsa pe aceştia, nici 
pe noi, să cădem în viaţă întinată, nici pe căile pierzării să alergăm...”. Deci 
problema se pune nu direct, „că sunt sub blestem”, ci se zice „de sunt”; dacă 
sunt, să fie dezlegaţi. Poate nu sunt, ci numai cred ei că sunt sau numai le-a 
băgat cineva în cap că sunt sub blestem. 


— Părinte, credeţi că există destin? Cine ne alege sufletul, care 
include mentalitatea? 

— Dragă, destin există în înțelesul acesta, că fiecare dintre noi venim 
într-un cadru şi în cadrul respectiv ne raportăm la lume şi la viaţă, învăţăm 
ce putem învăţa, ce avem de învăţat în condiţiile respective; şi asta înseamnă 
că nu e ceva indiferent, că nu venim în lumea aceasta într-un fel de gol, ci 
venim în lumea aceasta în împrejurări care determină ceva în viața noastră. 
În acest înţeles, există un destin. lar partea omului, în acest destin, este să fie 
corect şi să împlinească voia lui Dumnezeu. Deci poţi să fii destinat de 
Dumnezeu, să zicem, ca să fii conducător de ţară; în cazul acesta, trebuie să-ți 
faci datoria din situaţia în care te găseşti. Sau dacă destinaţia ta este să fii 
preot, dacă te alege Dumnezeu să fii preot, ajungi preot şi important este să 
ştii cum să trăieşti în marginile destinului tău. 


- Pot fi puşi pe pomelnic la Sfânta Liturghie cei care au murit 
nespovediţi, neîmpărtăşiţi, fără lumină? Mai pot fi ajutaţi cumva? 

— Dragă, de vreme ce Biserica face rugăciuni pentru ei, slujbe de 
înmormântare, înseamnă că ei nu sunt excluşi din rânduiala Bisericii, şi 
atunci se pot pomeni şi la Sfânta Liturghie. | 

Biserica are anumite dispoziţii în legătură cu cei care se pot pomeni la 
Liturghie, şi se zice aşa, că la Liturghie se pot pomeni aceia care s-ar putea 
şi împărtăşi. Or pe cei care nu s-au împărtăşit, logic ar fi să nu-i pomeneşti, 

dar iubirea nu te lasă; dacă-i ai pe părinţii tăi care au murit în condiţiile 
acestea, sau un copil al tău, sau un frate ori o soră care au trecut la cele 
veşnice în condiţiile acestea, iubirea te obligă să-i pui. Şi-atunci, de cine 
asculți? De inima ta sau de altceva? 

Eu cred că Dumnezeu e bun şi milostiv şi iubitor de oameni şi nu se 
mai pune atâta problemă, că pe-ăsta să-l scrii, pe-ăsta să nu-l scrii... 

E mai rău atunci când cineva este sub anumite păcate, când face 
anumite păcate şi nu vrea să iasă din ele. Atunci e mai greu să-l cuprinzi şi 
ar trebui să aştepţi o vreme în care să poată fi vrednic să fie cuprins în 
slujbele noastre, la Sfânta Liturghie şi la alte slujbe. 

De obicei, cei care nu pot fi pomeniți la Sfânta Liturghie sunt 
pomeniţi la alte slujbe ale Bisericii: la Litie, la Acatiste... 


— Ce înseamnă binecuvântarea? 
— Binecuvântarea înseamnă o bunăvoință, o deschidere de suflet în 
folosul celui care cere binecuvântarea. 


— Prezența Duhului Sfânt la Liturghie este condiţionată de existenţa 
credincioşilor în biserică sau de atenţia, trăirea şi simţirea acestora? 

— Prezenţa Duhului Sfânt este condiţionată de însăşi slujba Sfintei 
Liturghii. Unde există slujba Sfintei Liturghii, există şi prezenţa Duhului Sfânt. 

În ceea ce-i priveşte pe credincioşii care iau parte la Sfânta Liturghie, 
e bine să aibă şi ei o învrednicire şi să determine, cumva, venirea Duhului 
Sfânt. La Sfânta Proscomidie, care se pregăteşte pentru Sfânta Liturghie, 
preotul zice: „Pomeneşte, Doamne, şi a mea nevrednicie şi-mi iartă toată 
greşeala cea de voie şi cea fără de voie; și să nu opreşti, pentru păcatele 
mele, darul Sfântului Duh, care vine peste aceste Daruri ce sunt puse 
înainte”. Deci avem şi conştiinţa; aceasta, că ar putea exista şi o oprire a 
darului Duhului Sfânt. 

Însă, pentru că lucrurile acestea nu se pot urmări, Biserica învață că nu 
de vrednicia preotului atârnă venirea Duhului Sfânt, ci lucrurile acestea se 
împlinesc pentru folosul Bisericii,. chiar şi atunci când un preot este 
nevrednic ca să i se asculte rugăciunile; pentru că el nu e preot pentru sine. 
Se poate ca rugăciunile lui personale să nu fie primite, dar rugăciunile 
pentru obştea creştină, câtă vreme îl ţine Biserica în slujire preoțească, 
trebuie să se împlinească; și trebuie să avem conştiinţa că se împlinesc. 

Gândiţi-vă ce-ar fi în lumea aceasta dacă fiecare om s-ar îndoi de ceea 
ce a făcut un preot nevrednic. De pildă, dacă într-o parohie este un preot 
bețiv, să zicem, şi:face o Cununie, nu-nseamnă că acea Cununie pe care o 
face el nu-i validă, pentru că el nu intră în împărăţia lui Dumnezeu. 
Realitatea asta este, Sfântul Apostol Pavel spune clar: „Beţivii nu intră în 

împărăţia lui Dumnezeu” (1 Corinteni 6, 10). Deci chiar fiind el un om care 
nu intră în împărăţia lui Dumnezeu, dacă îl ține Biserica în slujire preoțească 
şi face, să zicem, o Cununie, este validă. Nu.poţi să zici că nu eşti cununat, 
pentru că te-a cununat preotul acela care mai şi bea şi mai face şi rele. 


— Din ce cauză nu se poate săvârşi Sfânta Liturghie fără niciun 
credincios? Dacă se săvârşeşte în acest caz, este un păcat? 

— Da. Dar nu se poate, preotul n-are voie să slujească fără credincioşi. 
Ştiţi de ce? Pentru că se spune, de exemplu: „Harul Domnului nostru Iisus 
Hristos să fie cu voi, cu toţi”; păi, dacă nu-i nimeni acolo, cu cine să fie? 
Sau: „Pace tuturor”, şi, când colo, nu-i nimeni acolo; sau e numai un 
cântăreţ... păi, ăla-i „toţi”? De ce zice: „Pace tuturor”? De ce nu zice: „Pace 
ţie”? Sau: „Şi să fie milele marelui Dumnezeu şi Mântuitorului nostru lisus 
Hristos cu voi, cu toţi”... or el e numai unul. 

Era la noi un cetăţean, un bătrân care venea la noi la colindat; şi-apoi 
el era numai singur, şi avea o colindă şi zicea: „Şi s-alegeți doi din noi, doi 
din noi, dintr-amândoi”, adică să-i alegeți pe-amândoi... şi el era numai 
unul. Păi, ce s-alegi? N-ai ce-alege, îl alegi pe el... 


4 


— La Sfânta Liturghie se spune: „Cu frică de Dumnezeu, cu credință 
şi cu dragoste să vă apropiaţi!” Vă rugăm să ne explicaţi acest îndemn. 

— Îndemnul: „Cu frică de Dumnezeu, cu credință şi cu dragoste să vă 
apropiaţi” se dă în faţa posibilităţii de a te împărtăşi. Preotul îi cheamă pe 
credincioşi să se împărtăşească, dar să nu se împărtăşească dacă n-au sfială 
față de Dumnezeu, dacă n-au respect față de Dumnezeu, dacă n-au respect 
faţă de Sfintele Taine, deci dacă n-au „frică de Dumnezeu”; să se împărtă- 
şească „cu credință” — cu credința că acolo, în sfântul potir, e Trupul şi 
Sângele Mântuitorului nostru lisus Hristos — şi „cu dragoste” față de 
Mântuitorul cu Care se împărtăşesc. 

Dar e o chemare pentru creştini ca să se împărtăşească. Să ştiţi că Sfânta 
Liturghie presupune şi împărtăşirea credincioşilor, nu numai a preoților. 


— Puteţi să ne faceți să înţelegem trăirea Sfintei Liturghii pentru 
Sfântul Ioan de Kronstadt, care spunea că moare dacă nu slujeşte Sfânta 
Liturghie? Fiind preot de mir, totuşi el slujea zilnic Sfânta Liturghie. 

— Dragă, trăirea Sfintei Liturghii e la măsura credincioşilor, la măsura 
fiecăruia. Acuma, eu nu cred c-ar trebui să se ajungă la starea aceasta, ca cineva 
să nu poată să trăiască în zilele în care nu poate merge la Sfânta Liturghie. 
Pentru că sunt atâtea şi-atâtea parohii în care Sfânta Liturghie se face duminica 
şi-n sărbători, şi-atunci n-are cum să se ducă omul la Sfânta Liturghie în fiecare 
zi; apoi, sunt atâţia oameni care sunt împiedicaţi de situațiile lor. 

Două categorii de oameni pot să ia parte zilnic la Sfânta Liturghie, 
acolo unde se face zilnic: pensionarii şi şomerii. Acum sunt o mulțime de 
şomeri, şi totuşi bisericile tot goale sunt... Şomerii nu se gândesc ei să 
meargă la biserică, iar pensionarii, mă rog, poate sunt împiedicaţi şi ei de 
unele obligaţii în familiile lor. Dar categoriile acestea sunt cele mai 
disponibile pentru participarea la Sfânta Liturghie. 

Acum, nu trebuie să insistăm pentru niște lucruri care, de fapt, nu sunt 
esenţiale, în înțelesul că numai aşa se poate. Biserica noastră Ortodoxă nici 
nu recomandă, de fapt, să se slujească Liturghia în fiecare zi. Vedeţi că în 
Postul Paştilor, de pildă, numai miercurea şi vinerea se face Liturghia 
Darurilor mai înainte sfințite, iar în celelalte zile nu se face. Sunt unii care în 
Postul Paştilor fac Liturghia Darurilor mai înainte sfinţite în fiecare zi, afară 
de sâmbăta şi duminica. Eu cunosc cazuri... la Braşov, de exemplu, se face 
Liturghie în fiecare zi. Însă nu e cazul, pentru că dacă Biserica are rânduiala 
aceasta, nu-i cazul să se facă mai mult decât e rânduit. 

Aşa că faptul acesta, că „mori dacă nu mergi la Sfânta Liturghie”... 
Mă rog, poate să fie cineva care are o stare sufletească deosebită, 
extraordinară, însă altfel, nu e absolut necesar. 


— Îi este îngăduit preotului să citească cu voce tare rugăciunile 
care ar trebui spuse în taină la Sfânta Liturghie? 

— Ştiţi cum este? În Liturghier se spune că se citesc în taină, deci ca să 
le citeşti cu voce tare ar trebui să ai o aprobare specială din partea ierarhului 
locului. Dacă primeşti aprobarea să le spui cu voce tare, poţi să le spui cu 
voce tare. Dacă nu, în Liturghier spune că această rugăciune se citeşte de 
către preot în taină, deci nu cu glas tare. 


— Care este rolul şi importanţa anaforei? 
— Anafora este pâine sfințită care se dă credincioşilor după Sfânta 
Liturghie. Este un fel de ajutor totuşi, e o pâine binecuvântată. 


— Care este scopul cuvintelor: „Duceţi-vă şi faceţi ucenici în 
numele Meu”? Oare nu poți avea o bună relaţie cu Dumnezeu dacă nu 
eşti creştin? 

— Dragă, credința noastră este că mântuirea se realizează în Biserică. 
In privința faptului dacă cei din afara Bisericii se mântuiesc, Biserica nu şi-a 





30 realitate, acest îndemn nu există în Noul Testament. Probabil, cel care a pus întrebarea 
s-a referit la îndemnul pe care Domnul Hristos l-a dat ucenicilor, după Învierea Sa: 
„Mergeţi în toată lumea şi propovăduiți Evanghelia la toată făptura” (Marcu 16, 15); 
„Mergeţi şi învățați toate neamurile, botezându-le în numele Tatălui şi al Fiului şi al 
Sfântului Duh” (Matei 28, 19). 

spus cuvântul şi nici nu cred că şi-l va spune vreodată; acuma, Dumnezeu 
ştie, noi nu putem şti. 

Dacă noi vrem să ne mântuim şi ştim în-ce-condiții ne mântuim, e destul 
pentru noi. Iar pentru alţii, Dumnezeu ştie cum va face cu ei. Cei care nu vor 
putea ajunge să cunoască credința creştină şi să primească credinţa creştină, 
fără îndoială că vor primi un ajutor de la Dumnezeu; Dumnezeu cel milostiv 
nu-i va exclude. Dar noi nu putem să susţinem lucrul acesta, în înţelesul: 
„Lasă-l, că şi el se mântuieşte!”, ci în înțelesul: „Hai să încercăm, să vedem 
ce putem face pentru el ca să-l câştigăm pentru bucuriile credinței noastre”. 


— Ce poate face un copil pentru a se elibera de păcatele părinților săi? 

— Dragă, fiecare dintre noi aduce o încărcătură în lumea aceasta: 
negativele părinţilor, negativele bunicilor... şi Dumnezeu ştie până unde se 
întind rădăcinile existenţei noastre. Ceea ce putem face noi este să suportăm 
consecinţele, dacă păcatele părinţilor au adus pentru noi nişte consecințe de 
suportat. E singurul lucru pe care putem să-l facem: să primim, ca din 
mâinile lui Dumnezeu, situaţia în care ne găsim. 


— De ce marea majoritate a credincioşilor tratează cu mare 
ignoranță şi multă indiferență slujba Sfintei Liturghii? De ce nu se face 
mai mult cunoscută însemnătatea acestei slujbe? 

— Dragă, noi spunem ce putem spune, acolo unde suntem, la biserică, 
pentru credincioşii care vin la biserică. Eu le spun oamenilor vorbă hotărâtă: 
„Pe cei care nu merg la Liturghie, la păgâni îi număr!” 


— Există mântuire în afara Bisericii? Şi, dacă nu, de ce? 

— Sfântul Ciprian le spunea oamenilor că nu există mântuire în afară de 
Biserică: „Extra Ecclesiam nulla salus”. Dar Sfântul Apostol Pavel, în Epistola 
către Romani, zice că cei care n-au cunoscut Legea, din fire fac cele ale Legii 
şi că, neavând Lege, ei înşişi îşi sunt Lege (cf. Romani 2, 14). Deci cei care sunt 
cu Legea lui Dumnezeu vor fi judecaţi în raport cu Legea lui Dumnezeu, iar 
cei care n-au cunoscut Legea lui Dumnezeu cea scrisă vor fi judecaţi după 
Legea lui Dumnezeu înscrisă în inimile lor, deci după legea morală naturală. 

Noi nu putem să rezolvăm chestiunea aceasta, dacă nu o rezolvă 
Biserica, dar putem avea conştiinţa că Dumnezeu va mântui mult mai mulți 
oameni decât credem noi că se mântuiesc. 


— Vă rugăm să ne daţi câteva sfaturi pentru cineva care nu merge 
la spovedanie. Ce trebuie să facă? 

— Să meargă! Simplu de tot. Dacă nu merge, nu merge, nu poți să-l 
duci cu sila... La mine mai vin aşa, oameni aduşi cu sila. A venit odată un 

bărbat şi am văzut că n-are nimic religios în el; şi l-am întrebat de ce a venit 
la spovedanie. Zice: „Părinte, n-a mai tăcut nevastă-mea, să vin să mă 
spovedesc. Şi, dacă m-a mânat, am venit”. Nu faci nimic aşa, cu oameni pe 
care nu-i interesează... Ca să faci o spovedanie bună, trebuie să te intereseze, 
trebuie să ştii cu ce rost o faci. 

Mi-a zis odată unul că nu s-a mai spovedit de nu ştiu câţi ani. Şi-i zic: 
de ce nu te-ai spovedit, n-ai păcate? „Ba păcate am... — Şi-atunci, de ce nu 
te-ai spovedit? — Din neglijență... n-am avut nici timp...” 

Dacă nu vor oamenii să se spovedească, n-ai ce le face ca să se 
spovedească. De ce să se spovedească, fiindcă vreau eu? Nici n-are rost să 
se spovedească aşa. Şi-apoi, după aceea te mint oamenii şi-n genunchi, cum 
zicea Părintele Arsenie. Şi după aia, tot ei se descoperă, că nu-i lasă 
conştiinţa. Am fost în Moldova, de exemplu, şi am spovedit într-o parohie. 
Şi unul s-a spovedit la mine, iar după cele ce mi-a ZIS, era aproape ca un 
sfânt. Dar după vreo săptămână, a venit din nou la mine la spovedit, chinuit 
de conştiinţă — fiindcă nu-mi spusese un lucru, care era foarte grav. 
Şi-atunci, s-a văzut că n-a fost „sfântul” sfânt. 

N-avem ce să facem, asta e: toate ale omului sunt la nivelul omului. 


— De ce uneori, chiar dacă ne-am împărtăşit, nu simţim nicio 
schimbare în suflet? Oare Dumnezeu nu S-a sălășluit în acel suflet 
fiindcă nu a fost vrednic de aceasta? 

— Dragă, n-ai de unde să ştii. Noi spunem aşa în rugăciune: „Să-mi fie 
mie Euharistia aceasta spre bucurie, spre sănătate şi spre veselie”. Poţi să fii 
cumva într-o stare de mijloc, între veselie şi întristare. 

Eu totdeauna, când mă împărtăşesc, zic: Doamne, nu de la mine aştept 
folosul, ci de la Tine; Tu eşti Cel care îmi dai folosul. 

Dumnezeu ştie de ce nu ai totdeauna aceeaşi stare de elevare sufle- 
tească. Ceea ce e important pentru noi este să ne împărtăşim cu gândul de a 
ne apropia de Dumnezeu. Şi eu cred că chiar dacă nu simţim ceva deosebit, 
totuşi există un efect lăuntric, un efect al prezenţei darului lui Dumnezeu. 

Nici nu trebuie să ne împărtăşim ca să avem nişte senzaţii, ci ne 
împărtăşim ca să-L avem pe Domnul Hristos înăuntrul sufletului nostru. 


| — Cum putem argumenta faptul că Împărtăşania e chiar Trupul şi 
Sângele Domnului? 

— Nu putem, asta este o chestiune a credinţei. Am fost odată la o 
întâlnire cu oameni lucrători în Oastea Domnului, la Arad; s-a nimerit aşa, 
fiindcă am fost cu Înaltpreasfinţitul Serafim şi m-a invitat şi pe mine la o 
adunare din asta. Și acolo, la adunare, a fost vorba de un subinginer despre 
care se zicea că el, ca om de ştiinţă, s-a gândit să facă analiza Sfintei 

Împărtăşanii, ca să vadă dacă e Trupul şi Sângele Domnului Hristos acolo. 
Săracul, când a auzit (că era acolo, de faţă), a şi plâns şi a zis că nu-i 
adevărat, că el n-a făcut aşa ceva. 

Dar mie mi-a folosit treaba asta, în înțălesul că m-am gândit că noi 
totuşi avem un buletin de analiză a Sfintelor Taine, fiindcă spunem la Sfânta 
Liturghie: „Drepţi primind dumnezeieştile, sfintele, preacuratele, nemuri- 
toarele, cereştile, de viață făcătoarele, înfricoşătoarele lui Hristos Taine, cu 
vrednicie să-l mulțumim Domnului”. 

Sunt lucruri ale credinţei, nu le poate demonstra nimeni, n-are cum să 
le demonstreze. Dacă crezi aşa, e bine, iar dacă nu crezi, nu ai folosul din 
aceasta. Nu se poate demonstra decât pentru omul care crede; dacă cineva 
crede c-a zis Domnul Hristos: „Acesta este Trupul Meu”, nu-şi mai pune 
întrebarea că s-ar putea să nu fie sau să fie altfel. În momentul în care îți pui 
o astfel de întrebare, înseamnă că nu crezi în prezența Domnului Hristos. 


— Ce înseamnă „ca într-un gând să mărturisim”, când se zice: „Să 
ne iubim unii pe alţii, ca într-un gând să mărturisim”? 
— După ce se spune aşa, îndată urmează Crezul şi mărturisim credința. 
E un îndemn ca toţi să mărturisim într-un gând ceea ce avem de mărturisit: 
„Pe Tatăl, pe Fiul şi pe Sfântul Duh, Treimea cea de o ființă şi nedespărțită” 
şi Crezul. 


— Dacă mama mea a murit făcând avort, eu, ca fiică ce am scăpat 
din această treabă, pot s-o salvez în vreun fel? Şi cum? 

— Dragă, noi nu putem să salvăm pe nimeni, Dumnezeu poate să salveze. 
Noi putem să intervenim, îi recomandăm pe ai noştri, în rugăciunile noastre... 
Noi credem că Dumnezeu ne ascultă rugăciunile şi facem tot posibilul ca 
să-i ajutăm prin ceea ce putem noi să-i ajutăm, dar de salvat nu putem salva 
pe nimeni. 


- Cum argumentăm faptul că femeile nu pot fi preoți în Biserica 
Ortodoxă? De ce femeia este considerată inferioară bărbatului în 
Biserica Ortodoxă? 

— Dragă, nu este considerată inferioară, însă Sfântul Apostol Pavel şi 
cei de odinioară au luat în consideraţie concepţia de pe vremea aceea şi s-a 
stabilit în Biserica noastră că preoţi trebuie să fie bărbaţii. 

Să ştiţi că în alte credințe sunt şi femei, dar nu le stă bine... De 
exemplu, eu am fost la Viena anul trecut şi am fost invitat la o întrunire 
ecumenică, unde a fost şi un preot-femeie (poate ar trebui să zic preoteasă, 
dar asta înseamnă soţie de preot, pe înțelesul nostru). Deci era o femeie 
preot din Biserica Vechilor Catolici. Vechii-catolici s-au desprins de catolici 

în anul 1870, după Sinodul Vatican, în care s-a decretat infailibilitatea 
Papei. Ei au zis că dogma asta nu-i bună şi că nu trebuia să fie decretată, şi 
s-au desprins de catolici. Şi ei s-au numit pe ei „vechii-catolici”, ca să se 
deosebească de cei noi, care fac astfel de lucruri care nu se potrivesc cu 
tradiția Bisericii. Iar dintre vechii-catolici, au ajuns să hirotonească femei în 
preot! Și-am zis: domnule, păi ăştia sunt mai vechi decât creştinismul, dacă 
fac treburi din astea!... Păi cum, ei, vechii-catolici, care odinioară au fost 
împotriva catolicilor care introduseseră nişte dogme noi, acuma fac nişte 
inovaţii pe care nu le-au avut nici catolicii cei noi. Deci sunt nişte aberaţii, 
nişte lucruri care nu se potrivesc. Nici nu trebuie să ne mai gândim la ele... 

Noi să ne menţinem în tradiţia Bisericii noastre, iar femeile nu pot să 
facă altceva în Biserică decât să-şi crească copiii în frica lui Dumnezeu, să 
fie îndrumătoare în familiile lor, mama să fie mamă creştină... Asta-i preoția 
femeii: să fie mamă. 


— Când şi cum trebuie ţinut postul negru? 

— Dragă, postul negru îl ţin oamenii când vor. Biserica nu recomandă 
post negru, adică post cu nemâncare de toată ziua, decât în Postul Paştilor; în 
prima săptămână: luni şi marți, miercuri până seara, apoi joi, iar vineri până 
seara; iar în săptămâna Sfintelor Patimi, luni şi marți, miercuri până seara, joi 
se mănâncă, iar apoi din nou post negru în Vinerea Mare şi în Sâmbăta Mare. 
Acestea sunt singurele zile în care Biserica recomandă post negru. 

În celelalte zile, când doreşte cineva să țină post negru... Dar poate să-l 
albească, dacă ajunge să se istovească... Sau, de exemplu, dacă îţi propui să 
nu mănânci până seara şi te apucă o foame, de te gândeşti numai la mâncare şi 
nu te mai gândești la Dumnezeu, sau te gândeşti la Dumnezeu numai în înțe- 
lesul că ai făgăduit să stai până seara şi te chinuieşti... atunci n-are niciun rost. 

Părerea mea este să mănânce oamenii mâncare de post în zilele de 
post şi-atâta tot. 


— Ce înseamnă a fi „sărac cu duhul”? 
— Înseamnă să fii smerit, să fii nemulțumit cu ceea ce ai realizat până 
în clipa de față şi să doreşti să realizezi mai mult. 


— Se cunosc cazuri de preoţi care trăiesc cu a doua sau chiar cu a 
treia soţie. Mai pot oare aceştia să-i mântuiască pe enoriașii lor, dacă 
trăiesc astfel? 

— Dragă, să ştiţi că preoții nu-i mântuiesc pe enoriași; nu ei mântuiesc, 
ci ei mijlocesc mântuirea. 

Ceea ce face un preot nevrednic e tot aşa de valabil precum ceea ce 
face un preot vrednic, în ceea ce priveşte preoţia. De exemplu, dacă te 

binecuvintează un preot nevrednic, nu-nseamnă că nu-ţi vine binecuvântarea 
pentru că acela e nevrednic. Câtă vreme îl ţine Biserica, îl ţii şi tu. 


— Păcatele strămoșilor, dacă sunt deosebit de grele, pot fi iertate 
prin rugăciunile obişnuite ale Bisericii? sau e nevoie de lucruri mai deose- 
bite, cum ar fi donaţii importante sau intrarea în monahism a unui urmaş? 

— Dragă, nu se impun astfel de lucruri. Eu, dacă m-am făcut călugăr, 
nu m-am făcut ca să ispăşesc păcatele cuiva. Asta este o concepție catolică: 
că dacă cineva are fapte bune mai multe decât îi trebuie lui pentru mântuire, 
din prisosul lui se dă altuia ca să:aibă şi el atâtea fapte bune câte îi trebuie ca 
să se mântuiască. La noi nu se pune problema aceasta, întrucât concepția 
ortodoxă este că fiecare om trebuie să facă binele de care e capabil şi că 
niciodată nu ai un prisos în viaţa spirituală, pe care să-l dai altuia. Şi 
neavând ceva de oferit, nu poţi să-i salvezi pe cei de altădată; de altfel, nici 
n-ai datoria să-i salvezi... şi nici nu poţi. Singurul lucru pe care poți să-l faci 
este să-i cuprinzi şi pe ei în rugăciuni, cum îi cuprinzi pe toți ceilalți, iar 
Dumnezeu să facă ce ştie EI. 


— Ce sfat le puteţi da tinerilor profesori de diferite discipline, 
pentru a trezi conştiinţa elevilor? 

— Dragă, eu am zis către o profesoară de matematică să predea 
matematică cum ar preda Domnul Hristos. Nu ştiu eu, dacă mi-ar fi spus 
cineva lucrul ăsta, cum aş fi putut să mă achit de îndrumarea asta... 

Profesorul să-şi facă datoria ca profesor, să-i ajute pe elevi cum îi 
poate el ajuta, iar dacă are inimă de părinte, îl atrage şi pe elev sau pe student. 
Şi cu asta, el şi-a împlinit datoria, nu trebuie să facă ceva extraordinar. 


— De ce a fost îngăduită înmulţirea primilor oameni între ei, între 
fraţi? Ce răspuns puteţi da? 
— Dragă, nu răspund nimic. Aşa a fost, aşa ştim. 


— Ce se poate face pentru sufletul unui copil care a murit înainte 
de a fi botezat? 

— Nu se poate face nimic. Dar de fapt copiii care au murit nebotezaţi 
sunt la un loc de mijloc, într-o situaţie de mijloc: nici la bine, nici la rău; aşa 
este scris în sinaxarul din Sâmbăta lăsatului de carne. 


— Dar pentru cei morţi, care au fost de altă credinţă? De exemplu, 
pentru un mahomedan. 

— Nu putem face nimic. Biserica nu-i poate cuprinde pe cei care nu au 
credință creştină. 

— Ce părere aveţi despre cazul Părintelui Ioan de la Mânăstirea 
Recea, care le împărtăşeşte zilnic pe călugăriţe? 

— Dacă chestiunea aceasta nu se face obligatoriu, ci ca posibil, eu mă 
bucur. Mă bucur că oamenii se împărtăşesc, pentru că eu cred că viețuitoa- 
rele de la mânăstirea aceea duc o viaţă care le recomandă să se poată 
împărtăşi la fiecare Sfântă Liturghie. 

Pe mine m-au mai întrebat şi alţii cât de des trebuie să se împărtă- 
şească cineva. Şi le-am spus că şi dacă se împărtăşeşte la fiecare Sfântă 
Liturghie, nu-i des, e cât trebuie. Eu nu caut să-i îndemn pe oameni să se 
împărtășească la fiecare Sfântă Liturghie, pentru că oamenii se pot împărtăşi 
şi la fiecare Sfântă Liturghie fără să conştientizeze importanța Sfintei 
Împărtăşanii. Eu de obicei i-am îndemnat pe oameni să se spovedească mai 
des. Şi ce mi se-ntâmplă? În Postul Paştilor vin cei mai mulţi oameni la 
spovedit, iar cei mai mulţi se spovedesc numai în Postul Paştilor. Eu le spun 
la toți să se spovedească în toate posturile. Însă anul următor, vine omul din 
nou la mine: „Când te-ai spovedit ultima dată? — Anul trecut, în Postul 
Paştilor. — La cine? — La dumneavoastră. — Păi mă, nu ţi-am spus să te 
spovedeşti în toate posturile? — Păi, mi-aţi spus, părinte, dar uite, nu m-am 
spovedit... Acuma, ce să fac?” Şi-apoi mă-nţeleg aşa cu el, că dacă este un 
om care merge totuşi la biserică şi care îşi vrea binele cât de cât... Dar îi zic: 
uite ce e, la anul viitor, dac-oi fi tot în situaţia asta, te rog să-mi faci un bine, 
mie: să nu te mai spovedeşti la mine. 

Păi dacă oamenii nu vor să se spovedească des, de ce să insist eu să se 
împărtăşească des? Când simt nevoia să se spovedească şi să se împărtă- 
şească, dacă nu au păcate opritoare, nu am nimic împotrivă. Nu vrea omul să 
se împărtăşească atât de mult cât aş vrea eu să se împărtășească el. 

Vine câte cineva în Postul Sfintei Mării, să zicem, duminica: „Când 
te-ai spovedit ultima dată? — Ieri, la Catedrală. — Păi, mai ai ce spune? Cred 
că nu mai ai ce spune... De ce te spovedeşti la mine? — Păi, dac-am venit la 
mânăstire, am zis să mă spovedesc şi la dumneavoastră”. Dar ăsta nu-i un 
motiv, în fond. Şi-i zic: „Vrei să te împărtăşeşti? — Păi, dar se poate?!” Deci 
de spovedit se poate spovedi, dar de împărtăşit nu se poate împărtăşi! „Păi, 
dacă te-ai împărtăşit ieri, de ce să nu se poată să te împărtăşeşti şi astăzi? Ce 
oprire ai, trebuie să aştepţi un interval de timp?” Deci oamenilor aproape că 
nici nu le vine să creadă că s-ar putea împărtăşi mai des. 


— Care este diferenţa între falsa smerenie şi smerenia adevărată? 
Cum putem practic să dobândim smerenia? 

— Smerenia adevărată este atunci când vine din conştiinţa proprie şi 
când nu se urmăreşte ceva prin smerenie. Se spune că smerenia este virtutea 
care nu se arată. În momentul în care vrei să te arăţi smerit, poţi să ştii că nu 

eşti smerit. Asta-i falsa smerenie! Când vrei să apari în fața oamenilor că 
uite, ăsta-i ăla care nu ştiu ce face, lucruri deosebite, când vrei să te scoţi în 
evidență, sigur nu eşti smerit. Şi dacă totuşi: faci acte de smerenie şi zici 
vorbe din acestea, din care să se înțeleagă că eşti smerit, de fapt nu eşti 
smerit, ci ai o falsă smerenie. 

Am fost pe la Mânăstirea Nicula şi am întâlnit acolo un călugăr, care 
vine la mine şi se prezintă: „Serafim păcătosul”. Şi eu am zis: nu se poate! 
Serafim păcătos?! Nu există! Ori eşti Serafim, ori eşti păcătos! 


— Care credeţi că este cea mai bună lecţie pentru a învăţa să-i 
iubim pe oameni, în special pe cei care ne supără, ne jignesc sau 
încearcă să se impună printr-un comportament mai aspru? 

— Dragă, asta nu se realizează printr-o lecţie, ci se realizează printr-o 
aşezare sufletească de nepătimire. Sfântul Maxim Mărturisitorul spune că 
„nepătimirea naşte dragostea”. Cine n-a ajuns la nepătimire, nu poate face 
lucrul acesta; câtă vreme ai o reţinere, câtă vreme ai o ezitare când e vorba 
de a iubi pe cineva, înseamnă că nu ţii seama de porunca lui Dumnezeu şi că 
nu eşti capabil de iubire pentru că te împiedică o patimă oarecare: patima 
iubirii de sine (care e rădăcină de patimi), patima mândriei, a iubirii de 
argint, a iubirii de plăceri... Ceva te opreşte, ai ceva care nu-ţi dă libertatea 
să împlineşti porunca lui Dumnezeu. 

— După începerea Sfintei Liturghii, mai este bine ca preoţii să 
primească pomelnice din partea credincioşilor? 

— Nu. Dar atunci, dacă ştiţi voi că preotul nu trebuie să mai primească 
pomelnice după începerea Sfintei Liturghii, să nu-i mai daţi! 


— Ce părere aveţi despre înlocuirea, în biserică, a candelelor cu 
untdelemn, cu lumina electrică? 
— Dragă, pot să fie şi de unele, şi de altele. Inlocuire totală nu e bine să fie. 


— Cum aş putea ca, atunci când îmi spun rugăciunea, gândul să-mi 
rămână la Dumnezeu, fără să mă mai gândesc la altceva? 

— Dragă, rugăciunea este oglinda sufletului; împrăştierile vin de pe 
urma faptului că nu eşti încă destul de concentrat şi nu ai în vedere prezența 
lui Dumnezeu. Însă soluţia este aceasta: roagă-te cum poţi, ca să ajungi să te 
rogi cum trebuie. 


— Mântuirea este condiționată de împărtăşirea cu Sfintele Taine, 
la plecarea în veşnicie. Deci, dacă au trecut câteva zile şi ai plecat fără 
să mai ai timp să te împărtăşeşti, cum vei fi judecat? 

Răspunsuri la întrebări ale credincioşilor 


— Ca unul care s-a împărtăşit când a trebuit. Adică nu se pune problema 
că au trecut trei zile, ci pot să treacă şi câteva luni, dacă-i vorba, de la ultima 
împărtăşanie şi tot împărtăşit eşti, numai că nu eşti împărtăşit pe patul de 
moarte. Domnul Hristos nu dispare din om aşa, că te-ai împărtăşit şi gata, 
trebuie să te mai împărtăşeşti o dată, că nu-L mai ai. 


- În parabola cu iconomul necredincios, Domnul lisus Hristos a 
spus: „Căci fiii veacului acestuia sunt mai înţelepţi decât fiii luminii” 
(Luca 16, 8). Explicaţi-ne, vă rog, ce înseamnă aceasta. 

— Dragă, este foarte simplu: în general, oamenii care se ocupă de 
lumea aceasta îşi pun mai multă râvnă şi mai multă iscusință în realizarea 
lucrurilor pe care vor să le facă, iar fiii luminii nu sunt totdeauna atât de 
râvnitori cât sunt alţii în lucrurile veacului acestuia. 


— Ce părere aveţi despre tendința oamenilor de a se abate de la lumea 
spirituală, de a nu se ocupa de sufletele lor, ci numai de lucrurile deşarte? 

— Păi, nu prea e bine! Dragă, noi n-avem ce să facem, oamenii sunt 
cum sunt, iar noi, dacă ştim mai mult şi ştim mai bine, să facem ce-avem de 
făcut noi şi-atâta tot. Noi nu putem să schimbăm o lume... de multe ori, nici 
părinții nu-şi pot îndruma proprii copii. Există o împotrivire din start, 
şi-atunci nu-l mai poți ajuta pe om. 


— Dacă avem în jurul nostru colegi, persoane apropiate care 
aparțin altor culte (evangheliști, penticostali etc.), care trebuie să fie 
atitudinea noastră față de aceştia? 

— De colegialitate. Nu vă faceţi afronturi, nu discutaţi, nu vă certați... 
Fiecare să-şi dovedească superioritatea credinţei lui prin viața pe care o 
duce. Măsura credinței e măsura vieţii: cum ţi-e viaţa, aşa ţi-e credința. 


— Dar ei se pot mântui? 
— Dumnezeu ştie... În orice caz, dac-ar ajunge în rai, ar vedea-o acolo 
pe Maica Domnului, pe care n-au cinstit-o... 


— Tinerii consideră că a merge la discotecă nu este un păcat. Vă 
rugăm să argumentaţi de ce este păcat. 

— Dragă, toată lumea crede că păcatele pe care le face le poate face. 
Discoteca este gura iadului; cei care-aţi fost pe-acolo ştiţi ce e acolo şi ştiţi 
ce excitaţii, ce dezlănţuiri-de forţe negative sunt. Şi-atunci, nu ştiu cum ar 
putea cineva să argumenteze că e bine să mergi la discotecă. 

Eu argumentez că nu e bine în sensul acesta, că nu e un loc 
binecuvântat de Dumnezeu. 

Arhimandritul Teofil Părăian 


— Ce părere aveţi de faptul că studenţii de la Teologie sunt obligați să 
meargă duminica la o singură biserică, şi nu la biserica de suflet a fiecăruia? 

"— Dragă, studenții trebuie să se ţină de disciplina şcolii. Dacă şcoala le 
cere lucrul acesta, nu se mai pune problema că „ar fi bine în altă parte, că 
mie-mi place acolo”. Păi, să-ţi placă să faci ce ţi se impune să faci, deoarece 
creştinismul este cu cruce, cu crucea pe care trebuie să ţi-o porţi; iar dacă 
vrei să fii preot, trebuie să te-nveți disciplinat din Teologie. Dacă nu eşti 
disciplinat în Teologie, nu poţi fi disciplinat nici după aceea. 


— Vorbiţi-ne despre părerea Bisericii Ortodoxe în legătură cu 
transplantul de organe umane. 

— Dragă, chestiunea aceasta este o chestiune nouă şi eu nu ştiu ce 
spune Biserica”!. Eu am cunoscut un tată al cărui fiu avea nevoie de un 
rinichi, iar tatăl era dispus să-i dea băiatului rinichiul, ca să-i salveze viaţa; 
i se recomandase lucrul acesta. 

Sunt nişte lucruri care pot fi interpretate pozitiv, în înţelesul că cineva 
care poate face o jertfă de felul acesta face un lucru pe care sigur îl binecu- 
vintează Dumnezeu. 


— Cei care aparţin altor confesiuni şi cei care şi-au luat singuri 
viaţa pot fi trecuţi pe acatiste şi pomelnice? 

— Pe acatiste, da; pe pomelnice la Liturghie, nu se recomandă. Dar, 
cum îi primeşte Dumnezeu în lumea aceasta, eu cred că i-ar primi şi în 
cadrul Liturghiei. 


— Faptul că, după spovedanie, unele păcate sunt repetate dimi- 
nuează credinţa în desăvârşire a celui spovedit? 

— Ştiţi cum o diminuează? În sensul că ce faci te şi face: dacă faci rele, 
scazi în credinţă, iar dacă faci bune, te întăreşti în credinţă. 


” Ulterior, în sesiunea din 15-17 iunie 2004, Sfântul Sinod al Bisericii Ortodoxe Române 
s-a pronunţat asupra transplantului de organe. Potrivit textului adoptat în această sesiune, 
transplantul de organe este considerat o performanţă a ştiinţei şi practicii medicale, pe care 
Biserica o binecuvintează, atâta vreme cât prin transplant se rezolvă criza determinată de 
lipsa altor soluţii de vindecare şi se redă viața normală a unei persoane, fără însă a i-o ridica 
alteia. Transplantul trebuie să aibă la temelie iubirea creştină a celui ce dăruieşte şi 
împlinirea ei în iubirea celui ce primeşte; trebuie să se dovedească a fi unicul remediu valid 
pentru prelungirea şi îmbunătăţirea vieţii unui pacient şi este justificat după ce s-au epuizat 
toate celelalte forme şi modalități de tratament. Deşi se afirmă că donarea este expresie a 
iubirii, ea nu naşte nicidecum obligația morală de a dona; actul de donare este manifestarea 
deplină şi indubitabilă a voinței libere. Biserica binecuvintează persoanele care pot face, 
eventual, asemenea sacrificii, dar în egală măsură îi înțelege pe cei care nu pot face aceasta, 
respectând libertatea de decizie a fiecărui om. 

Răspunsuri la întrebări ale credincioşilor 


— Un credincios poate să aştepte momentul când se simte hotărât 
să-şi schimbe viața prin spovedanie sau trebuie să se spovedească la un 
anumit timp? 

— Ar trebui să se spovedească la un anumit timp: cel puţin în toate posturile. 


— O amânare a spovedaniei ar fi înțeleasă din punct de vedere spiritual? 
— Amânarea arată că nu este convins; ori e convins că n-are păcate, ori 
că nu i se iartă păcatele, ori nu-l interesează iertarea păcatelor. 


— Ce să facem dacă suntem chinuiţi de vise urâte? 
— Dacă suntem chinuiţi de vise urâte, trebuie să înmulțim rugăciunea, 
pentru ca, prin puterea lui Dumnezeu, să scăpăm de visele urâte. 


— Cum trebuie să ne purtăm cu demonizaţii? 

— Nu ştiu dacă putem face altceva decât să-i răbdăm. Ne purtăm aşa 
cum ne purtăm cu toți cei care sunt asupriți de răutate sau care au boli 
psihice: îi răbdăm, eventual îi internăm, unde putem să-i internăm. 

— Ce credeţi, vor scoate oare romano-catolicii adaosul Filioque din 
„Simbolul Credinței”? 

— Nu cred nimic, nu ştiu. 


— Cum trebuie să ne purtăm noi, tinerii, în ziua de astăzi? E bine 
să avem o prietenie? 

— E bine să avem o prietenie, dar să fie o prietenie adevărată, nu să fie 
întinată de lucruri care nu ţin de prietenie. 


— Aveţi un ecfonis*? preferat? Dacă da, care şi de ce? 
— Le am pe toate. 


— De ce sunt prezente semnele zodiacale în cărţile de slujbă şi în 
calendar? Zodia sub care te naşti îţi imprimă anumite limite compor- 
tamentale? 

— Dragă, experiența oamenilor este că da, dar nu ştiu dacă este aşa, în 
fond. În cărţile Bisericii sunt cuprinse semnele zodiacelor pentru că poate îi 
interesa şi pe oamenii noştri, nu ştiu... Însă eu habar n-am de zodie și de 
ne-zodie, ci îmi văd de treabă şi merg înainte. 


* Formulă cu care se încheie rugăciunile şi ecteniile, numită şi doxologie mică, rostită de 
preot cu un glas sau ton mai ridicat (cf. lon M. Stoian, Dicţionar religios, Editura 
Garamond, Bucureşti, 1994). 

Arhimandritul Teofil Părăian 


— Vă rugăm să ne povestiţi despre satul sfinţiei voastre din 
copilărie şi despre viaţa din copilărie. 

— Dragă, satul meu din copilărie nu:mai există, e dărâmat. S-a terminat 
cu satul meu... Eu am fost acum câţiva ani în satul meu şi le-am spus 
oamenilor că am venit într-un sat dărâmat. Când eram eu copil, era mai 
multă preocupare spirituală, era mai multă dorință de îmbunătăţire 
sufletească, era mai prezent în viaţa noastră gândul la Dumnezeu; de 
exemplu, seara, înainte de a ne aşeza în pat, ziceam rugăciunile. Nici nu ne 
lăsa mama să ne culcăm fără rugăciune; zicea: „Mă copii, sculaţi-vă la 
rugăciune, nu vă puneţi ca €aii!” — deci ca animalele. Sau nu începeam 
niciodată masa, când eram cu toții, în familie, fără rugăciune; ziceau: „No, 
haideţi la 7ată/ nost”, să ne putem apuca să mâncăm!” Or noi am fost patru 
fraţi, dintre care numai unul se mai roagă, la masă: eu; ceilalți nu se roagă. 
Şi de unde ştiu? De la nepoți, că i-am întrebat, când erau copii: no, bine, 
aicea, la mama-mare, ziceți rugăciunea la masă, dar acasă la voi ziceţi? Şi au 
răspuns că acasă nu zic. Îmi spunea şi un preot despre copiii lui că nu se mai 
roagă, cum au învăţat acasă. Deci s-a pierdut o rânduială... 

Satul meu era, atunci, cu rânduielile acestea: toată lumea ştia duminica 
să meargă la biserică, ştia să postească şi posteau cât puteau ei şi poate şi 
peste puterile lor, de multe ori; se ținea la nişte rânduieli... Dacă-l întrebam pe 
bunicul meu, care era neştiutor de carte, de ce trebuie să mergem la biserică 
duminica, zicea: „Păi, cum să nu mergi la biserică duminica?!” Nici el n-avea 
un argument, dar ştia că aşa trebuie să faci. „De ce trebuie să postim? — Păi, 
cum să nu posteşti, mă, când e zi de post?!” Deci erau nişte rânduieli înrădă- 
cinate, fără o argumentare oarecare; asta era rânduiala, iar ei o ţineau. 

Era fain... mi-aduc aminte de satul meu şi de oamenii care ţineau de 
rânduielile acestea, ale Bisericii. Satul meu are şi aşezarea de aşa fel încât în 
mijlocul satului e o colină pe care e biserica, iar satul e împrejurul colinei 
respective; şi de oriunde din sat vezi biserica, iar de la biserică poți să vezi 
oriunde în sat. Aşa că biserica era în centru şi din punct de vedere spaţial, 
dar şi din punct de vedere spiritual: era în centrul preocupărilor oamenilor. 
Lucru care astăzi nu mai există. De-aia zic eu că e dărâmat satul meu. 

E dărâmat şi în înţelesul că cei mai mulți oameni au plecat din sat şi 
îşi au rosturile în altă parte. Noi am fost patru fraţi, iar în sat a rămas un 
singur frate; are o fiică, însă ea e în Cisnădie, deci nu mai e în satul nostru. 
Cu fratele meu şi cu cumnata mea se termină rudele noastre din sat şi rămân 
numai mormintele în sat; atâta tot... Ceilalţi, la fel, au plecat, iar în sat au 
mai rămas numai nişte bătrâni şi nişte bătrâne, persoane singuratice în câte-o 
casă... vine sfârşitul lor pământesc şi s-a terminat cu casa respectivă. Casa 
unde am trăit noi e pe dărâmare; fraţii mei n-au reușit s-o vândă, iar acuma 
se dărâmă sub ochii noştri. Asta este satul dărâmat: şi spiritual, şi fizic. 

— Explicaţi-ne importanța Tainei Sfintei Cununii, pentru a gândi 
mai bine atunci când o nesocotim. 

— Dragă, Cununia este una dintre cele şapte Sfinte Taine ale Bisericii 
noastre şi trebuie ţinută în atenţie, pentru că se face pentru cealaltă vreme a 
vieţii celor doi care se căsătoresc. Unii dintre preoți spun greşit la Cununie: „Se 
cunună robul lui Dumnezeu cutare cu roaba lui Dumnezeu cutare, în numele 
Tatălui şi al Fiului şi al Sfântului Duh, acum şi pururea şi în vecii vecilor. 
Amin”; în carte nu-i scris aşa, ci: „Se cunună (...) în numele Tatălui şi al Fiului 
şi al Sfântului Duh. Amin”. Deoarece Cununia nu-i pe veşnicie, ci este pentru 
vremelnicie: dacă unul dintre soți moare, celălalt se poate recăsători. 

E o slujbă frumoasă, o slujbă care mie-mi place foarte mult, şi mai ales 
binecuvântările şi rugăciunile de la Cununie; de exemplu: „Dă-le lor, Doamne, 
să-şi petreacă viaţa fără prihană şi să ajungă bătrâneţe fericite, cu inimă curată 
păzind poruncile Tale”. E o rânduială festivă, se vede din ea că are ceva festiv. 

E bine ca oamenii să ştie că sunt uniți în numele lui Dumnezeu şi să 
nu renunțe la această legătură, din cât pot; pentru că totuşi, până la urmă, o 
căsătorie nu trebuie neapărat suportată, iar dacă nu se poate trăi normal, se 
poate foarte bine şi desface o căsătorie în condiţii de felul acesta. 


— Consideraţi că este dăunătoare intrarea României în structurile 
euro-atlantice, ştiut fiind faptul că acele ţări sunt preocupate mai mult 
de promovarea valorilor materiale decât a celor spirituale? 

— Dragă, nu ştiu cum va fi până la urmă, dar relele vin ele şi fără 
intrarea în organizații de felul acesta. Vedeţi şi voi că răutățile care sunt 
acuma la noi în țară — atâta pornografie, atâtea avorturi, atâtea porniri de 
homosexualitate — sunt lucruri care înainte, când erau comuniştii, erau 
condamnate nu ca păcate, ci ca lucruri degradante. Or acuma sunt 
promovate — chiar dacă unii ştiu că ele sunt păcate — şi îşi desfăşoară mersul 
fără nicio împotrivire din partea celor care nu vor astfel de lucruri, ca şi cum 
ăsta este normalul. Şi-apoi, mai sunt şi susținători în privinţa aceasta, care 
afirmă că sunt „drepturile omului”. 


— Ca să primeşti iubire, trebuie să dăruieşti iubire. Cum ne dăm 
seama dacă dăruim iubire? 

— Păi, asta se simte, nu e o treabă pe care ţi-o spune cineva, ci simţi tu 
dacă dai iubire, iar dacă nu dai iubire... Ai putea primi iubire şi dacă nu dai 
iubire, pentru că nu totdeauna relațiile între oameni sunt relații de prietenie, 
de reciprocitate, ei poți să oferi iubire şi să nu ţi se răspundă la iubire sau 
poţi să nu oferi iubire şi totuşi să fii iubit de cineva. 

Dar cât priveşte faptul dacă dai sau nu dai iubire, asta e o chestiune pe 
care o simți tu însuți. 

Arhimandritul Teofil Părăian 


— După ce ne-am împărtăşit, este bine să sărutăm icoanele? 
— După Impărtăşire, în general nu se sărută icoanele, până la Vecernie. 


— Indicaţi-ne câteva modalităţi prin care să luptăm împotriva 
mândriei. 

— Dragă, mândria ne însoţeşte mult în viaţa asta şi e de multe ori 
subtilă: niciodată nu ştii sigur dacă o ai sau nu o ai. Dar singurul leac 
împotriva mândriei este neafirmarea de sine — în măsura în care lucrul acesta 
poate fi realizat — şi mai ales neafirmarea de sine intenționată. Smerenia este 
antipodul mândriei: cine a ajuns: la smerenie scapă de mândrie, iar cine se 
mândreşte, încă nu a ajuns la smerenie. 





— Ce părere aveţi despre preotul de la Călugăreni, care îl scoate pe 
necuratul din oameni? 
— N-am nicio părere, nici n-am auzit de el. 


—- La Sfânta Liturghie pot fi pomeniţi cei care trăiesc în 
desfrânare, se duc la diferite secte sau au alte păcate? 

— În general, nu se pomenesc cei care nu sunt de o credință cu noi şi 
cei care sunt lepădaţi, cumva, de credință prin fapte nefireşti. 


— Dar sinucigaşii sau cei care au murit în păcate de moarte pot fi 
pomeniţi? 

— Sinucigaşii, în general, nu se pomenesc. Se pot pomeni doar așa, 
într-un context: îi pomeneşti pe cei din familie cu numele şi apoi zici: „Cu 
tot neamul lor cel adormit”... iar Dumnezeu va face ce ştie El. 


— Ce părere aveţi despre bolnavii psihici, este şi ceva necurat în 
acei oameni? 

— Păi, asta depinde de interpretare. Sunt unii care socotesc că e şi ceva 
necurat, influențe demonice, şi sunt şi explicaţii în înțelesul că e ceva 
organic. Este foarte greu de soluţionat chestiunea. 

DESPRE PRIETENIE 
12 decembrie 2000 


— Care este nuanţa de prietenie între duhovnic şi fiul duhovnicesc, 
între Hristos şi ucenici? 

— În ceea ce priveşte legătura între duhovnic şi ucenic, e bine ca 
legătura aceasta să fie între părinte şi fiu. 

Un duhovnic trebuie să aibă față de cei care îl consultă, faţă de cei 
care vin la el, inimă de părinte, inimă de frate şi inimă de prieten; iar dacă 
are o astfel de inimă — oricare dintre acestea sau toate la un loc —, ştie ce are 
de făcut cu cel pe care îl are în vedere. 

Fiul duhovnicesc e bine să se ştie luat în învăluire de suflet, de dragoste, 
de prietenie în sufletul duhovnicului, deci relaţia trebuie să fie simțită şi 
dintr-o parte, şi dintr-alta, iar spovedania şi convorbirile duhovniceşti să nu 
fie simple formalități, ci să fie realități de care depind şi alte realități. 


— Care este deosebirea între prietenie, iubire, dragoste? 

— Dragă, dragostea este iubirea pe care o purtăm fiecare dintre noi în 
suflet şi ea se revarsă peste toţi, chiar şi peste cei care nu răspund cu 
dragoste. Dragostea privită ca poruncă a lui Dumnezeu îi cuprinde şi pe cei 
buni şi pe cei răi, şi pe cei drepți şi pe cei nedrepți, şi pe prieteni şi pe 
duşmani, şi pe toţi pe care îi avem în vedere. Chiar şi făpturile vii din jurul 
nostru, toate sunt cuprinse în dragoste, în capacitatea aceasta de a iubi, pe 
care Sfântul Apostol Pavel o prezintă în Epistola I către Corinteni, spunând, 
între altele: „De-aş avea credință atât de multă încât să mut şi munţii, dacă 
nu am dragoste, nimic nu sunt” (1 Cor. 13, 2), sau în Epistola către Galateni, 
unde afirmă: „În Iisus Hristos, nici tăierea împrejur nu foloseşte nimic, nici 
netăierea împrejur, ci credința lucrătoare în iubire” (Galateni 5, 6). 

Dat fiind faptul că esența prieteniei este iubirea şi respectul, deci 
dragostea şi respectul, înseamnă că cel către care ai iubire îţi este drag şi-ţi 
răspunde cu drag, îl cinsteşti şi-ţi răspunde cu cinstire. Noi trebuie să avem 
şi iubire, şi respect faţă de toţi oamenii, fără deosebire, iar dacă nu putem, să 
ne silim să facem -aceasta, să cerem de la Dumnezeu ajutor să putem face 
aceasta. Or eu am vorbit mai ales de prietenie, în care există reciprocitate 
între cei care îşi oferă iubirea şi respectul. 

Arhimandritul Teofil Părăian 


- Relaţia dintre duhovnic şi fiu duhovnicesc este o relaţie de 
iniţiere. Cum trebuie să fie relaţia între cel care inițiază şi cel care se 
iniţiază? Constantin Noica spunea că şcoala este un loc în care învaţă şi 
profesorul, şi elevul. 

- Da, ca să-l înveţi pe altul, trebuie să înveţi tu însuți, şi înveți şi 
învăţându-l pe altul. Ţi se descoperă aspecte pe care nu le-ai avut în vedere 
atunci când te-ai apucat să înveţi pe cineva. Apar idei noi, care pot fi şi 
pentru tine o iniţiere în lucruri pe care nu le-ai avut în vedere înainte, şi care 
de fapt sunt lucruri foarte importante. Acuma, lucrurile acestea nu se petrec 
în mod organizat; când e vorba de iniţiere, de cele mai multe ori lucrurile 
merg aşa, de la sine, spontan. Se fac şi lucruri organizate, dar lucrurile 
organizate nu sunt, în general, lucruri de iniţiere, ci sunt lucruri de informare. 


— Cum se poate explica faptul că aproape toate popoarele au 
legendele lor naționale cu privire la prietenie? 

— Înseamnă că prietenia este un lucru general, adică nu ţine de o 
anumită constituţie spirituală, nu ţine de o anumită ţară, de o anumită 
naţiune, ci ţine de umanitate în general, de ființa umană. 


— Credeţi că între profesor şi elevii săi poate fi o relaţie de prietenie? 

— Da, e bine să fie, dar fiecare trebuie să-şi ştie măsurile. 

Profesorul să ştie că-i profesor şi să n-ajungă să se coboare la elev decât 
ca să-l ridice. De obicei, când stai de vorbă cu un copil mic, ori te faci mic 
lângă el, ori îl ridici pe el în braţe şi-l faci mare. Cam aşa trebuie să avem în 
vedere şi relaţiile între profesor şi elev. Eşti profesor şi rămâi profesor. 

Elevul este elev şi trebuie să aibă conştiinţa de elev. Nu trebuie să se 
niveleze lucrurile din cauză că sunt oamenii foarte apropiați. 

Sfântul Apostol Pavel are, în Epistola I către Timotei, un cuvânt care 
cred eu că e dătător de orientare în privința aceasta. Zice că aceia care, robi 
fiind, au stăpâni credincioşi, să-i respecte şi să-i slujească pe stăpânii lor şi 
să nu considere că de-acuma ei sunt frați cu stăpânii lor şi că ar putea să nu-i 
asculte. Ci — zice Sfântul Apostol Pavel — tocmai de-aia trebuie să-i slu- 
jească, pentru că slujirea lor o primesc oameni credincioşi, oameni care fac 
parte dintre cei care Îi slujesc lui Hristos (cf. 1 Timotei 6, 2). Tot aşa e şi cu 
elevii. Aşa cum în familie trebuie să ştie copiii că-s copii şi părinţii că-s 
părinţi, tot aşa şi la şcoală. Există posibilitate de apropiere, dar nu există 
posibilitate de confundare. 


— Când îţi dai seama că prietenul o ia pe o cale greşită, iar tu nu poți 
să-l ajuţi, se mai poate păstra prietenia? Ce poți face atunci pentru el? 

Arhimandritul Teofil Părăian 


lui lisus, în fața căruia să-mi deschid cu totul inima şi care să mă îndrume 
pe această cale a rugăciunii lui lisus, aşa cum ne sfătuiesc Sfinţii Părinţi. 

— În ceea ce priveşte îndrumarea duhovnicească în legătură cu 
rugăciunea lui lisus, pot să vă spun că pe mine m-a învăţat rugăciunea 
aceasta Părintele Arsenie Boca, în 1942, când aveam treisprezece ani şi 
jumătate. Părintele a vorbit cu mine atunci ca şi cu un om mare şi mi-a spus, 
ca îndrumare în legătură cu rugăciunea, doar atât: să o zic cu mintea ŞI s-o 
zic lipită de respiraţie. M-a învăţat să spun „Doamne” între respiraţii, „Lisuse 
Hristoase, Fiul lui Dumnezeu”, o dată cu inspirarea, şi „miluieşte-mă pe 
mine, păcătosul”, o dată cu expirarea. Mai mult nu mi-a spus nimic, nici nu 
mi-a dat indicaţia să caut pe cineva care să mă îndrume. Şi am conştiinţa că 
nici n-aş fi găsit pe cineva care să mă îndrume... 

Eu am făcut liceul în Timişoara, între 1943 şi 1948. Ca elev de liceu, 
ştiam de rugăciunea aceasta şi o ziceam, la măsurile la care mă puteam 
angaja eu atunci. Am avut două feluri de stări sufleteşti în legătură cu 
aceasta: întâi, nişte împotriviri, nişte furtuni de gând, care au durat vreme 
îndelungată, dar care apoi au alternat cu stări de linişte sufletească şi mai 
ales cu stări de bucurie. De la internatul unde locuiam şi până la şcoală, 
mergeam cam 0 jumătate de oră şi, mai ales dimineaţa, ziceam rugăciunea 
aceasta, şi aveam o bucurie, de parcă mă ridica cineva pe sus. Niciodată nu 
m-am gândit că rugăciunea răscoleşte furtunile acelea de gând, ci credeam că şi 
alţii au aceleaşi stări sufleteşti; şi poate chiar le aveau şi nu ştiam eu, fiindcă 
viaţa nu se trăieşte prin comparaţie. Aşa încât nu m-am lăsat de rugăciune, ci 
am continuat rugăciunea, cât am putut; bineînțeles că împlinindu-mi şi datoriile. 

Să ştiţi că şi eu astăzi recomand din toate puterile mele rugăciunea de 
toată vremea, dar n-o recomand cu exclusivitate, pentru că rugăciunea nu 
este singurul mijloc de mântuire. Domnul Hristos ne-a lăsat o Evanghelie 
întreagă, ne-a lăsat atâtea şi atâtea învățături, n-a zis că totul se reduce la 
rugăciune sau că totul se absoarbe în rugăciune. Însă rugăciunea este fapta 
bună cea mai la îndemână, este mijlocul prin care ne cunoaştem pe noi 
înşine. Mai ales rugăciunea aceasta, de toată vremea: „Doamne lisuse 
Hristoase, Fiul lui Dumnezeu, miluieşte-mă pe mine, păcătosul”, repetată 
mereu, are darul de a ne pune în legătură cu noi înşine, de a ne descoperi 
nouă înşine pe noi înşine. Fără aceasta, nu ne cunoaştem. 

Fiecare dintre noi purtăm în suflet o încărcătură, adusă din 
moşi-strămoşi (Dumnezeu ştie din ce străfunduri de existenţă), cu care ne 
întâlnim şi pe care trebuie s-o rezolvăm. Bineînțeles că Dumnezeu ne 
mântuieşte, iar noi Îi cerem ajutorul lui Dumnezeu când zicem: „Milu- 
ieşte-mă pe mine, păcătosul”; dar trebuie să ne silim şi noi să înlăturăm 
gândurile care nu sunt conforme cu voia lui Dumnezeu. Abia după ce ne 
întâlnim cu noi înşine ajungem să ni se limpezească mintea şi să ne putem 

Răspunsuri la întrebări ale credincioşilor 


— Cum se poate ca, în mijlocul frământărilor, necazurilor și 
ispitelor din fiecare zi, să ne putem păstra pacea şi liniştea sufletească şi 
cum putem ajunge să zicem, alături de Sfântul Antonie cel Mare: „Nu 
mă tem de Dumnezeu, fiindcă-L iubesc pe EI”? 

— Liniştea şi pacea o dă Dumnezeu, iar dacă ne silim să-l slujim lui 
Dumnezeu, Dumnezeu ne menţine în pace. Pacea însă, după Filocalie 
(Sfântul Marcu Ascetul, de pildă, zice aşa), este nepătimirea. Cel ce a ajuns 
la nepătimire, adică nu mai este hărțuit de patimi, acela a ajuns la pace, a 
ajuns la linişte sufletească; şi aceasta n-o poate lua nimeni de la noi. 
Domnul Hristos a şi spus: „Acestea vi le spun, ca bucuria Mea să fie întru 
voi şi ca bucuria voastră să fie deplină” (loan 15, 11); şi, mai departe: 
„larăşi vă voi vedea şi se va bucura inima voastră şi bucuria voastră nimeni 
n-o va lua de la voi” (loan 16, 22). Acelaşi lucru este şi cu pacea, pentru că a 
zis Domnul Hristos: „Pacea Mea dau vouă, pacea Mea las vouă” (loan 14, 27). 
Dacă ajungi la măsura aceasta, nu te mai clinteşte nimeni din bine. 


— Cum trebuie făcută diferența dintre ascultarea călugărească și 
ascultarea pe care să o practicăm noi în lume? 

— În ceea ce priveşte ascultarea, fiecare are ascultarea lui, la măsurile 
lui. Nu poate cineva să aibă ascultare călugărească, ducând viață mire- 
nească. Sfântul Maxim Mărturisitorul chiar spune că virtuțile călugărului 
sunt căderile mireanului, iar virtuțile mireanului sunt căderile călugărului. 
Fiecare îşi are rosturile lui, iar ascultarea o face în contextul existenţei lui. 
Cel care are familie, sigur că nu trebuie să ducă o viață independentă, ci o 
viaţă dependentă de cei cu care e legat. Copiii să asculte de părinți, apoi soții 
unul de altul... Trebuie găsită modalitatea de a se armoniza, iar armonizarea 
se face şi prin ascultare. 

Iar la călugărie, acolo lucrurile sunt cumva organizate pe ascultare. 
Eu, de exemplu, acum sunt în ascultare, în înțelesul că n-am venit independent 
de mânăstirea din care fac parte, ci sunt aici în prelungirea mânăstirii. 

Eu consider că o mânăstire este tinda raiului, casa lui Dumnezeu, 
poarta cerului, locul împlinirilor şi, pe măsura aceasta, orice ieşire din 
mânăstire, cu scop de preamărire a lui Dumnezeu, este o lucrare în 
prelungirea mânăstirii. Deci eu acum sunt în ascultarea mânăstirii, pentru că 
am primit blagoslovenie pentru lucrul acesta. 


— Vă rog să interpretaţi sfatul duhovnicului Paisie către credincioşii 
săi: „Să nu faci tot ce poți, să nu spui tot ce ştii, să nu crezi tot ce auzi”. 

— „Să nu crezi tot ce auzi” este o regulă, în sensul că sunt atâtea lucruri 
care chiar nu trebuie crezute, pentru că se răspândesc o mulțime de lucruri 
care nu țin de adevăr. 

